
JOHDANTO 


Avaimia ufouskomusten tarkasteluun 


JAAKKO NÄRVÄ & JUSSI SOHLBERG 


Lentävistä lautasista tai ufoista on puhuttu jo yli seitsemänkymmenen 
vuoden ajan. Idea lentävästä lautasesta syntyi Yhdysvalloissa kesällä 1947 
liikemies, apulaissheriffi ja pelastuslentäjä Kenneth Arnoldin kuuluisasta 
havainnosta. Arnold oli 24. kesäkuuta 1947 etsimässä kadonnutta lento- 
konetta ja liikematkalla Washingtonin osavaltion alueella. Ollessaan Rai- 
nier-vuoren läheisyydessä hän näki yhdeksän outoa lentävää kohdetta 
vuorten huippujen lomassa. Jo samana päivänä hän kuvaili East Oregonian 
-sanomalehden toimittajalle Nolan Skiffille kohteiden liikettä sanomalla, 
että ne ”lensivät kuin veden pintaan viskattu tecvati". Toimittaja Bill Be- 
guette käytti ilmaisua lautasen kaltaiset kohteet (saucer-like objects), ja edi- 
toija keksi nimityksen lentävä lautanen (flying saucer). Kohteiden liikettä 
kuvaileva ilmaisu kääntyi näin niiden muodon kuvaukseksi. Arnold kuvaili 
kohteita myöhemmin sirppimäisiksi. 

Uutinen ”lentävistä lautasista? levisi lehdistön välityksellä kaikkialle 
Yhdysvaltoihin jo seuraavana päivänä, ja lentävän lautasen käsite oli synty- 
nyt. Ilmeisesti ensimmäisen suomalaisen sanomanlehtiuutisen Yhdysval- 
tojen tapahtumista julkaisi Uusi Suomi 6. heinäkuuta eli noin kaksi viikkoa 
Arnoldin havainnon jälkeen. Tiettävästi puolestaan Vapaa Sana julkaisi 14. 
heinäkuuta tiedon ensimmäisestä suomalaisesta lentävää lautasta koske- 
vasta havainnosta; kaksi miestä oli nähnyt Helsingin taivaalla lentävän lau- 
tasen. Seurasi innokas sanomalehtikirjoittelu lautashavainnoista ja niiden 
selityksistä. 


Arnoldin havainnosta sai alkunsa niin sanottu moderni ufoaika. Erään- 
laisia ”esi-ufoja” olivat olleet mystiset ilmalaivat sekä kummituslento- 
koneiksi ja aaveraketeiksi kutsutut kohteet erityisesti Pohjois-Amerikassa 
ja Euroopassa 1800-luvulta lähtien. 1940-luvun loppupuolella syntynyt 
lentävän lautasen käsite popularisoi havainnot ihmeellisistä lentolaitteista 
osaksi valtakulttuurista länsimaista tietoisuutta. Toki esimerkiksi Raa- 
matussa kerrotaan Jumalan tulisista lentävistä vaunuista ja hindulaisessa 
mytologiassa Vimanoista, jumalolentojen lentävistä vaunuista tai palat- 
seista. Idea meihin nähden ylivertaisten olentojen ihmeellisistä lentoväli- 
neistä on siis vanha. Kuitenkin omana eriytyneempänä perinteenään länsi- 
mainen tieteellis-tekninen ”ihmelentolaitetraditio” alkaa 1800-luvun teol- 
listumisen ja tieteellis-teknisen kehityksen kiihtymisen myötä. 


LAAJA JA MERKITTÄVÄ ILMIÖ 


Ufouskomukset tai ufoperinne saatetaan mieltää jokseenkin vähämerkityk- 
selliseksi seikaksi tai alakulttuuriseksi erikoisuudeksi. On totta, että ufohar- 
rastus on Suomessakin tärkeä elämänarvo vain hyvin pienelle osalle väes- 
töstä. Selväpiirteiset uforyhmät ja -yhdistykset ovat myös usein kooltaan 
ja yhteiskunnalliselta näkyvyydeltään vaatimattomia. Lisäksi huomio kiin- 
nittyy helposti yksittäisiin näkyviin persoonallisuuksiin, jotka innokkaasti 
pyrkivät edistämään ufoasiaa. Ilmiökenttänä ufouskomukset ovat kuitenkin 
laaja kokonaisuus, joka ylittää kansalliset rajat. Samaten niihin limittyvä ufo- 
aiheen kaupallinen ja populaari käyttö on laajaa. Kohtaamme ufoja ja hu- 
manoideja kaikkialla, kuten elokuvissa, televisio-ohjelmissa, sarjakuvissa ja 
mainoksissa. Suurin osa maapallon väestöstä on tietoinen ufon käsitteestä. 
Tieteen tiedotus ry:n Tiedebarometrin mukaan suomalaisista kuusi 
prosenttia oli vuonna 2019 täysin samaa mieltä väittämän ”Vaikka ufo- 
havaintoja ei ole kyetty tieteen keinoin todentamaan, on selvää, että vierai- 
luja ulkoavaruudesta maahan on tapahtunut” kanssa; 11 prosenttia oli jok- 
seenkin samaa mieltä. 36 prosenttia vastasi ”vaikea sanoa”, 18 prosenttia oli 
jokseenkin eri mieltä ja 28 prosenttia täysin eri mieltä! Kun on jokseenkin 
eri mieltä sen kanssa, että ”on selvää”, että täällä on käynyt avaruusvieraili- 
joita, antaa vielä mahdollisuuden sille, että avaruusvierailuja on tapahtu- 
nut. Voidaan sanoa, että yli kaksi kolmasosaa vastasi suhtautuvansa täysin 
tai jonkin verran avoimesti avaruusvieraiden täällä käymiseen. Avaruus- 
sivilisaatiot ja ufot ovat tarkasti ottaen eri asioita, mutta niiden mielletään 


ittyvän varsin vahvasti toisiinsa, joten tilasto kuvannee kohtuullisen osu- 
vasti suhtautumista myös ufojen todellisuuteen. Kirkon tutkimuskeskuk- 
sen vuoden 2007 Kirkkomonitor-tutkimuksessa suomalaisille esitettiin 
väittämä Jotkut ufot ovat muista maailmoista peräisin olevia avaruusaluk- 
sia”. Pyöristettynä kaksi prosenttia oli vahvasti samaa mieltä, kymmenesosa 
samaa mieltä, hieman yli kolmannes ei samaa eikä eri mieltä, reilu viiden- 
nes eri mieltä ja vajaa kolmasosa vahvasti eri mieltä.? Tulos on siis Tiede- 
barometrin kanssa samansuuntainen: yli kaksi kolmasosaa vastaajista piti 
ufoja todellisina avaruusvierailijoiden alusten merkityksessä tai piti niitä 
nähtävästi ainakin jonkin verran mahdollisina. 

Kansalaiset, jotka suhtautuvat ufojen todellisuuteen jossain määrin 
avoimesti tai epävarmasti, eivät etsiskele ufoja innostuneesti taivaalta ei- 
vätkä käy erilaisissa ufotilaisuuksissa. Kyse ei ole elämää suuntaavasta 
vahvasta ufouskovaisuudesta vaan kevyemmistä mietteistä. Avoimesti ja 
epävarmasti asennoituvat ihmiset kannattavat populaareja ufouskomuksia 
vaihtelevasti ja monin sävyin. Tällaisia uskomuksia ovat esimerkiksi yleis- 
luontoiset arvelut erilaisten ufoilmiöiden kuten ufosieppausten, ja ufo- 
salailun todenperäisyydestä ja luonteesta sekä ufologian tieteellisyydestä. 
Ihmiset saattavat spekuloida ufojen olemassaololla tai kokea enemmän tai 
vähemmän vakavaa uskoa ufoihin tilannekohtaisesti esimerkiksi katselles- 
saan ufodokumenttia tai keskustelun kääntyessä ufoihin. 

Eri puolilta maailmaa on raportoitu valtava määrä ufohavaintoja. Esi- 
merkiksi Yhdysvalloissa 1970—1990-luvuilla tehtyjen kyselytutkimus- 
ten mukaan 9—12 prosenttia maan kansalaisista oli tulkinnut nähneensä 
”UFOr? Gallup-yhtiön vuoden 2019 kysely kertoo, että jopa 16 prosenttia 
yhdysvaltalaisista on nähnyt jotain, jonka ajatteli olleen UFO. Koska UFO 
tarkoittaa kirjaimellisesti käsitettä Unidentified Flying Object eli tunnistama- 
tonta lentävää kohdetta tai esinettä, kaikki vastaajat eivät varmastikaan ole 
tarkoittaneet havainneensa esimerkiksi avaruusmuukalaisten supertekno- 
logisia lentolaitteita. Toisaalta sekä lyhenne UFO että termi ufo ymmärre- 
tään usein juuri avaruusvierailijoiden ihmeelliseksi lentoalukseksi tai ”len- 
täväksi lautaseksi”. Suomessa on yleistynyt tapa käyttää pienellä kirjoitettua 
termiä ufo. Suomalaisten ufohavaintomääristä ei ole juurikaan tilastotietoa, 
mutta ilmeisesti niitä on vähemmän kuin Yhdysvalloissa, ehkä noin vii- 
dellä prosentilla. Ufohavainnossa nähdään yksi tai useampi ufoksi tulkittu 
tai epäilty kohde, tyypillisesti pimeällä tai hämärällä taivaalla havaittu pis- 
temäinen valo, ja sen yhteydessä voi myös esiintyä vuorovaikutusta silmin- 


näkijöiden ja ufon välillä. Vuorovaikutuksellisista havainnoista on toisaalta 
puhuttu erikseen ufokohtaamisina. Ufo saattaa vaikka seurailla autoilevaa 
silminnäkijää. Nimitystä ufohavainto käytetään monesti myös humanoidi- 
tapauksista, joita on huomattavasti vähemmän kuin ufojen näkemisiä. Ufo- 
havainnot jäävät kokijoilleen useimmiten ainutkertaisiksi. 

Ufouskon laajuus on vaikeahkosti havaittavissa, koska suuri osa — ellei 
peräti enemmistö — ufouskomusten kannattajista ja ufokokijoista keskus- 
telee tällaisista asioista vain lähipiirinsä kanssa. Osa pitää käsityksensä ja 
kokemuksena omana tietonaan. Otaksunemme helposti, että ihmiset suh- 
tautuvat ufoihin pääosin skeptisesti, vaikka ajatus ”muut ovat skeptikoita” 
ei näytäkään pitävän paikkaansa. Tiedämme myös, että ufot kääntyvät hel- 
posti vitsin aiheeksi ja että ufoista kiinnostunutta saatetaan härnätä. Ufous- 
komusten suhde länsimaiseen valtauskontoon, kristinuskoon, on perintei- 
sesti jännitteinen. Kristillisesti on esimerkiksi joskus painotettu, että ufo- 
uskomukset edustavat epäkristillistä vääränlaista uskonnollisuutta, jolla ei 
myöskään ole erityisempää yhteiskunnallista merkitystä. Varsinkin voimak- 
kaiden ufokokemusten kuten ufosieppauskertomusten on epäilty olevan 
oireita psyykkisestä sairaudesta, mutta tutkimustieto ei tällaista käsitystä 
useimpien tapausten kohdalla tue. Oletus on tosin ymmärrettävä esimer- 
kiksi sieppauskokemusten outouden tunnun, väkevän tunnepitoisuuden, 
väkivaltaistenkin piirteiden sekä monien kokijoiden hämmennys- ja pelko- 
reaktioiden vuoksi. Ufoihin uskoja voi myös tuntea ristiriitaa, hämmennystä 
ja ahdistusta uskomuksistaan, jolloin niistä on vaikea puhua muille. 

Toisaalta ufoaiheeseen liittyy kiehtovia virallisia ja salonkikelpoisuu- 
den sävyjä. Monet valtiot ovat tutkineet ufohavaintoja, ja lukuisat tietei- 
lijät sekä merkkihenkilöt ovat lausuneet myönteisiä käsityksiään ufoista. 
Keväällä 2007 Ranska avasi avaruustutkimusjärjestö CNES:n alaisuudessa 
toimivan ufotutkimusorganisaation arkistot, ja muun muassa Englanti seu- 
rasi perässä. Ufoista on takavuosina keskusteltu niin YK:ssa kuin Yhdys- 
valtain kongressissakin. Multimiljonääri Laurence Rockefeller rahoitti 
1990-luvulla Harvardin psykiatrian professorin ja ufologin John Mackin 
(1929-2004) ufosieppaustutkimusohjelmaa. Nimekäs yhdysvaltalainen 
kauhukirjailija Whitley Strieber julkaisi kirjan Ne ovat täällä (1987), jossa 
hän kertoo omista todellisiksi kuvaamistaan sieppauskokemuksista. Kirja 
nousi bestselleriksi heti julkaisuvuotenaan. Suomalaisista kuuluisuuksista 
esimerkiksi Vesa-Matti Loiri on puhunut ufokokemuksistaan ja kiinnos- 
tuksestaan aiheeseen avoimesti. 

Suomeksi ei aikaisemmin ole julkaistu laajalle yleisölle ufouskomuksia 
käsittelevää perustietoteosta ihmistieteellisellä otteella. Englanninkielistä 
tutkimuskirjallisuutta löytyy kohtuullisesti, etupäässä artikkeleina. Lisäksi 
on yleistajuisia ufologisia ja skeptisiä tekstejä, jotka keskittyvät ufousko- 
musten ja -kokemusten todenperäisyyden ympärille. Tällaisten tekstien 
sisältö on usein paljolti luonnontieteellis-teknistä. Niiden lomassa esiin- 
tyy esimerkiksi historiallista ufotietoutta, mutta monesti se on ufologi- 
sesti tai skeptisesti valikoitunutta tai värittynyttä. Tässä kirjassa annetaan 
ufouskomuksista kansainvälisesti ja myös suomalaisittain perusteellinen 
yleiskäsitys ja syvennetään aihetta sen erityisemmillä ulottuvuuksilla. 
Teoksessa esitetään perustietoa ja näkemystä ufouskomusten historiasta, 
niihin liittyvistä sosiaalisista tekijöistä ja niiden psykologiasta. Ufousko- 
muksia tehdään ymmärrettäväksi inhimillisenä elämänalueena ja avaruus- 
aikamme uskonnollisuutena. Näin kirjassa vastataan esimerkiksi kysy- 
myksiin siitä, mitä ufouskonnollisuus on (ja mitä se ei ole), miten se on 
syntynyt, millaisia muotoja se on ottanut sekä miten ja miksi ufoihin 
uskotaan. 


MIKÄ ON UFOUSKOMUS? 


Ufouskomus tarkoittaa sitä, että henkilö pitää totena ufoilmiöiden piiriin 
lukeutuvia kohteita tai vähintäänkin otaksuu, että ne tai osa niistä voisi 
olla todellisia. Ufoilmiön käsite on lähtöisin Arnoldin havainnosta ja sitä 
seuranneesta ufotutkimuksesta eli ”lentävien lautasten” tai ufojen todelli- 
suutta koskevista tarkasteluista. Käsite Unidentified Aerial Object esiintyy 
Yhdysvaltain ilmavoimien alkuvuoden 1949 ufotutkimusraportissa. Käsi- 
tettä UFO käytettiin ilmeisesti ensimmäisen kerran Saturday Evening Pos- 
tin toimittajan Sidney Shalettin artikkelissa ”What you can believe about 
flying saucers”, jonka ensimmäinen osa julkaistiin 30. huhtikuuta 1949. Sha- 
lett sai tutustua Yhdysvaltain ilmavoimien silloiseen ufotutkimusprojektiin 
”Projekti kaunaan? (Project Grudge) ja kirjoittaa siitä, koska projektissa ha- 
luttiin lievittää kansalaisten huolestuneisuutta. Epäilyjä, että projekti salasi 
merkittäviä tietoja lentävistä lautasista, oli jo alkanut ilmaantua. Tämän 
jälkeen ufon käsitettä käytettiin ilmavoimien 1949 joulukuulle päivätyssä 
tutkimusraportissa. Ehkä Shalett siis keksi käsitteen UFO. Tunnistetusta 
lentävästä kohteesta käytetään ufotutkimuksessa lyhennettä IFO (Identified 
Flying Object). 

Vaikka ufolla tarkoitetaan usein samaa kuin lentävällä lautasella, ufoiksi 
käsitettyjä kohteita ei aina kuvata kiekkomaisiksi tai edes miehitetyiksi 
aluksiksi. Ufoina ilmoitetaan esimerkiksi pieniä outoja lentäviä laitteita, 
jotka voidaan mieltää kauko-ohjatuiksi. Ufo ei siis välttämättä ole alus vaan 
lentolaite. Ufojen toimintakyky käy vastoin arkisia oletuksiamme siitä, 
miten lentolaite voi käyttäytyä, ja ufojen ajatellaan olevan tieteellisesti 
kumouksellista teknologiaa. Ufojen kuvataan usein lentävän ilman siipiä 
ja näkyvää voimanlähdettä. Niiden esitetään tekevän aerodynaamisesti 
mahdottomia suorituksia, kuten liikkuvan ilmakehässä valtavaa vauhtia kit- 
kan niitä vahingoittamatta, pysähtyvän kuin seinään ja tekevän äkkijyrkkiä 
käännöksiä kovassa vauhdissa. Ufojen saatetaan kuvata toimivan vieläkin 
ihmeellisemmin, esimerkiksi jakautuvan kahtia. Joskus vain osa paikalla 
olevista voi nähdä ufon. Ufojen on myös kerrottu vaikuttaneen havaitsijoi- 
hin parantavasti. Toisinaan ufohavaintoa edeltää kokijan ennakkoaavistus 
jostakin erikoisesta käsillä olevasta tapahtumasta. Ympäristö saattaa hiljen- 
tyä ufon läsnäolon ajaksi täysin. 

Ufo ei ole sama kuin (kumouksellinenkaan) vieraan avaruussivilisaa- 
tion lentolaite. Ufoista on monia tulkintoja, vaikka muukalaisten avaruus- 
teknologia on ufojen totunnainen selitysmalli niin ufologisesti kuin popu- 
laareissa mielikuvissa ja vaikka ufot keskeisesti symboloivat arvoituksellista 
avaruutta. Ufojen on arveltu tulevan esimerkiksi rinnakkaistodellisuuksista 
tai tulevaisuudesta tai lähempää, merten syvyyksistä tai maapallon uume- 
nista. Ufojen on myös ounasteltu olevan jonkin ihmisryhmän kuten nat- 
sien tekosia. Ufon käsitteen keskeinen merkityspiirre on, että ”ufo? on arki- 
kokemuksemme vastainen ja tieteellisesti mullistava lentolaite. 

Toisaalta on arkikäsitystemme vastaisia ja tieteellisesti käänteente- 
keviä lentolaitteita, joita ei useimmiten ajatella ufoina. Niitä esiintyy fik- 
tiossa, esimerkiksi Star Trek -televisiosarjan tähtialus Enterprise. Mikä ta- 
hansa idea ihmeellisestä lentävästä koneesta ei siis vastaa ufon käsitteen 
olennaista käyttötapaa — ei, vaikka kyse olisi avaruusalusideasta. Onkin 
otettava huomioon, että ufon idea on lähtöisin vuoden 1947 (ja sitä aikai- 
sempien ”esi-ufojen”) havaintoilmoituksista eikä esimerkiksi elokuvista 
tai sarjakuvista ja että havaintokokemukset ovat ”ufojen” keskeinen 
esiintymisyhteys. 

Ufo-termi voidaan määritellä sen sekä populaarin että ufologisen 
luontevan ymmärrystavan perusteella seuraavasti. Ufo on paranormaali 
lentolaite, joka esiintyy havaintokokemuksissa ja niiden tulkinnoissa. 

Paranormaali ilmiö on jotain, joka kellistää arkiodotuksemme siitä, mitä 
voi tapahtua, ja on tieteellisesti kumouksellinen. Tällaista ilmiötä ei pys- 
tytä selittämään tekemättä radikaaleja muutoksia vallitsevaan tieteeseen. 
Havaintoperustaisuus ei tarkoita, että ufot olisivat välttämättä todellisia 
— inhimilliset havainnothan voivat olla tavalla tai toisella epätotuuden- 
mukaisia. Määritelmä kertoo, mitä ufo-sanalla tarkoitetaan, mutta se ei ota 
kantaa siihen, onko ufoja olemassa. Tulkinnoissa esiintyminen on sitä, että 
ei-havainnollisia paranormaaleja lentolaitteita, jotka vastaavat lähtökohdil- 
taan havaintokokemuksellisia paralentolaitteita (ufoja), lentelee fiktiivisinä 
vaikka Aku Ankan sivuilla. 

Ufo rinnastetaan usein outoihin valoilmiöihin. Mikään tuntematon 
valoilmiö ei kuitenkaan sellaisenaan vastaa ufon käsitteen tyypillistä ym- 
märrystapaa, vaikka kummallisilta tuntuvia taivaallisia valoja tulkitaankin 
monesti ufoiksi. Tällöin ajatellaan, että ufo (kumouksellinen lentolaite) voi 
loistaa kirkasta valoa ja näkyä pimeän aikana taivasta vasten valopallona. 
Jokin valoilmiö katsotaan ”ufoksi” siis yleensä vasta silloin, kun se yhdis- 
tetään hämmästyttävän lentolaitteen ideaan -— jolloin laitteen tyypillisesti 
oletetaan olevan avaruusmuukalaisten teknologiaa. 

Nykyään ufoharrastajat, kuten ufoyhdistyksissä toimivat henkilöt ja 
ufologit, katsovat ufoilmiöiksi paitsi ufot myös humanoidit, ufokontaktit 
ja/tai ufosieppaukset. Usein he tulkitsevat ufoilmiöiksi niin ikään MIB:t 
(Men in Black), peltokuviot ja karjansilpomiset. Ufoharrastaja pitää kaik- 
kia tällaisia ilmiöluokkia tai osaa niistä todellisina kohteina tai tapahtumina 
eikä vain mielikuvituksena. Ufologia, jota nimitetään myös ufotutkimuk- 
seksi, on tieteenä esiintyvää, pääosin harrastustoimintaa, jossa tarkastel- 
laan ufoilmiöitä ajatellen, että ne tai osa niistä on tai saattaa olla todellisia 
ja että niiden ominaisuudet vaativat tai voivat vaatia mullistavia muutoksia 
nykytieteelliseen käsitteistöön. Tämä määritelmä ei sinänsä ota kantaa ufo- 
logian tieteelliseen pätevyyteen. 

Humanoidi tarkoittaa fyysisesti ihmisen kaltaista olentoa. Ufologi- 
sesti humanoidilla on viitattu perinteisesti pienehköihin, vähän yli met- 
rin mittaisiin ihmismäisiin olentoihin, joita on havaittu maastossa ufojen 
läheisyydessä ja joiden on oletettu lentävän ufoilla. Olennoille kuvataan 
usein jollakin tavalla ihmiskasvoista poikkeavat, erikoiset kasvonpiirteet 
ja jonkinlainen suojapuku. Humanoidi-termiä alettiin käyttää ufologiassa 
ilmeisesti ennen 1960-luvun loppua. Ufologit alkoivat 1960-luvulla ottaa 
vakavasti ilmoituksia ufojen laskeutumisista ja ufojen lähistöllä nähdyistä 

Kuva 1. Viljapeltokuvioita Löhningenissä Sveitsissä heinäkuussa 2012. 


pienistä olennoista. Tämä johtui lisääntyneistä humanoidiraporteista ja 
aihetta käsittelevien ufologisten merkkiteosten julkaisemisesta. On käy- 
tetty sellaisiakin termejä kuin ufo-olento ja ufonautti. Käsite laajentui 
sittemmin 1980-luvulta lähtien kattamaan myös niin sanotut harmaat hu- 
manoidit. Taustalla oli ufosieppausliikkeen kehitys. Harmaille humanoi- 
deille kuvataan kapea keho, iso päärynämäinen pää ja suuret mustat vinot 
silmät. Ufokontaktihenkilöt ja jotkut ufologit saattavat käyttää humanoidi- 
nimitystä kaikenlaisista ufoaiheeseen liittämistään olennoista, kuten aivan 
ihmisen näköisistä hahmoista tai valo-olennoista, joiden kanssa on mai- 
nittu vuorovaikutetun. 

Kuten ufo ei ole sama kuin avaruusmuukalaisten lentolaite, humanoidi 
ei tietysti ole sama kuin avaruusolento. Avaruusälystä — vaan ei ufologisesti 
humanoideista — on puhuttu aina avaruuden tieteellisen käsitteen muodos- 

tuttua. Länsimaissa Nikolaus Kopernikuksen, Giordano Brunon, Johannes 
Keplerin, Galileo Galilein ja Isaac Newtonin 1500-1600-luvuilla perustele- 
man aurinkokeskisen mallin myötä Maa alettiin luonnontieteellisesti ym- 
märtää osaksi laajempaa planeettojen kokonaisuutta ja avaruutta. 

Esimerkiksi Teräsmies ja klingonit ovat avaruusolentoja mutta eivät 
ufo-olentoja. Fiktion lisäksi monissa uskontoperinteissä esiintyy erilaisia 
avaruusälyideoita muttei ufoja ja humanoideja. Esimerkiksi 1800-luvun 
alkupuolella syntyneen mormonismin (Myöhempien Aikojen Pyhien 
Jeesuksen Kristuksen kirkko) mukaan maailmankaikkeudessa on mo- 
nia ihmisten asuttamia planeettoja. Kenneth Grant perusti 1970-luvulla 
okkulttisen Ordo Templi Orientes -järjestön (O.T. O.) haaran nimeltä 
Tyfoninen O.T.O. Hän katsoi saaneensa erityistä tietoa ja valtuutuksen 
asemalleen yliluonnollisilta Maan ulkopuolisilta olennoilta. Niin ikään 
esimerkiksi SETI-projektissa (Search for Extraterrestrial Intelligence) puhu- 
taan tieteellisesti Maan ulkopuolisesta älystä mutta ei ufoista ja humanoi- 
deista. SETI-ohjelmassa avaruutta kuunnellaan radioantenneilla olettaen, 
että voisimme havaita kehittyneiden avaruussivilisaatioiden radioaaltoja. 
Oletus Maan ulkopuolisesta älystä on, vaikka juuri SETIn muodossa, tie- 
teellisesti hyväksyttävä, mutta ajatusta ufoista pidetään tiedeyhteisössä 
yleisesti kyseenalaisena. 

Humanoidi voidaan tässä määritellä ufoa ohjaavaksi tai ufojen toimin- 
taan liitetyiksi olennoiksi, joka esiintyy (ufojen tapaan) havainnoissa ja nii- 
den tulkinnoissa. Humanoidihavainnot sisällytetään usein luontevasti ufo- 
havainnon käsitteeseen, mutta voidaan puhua myös erikseen humanoidi- 
havainnoista. Niihin sisältyy vähintään yksi humanoidi, ufon kanssa tai 
ilman. Lisäksi vuorovaikutuksellisista tapahtumista käytetään usein nimi- 
tystä humanoidikohtaaminen. Humanoidit saattavat kommunikoida esi- 
merkiksi viittilöimällä, ääntelemällä tai puhumalla. Kommunikointi ei siis 
ole samalla tavoin laajaa, suunniteltua ja tasapuolista kuin ufokontakteissa 
vaan epämääräistä. Humanoidihavaintoja kuvataan tapahtuneen paitsi 
maastossa monesti myös sisätiloissa, tällöin useimmiten unenomaisissa 
tunnelmissa makuuhuoneessa. 

Ufokontaktit ovat vapaaehtoisia ja toivottuja, tyypillisesti länsimai- 
seen esoteeriseen perinteeseen kuuluvaa kommunikaatiota ufoihin liitet- 
tyjen olentojen kanssa. Kontakti voi olla vaikka telepaattinen yhteys jon- 
kinlaisen valo-olennon kanssa. Esoteeristaustaiset utokontaktihenkilöt 
uskovat panteistiseen eli kaikkialliseen jumaluuteen tai elämänenergiaan, 

todellisuuden näkymättömiin tasoihin, henkistä evoluutiotamme edistä- 
viin avaruusolentoihin sekä ihmisen jälleensyntymään ja karman lakiin. 
Avaruudella ei ufokontaktiliikkeessä viitata vain tuntemaamme fyysiseen 
avaruuteen, vaan avaruus käsitetään moniulottuvuudelliseksi. Olentojen 
saatetaan sanoa tulevan esimerkiksi jonkin planeetan toisilta ulottuvuuk- 
silta. Ajatellaan, että korkeat tahot, kuten juuri ylevät avaruusolennot, 
ovat luoneet ihmisen ja että ihmiset ovat alkaneet palvoa luojiaan juma- 
lina, mistä saivat alkunsa uskonnot. Itämaista ja esoteerista henkisyyttä 
pidetään sekä uskonnon että tieteen (tiedon) korkeimpana muotona. 
Kristinuskoa kohtaan esitetään voimakasta kritiikkiä. Puhutaan myös 
henkisestä teknologiasta, jonka hallinta onnistuu vain riittävän henkisen 
tason saavuttaneilta ihmisiltä ja olennoilta. Ajatus Vesimiehen henkisen 
ja harmonisen ajan saapumisesta ja intergalaktisesta yhteisöllisyydestä 
on tärkeä. 

Ufosieppauksessa humanoidit vievät kokijan tavalla tai toisella ei- 
tahdonalaisesti johonkin. Kokija saatetaan kaapata mihin tahansa paik- 
kaan tai tilaan, mutta tyypillisesti siepattu viedään ufoalukseen. Se, mikä 
on ei-tahdonalaista, ei aina ole ilmeisen selvää. Kokija saattaa esimerkiksi 
lähteä aivan vapaaehtoisesti humanoidien mukaan mutta antaa jälkeen- 
päin ymmärtää, että hänet oli jotenkin lumottu. Kuvaukset tapahtumista 
voivat vaihdella paljon. Ufosieppauksissa esiintyy kuitenkin tiettyä kaa- 
vamaisuutta, joka hallitsee kertomusperinnettä. Monet ufologit pitävät 
kaavamaisia sieppauskertomuksia tosina. Osaan ufosieppauskertomuk- 
sista sisältyy selkeitä esoteerisia piirteitä, ja kokijat myös tulkitsevat niitä 
esoteerisesti. 

MIB on kirjainlyhenne käsitteestä Men in Black. MIB:t ovat monesti 
kummallisilta vaikuttavia, yleensä mustiin vaatteisiin tai pukuihin son- 
nustautuneita miehiä. Ufologit ovat olettaneet heidän olevan Yhdysval- 
tain hallituksen agentteja, jotka pyrkivät vaientamaan ufosalaliittoa sork- 
kivat todistajat, tai ufoilmiöihin liittyviä naamioituneita avaruusolentoja. 
Jälkimmäinen käsitys perustuu MIB-olentojen omituisuuteen, kuten 
erikoisiin kasvonpiirteisiin tai vaikka oudon notkeaan liikkumiseen. 
Väitteet MIB-hahmoista alkoivat kehkeytyä Yhdysvalloissa jo 1940-lu- 
vun lopulta lähtien. MIB-kokemuksissa havaitaan silminnäkijän mielestä 
oudontuntuisia mustapukuisia henkilöitä, jotka havaitsijat yhdistävät 
ufoilmiöihin, tai kohdataan vastaavanlaisia kummallisen oloisia tai uh- 
kaavia hahmoja.* 

Viljapeltokuvioita on esiintynyt enimmäkseen Englannissa. Niitä alkoi 
ilmestyä 1970-luvun alkupuolella. Viljapeltokuviot ovat muutamista met- 
reistä kymmeniin ja jopa sataan metriin halkaisijaltaan olevia viljan lakoon- 
tumisesta muodostuneita symmetrisiä kuvioita, joissa on usein kaarevia 
muotoja. Joskus ne ovat suoranaisia taitavasti tehtyjä kuvia. Kuviot ovat 
monimutkaistuneet vuosikymmenien saatossa. Ufokontaktiliikkeessä ne 
on liitetty ufoilmiöihin, koska niiden yhteydessä kerrotaan nähdyn outoja 
valopalloja — ufojen oletetuiksi laskeutumisjäljiksi kuviot ovat liian mut- 
kikkaita. Tiedetään, että kuvioiden tekeminen on eräänlainen taide- tai 
itseilmaisun muoto joillekin, mutta ainakin joidenkin kuvioiden katsotaan 
olevan avaruusolentojen aiheuttamia. Ufokontaktiliikkeessä uskotaan, että 
kuviot toimivat energeettisesti riippumatta siitä, kuka niitä on tehnyt. Nii- 
den ajatellaan kanavoivan Maan ja ihmiskunnan ja myös kuvioon astuneen 
tai kuvion kuvaa katsovan henkilön tajuntaa avaavaa energiaa. 

Karjansilpomisväitteiden mukaan hevosia ja lehmiä on silvottu se- 
littämättömän täsmällisin viilloin, ja eläimiltä on esimerkiksi poistettu 
sisäelimiä ja veri. Väitteitä alkoi esiintyä 1960-luvun loppupuolella Yh- 
dysvalloissa, ja silpomismyytti lähti kiteytymään 1970-luvun alkupuo- 
lelta. Väitteet yhdistettiin hallituksen tai armeijan salaisiin kemiallisten ja 
biologisten aseiden kokeisiin ja myös ufoihin. Humanoidien spekuloitiin 
silpovan karjaa opetustarkoituksessa tai viestittääkseen jotain. Mutolo- 
git eli karjansilpomistutkijat organisoituivat löyhästi 1970-luvun loppu- 
puolelle tultaessa. Karjansilpomisia on pidetty myös esimerkiksi huma- 
noidien suorittamina geneettisinä kokeina, jotka ehkä liittyvät ihmislajin 
kehittämiseen. 

Sanottakoon, että kulttuuritieteellisessä kirjallisuudessa ufoilmiöllä tai 
ufoilmiöillä on tarkoitettu ufokokemuksia, kuten ufohavaintoja, -sieppauk- 
sia ja -kontakteja, ufologiaa ja kaikenlaisia ufoaiheisia kulttuurisia aineis- 
toja. Esimerkiksi ufoja ei tällöin tyypillisesti väitetä tai oleteta todellisiksi, 
vaan muun muassa ufokokemuksia tarkastellaan inhimillisinä tuotteina tai 
merkitysrakenteina. 

Kun puhutaan ufoista, varmasti lähes jokaisen ensimmäinen ajatus on, että 
onko ufoja olemassa — tai että ufoja on tai ei ole. Esimerkiksi populaari ufo- 
kulttuuri tuo merkittävästi esille ufojen olemassaolon teemaa. Elokuvissa 
ufojen tosiasiallisuus vähintäänkin hämmästyttää epäilijät ja tietämättö- 
mät, tai elokuvassa luodaan jännite, ovatko oudot väitteet tai kokemukset 
tosia vaiko eivät. Olemme ikään kuin oppineet yhdistämään ufon idean ja 
ongelman ufojen todellisuudesta välittömästi toisiinsa. 

Syy tähän eräänlaiseen ”psyykkiseen refleksiin” on historiallinen. Ufo- 
havaintoja on alusta lähtien käsitelty nimenomaan todenperäisyyden nä- 
kökulmasta, asiasta kiivaasti ja huomattavasti virallisissakin yhteyksissä väi- 
tellen. Tämän taustalla yhtenä merkittävänä tekijänä on puolestaan hyvin 
arvoituksellisilta tuntuvien ufohavaintoilmoitusten vetoava sisältö. Suurin 
osa ufohavainnoista on, voisi sanoa, melko yksinkertaisia ja helposti selitet- 
tävissä tavanomaisin ilmiöin. Pienessä osassa ufohavainnoista on kuitenkin 
vangitsevan todenkaltaisuuden taikaa, eikä niiden selvittäminen välttä- 
mättä ole yksinkertaista ja vaivatonta. 

Vaikuttavia tapauksia löytyy ympäri maailmaa, Suomestakin, mutta 
seuraava ruotsalainen esimerkkitapaus vuodelta 1974 on erityisen kuvaava. 
Havainnon teki ruotsalainen upseeri perheineen. Seuraavassa upseerin lau- 
sunto kokonaisuudessaan lainauksena siten kuin upseeri itse tapahtumat 
sanasta sanaan kertoi. Lainaus on otettu Tähtitieteellinen yhdistys Ursan 
julkaisemasta kirjasta Ufojen arvoitus (1980), jonka ovat kirjoittaneet tähti- 
tieteilijät Juhani Kyröläinen ja Pekka Teerikorpis He ovat suomentaneet 
ja lainanneet lausunnon (sen viimeistä kahden lauseen kappaletta lukuun 
ottamatta) ruotsalaisen ufotutkijan Boris Jungkvistin kirjasta UFO — en fan- 
tastisk verklighet (1977).* Jungkvist tutki tapausta tuoreeltaan, heti tapah- 
tuman jälkeisenä aamupäivänä, upseerin soitettua hänelle jo heti tapahtu- 
mailtana. Jungkvistin oma englanninkielinen käännös ilmoituksesta löytyy 
myös internetistä.” 


Minä, vaimoni ja kaksi lastani olimme olleet tapaamassa hyvää ystäväämme tä- 
män mökillä (Upplandin Knutbyn lähellä) lauantaina 21. syyskuuta 1974 [n. klo 
21]. Olimme kotimatkalla Audilla Almungetielle päättyvää soratietä. Tulles- 


samme loivaan kaarteeseen näimme edessämme häikäisevän valon. Vaihdoin 

vaistomaisesti lähivaloille luullen valoa vastaan tulevaksi autoilijaksi. Kun tu- 
limme kaarteesta suoralle, näimme merkillisen lentävän esineen, joka lähestyi 
meitä. Etäisyys, noin 900 metriä. ”Katso isä, helikopteri, lentääpä se matalalla”, 
huudahti tyttäreni. Muutaman sekunnin kuluttua ymmärsimme, ettei se ollut 
helikopteri. Ihmeellinen lentoalus lähestyi hitaasti, noin 10 metrin korkeudella 
maanpinnasta, oikealta (avohakkuulta). Samalla hetkellä alkoi autoni moottori 
oikkuilla sytytyshäiriöin ja ravisteluin. Noin sadan metrin päästä auto pysäh- 
tyi kokonaan ja valonheittimet sammuivat. Autoradio vaikeni. Samanaikaisesti 
lentoesine leikkasi kulkusuuntamme (etäisyys 200 metriä). Se lensi vieläkin 
noin 10 metrin korkeudella ja näytti laskeutuvan tien vasemmalle puolelle noin 
75 metrin päähän tiestä. Tämä tapahtui välittömästi halkopinon eteen. Lento- 
esineen häikäisevä, vihreältä kimalteleva valo valaisi suuren alueen. Jäimme 
autoon istumaan tämän odottamattoman näyn täysin yllättäminä. Kiersin alas 
vasemmanpuoleisen ikkunani huolimatta vaimoni ja lasten vastalauseista. Ha- 


vaitsimme äänen, joka oli kuin mehiläisparvesta. 


Äkkiä tunsimme kaikki olomme ankeaksi. Muutamaan minuuttiin ei kukaan 
meistä sanonut mitään. Poikani ojensi minulle kiikarin, joka meillä oli takana lo- 
jumassa. Lentoesineen voimakas vihreä kimalteleva korona himmeni asteittain 
ja sen mukana valaistu alue, säteeltään noin 300 metriä, joka aiemmin oli kyl- 
penyt vihreässä valossa. Pystyin kiikarilla (7 x 50) selvästi erottamaan munan- 
muotoisen rakenteen, noin 10 metriä pituudeltaan ja pari metriä korkean. Esine 
loisti nyt voimakkaasti valkoista valoa, oli pinnaltaan aivan sileä, ei minkään- 
laisia ulkonevia rakennelmia. Järkyttynyt vaimoni intti, että lähtisimme paikalta. 
Väänsin toistuvasti virta-avainta, mutta auto ei ollut käynnistettävissä. Täytyy 
tunnustaa, että minäkin pelästyin tätä yliluonnollista kohtaamista. Mutta muu- 
taman minuutin kuluttua astuin ulos autosta vaimoni ja lasteni varoituksista 


huolimatta. Esine näytti lepäävän, tai leijuvan, aivan lähellä maanpintaa. 


Aioin juuri kiertää auton ja avata konepellin, koska en yhdistänyt moottorin 
pysähtymistä pellolla olevaan esineeseen, kun kuulimme korviahuumaavan 
jyrinän. Arvelin räjähdysvaaran olevan olemassa ja heittäydyin auton taakse ja 
huusin: suojautukaa! muulle perheelle. Lapset ja vaimoni, jotka vapisivat pe- 
losta, ryntäsivät ulos ja suojautuivat auton taakse vierelleni. Meillä oli nyt auto 
itsemme ja esineen välissä. Lentoesine nousi hitaasti (kuten VTOL, Vertical 
Take Off and Landing aircraft), tehden vaappuvaa liikettä. Esineestä tuli taas 


vihreän kimalteleva ja se valaisi taas ympäristön. Se huojahti hieman ja lensi 

hitaasti pois, nyt noin 30 metrin korkeudella, samaan suuntaan kuin ensin sen 
näimme lentävän. Se lensi aaltomaisin liikkein joitakin satoja metrejä ja piti ma- 
talaa surisevaa ääntä (muistutti mehiläisparvea). Muutaman sekunnin kuluttua 
se kiihdytti valtavalla nopeudella kadoten muutamassa sekunnin tuhanneksessa. 
Puhuimme kaikki yhteen ääneen. Etsin pimeästä kiikariani, mutta löysin sen 
nopeasti. (Olin varmaan pudottanut sen kiihtymyksestä, kun luulin, että esine 
räjähtäisi.) Kun nousimme järkyttyneinä autoon, huomasimme heti radiosta tu- 
levan musiikin. Radio toimi ja auto käynnistyi heti, kun väänsin virta-avainta, 
eikä valonheittimissä ollut mitään vikaa. Kesti kauan ennen kuin olimme toipu- 


neet. Olimme täysin vakuuttuneita, että olimme kokeneet jotakin ainutlaatuista. 


Kotona soitin upseeritoverilleni, mutta muutin mieltäni ja laskin kuulokkeen, 
soitin puhelinyhdistyksen numerotiedusteluun ja sain numeron teille UFO- 
Häggvikiin. Ottaen huomioon asemani puolustusvoimissa olen päättänyt olla 


jättämättä ilmoitusta poliisi- tai sotilasviranomaisille. 


Aiemmin olin vain huvittuneena hymyillyt lentävä lautanen -jutuille. Tämän ta- 


pahtuman jälkeen olemme sitä mieltä, että mainitunlaiset laitteet ovat todellisia. 


Aamupäivällä tehdyissä havaintopaikan tutkimuksissa Jungkvist löysi up- 
seerin vaimon takista irronneen napin läheltä paikkaa, jossa vaimo oli heit- 
täytynyt autosta turvaan sen taakse (upseerin vaimo oli tutkimuksissa pai- 
kalla). Napin sijainti antoi lisätukea upseerin kuvaukselle, että outo kohde 
nähtiin noin 75 metrin päästä; ilmoituksessa mainittu halkopino, jonka 
välittömään läheisyyteen kohde upseerin kuvauksessa laskeutui, sijaitsi na- 
pin löytöpaikasta 80 metrin päässä. Lisäksi noin kolmekymmentä tuntia 
tapahtuman jälkeen perheenjäsenillä alkoi lievä päänsärky ja ripuli, jotka 

Upseerin lausunto antaa selkeydessään, yksityiskohtaisuudessaan ja 
vertailukohtiensa vuoksi ilmeisen vaikutelman todesta havainnosta, jopa 
varsin tarkasta sellaisesta. Tällaiset havaintokuvaukset eivät totuuden- 
mukaisuudenoloisuudessaan poikkea mitenkään arkipäivän tosista havain- 
noista, jotka usein ovat epämääräisempiäkin. Ufohavainnon sisältö vain on 
outo ja epäuskottava. 

Olisiko perheen havainto vaikka taivaalla näkyneen helikopterin voi- 
makkaasti liioiteltu virhetulkinta, johon olisi lisäilty kuvitteellisia element- 
tejä? Tällainen saattaisi olla mahdollista, jos ufouskovainen perhe liioitteli 

helikopterihavaintoaan innokkaasti. Tai voivatko tavalliset tai jopa skepti- 
set henkilöt (jollainen upseeri antoi ymmärtää ennen havaintoa olleensa) 
tulla kyseisenlaisessa matkantekotilanteessa harhaisen hysteerisiksi tun- 
netun kohteen havainnosta, liioitella sekä kuvata dramaattisen ja hyvin to- 
dentuntuisen lähihavainnon ufosta? 

Entä silmän optiikasta, aivojen toiminnasta tai psykologisista syistä 
muodostunut illuusio, virhetulkinta? On varmasti kaukaa haettua olet- 
taa, että perheen kaikilla jäsenillä olisi ollut jokin sama optinen tai neuro- 
loginen ongelma, joka olisi jonkin virikkeen pohjalta tuottanut kaikille 
samankaltaisen havainnon. Mutta jos upseerilla oli jokin neurologinen syy 
havaintonsa muotoutumiselle, ehkä hän auktoriteettihahmona sai muut 
hysteerisesti kuvittelemaan kuvailunsa mukaisesti tai myötäilemään häntä? 
Voisiko kyse olla harha-aistimuksesta ilman mitään ulkoista virikettä eli 
hallusinaatio? Oliko auton laitteiden käyttäytyminen osa tätä voimakasta 
visuaalis-auditiivista ryhmähallusinaatiota (joukkopsykoosi), vai tapah- 
tuiko ryhmähallusinaatio sattumalta samalla laitteiden erikoisen käytök- 
sen kanssa? Entäpä yksinkertaisesti huijaus? Onko sille vai päinvastaiselle 
tukea, jos arvioidaan upseerin ja hänen vaimonsa luotettavuutta, heidän 
motiiviaan huijata ja vastaavanlaisten tapausten kokonaisuutta? Tällaisia 
mietteitä ufotapausten tarkastelija kohtaa, jos mielii pohtia ufohavaintojen 
todenperäisyyttä. 

Ufoista puhuttaessa totuusnäkökulma on ollut populaaristi varsin hal- 
litseva ja melkeinpä automaattinen lähtökohta. Tähdennettäköön siksi, 
että tässä kirjassa ei tarkastella kysymystä ufojen olemassaolosta. On sen 
sijaan kiinnostavaa todeta, että edellä kuvatun kaltaiset kokemuskertomuk- 
set ovat 1940-luvun lopulta lähtien toimineet olennaisena taustavirikkeenä 
sosiaaliselle ja psykologiselle ufotodellisuudelle. Näin on riippumatta siitä, 
pidetäänkö kyseisenlaisia ufohavaintoja aitona luonnontieteellis-teknisenä 
haasteena vai ei tai onko objektiivisesti tosia ufoja vai ei. Vastaavanlaisia 
ufohavaintoja on joka tapauksessa tutkittu virallisesti ja luonnontieteellis- 
teknisesti, ja ne herättävät edelleen helposti tarpeen ottaa kantaa ufojen 
olemassaoloon, miettiä sitä ja väitellä siitä. Kiehtovan tosilta tuntuvat ufo- 
kuvaukset ovat ufouskomusmaailman eräänlaisia ydinkertomuksia. 

UFOUSKOMUKSET USKONNOLLISUUTENA 


Käsitteelle uskonto tai uskonnollisuus ei ole yleisesti hyväksyttyä uskonto- 
tieteellistä määritelmää. Käytännössä uskontotietelijöillä on kuitenkin 
suurpiirteisesti yhteneväinen käsitys uskonnosta/uskonnollisuudesta ylei- 
senä tutkimuskohteena. Uskonnollisuutta ei rajata vain länsimaisen perus- 
käsityksen mukaisiin monoteistisiin tai selväpiirteisiin uskontoihin, vaan 
se ymmärretään olennaisesti laajemmin. Se, millaisia uskonnollisuuden 
käsitteen piirteitä muotoillaan ja korostetaan, riippuu siitä, mikä kulloin- 
kin katsotaan tutkimuksellisesti hyödylliseksi ja antoisaksi. Ufouskomus- 
ten uskonnollisuuden tarkastelun kannalta uskonnollisuutta on valaisevaa 
täsmentää tässä seuraavasti: uskonnollisuus on normaalia ajattelua, koke- 
mista ja käyttäytymistä, jossa kuvitteellisiin yliluonnollisiin tai yli-inhimil- 
lisiin olentoihin suhtaudutaan vakavasti. Tämä määritelmä myös seurailee 
uskontotieteilijöiden tapoja hahmotella uskonnollisuutta yleisenä ilmiönä, 
vaikka moni tutkija saattaakin kokea sen tai jotkin sen osatekijät tavalla tai 
toisella ongelmallisiksi. 

Muun muassa Zeusta, japanilaisen Sinto-perinteen kami-jumalia ja suo- 
malaisen kansanuskon riistalintujen Höyheneukko-kantaemoa koskevia 
uskomuksia voidaan yleisesti ottaen pitää esimerkkeinä uskonnollisesta 
ajattelusta. Niin ikään vaikka saksalaisen filosofin Georg Wilhelm Fried- 
rich Hegelin (1770—1831) käsitys maailmanhengestä, joka ilmentää itseään 
maailmanhistoriassa, pyrkien tulemaan tietoiseksi vapaudestaan, on tul- 
kittavissa uskonnolliseksi olentoideaksi. Samaten usko sarjakuvahahmo 
Ihmenaisen (Wonder Woman) todellisuuteen olisi uskonnollista ajattelua, 
jos kyse olisi tällaiseen uskoon sosiaalistumisesta eikä psyykkisen sairau- 
den oireesta. 

Paitsi sairauden tuottama usko yliluonnolliseen olentoon myöskään 
usko objektiivisesti todelliseen yliluonnolliseen olentoon ei olisi uskonnol- 
lisuutta. Oletetaan esimerkiksi, että jonkinlainen aave tai persoona ilman 
kiinteää kehoa todella tulisi huoneeseen seinän läpi ja olennosta saataisiin 
vakuuttavia havainnollisia todisteita. Tällöin kyseinen olento olisi jon- 
kinlainen hyvin erikoinen fysikaalinen tosiasia eikä ”uskonnollisen usko- 
muksen” sisältö. Olento olisi siis uskomusmaailmoistamme riippumaton 
ja periaatteessa kaikkien havaittavissa oleva objektiivinen ilmiö. Se, voiko 
tämän kaltaisia havainnollisesti tosia yliluonnollisia tai taianomaisilta vai- 
kuttavia vieraita olentoja olla olemassa, on toinen asia, mutta periaatteessa 

tällaisten olentolajien kutsuminen uskonnollisuudeksi aiheuttaisi sekaan- 
nusta. Toki niitä voitaisiin tulkita uskonnollisesti, kuten Kuuta ja kallioita- 
kin, mutta Kuun ja kallioiden tapaan ne sinänsä eivät olisi uskonnollisten 
uskomusten sisältöjä. 

Uskonnolliset käsitykset ja kokemukset yliluonnollisista olennoista ja 
käyttäytyminen niitä kohtaan esimerkiksi uskomuksiin usein liittyvissä 
rituaaleissa vaihtelevat historiallisesti ja kulttuurisesti paljon. Modernit 
institutionalisoidut uskonnot edustavat historiallisesti vain uskonnollisuu- 
den muunnelmien jäävuoren häivähtävää huippua. Uskonnollisuus esiin- 
tyy lisäksi esimerkiksi suullisina perinteinä ja tilannekohtaisesti aktivoitu- 
vina kokemuksina. Uskonnollisten uskomusten ei myöskään aina tarvitse 
olla voimakkaan tunnepitoisia, elämää suuntaavia ja yhteisöllisiä. Satunnai- 
sia aavetuntemuksia tai epäilyjä oudon olennon läsnäolosta ei välttämättä 
tulkita oman elämän kannalta erityisen merkityksellisiksi. Uskomukset 
saatetaan toisinaan pitää omana tietona, tai ne voivat olla yksilöllisiä käsi- 
tyksiä, joihin muut eivät usko. Edelleen tuntemukset esineiden ja luonnon- 
ilmiöiden päämäärähakuisuudesta tai olentoudesta voidaan nähdä uskon- 
nollisena ajattelutaipumuksena. Voimme olla tietoisesti sitä mieltä, ettei 
ukkosella, geeneillä ja tulostimilla ole mieltä ja motiiveja. Koemme kuiten- 
kin helposti tuntemuksia vastaavien kohteiden tavoitteellisuudesta. Näin 
tapahtuu esimerkiksi silloin, kun harmittelemme, että tulostin ei ”suostu” 
toiminaan, ja yritämme käskeä sitä yhteistyöhön. Vaikka emme siis pitäisi 
luonnonilmiöitä ja esineitä mielellisinä, eläydymme usein spontaanisti niin 
kuin ne olisivat tajunnallisia toimijoita. Se olento, jonka esimerkiksi tulos- 
timessa hetkellisesti ”näemme”, on näkymätön - siis yliluonnollinen. 

Ufouskomusten keskeisiä esiintymisalueita ja myös virikkeitä ovat 
populaari ufouskomuskenttä, ufologia ja ufoharrastus, ufokokemuk- 
set sekä kokijoiden niihin liittyvät tulkinnat. Valtaosa ufouskomuksista 
näyttää mitä ilmeisimmin olevan määritellyssä merkityksessä utouskon- 
nollisuutta. Ufouskomusten sisällöt ovat ensiksikin yliluonnollisia. Toi- 
seksi, sekä virallisten että epävirallisten ufotutkimusten, psykologisten ja 
kulttuuritieteellisten tarkastelujen perusteella tiedetään, että vain pieni 
osa ufouskomuksista on esimerkiksi yhteydessä mielenterveyden häi- 
riöihin. Kuten todettu, ufouskomukset edustavat keskeisesti tavallisten 
ihmisten ajatusmaailmaa. Yhdysvaltain ilmavoimat keräsi esimerkiksi 
1940—1960-luvuilla Yhdysvalloista noin 13 000 ufohavaintoilmoitusta ja 
arvioi, että sekä psykiatrisista oireista johtuvat kertomukset että huijauk- 

set mahtuivat alle kahteen prosenttiin ilmoituksista. Ajasta, paikasta ja 
havaintoaineistosta riippuen prosenttiluvut saattavat tietysti jonkin verran 
vaihdella, mutta mielen sairaudesta johtuvien ufohavaintojen ja huijausil- 
moitusten osuus on joka tapauksessa hyvin pieni. Voimakkaampien ufoko- 
kemusten kuten ufokontaktien osalta psykiatristen tapausten ja tietoisten 
sepitelmien osuus voi olla jonkin verran suurempi, mutta yleensä dramaat- 
tisemmatkaan ufokokemukset eivät viittaa mielisairauteen tai valheisiin. 
Voimakkaita utokokemuksia on myös vähän verrattuna populaareihin 
ufohavaintoihin, joten niihin sisältyvä psykiatristen tapausten ja vilppien 
määrä ei merkittävästi lisää tällaisten ilmiöiden osuutta ufokokemusten 
kokonaisuudessa. Ufoharrastajat ja ufologit ovat innostuneita ufoaiheesta 
eivätkä ufoaktiiveja psykiatrisista syistä. 

Kolmanneksi, jos ufojen olemassaololle annetaan todentuntuisten 
ufohavaintokuvausten perusteella mahdollisuus, on vaikea vetää rajaa sii- 
hen, mikä voisi olla mielikuvituksen ulkoisesti todellista — ja siten jotain 
muuta kuin uskonnollista ilmiökenttää — ja kuinka laajasti. Humanoidit, 
paranormaalit ilmiöt, kuten telepatia, toisten ulottuvuuksien asukit, jotkin 
ufokontaktit ja -sieppaukset, millainen salailu ja minkä tahojen puolesta? 
Riippumatta suhtautumisesta ufojen todellisuuskysymykseen ihmisten 
yleiset ufouskomukset ja niihin liittyvät ideat vaikuttavat joka tapauksessa 
pääosin uskonnollisuudelta. Ne pohjautuvat ja sekoittuvat tunteellisesti 
innostaviin populaareihin, kuten televisiossa esitettyihin fiktiivisiin ja ufo- 
mytologiin materiaaleihin, joissa on muun muassa esoteerisia ja kristillis- 
taustaisia piirteitä. Selkeästi esoteeristen ja kristillisten uftouskomusten 
uskonnollisuus näyttää ilmeiseltä. Edelleen valtaosa ufohavainnoista on 
virhetulkintoja tavanomaisista kohteista. Niistä ei löydy todellisia ufoja, 
vaan ufohavainnointi linkittyy samaten populaariin ufomytologiseen 
ainekseen. On ilmeisen järkevää olettaa, että dramaattisempiin ufokoke- 
muksiin pätee sama. 

Myös varsinkin niin sanotun maltillisen ufologian (ei niinkään esotee- 
risen kristillisen ufologian) yhteydessä on usein ihmetelty, mikä osa siitä 
olisi aitoa tiedettä eikä ufouskonnollista perinnettä. Maltillista ufologiaa on 
kutsuttu myös selväjärkiseksi, tieteelliseksi ja kriittiseksi ufologiaksi. Siinä 
painotetaan normaalitieteellistä lähestymistapaa ja halutaan erottaa tieteel- 
lisesti kiinnostava ufoaineisto mielikuvituksellisista aineistoista. Tällaista 
pyrkimystä esiintyi jo 1950-luvun alkupuolella, kun itseään asiallisina ufo- 
logeina pitäneet tutkijat tekivät eron uskottaviksi katsomiensa ufohavain- 

tojen ja ”naiivien” ufokontaktien välillä. Ufojärjestöjä alkoi syntyä Yhdys- 
valloissa 1950-luvulla reaktiona epäilyttäviksi koettuihin Yhdysvaltain ilma- 
voimien ufohavaintoilmoitusten tutkimuksiin. Varhaisimmat niistä olivat 
vuonna 1952 aloittanut APRO (Aerial Phenomena Research Organization) 
ja vuonna 1956 perustettu NICAP (National Investigations Committee On 
Aerial Phenomena). Maltillis-ufologisia sävyjä on esiintynyt myös eri mai- 
den virallisissa, esimerkiksi sotilaallisissa ufotutkimusprojekteissa. 

Maltillisessa ufologiassa keskitytään mahdollisimman paljon todis- 
tusvoimaa sisältävien ufohavaintojen selvittämiseen (vrt. upseerin tapaus 
edellä). Tutkimus lähtee kokijoiden haastattelusta ja havaintopaikan tar- 
kastelusta. Ufotapauksia saatetaan tutkia myös kirjallisesti. Hankitaan kir- 
jallisuutta, sanomalehtitietoja ja virallisia dokumentteja tapauksesta sekä 
arvioidaan niitä lähdekriittisesti ja erilaisten tavanomaisten selitysvaihto- 
ehtojen valossa. Ufojen olemassaoloa ei välttämättä pidetä todistettuina 
eikä ufoja varmasti todellisina. Sen sijaan painotetaan, että halutaan tutkia, 
onko ihmismielen ulkopuolisia fysikaalisia ufoja tosiaan olemassa tai sisäl- 
tyykö ufoilmoituksiin jokin muunlainen kumouksellinen ilmiö. Hypotee- 
sien suhteen ollaan usein avoimia: ensin on oltava kunnolliset todisteet 
poikkeuksellisesta ilmiöstä, ja sitten etsitään selitystä. 

Vaikka maltilliset ufologit sivuuttavat kontaktitapaukset, he saattavat 
ufohavaintojen lisäksi tutkia ainakin vahvoja fysikaalisia piirteitä sisältäviä 
utosieppauksia ja salailuväitteitä, vaikkakaan eivät laajoja salaliittoteorioita. 
Kun ufosieppauskertomuksia alkoi esiintyä 1960-luvun alkupuolelta läh- 
tien, osa niistä kuvattiin maastosta alkaneiksi ja hyvin fysikaalisiksi, ilman 
selkeitä paranormaaleja ja hengellisiä piirteitä — aivan kuin jatkumona lähi- 
havainnoille ufoista ja humanoideista. 

Jos kysymys ufojen olemassaolosta katsotaan vakavasti otettavaksi 
tieteelliseksi tutkimusongelmaksi, maltillinen ufologia määrittyy läh- 
tökohtaisesti järjelliseksi tutkimustoiminnaksi. Mikäli ufo-ongelma on 
puolestaan tieteellisesti kestämätön, tähän on vakuuttavia perusteita, ja 
ufologiassa joudutaan tunneperäisesti ja jääräpäisesti toistamaan virheel- 
lisiä väitteitä ja argumentteja, jolloin ollaan taas epätieteen ja ufouskon- 
nollisuuden alueella. Jos näin on, niin maltillinen ufologia on tieteellisyy- 
den näköisyydestään huolimatta uskonnollisten ufohavaintokertomusten 
mytologista systematisaatiota. Se on heittänyt ylleen tieteellis-teknisyy- 
den viitan. Onkin mielenkiintoista tarkastella maltillista ufologiaa tällai- 
sella olettamuksella. 

Maltillisen ufologian ja skeptisen ufotutkimuksen ero on, että skeptikot 
katsovat ajatuksen ufoista käytännössä kokonaan mahdottomaksi tai erit- 
täin epäuskottavaksi. Ufojen olemassaolon ongelma ei heidän mukaansa 
ole enää aito kysymys, jos se sitä joskus virallisten ufotutkimusten alkumet- 
reillä olikin. Skeptikot esittävät, että koko ufologinen perinne on jo vuosi- 
kymmeniä ollut jääräpäistä erehdystä, epätiedettä tai ufouskonnollisuutta. 
He toteavat jo pitkään ymmärretyn, ettei ufohavainnoista mitä todennäköi- 
simmin löydy mitään uutta tai mullistavaa. Skeptisessä ufotutkimuksessa 
pyritään perustelemaan, miten kaikki ufokokemukset ovat selitettävissä 
tavanomaisten ilmiöiden avulla. Ufokontaktiliikkeen edustajat saattavat to- 
sin niputtaa skeptikot ja maltilliset ufologit yhteen esittäen, että molemmat 
ovat liian kriittisiä ja kielteisiä kontaktiväitteitä kohtaan — ne kun ovat ufo- 
kontaktiliikkeen mukaan nimenomaan se tärkeä asia ufoilmiöissä. 

Ufouskomukset ja -kokemukset voidaan uskonnollisena ilmiökenttänä 
jakaa kolmeen pääluokkaan. Ensiksi, edellä kuvattu kansalaisten keskuu- 
dessa laajasti esiintyvä, keskeisesti populaareihin materiaaleihin pohjau- 
tuva ufouskomuksellisuus, mukaan lukien ufo- ja humanoidihavainnot, on 
tulkittavissa kansanomaiseksi ufouskonnollisuudeksi. Kansalaisten ufo- 
uskomusten, ufohavaintojen ja ”ufobuumeinakin” aaltoilleen ufokiinnos- 
tuksen osalta on puhuttu myös ”laajemmasta ufomyytistä” ja ”populaarista 
ufoinnostuksesta”. Niin ikään ufologian maltillinen alue on ainakin osittain 
nähtävissä kansanomaisena ufouskonnollisuutena. 

Toisena ufouskonnollisena pääperinteenä on pidetty ufokontaktilii- 
kettä. Se on kansanomaista ufouskonnollisuutta suppeampi, ufoilmiöistä 
esoteerisesti kiinnostuneiden henkilöiden sektori mutta koko ufouskon- 
nollisuuden ja kulttuurisen ufotodellisuuden kannalta hyvin merkittävä. 
Se alkoi muotoutua 1950-luvulla niin ikään Yhdysvalloissa, kun tietyt 
esoteerisesti suuntautuneet henkilöt alkoivat esiintyä ”ufokontaktihen- 
kilöinä” He kertoivat olevansa yhteydessä lentävillä lautasilla liikkuviin 
henkisesti korkealle kehittyneisiin avaruusihmisiin. Toisten planeettojen 
asukit toivat rakkauden ja rauhan sanomaa ja varoittivat erityisesti ydin- 
sodan vaaroista. Ufokontaktiliike voidaan määritellä länsimaisperäiseksi 
esoteeriseksi perinteeksi, jossa tärkeitä ovat uskomukset tyypillisesti hy- 
väntahtoisiin ja henkistä kehitystämme edistämään pyrkiviin avaruusolen- 
toihin, jotka liitetään tavalla tai toisella ”ufoihin?. Kaikki esoteerissisältöiset 
ufokokemuskertomukset, kuten monet ufosieppaukset, sekä ufokontak- 
tien ympärille rakentuvat ufolahkot ja -kultit ovat tulkittavissa ufokontak- 


26 


tiliikkeen alueiksi. Lisäksi niin sanottu esoteerinen ufologia on keskeinen 
osa ufokontaktiliikettä. Se on kaikenlaisten ufo- ja niihin liitettyjen ilmiöi- 
den totena pitämistä ja esoteerisluontoista tulkintaa. Kontaktiperinteen 
kannattajat pitävät sitä edistyneempänä kuin nykyistä normaalitiedettä. 
Esoteerisia ufologeja on kutsuttu myös paraufologeiksi ja hengellisiksi tai 
henkisiksi (spiritual) ufologeiksi. Keskeisiä kiinnostuksen kohteita ufo- 
kontaktiliikkeessä ovat edellä mainittujen maailmankuvallisten teemojen 
ja erilaisten ufokokemustyyppien lisäksi viljapeltokuviot ja ufosalaliitto- 
väitteet. Salaliittoteorioiden yhteydessä voidaan tarkastella muun muassa 
ufomaahansyöksyväitteitä, MIB-kokemuksia ja karjansilpomisia. 

Kolmas näkyvä uskonnollinen tapa tarkastella ufoilmiöitä on ollut kris- 
tillinen. Kristillisissä ufotulkinnoissa ufoilmiöt on tyypillisesti sijoitettu 
osaksi Jumalan ja Saatanan kosmista taistelua, joko toisen tai osin kum- 
mankin puolelle. Myös suomalaisessa ufohistoriassa on esiintynyt syste- 
maattisiakin kristillisiä ufotulkintoja, jolloin voidaan puhua kristillisestä 
ufologiasta. 

Kansanomaisen ufouskonnollisuuden, ufokontaktiliikkeen ja kristil- 
listen ufouskomusten välille ei käytännössä voida vetää selkeää rajaa. Ne 
kietoutuvat historiallisesti osin yhteen ja ovat innoittaneet, motivoineet 
ja haastaneet toinen toisiaan. Yksittäiset ufohavainnot lukeutuvat kansan- 
omaiseksi ufouskonnollisuudeksi, mutta niiden yhteydessä kansalaiset 
saattavat joskus pohdiskella esimerkiksi ufoilmiöiden paranormaalia ja 
henkistä luonnetta, kuten sitä, että olisiko havainnon taustalla jonkin suu- 
rempi tarkoitus. Esoteeriset teemat, kuten telepatian tai todellisuuden eri 
ulottuvuuksien mahdollisuus ufokokemuksissa, voivat vaihtelevasti vie- 
railla ihmisten mielissä. Ihmiset saattavat myös kokea yksittäiset ufohavain- 
tonsa vaikka samanlaisena suojeluna kuin enkelikokemukset. Ufokontak- 
tien ja -sieppausten kuvauksista ja tulkinnoista löytyy puolestaan ilmeisen 
kristillisiä teemoja, kuten apokalypsi ja pelastus. 

Ufouskonnollisuus — nähtävästi siis valtaosa ufouskomuksista ja -koke- 
muksista — edustaa niin sanotusti uutta uskonnollisuutta. Sen synty ja ke- 
hitys länsimaalaisittain liittyy 1800-luvulta alkaneeseen teollistumiseen ja 
modernisaatioon sekä kulttuuristen vaikutteiden lisääntymiseen. Esimer- 
kiksi järkiperäisyys, humanismi ja yksilön valinnanvapaus ovat nousseet 
merkittäviksi aatteiksi. Perinteinen auktoriteettiin perustuva uskonnol- 
lisuus (religion) on vähentynyt ja henkisyys (spirituality) vallannut alaa. 
Henkisyydessä tai modernissa hengellisyydessä näkyy paitsi omakohtai- 
seen kokemiseen suuntautuva myös usein psykologista, filosofista, tieteel- 
lis-teknistä ja yliluonnollista sanastoa yhteen punova opillisuus. 

Esimerkiksi mormonismi ja teosofia ovat 1800-luvulla syntyeitä uusia 
uskontoja. Intialaisperäisiä aatteita rantautui länsimaihin 1960-luvulla, ja 
new age -henkisyys alkoi 1990-luvun alusta ottaa Suomessa yhä enemmän 
jalansijaa. New age -liike on länsimaislähtöinen esoteerinen perinne. Siinä 
on kyse yksilön ja sosiaalisen todellisuuden henkisestä muutoksesta kohti 
Vesimiehen korkeamman, harmonisemman ja rakkaudellisemman ”väräh- 
telytason” aikaa. Tämä tapahtuu erilaisten meditatiivisten ja opastavien 
menetelmien avulla. Tarkoituksena on tunnistaa itsen ja kaiken pyhyys tai 
jumaluudellisuus ja saavuttaa todellinen vapaus, elinvoima, hyvinvointi ja 
terveys. New age liikkeessä painotetaan yhteisöllisyyttä ja yhteyttä toisiin 
korostaen samalla yksilöllisyyttä tai persoonallisuutta, sisäistä? totuutta, 
läsnäoloa ja aitoa inhimillisyyttä. 

Modernissa maailmassa uskonnollisuus on pirstaloitunut ja monimuo- 
toistunut. Monenlaisia pieniä, eri kulttuuritaustoja heijastelevia uskonnol- 
lisia yhteisöjä on Suomessakin lukuisia. Uusia uskontoja voidaan luokitella 
niiden taustaperinteiden kuten kristinuskon (muun muassa Jehovan todis- 
tajat), hindulaisuuden (kuten Äiti Amma -liike), japanilaisten perinteiden 
(esimerkiksi Reiki) ja alkuperäistraditioiden (kuten wicca) kautta. Ufo- 
uskonnollisuuden kentässä näkyvät useanlaiset vaikutteet. 

Ufouskonnollisuuden kenttä on pääosin kulttimaista liikehdintää, ku- 
ten nykypäivän uususkonnollisuuden muodot paljolti ylipäänsä. Sosiolo- 
gisesti määritellen kultti on löyhästi organisoitunutta sosiaalista toimin- 
taa, eikä esimerkiksi tiukkoja sisä- ja ulkopuolisuuden rajoja ja ehtoja ole. 
Kaikki halukkaat toivotetaan mukaan. Kultin jäsenet tuntevat toisiaan 
kohtaan solidaarisuutta, ja he tiedostavat samat kiinnostuksen kohteensa. 

Tärkeänä pidetään omaa näkemystä ja kokemusta sekä mystistä suhdetta 
jumaluuteen eikä kyseenalaistamatonta auktoriteettia ja kirjaimellista op- 
pia. Ufouskonnollinen toiminta tapahtuu yleensä ufoyhdistyksissä, kes- 
kusteluryhmissä ja erilaisissa, esimerkiksi new age -areenan tarjoamissa 
tilaisuuksissa. 

Ufouskonnollisuus on suurimmaksi osaksi luokiteltavissa myös niin 
sanotusti implisiittiseksi uskonnollisuudeksi ja kvasiuskonnollisuudeksi. 
Ensin mainitulla tarkoitetaan, ettei ufouskonnollisuus ole aina helposti tai 
ilmeisellä tavalla ymmärrettävissä uskonnollisuudeksi. Tämä johtuu ensik- 
sikin siitä, ettei ufouskonnollisuus näytä perinteiseltä uskonnollisuudelta, 
sillä keskusorganisaatiota, selkeitä uskonnollisia spesialisteja, kirjattuja 
oppeja ja yleisiä, säännöllisiä rituaaleja siinä ei ole. Toiseksi asiaan liittyy 
ufouskonnollisuuden tieteellis-tekninen ilmiasu ja kvasiuskonnollisuus eli 
se, etteivät ufoihin uskovat itse katso eivätkä kutsu itseään ufouskonnol- 
lisiksi. Heille kyse on järkiperäisesti, objektiivisesti arvioitavista asioista 
tai tosiasioista ja tieteestä. Myös ufokontaktiliikkeen edustajat korostavat 
kokemustensa totuutta ja ufologiansa tieteellisyyttä — he vain käsittävät tie- 
teen ”syvemmin”, esoteerisesti tai yliaistillisesti. 

Menneinä vuosikymmeninä ufouskonnollisuutta on tarkasteltu erityi- 
sesti ufolahkojen ja erillisten kulttien kautta. Tällaiset erottuvat selkeästi, 
ja ne on ollut helppo luokitella uskonnollisiksi liikkeiksi. Niillä on joh- 
tajat, omanlaistaan oppia ja rituaaleja. Lahko on uskonnollinen yhteisö, 
joka perustuu johtajien auktoriteettiin, opin kirjaimellisuuteen, vahvaan 
yhteisöllisyyteen ja ulkopuolisten poissulkemiseen. Kultin ja lahkon raja 
on käytännössä liukuva. Populaarissa kielenkäytössä lahkolla ja kultilla on 
tarkoitettu usein samaa eli oudoksi koettua, autoritaarista ja selkeärajaista, 
lahkomaista ideologista ryhmää. Ufouskonnollisuuden ihmistieteelliset 
tarkastelut ovat monipuolistuneet 1990-luvulta lähtien, ja ufouskonnolli- 
suuden perinteisiin on kiinnitetty laajemmin huomiota. 

Kuuluisin ja varhaisin uforyhmien tutkimuksista on Leon Festingerin, 
Henry W. Rieckenin ja Stanley Schachterin When Prophecy Fails: A Social 
and Psychological Study of a Modern Group that Predicted the Destruction of the 
World (1956)? Tutkijat soluttautuivat the Seekers-nimiseen 1950-luvulla Chi- 
cagossa toimineeseen ufouskontoon esiintyen ufouskovina — nykyään täl- 
laista ei pidettäisi eettisenä tutkimustapana. Yhteisöä johti Dorothy Martin, 
jonka henkilöllisyyden tutkijat salasivat peitenimellä ”Marian Keech”. Mar- 
tinin mukaan avaruusolennoista koostuva Guardians-ryhmä kertoi hänelle, 

että hän ja osa yhteisön jäsenistä pelastettaisiin tulvan tieltä toiselle, paratii- 
simaiselle planeetalle. Tulva peittäisi suuren osan maapallon maapinta-alasta 
21. joulukuuta 1954. Guardians-ryhmään kuului olentoja Clarion- ja Cerus- 
planeetoilta sekä historialliseksi Jeesukseksi itsensä identifioinut avaruus- 
laivan komentaja Sananda. Olennot olivat itse päättäneet järjestää tulvan. 
Ne jättivät kuitenkin apokalypsin toteuttamatta — eli tulvaa ei koskaan tullut. 
Festinger kumppaneineen muodosti tutkimuksensa perusteella kognitiivisen 
dissonanssin käsitteen. Se kuvaa tilannetta, jossa henkilö kokee ahdistavasti 
esimerkiksi kaksi omaa ristiriitaista käsitystään tai asennettaan. 


KIRJAN RAKENNE 


Tässä johdantoluvussa esitetty ufouskomusten ja ufouskonnollisuuden jä- 
sentely toimii kirjan seuraavien lukujen taustatietona ja kehyksenä. Tulevat 
luvut hahmottuvat tähän yleisnäkemykseen liittyvinä syvällisempinä tieto- 
paketteina ja tarkasteluina. 

Toisessa luvussa esitellään ufohavaintojen ja virallisen ufotutkimuksen 
historiaa ja tulkitaan niitä modernina kansanomaisena uskonnollisuutena. 
Ufohavainnot ja viralliset ufotutkimusprojektit ovat ufouskomusten ja 
kulttuurisen ufoaineksen lähtöasetelma ja merkittävä motivoiva juonne. 
Ufohavaintojen ja ufotutkimuksen tulkinta kansanomaisena uskonnolli- 
suutena perustuu historialliseen ja vertailevaan tarkasteluun. 

Kolmannessa luvussa kuvataan monitahoisen ufokontaktiliikkeen kes- 
keisiä alueita ja piirteitä sekä kerrotaan liikkeen historiasta. Selvitetään 
muun muassa, millä tavoin liikkeen tausta on perustaltaan länsimaisessa 
esoteriassa. Ufokontaktiliikkeessä kerrottuja avaruusolentoyhteyksiä vas- 
taavia avaruuskontakteja kuvattiin esimerkiksi jo 1800-luvulla spiritualis- 
min ja teosofian piirissä. 

Neljännessä luvussa selvitellään, mitä tekijöitä liittyy ufohavaintojen 
syntymiseen havaintotilanteissa. Tutkaillaan muun muassa, miten tavan- 
omaisia taivaallisia kohteita koskevista havainnoista muodostuu ”ufomai- 
sia" ja kuinka havaitsija, yleensä niin sanotusti tavallinen ihminen, vakuut- 
tuu siitä, että hän on nähnyt ufon tai alkaa arvella niin. Psykologinen selit- 
täminen myös tekee ufohavaintoja ymmärrettäväksi palauttaessaan niihin 
liittyviä prosesseja yleisinhimillisiin, tuttuihin tekijöihin. 

Viidennessä luvussa esitellään vertailevasti ufouskomusten ja kristin- 
uskon eroja ja yhtäläisyyksiä pääpainon ollessa jälkimmäisissä. Luvusta 

selviää esimerkiksi, kuinka ufouskomusten ja kristinuskon kautta voi- 
daan tavoitella samantyyppistä yleisinhimillistä hengellisyyttä, syvällistä 
yhteyttä korkeampaan. Näin luku tekee ufouskomuksia ymmärrettäväksi 
kartoittamalla niitä tutun, kristillisen maaston avulla. Vertailevan otteen 
lisäksi luvussa ikään kuin käännetään ufouskomusten sisältöä tutuille 
mielenmaisemille ja tuntemuksille. 

Kuudennessa luvussa tutkaillaan suomalaista ufoperinnettä, joka edus- 
taa paljolti juuri ufokontaktiliikettä. Näkökulma on historiallinen ja paino- 
tus muinaisastronauttiteemassa ja kristillisissä ufouskomuksissa. Muinais- 
astronauttiteorioissa ei tarkalleen ottaen ole kyse ufouskomuksista — luvusta 
selviää, miksi. Ufokontaktiliikkeessä astronauttiteoriat kuitenkin kiedotaan 
ufouskomuksiin lähes saumattomasti. Muinaisten astronauttien käsitettä 
ei juurikaan eroteta ufoilmiöistä, vaan astronautti-ideat sijoitetaan ufokon- 
taktiliikkeen esoteeriseen todellisuuskuvaan, osaksi sen merkitysmaailmaa. 
Myös kristilliset ufotulkinnat punoutuvat usein saumattomasti ufokontakti- 
liikkeen aiheisiin esiintyen sen keskusteluyhteyksissä. Toisaalta muinaisast- 
ronauttiteorioilla on oma vahva linkkinsä kristillisyyteen, sillä ne pyrkivät 
yhdeltä osin olemaan eräänlaista tieteellisesti uskottavaa raamatuntulkintaa, 
jonka mukaan Raamatussa kuvataan avaruussivilisaation vierailuja. 

Seitsemännessä luvussa esitellään Urantia-kirjan historiaa, oppia ja 
suomalaisia vaiheita. Urantia-liike on kiinnostava länsimainen moderni 
uskonnollinen liike, jonka jäsenet näkevät Urantia-kirjan kristinuskoa uu- 
distavana viimeisimpänä ilmoituksena. Kuten muinaisastronauttiteoriat, 
myöskään Urantia-kirja ei sellaisenaan edusta ufouskonnollisuutta. Liike 
on kuitenkin moderni uskonto, jonka yhteydet ufokontaktiliikkeeseen 
ovat huomattavat. Kirjan sisältö onkin varsin avaruusteemainen. Lisäksi 
Urantia-kirja on suomalaisella ufokentällä huomionarvoinen keskustelun 
aihe. 

Kahdeksannessa luvussa tarkastellaan Raäölilaista liikettä. Se on hyvin 
omintakeinen tieteellis-teknologinen ufouskonto, jonka taustassa on huo- 
mattavia esoteerisia sävyjä mutta jonka esoteerisuus on enemmänkin epä- 
suoraa kuin ilmeistä. Raölilainen liike on tiettävästi suurin ja pitkäikäisin, 
jo 1970-luvun alkupuolelta toiminut yksittäinen ufouskonto. Kultin opissa 
keskeisellä paikalla on tietynlainen apokalyptinen visio, ja luvussa painot- 
tuukin kultin apokalyptisten ulottuvuuksien analyysi. 

Yhdeksännessä luvussa esitetään, kuinka ufouskomukset koetaan usein 
naurettaviksi ja kuinka ufoaihetta on mediassa toistuvasti käsitelty humo- 

ristisesti. Näin tehdään, vaikka ufouskomukset ovat inhimillisenä ilmiönä 
aivan ymmärrettäviä, kannattajilleen maailmakuvallisesti tärkeitä. Toisi- 
naan ne ovat myös ristiriitainen ja peiteltävä asia samaan tapaan kuin mo- 
net muutkin yliluonnolliset uskomukset. Luvussa pohditaan psykologisten 
ja ufohistoriallisten näkökulmien ja tietojen nojalla, miksi niin monesti 
huumori ja jopa pilkka sävyttävät suhtautumista ufouskomuksiin 

Kymmenennessä luvussa analysoidaan ufoelokuvissa esiintyviä maa- 
ilmanlopun skenaarioita. Apokalyptiset näkymät ovat näkyvä teema ufo- 
uskomuksissa, varsinkin ufokontaktien, -sieppauskertomusten ja -salaliit- 
toteorioiden osalta. Niiden on jopa tulkittu olevan keskeisesti apokalypti- 
sen perusidean yhdenlaista mytologista muunnelmaa. Ufoelokuvissa apo- 
kalyptista asetelmaa onkin hyödynnetty ja kehitelty monin tavoin. 

Epilogi tarjoaa luonnontieteellispainotteisen näköalan siihen, miksi 
humanoidikokemukset näyttävät olevan psykologisen universumimme 
ilmiö eikä fysikaalisesta avaruudesta peräisin. Luvussa tarkastellaan muun 
muassa älyllisen elämä monimuotoisuuden mahdollisuuksia avaruudessa 
ja avaruusmatkailun ongelmia. 

2 


Ufohavaintojen ja virallisen 


ufotutkimuksen historiaa 


JAAKKO NäRVÄ 


Erilaisten ufokokemusten, ufotutkimuksen ja koko nykyisen ufokulttuu- 
rimme lähtökohta ja innoituksen lähde ovat vuonna 1947 virinneet havain- 
not ”lentävistä lautasista” ja jo samana vuonna Yhdysvalloissa aloitetut vi- 
ralliset lentolautasten ufotutkimukset. Virallisissa ufotutkimuksissa esiin- 
tyy sekä maltillista että skeptistä otetta. Toisaalta eri turvallisuusorgani- 
saatioiden ufoilmoitusten tarkastelu on tarkoittanut paljolti vain ilmatilan 
valvontaa. Tällöin ”UFOja”, tunnistamattomia lentäviä esineitä, on haluttu 
pitää silmällä mahdollisesti ilmatilaan tunkeutuvien viholliskoneiden takia 
ja on haluttu tunnistaa niiden alkuperä. Ufohavaintojen ja virallisten ufo- 
tutkimusten keskeiset historialliset vaiheet kuuluvat ufouskomuksia kos- 
kevaan perustietouteen. Ja miksi sotilaallisissa ja virallisissa teknis-tieteel- 
lisissä instituutioissa on esiintynyt ja esiintyy edelleen maltillis-ufologisia 
sävyjä? Maltillisessa ufologiassa suhtaudutaan ufojen todenperäisyyteen 
myönteisesti tai avoimesti, ja kaikessa tieteellisessä vaikuttavuudessaan sitä 
voidaan perustellusti ainakin epäillä ufouskonnolliseksi ajatteluksi — ja epä- 
tieteeksi. Virallisen ufotutkimuksen skeptinen sisältö ei sen sijaan edusta 
uskonnollista näkökulmaa yliluonnollisten olentojen vakavasti ottamisen 
merkityksessä, kuten ei ilmatilan valvontakaan. Maltillisen ufologian olen- 
naisena aineistona ufohavainnot linkittyvät kysymykseen sen uskonnolli- 
sesta luonteesta ja päinvastoin. 

MYSTISET ILMALAIVAT 


Ufohavaintojen, virallisen ufotutkimuksen ja niiden innoittaman koko 
utfoperinteen selkeästi dokumentoitu historia alkaa 1800-luvun loppupuo- 
len Yhdysvalloista. Vuosina 1877-1880 ilmalaivoiksi (airship, mysterious 
airship) kutsuttuja mystisiä ilma-aluksia havaittiin Uudessa Meksikossa 
ja vuosina 1896—1897 kaikkialla Yhdysvalloissa, erityisesti Kaliforniassa ja 
maan keskiosissa, sekä Kanadassa. Yhdysvalloissa ilmiö jatkui vielä parin 
vuoden ajan. Kesällä ja syksyllä 1987 outoja aluksia nähtiin myös esimer- 
kiksi Norjassa, Ruotsissa ja Siperiassa. 

* Ilmalaivoja kuvailtiin monin tavoin. Usein niiden sanottiin olevan iso- 
kokoisia, soikeahkoja, epäselvästi erottuvia tai kirkkaita aluksia tai taivaal- 
lisia valoja värisävyineen. Monesti kuvattiin ilmalaivojen ylös ja alas liikku- 
via siipiä, propelleja, hyttiä, valonheitintä ja roikkuvia ankkurinköysiäkin. 
Aluksista kerrottiin kuuluneen surinaa, puhetta tai musiikkia, ja niistä ker- 
rottiin pudonneen alas esimerkiksi metallinpalasia tai kirjeitä. Ilmalaivoista 
tehtiin joukkohavaintoja, ja usein havaintoja tekivät luotettavina pidetyt 
henkilöt ja virkamiehet, kuten poliisit. Valokuviakin ilmalaivoista otettiin 
— osa niistä oli ilmeisiä trikkikuvia — ja katseltiin ilmalaivoja kiikareilla. Jos- 
kus nähtiin ilmalaivojen lentäjiä, ja syrjäseuduilla saatettiin jopa keskustella 
heidän kanssaan. Lentäjät muun muassa tekivät laskeutuneelle alukselle 
pieniä korjauksia. Yhden ilmalaivan kapteeni, pitkäpartainen vanhus, ker- 
toi arkansasilaiselle senaattorille keksineensä antigravitaatiolangan, joka 
aluksen ympärille laitettuna teki siitä painottoman. Kapteeni paljasti myös 
koettavansa vierailla aluksellaan Marsissa. Jotkut jopa väittivät päässeensä 
ilmalaivan kyytiin. 

Yleinen oletus oli, että jokin erikoinen, arvoituksellinen rahakas kek- 
sijä, nero tai professori oli ratkaissut ilmailun salaisuuden. Suosittu oli 
myös ajatus, että ilmalaivahavainnot viittasivat paholaiseen. Eräs mies New 
Jerseystä puolestaan näki kaukoputkella, että ilmalaivan miehistö koostui 
hienosti vaatetetuista siivekkäistä enkeleistä. Toisaalta monet tiedemiehet 
ja toimittajat pyrkivät selittämään havainnot muun muassa virhetulkin- 
noiksi Venuksesta, ”laumakäyttäytymiseksi”, piloiksi tai viinanhuuruisten 
harhoiksi; selitysten sävy oli usein ivaileva. Avaruusolento-oletus ei saanut 
paljoakaan huomiota osakseen. Jotkut kuitenkin kertoivat tavanneensa 
ilmalaivoilla matkaavia marsilaisia, jotka kuvattiin esimerkiksi yli kolme- 
metrisiksi ja isopäisiksi. 

Missourilainen mies sanoi kohdanneensa marsilaisia Springfieldin 
kukkuloilla. He olivat kuin ilmettyjä ihmisiä, mies ja nainen — ja alasto- 
mia. Nainen oli häkellyttävän muodokas, kreikkalaiset patsaat kalpenivat 
hänen rinnallaan. Naisen kultainen, kiiltävä tukka laskeutui aaltoilevasti 
hänen vyötärölleen. Otsallaan naisella oli kimaltavin jalokivin koristeltu, 
pään ympäri kiertävä panta. Miehellä oli jalot piirteet, ylevä katse ja kas- 
tanjanruskea, olkapäille laskeutuva tukka sekä rintaan ulottuva täyteläinen, 
hiukan hiuksia vaaleampi parta. Kertoja sai elein vakuutettua marsilaisille, 
ettei tahtonut heille pahaa. Kun nainen tuli kertojan luokse, kertoja suuteli 
naisen kättä kiihkoisasti, jolloin ujon naisen kasvoille levisi ruusunpuna. 
Marsin mies otti kertojaa kädestä ja vei tämän heidän lähellä sijaitsevalle 
alukselleen (se oli yli kuusi metriä pitkä ja alle kaksi ja puoli metriä leveä). 
Sen sisällä oli upean sohva. Aluksen alkaessa nousta kertoja kiirehti pois, ja 
sitten alus kohosi kuin lintu ja ampaisi nuolen tavoin taivaalle. Muukalaiset 
nauroivat ja vilkuttivat hyvästiksi. 

Aika oli otollinen teknologis-uskonnollisten kuvausten muodostumi- 
selle. Merkittäviä keksintöjä, kuten puhelin, gramofoni, hehkulamppu, 
auto, höyrykone, dieselkone, röntgensäteet ja radio, tehtiin 1800-luvun 
jälkipuoliskolla. 1880—1890-luvut olivat väkevän tiedekiinnostuksen ja 
tieteisuskon aikaa. Unelmoitiin etenkin lentoaluksen rakentamisesta. Tie- 
teelliset ja tekniset julkaisut kirjoittivat aiheesta innokkaasti, ja Yhdysval- 
oissa maallikkoinsinöörit kyhäilivät ilma-aluksia takapihoillaan. Lehdistö 
ja tieteiskirjailijat ylistivät ja mystifioivat heitä, ja kisa lentävän koneen 
patentoimisesta kävi kuumana. Tieteiskirjallisuus oli alkanut kukoistaa 
880-luvulta lähtien. Idea lentoaluksesta kirvoitti kansan mielikuvitusta ja 
oi optimismia aluksen keksimisestä. Ajan tieteisusko liittyi unelmaan uto- 
pistisesta yhteiskunnasta. 


Marsilaisten suosioon yli muiden avaruusrotujen vaikutti yhdysvaltalai- 
sen harrastajatähtitieteilijän Percival Lowellin 1900-luvun alussa julkaistu 
kirja. Siinä hän täsmensi kaukoputkihavaintojensa perusteella italialaisen 
G.V. Schiaparellin havaintoja, joiden mukaan Marsin pinnalla oli keino- 
tekoisia kanavia. Kanavien olemassaolosta keskusteltiin tiedepiireissä 
1800—1900-lukujen taitteessa kiivaasti, ja Lowellin käsitykset olivat saaneet 
huomattavaa kannatusta kansalaisten keskuudessa. Samoin Jules Vernen 
suositut mekanistiset tieteisfiktiot innostivat uskomaan marsilaisiin. 

Yhteiskunnallisilla jännitystiloilla näyttää olleen osuutensa ilmalaivain- 
nostuksessa. Yhdysvallat ajautui 1890-luvulla taloudellisen laman kouriin, 

ja esimerkiksi maahanmuuttajat, teollinen kehitys ja ajatus rikkaan eliitin 
tyranniasta herättivät pelkoja. Tällaiset yhteiskunnalliset epävarmuuden 
kokemukset voivat tuottaa suotuisia olosuhteita joukkohysterialle. Ky- 
seisenlainen yhteisöllinen harhakuvitelma muodostuu todentuntuisen 
mutta virheellisen uskomuksen levitessä tietyllä sosiokulttuurisella alu- 
eella. Uskomus voi olla esimerkiksi kansalaisten keskuudessa leviävä luulo 
jostakin tarttuvasta sairaudesta sekä sen mukaiset kuvitellut tai liioitellut 
oireet — tai ufojen esiintyminen. Joukkohysteria syntyy, kun ihmiset ko- 
ettavat varmistaa jonkin uskomuksen todenperäisyyttä ja alkavat kiinnit- 
tää huomiota asioihin, joista he eivät normaalisti piittaisi. Nämä tulkitaan 
sitten virheellisen uskomuksen mukaan. Harhaisia uskomuksia edistävät 
ihmisen havaintokyvyn puutteet, sosiaalinen paine, matala koulutustaso, 
auktoritatiivisten tahojen tahattomasti uskomuksia motivoivat toimet, me- 
diajulkisuus ja sensaationhakuinen lehdistökirjoittelu sekä huhut ja muut 
virheelliset uskomukset. Joukkohysteria hiipuu, kun kriittiset äänensävyt 
alkavat tulla enemmän esille ja asiaan kyllästytään. Lisäksi voidaan olettaa, 
että epävarmuuden ajat 1890-luvulla lisäsivät turvallisuuden, toivon ja hen- 
gellisten kokemusten kaipuuta, jotka osittain ilmenivät henkevinä ja taian- 
omaisina kertomuksina mystisistä ilmalaivoista. 

Uudessa-Seelannissa havaittiin vuonna 1909 paljon mystisiä ilmalaivoja. 
Edellä mainittujen selitysten lisäksi huhuttiin, että saksalaiset ovat kehit- 
täneet huipputeknisen vakoilualuksen. Tällaiset pelot juontuivat siitä, että 
Saksan sotilasmahti oli voimistunut ja sen ilmailuteknologia oli kehittynyt 
merkittävästi (Zeppeliini-ilmalaivat). Saksa koettiin uhaksi Uuden-Seelan- 
nin emämaalle Englannille, jonka puolustuskyky perustui sen mahtavaan 
laivastoon. Hyökkäyksen pelkoa lietsoi Uuden-Seelannin menestyksekäs, 
vihollista houkutteleva talouskasvu. 


KUMMITUSLENTOKONEET JA AAVERAKETIT 


Orville ja Wilbur Wright suorittivat Pohjois-Carolinan Kitty Hawkissa 17. 
joulukuuta 1903 maailman ensimmäisen onnistuneen lentokonelennon. 
Ilmalaivoista siirryttiin lentokoneiden aikaan. Pian alettiin havaita ihmeel- 
lisiltä kyvyiltään mystisiä ilmalaivoja vastaavia ”kummituslentokoneita” 
(ghost airplane, ghost flier). Pelot sotilaallisista hyökkäyksistä ja sota-aiko- 
jen vainoharhaiset tunnelmat liittyvät kummituskonehavaintoihin aivan 
kuten ilmalaivoihinkin. 

Kanada tuli mukaan ensimmäiseen maailmasotaan syksyllä 1914. Eri- 
tyisesti Ontarion ja Ouebecin alueilla havaittiin vuosina 1914—1916 tiuhaan 
kummituskoneita, jotka oletettiin saksalaisiksi. Ne lensivät pääosin öisin, 
vaikka sellainen oli tuonaikaisilla lentokoneilla hyvin vaarallista. Viran- 
omaiset yrittivät rauhoitella kansalaisia puhumalla kanadalaisista yksityis- 
koneista. Kuitenkin myös viranomaiset olivat epävarmoja tilanteesta, sillä 
syyskuussa 1914 sotavoimissa oli käsketty ampua alas lentokoneet, jotka 
tulivat alle 23 kilometrin etäisyydelle radioasemista. Yksi yhdysvaltalais- 
kone tulitettiinkin alas rajan lähistöllä. Loppukeväällä 1917 Yhdysvallat liit- 
tyi sotaan. Delawaren alueella oli edellisenä vuonna ollut kummituskone- 
aalto, joka sitten vuonna 1917 siirtyi New Hampshireen. 

Vuosina 1933-1937 kummituslentokoneista raportoitiin erityisesti Poh- 
joismaissa, ja eniten havaintoja tehtiin vuonna 1934. Viranomaiset selitti- 
vät ne lähinnä harhanäyiksi ja joukkohysteriaksi. Ruotsissa epäiltiin asian 
liittyvän myös viinan tai aseiden salakuljetukseen, joten Ruotsin tulli- 
viranomaiset ryhtyivät tutkimaan asiaa. Tyypillisimmin kuitenkin kum- 
mituslentokoneiden epäiltiin olevan saksalaisia, venäläisiä tai japanilaisia 
vakoilukoneita. Tammikuussa 1934 Ruotsin ilmavoimien hävittäjät ko- 
mennettiin ajamaan takaa outoja lentokoneita ja kaksi hävittäjää tuhoutui 
rytäkässä, mutta ihmishenkiä ei menetetty. Koneet kykenivät taas usko- 
mattomiin suorituksiin, kuten lentämään pimeässä ja lumipyryssä. Ruot- 
sin ja Venäjän suhteet olivat olleet kehnot jo kahdensadan vuoden ajan, 
joten ymmärrettävästi Ruotsissa spekuloitiin koneiden olevan venäläisiä. 
Suomen armeija alkoi tutkia havaintoja vuoden 1934 kummituslentokone- 
aallon myötä. Pääteltiin, että kyseessä oli ”massapsykoosi? (mieluummin 
voitaisiin puhua joukkohysteriasta), koska kuvaillut koneiden lentosuori- 
tukset olivat teknisesti mahdottomia. 

Toisen maailmansodan aikana kuvattiin kiekkomaisten ja pallomaisten 
kohteiden (foo-fighter) seurailevan sodan eri osapuolten hävittäjiä. Niitä 
havaittiin myös tutkilla. Sotivat valtiot epäilivät toisiaan. Yksi kuuluisim- 
mista toisen maailmansodan aikaisista kummituskonetapauksista sattui, 
kun rivitalon kokoista” kirkasta kohdetta tulitettiin ilmatorjunta-asein Los 
Angelesissa helmikuussa 1942 valonheittimien loisteessa. Tulitus oli hyö- 
dytöntä. Kohde pysyi paikallaan tunnin ennen kuin katosi. Kolme ihmistä 
sai tapahtuman aikana surmansa räjähtämättömiin ammuksiin ja kolme 
kuoli sydänkohtaukseen. Kaksikymmentä amerikanjapanilaista vangittiin 
välikohtauksen vuoksi. Heidän syytettiin kommunikoineen aluksen kanssa 

antamalla merkkejä taskulampuilla; japanilainen sukellusvene oli juuri en- 
nen kummituskoneen ilmestymistä ampunut Kalifornian Santa Barbarassa 
polttoainevarastoon. Erityisesti vuosina 1944—1945 kummituskoneista 
ilmoitettiin Saksan ilmatilassa. Havaintoja tehtiin myös Yhdysvalloissa, 
Kanadassa, Japanissa, Etelä-Afrikassa ja Euroopassa. 

Pelon ilmapiirissä toisen maailmansodan jälkeen vuonna 1946 Skan- 
dinaviassa raportoitiin järjenvastaisesti lentäneistä ”aaveraketeista” (ghost 
rocket). Havaintoja tehtiin paljon Norjan, Ruotsin ja Suomen pohjois- 
osissa, erityisesti Ruotsissa, mutta myös muualla Euroopassa ja jopa 
Intiassa. Esineet olivat kirkkaita, pallomaisia, sikarinmuotoisia ja raketti- 
maisia sekä loistivat usein oranssia tai vihreää valoa. 

Ruotsin armeija määrättiin hälytystilaan 27. heinäkuuta. Norjan halli- 
tus päätti samoin kaksi päivää myöhemmin ja Tanskan hallitus elokuun 16. 
päivä. Ruotsi kielsi lehdistöä kertomasta aaverakettien havaintopaikoista, 
ja Norja kielsi kaiken raketteja koskevan tiedon julkaisemisen 31. elo- 
kuuta. Havaintojen pelättiin kuvailevan Venäjän oletetusti takavarikoimia 
saksalaisvalmisteisia V-ohjuksia. Ruotsin ja Tanskan lisäksi Belgia ja Iso- 
Britannia tutkivat rakettihavaintoja virallisesti. Ruotsin armeija tarkasteli 
perusteellisesti havaintoilmoituksia sekä rakettien väitettyjä maahansyök- 
sypaikkoja, jälkiä ja jälkeensä jättämiä materiaaleja. Tilanne oli jännitty- 
nyt. Ruotsi ja Venäjä kiistelivät rakettien alkuperästä. Pelättiin, että Venäjä 
onnistuisi valmistamaan atomiaseen saksalaisperäisen teknologian avulla. 
Yhdysvallat oli huolissaan mahdollisuudesta, että Venäjä saattaisi pommit- 
taa sijaintinsa vuoksi strategisesti tärkeää Ruotsia. 

Väitettyjä aaveraketteja tai niiden osia ei löytynyt, eikä lopulta mikään 
viitannut tuntemattomiin huipputeknisiin raketteihin. Noin viidennes ha- 
vainnoista jäi selittämättä, mutta Ruotsin armeijan mukaan tämä johtui 
vain informaation puutteesta. Yleisesti selityksinä tuotiin esille muun mu- 
assa harhanäyt tai virhetulkinnat, joukkohysteria ja ilmapallot. 


MODERNI UFOAIKA JA UFOTUTKIMUSTEN ALKUTAIVAL 


Kesäkuun loppupuolella 1947 Kenneth Arnold teki kuuluisan havaintonsa 
lentävästä lautasesta, ja sen synnyttämän kohun myötä alkoi modernin ufo- 
ajan ensimmäinen ufohavaintoaalto. Ufohavaintoilmoituksia alkoi tulvia jo 
heinäkuun ensimmäisellä viikolla Oregonin Portlandista. Paitsi että ilma- 
voimat (Wright-Pattersonin lentotukikohdan lentovälineistö; Air Materiel 

Command, AMC) esitti luonnollisia selityksiä, kuten auringon valon va- 
laisemia pilviä, New York Times väläytti myös oletusta Maan ulkopuolisten 
olentojen aluksista. 

Heinäkuun 8. päivänä Roswellin lentotukikohdan tiedotusupseeri luut- 
nantti Walter Haut ällistyttävästi julkisti, että ilmavoimat oli löytänyt maa- 
han syöksyneen lentävän lautasen. Uutinen kumottiin tukikohdasta saman 
päivän aikana ja selitettiin, että kyse oli säähavaintopallon jäännöksistä. 
Kiinnostus ufonmaahansyöksyväitettä kohtaan hälveni, mutta 1980-luvulla 
sen perustalta kehkeytyi ufologien toimesta maailmankuulu ufotapaus 
salaliittoteorioineen.” 

Niin ikään heinäkuun 8. päivänä upseerit ja lentosotamiehet havaitsi- 
vat Mojaven autiomaassa sijaitsevassa Murocin lentotukikohdassa taivaalla 
kohteita, joita he eivät pystyneet tunnistamaan. Näiden ja eräiden muiden 
havaintojen vuoksi annettiin salainen määräys tutkia kaikki vastaavat ha- 
vainnot. Tiedot tuli lähettää ilmavoimien silloiseen Tekniseksi tiedustelu- 
keskukseksi (Technical Intelligence Division, TID) kutsuttuun yksikköön 
Ohion Daytonaan. Keskuksen henkilökunta ei epäillyt lentävien lautasten 
todenperäisyyttä. Niiden oletettiin olevan joko Neuvostoliiton huipputek- 
nologiaa (suosituin oletus), Yhdysvaltain laivaston keksintö tai Maan ulko- 
puolisia laitteita. 

Ilmavoimien päällikkö pyysi loppukesällä selvitystä lentävistä lautasista. 
Wright-Pattersonin lentovälineistön päällikkö Nathan F. Twining antoi 23. 
syyskuuta 1947 kirjatussa kirjeessään päällikölle tiedoksi, että ilmoitetut 
ilmiöt viittaavat huipputeknisiin lentolaitteisiin, mahdollisesti kotimaisiin 
koneisiin tai ydinkäyttöiseen ulkomaiseen teknologiaan. Twining suosit- 
teli, että perustettaisiin pysyvä projekti ilmoitusten tutkimiseksi. Joulukuun 
30. päivänä 1947 tutkimus- ja kehitysosaston johtaja L. C. Craigie antoi päi- 
väkäskyn perustaa vakinainen ja salainen tutkimusryhmä kansallisen tur- 
vallisuuden nimissä. Ryhmä nimeltä ”Projekti merkki” (Project Sign) aloitti 
toimintansa 22. tammikuuta 1948. Oletus inhimillisestä teknologiasta oli 
jo katsottu epäuskottavaksi, joten monet tutkijat kannattivat hypoteesia 
Maan ulkopuolisesta älystä (Extraterrestrial Intelligence, ETI). Kansalai- 
sille kuitenkin uskoteltiin, että havainnot selittyvät luonnonilmiöillä ja 
huijauksilla. 

Tammikuun 7. päivänä 1948 kapteeni Thomas F. Mantell kuoli harjoi- 
tuslentonsa aikana. Hän oli lentotukikohdan pyynnöstä lähtenyt tarkis- 
tamaan tunnistamatonta kohdetta, minkä seurauksena hänen koneensa 

syöksyi maahan Kentuckyssä lähellä Franklinia. Toinen vuoden 1948 dra- 
maattinen ufotapaus sai alkunsa, kun Fastern Airlines -lento oli heinäkuun 
24. päivänä lentokapteeni Clarence S. Chilesin ja yliperämies John B. Whit- 
tedin ohjaamana etenemässä kohti Atlantaa. Lentäjät havaitsivat punai- 
sena hehkuvan soikionmuotoisen ohjatulta vaikuttaneen kohteen, jonka 
kyljessä näkyi kaksi ikkunarivistöä. ”Projekti merkin” tutkijat päättelivät, 
että kummassakin tapauksessa kyse oli Maan ulkopuolisesta aluksesta. 
Näistä havainnoista tuli sittemmin ufohistorian klassikoita. Julkisesti tut- 
kijat sanoivat Mantellin jahdanneen epähuomiossa Venusta. Astrofyysikko 
J. Allen Hynek, ilmavoimien pitkäaikainen tieteellinen pääneuvonantaja 
ufokysymyksessä, arvelikin, että Mantell tosiaan oli erehtynyt Venuksesta 
ja että Chiles ja Whitted olivat nähneet kirkkaan meteorin. Ilmavoimien 
esikuntapäällikölle kenraali Hoyt S. Vandenbergille lähetettiin joka tapauk- 
sessa syyskuussa huippusalainen asiakirja nimeltä ”Tilannearvio”, jossa esi- 
tettiin, että lentävät lautaset ovat todellisia ja peräisin Maan ulkopuolelta. 

Lokakuun 1. päivänä tapahtui kolmas klassinen tapaus. Rakennuspääl- 
likkö ja ilmavartioston vänrikki George F. Gorman jahtasi koneellaan tun- 
nistamatonta kohdetta. ”Projekti merkin” henkilökunta tutki Gormanin 
koneen muun muassa Geiger-mittarilla, joka osoitti sen radioaktiivisuuden 
kohonneen. Tutkijat päättelivät, että on tapahtunut jotain erikoista. 

Sekä ilmavoimat että kansalaiset ottivat havainnot lentävistä lautasista 
vakavasti. Elettiin toisen maailmansodan jälkeistä kylmän sodan aikaa, 
ja tiede ja teknologia olivat edistyneet merkittävästi. Taivaalle tähyiltiin 
huolestuneina, sillä pelättiin vihollisen huipputeknologista hyökkäystä. 
Myös tieteisfiktio, tiedeusko ja tieteelliset unelmat kukoistivat jälleen. 
Sodan kauheuksista huolimatta tieteellisten keksintöjen ajateltiin tuovan 
turvaa ja auttavan paremman yhteiskunnan rakentamisessa. Sotilashenki- 
lökunta, poliisit ja muut luotettavina pidetyt ihmiset tekivät luotettavan 
tuntuisia havaintoja lentävistä lautasista, joten ne eivät olleet ainoastaan 
huhu tai mielikuvitusta. Yksittäiset vaikuttavat ufotapaukset lisäsivät asian 
vakavuuden tuntua. Selkeän analyyttinen ote uforaportteihin ei ollut vielä 
kehkeytynyt. 

ETI-hypoteesin vetovoimaa ilmavoimien tutkijoiden keskuudessa 
lisäsi se, että oltiin avaruusajan kynnyksellä. Avaruusteknologian valtava 
kehitys oli tuloillaan. Ufohavaintoraporttien ottaminen todesta sellaise- 
naan luultavasti myös lisäsi ETI-hypoteesin suosiota. Mikään tunnettu 
materiaali eikä myöskään ihmiskeho voisi kestää lentävien lautasten ku- 

vailluista liikkeistä aiheutuvia G-voimia, ja tiedustelu oli jo sulkenut pois 
neuvostoliittolaisen teknologian mahdollisuuden. Niin ikään monet kor- 
kea-arvoiset sotilashenkilöt tukivat ETI-hypoteesia. Median (painettu 
sana, radio, televisio ja elokuvateollisuus) kehitys auttoi popularisoimaan 
ilmiötä alusta lähtien. 

Vandenberg palautti saamansa ”Tilannearvio”-asiakirjan lokakuussa 
948. Esitetyt todistusaineistot eivät hänen mielestään olleet uskottavia, 
ja skeptikot saavuttivat ilmavoimien tutkijoissa enemmistön alkuvuodesta 
949. Järkevää näyttöä lentävien lautasten olemassaolosta, saati avaruudel- 


lisuudesta, ei ylipäänsä ollut saatu, ja moni lentäviin lautasiin uskova oli 
kääntynyt skeptikoksi. Helmikuussa tutkimusprojektin nimi vaihdettiin 
”Projekti kaunaksi” ja myös ”Projekti merkin” loppuraportti valmistui. 
Siinä todettiin lentävien lautasten olemassaolo epäuskottavaksi ja suosi- 
teltiin ilmoitusten rutiinikäsittelyä normaalin tiedustelutoiminnan tapaan. 
Näin ”Projekti kaunan” toiminta käytännössä lopetettiin. 

Tutkimukset aloitettiin kuitenkin taas lokakuussa 1951, koska Mon- 
mouthin tukikohdassa New Jerseyssä tehtiin yhtäaikainen näkö- ja tutka- 
havainto tunnistamattomasta kohteesta, joka seurasi sotilashävittäjää. Kap- 
teeni Edward J. Ruppelt määrättiin ”Projekti kaunan” johtoon. Hän pyrki 
perusteelliseen tieteelliseen otteeseen ja myös popularisoi termin Unidenti- 
fied Flying Object (UFO) käytön ilmavoimien tutkimuksissa. Selontekonsa 
lopussa hän kuitenkin totesi, ettei ufoista toistaiseksi ollut pitäviä todis- 
teita. Vuoden 1952 alussa Ruppelt tutki Mantellin tapausta ja päätteli, että 
Mantell oli itse asiassa jahdannut ilmakehätutkimuspalloa. Maaliskuussa 
1952 projektin nimi muutettiin jälleen, nyt ”Projekti siniseksi kirjaksi? (Pro- 
ject Blue Book), mikä heijasti sen parantunutta statusta. Ilmavoimat ilmoitti 
3. huhtikuuta 1952, että tutkimukset jatkuvat. 


YHDYSVALTAIN ILMAVOIMIEN UFOTUTKIMUKSET 
1950-1960-LUVUILLA 


Vielä 1940-luvun lopulla oletukset omasta tai vieraan vallan aseesta olivat 
yhdysvaltalaisten keskuudessa yleisiä, mutta 1950-luvun alkupuolella ETI 
nousi suosituimmaksi selitykseksi lentäville lautasille. Raymond A. Palme- 
rin ja Curtis Fullerin perustamalla Fate-lehdellä oli merkittävä rooli ETI- 
hypoteesin popularisoinnissa. Sen artikkeleissa esitettiin jo vuonna 1948 
säännöllisesti, että lentävät lautaset tulevat Maan ulkopuolelta. Seuraavana 


vuonna myös muut populaarit julkaisut alkoivat kirjoittaa lentävistä lauta- 
sista. Life-lehti julkaisi 7. huhtikuuta 1952 H. Bradford Darrachin ja Robert 
Ginnan artikkelin ”Have we visitors from space?” Siinä kerrottiin, että enti- 
nen saksalainen raketti-insinööri, Walther Riedel, ja johtava aerodynamii- 
kan tutkija, Maurice A. Boit, ovat vakuuttuneita ufojen todellisuudesta ja 
siitä, että ne tulivat Maan ulkopuolelta. Ensimmäistä kertaa valtakunnal- 
lisessa julkaisussa oli ufomyönteinen artikkeli. Eräs ilmavoimien kenraali 
Pentagonista uskoi ufojen edustavan Maan ulkopuolista älyä, ja hän oli 
informoinut Darrachia ja Ginnaa. Useat lentävien lautasten Maan ulko- 
puoliseen alkuperään uskovat korkea-arvoiset upseerit olivat vaikuttaneet 
ufoasiassa Lifen linjaan. 

Noin 350 sanomalehteä mainitsi Lifen artikkelista. Ufoilmoituk- 
set lisääntyivät vauhdikkaasti. Kesäkuussa Yhdysvaltojen itärannikolta 
alkoi virrata ufoilmoituksia ilmavoimille. Life, Time, Look, Newsweek 
ja Popular Science -lehdet julkaisivat artikkeleita ufoista ja painottivat 
avaruushypoteesia. 

Kesän 1952 merkittävimmät havainnot tapahtuivat kesäöinä 19.—20. 
ja 26.—27. heinäkuuta Valkoisen talon ja kongressitalon ilmatilassa. Ufoja 
havaittiin visuaalisesti ja tutkalla. Havainnot selitettiin sittemmin lämpö- 
tilainversioilla ja virheellisillä tutkakaiuilla. Ne herättivät kuitenkin CIA:n 
kiinnostuksen. CIA päätteli, että osaa ufohavainnoista oli vaikea selittää 
millään luonnonilmiöillä, vaikka ne luultavasti selittyisivät esimerkiksi 
ilmakehän huonosti tunnetuilla sähköilmiöillä. CIA suositteli maan turval- 
lisuuselimille, että tieteellinen paneeli tarkastelisi ufokysymystä. Asia eteni, 
ja CIA:n pyynnöstä Kalifornian teknologisen tutkimuslaitoksen fyysikko 
H.P. Robertson otti paneelin johtaakseen. Robertsonin kokoama, merkit- 
tävistä tieteilijöistä koostunut arvovaltainen paneeli tutkaili ilmavoimien 
valikoimia, parhaimmiksi katsottuja ufoaineistoja tammikuussa 1953. 

Joulukuussa 1951, jo ennen kuin paneeli kokoontui, Ruppelt antoi arvos- 
tetulle Battelle Memorial Institute -tutkimuslaitokselle tehtäväksi tutkia 
ufoilmoituksia. Tutkimuslaitoksen virkailijat ilmaisivat huolensa paneelin 
ennenaikaisuudesta Ruppeltille kirjeessään 9. tammikuuta 1953. He vaati- 
vat, että paneelin aineiston laatua tulisi parantaa, sillä annettavan aineiston 
perusteella ei voitaisi tehdä riittävän kauaskantoisia päätelmiä. Tämä arvos- 
telu ei kuitenkaan vaikuttanut paneelin toimintaan. Lisäksi, esimerkiksi pa- 
neelin lisäjäsen Hynekin mukaan paneeli ei saanut tarkasteltavakseen ilma- 
voimien arkistojen kaikkein arvoituksellisimpia ufotapauksia. 

Paneelin salaisiksi luokiteltujen johtopäätösten mukaan ufoilmoituk- 
set eivät mitä ilmeisimmin sisällä sellaisia uusia fysikaalisia ilmiöitä, jotka 
vaatisivat tieteellisten käsitteiden uudistamista, mutta sen sijaan (kuten 
CIA oli jo aiemmin todennut) niihin liittyy epäsuora turvallisuusuhka. 


Epäolennainen ufoilmoittelu voisi tukkia suojeluelimien tiedotuskanavat, 
ja toistuvien väärien hälytysten vuoksi havainnot vihollisteknologiasta 
saatettaisiin vahingossa sivuuttaa. Lisäksi ufoilmoitukset mahdollistaisi- 
vat joukkohysterian luomisen ja psykologisen sodankäynnin. Paneeli suo- 
sitteli kansalaisten koulutusohjelmaa, ”sädekehän riisumista” ufoaiheelta 
sekä ufokiinnostuksen vähentämistä ja painottamalla ufotapauksia, jotka 
ovat ensin tuntuneet tosilta mutta jotka oli sitten onnistuttu selittämään 
tavanomaisin ilmiöin. Johtopäätös määräsi ilmavoimien ufotutkimusten 
suunnan tästä eteenpäin, ja ufoilmoitukset yleensä vain arkistoitiin. Sama- 
ten CIA tyytyi arkistoimaan ja ainoastaan toisinaan tarkastamaan saamiaan 
ufoilmoituksia. 

Suositusten myötä elokuussa 1953 annettiin määräys nimeltä Air Force 
Regulation 200-2 ja joulukuussa Joint-Army-Navy-Air Force Publica- 
tion-146. Ilmavoimille ilmoitetut havaintoraportit määrättiin salaisiksi ja 
kiellettiin julkistamasta ufohavaintoja koskevaa tietoa — paitsi jos havain- 
nolle oli tavanomainen selitys. Ohjeistettiin myös, kuinka puolustukselli- 
sesti tai tiedustelullisesti ehdottoman tärkeää havaintoinformaatiota ku- 
ten ”tunnistamattomia lentäviä esineitä? koskevia havaintoja tuli käsitellä. 
Alkuvuonna 1958 ohjeisiin tehtiin lisäys, jonka mukaan sallitaan laittomasti 
tai petoksellisesti ufoaiheesta puhuneiden henkilöiden tietojen antaminen 
FBI:lle. Säädökset ovat saaneet salaliittoteoreetikkojen keskuudessa epäi- 
lyttävän maineen, sillä niiden avulla on katsottu pimitettävän merkittävää 
ufotietoutta. 

Battelle Memorial Institute laati Ruppeltin pyynnöstä mittavan tilas- 
tollisen analyysin ufoilmoituksista, joita ilmavoimat oli saanut vuosina 
1952—1953. Tutkimustulosten mukaan selittämättömiksi jääneiden ilmoi- 
tusten piirteet erosivat selitettyjen raporttien piirteistä tilastollisesti erit- 
täin merkittävästi. Havaittiin myös, että mitä luotettavampi ilmoitus, sitä 
todennäköisemmin sen taustalla ei näytä olevan mikään tavanomainen 
ilmiö. Havaintokohteiden tunnistamattomuus ei siis johtunut ilmoituksiin 
liittyvästä informaation puutteesta vaan vaikutti aidosti arvoitukselliselta. 
Ilmavoimien lokakuussa 1955 antamassa lehdistötiedotteessa todettiin kui- 
tenkin, että kaikki ufohavainnot selittyvät, jos vain on tarjolla riittävästi 

tietoa niiden tutkimiseksi. Painotettiin myös, että Battellen analyysin mu- 
kaan ufohavainnot eivät mitä todennäköisimmin sisällä mitään kumouk- 
selliseen teknologiaan viittaavaa. 

Yhdysvaltain ilmavoimien ufotutkimukset olivat 1950-luvun alun jäl- 
keen kevytluontoisia ja huonolaatuisia ”Projekti sinisen kirjan” lopetta- 
miseen saakka 1960-luvun lopussa. Ufoilmoitusten selitykset olivat joskus 
luokattomia ja niistä annetut lausunnot harhaanjohtavia. Toisinaan kan- 
salaisille vihjailtiin, että ufohavaitsijat ovat epärationaalisia tai tasapainot- 
tomia (mikä ei pääosin pidä paikkaansa). Ufologit ovat nähneet nämäkin 
seikat viitteenä salaliitosta. 

Toisaalta kuitenkin ”Projekti sinisen kirjan” hyvin pieni henkilökunta 
oli ilmeisesti vain melko haluton ja turhautunut tutkimaan uforaportteja. 
Ufotutkimus lienee ollut heille enemmänkin häiritsevä kuin vakavasti 
otettava toimi, ufotutkimuksella kun oli jo tuolloin vierastettavan hum- 
puukin maine. Ja olihan Robertsonin paneeli ottanut asiaan selvän kiel- 
teisen kannan ja suositellut ufokiinnostuksen vaimentamista. Tärkeämpää 
henkilökunnalle saattoi olla yleneminen sotilaallisessa hierarkiassa. Ilma- 
voimat oli ylipäänsä huolissaan julkisuuskuvastaan ja uskottavuudestaan 
sotilaallisena organisaationa. Puolustusvoimien ensisijainen tarkoitus ei 
myöskään ole ratkoa tieteellisiä epäselvyyksiä, ja kuitenkin ilmavoimat 
joutui vastaamaan mullistavalta vaikuttaneesta tieteellisestä ongelmasta. 
Kysymystä ufohavaintojen todenperäisyydestä ei ensisijaisesti otettu 
vakavasti tiedeinstituutioissa. Ilmavoimat ei siten ehkä aina osannut sel- 
keästi hahmottaa tutkimusprojektinsa tarkoitusta ja linjoja, ja tämä se- 
kavuus näkyi tarkastelujen sisällöissä. Robertsonin paneelin on tulkittu 
olleen oire kylmän sodan sekä Neuvostoliiton hyökkäyksen ja psykologi- 
sen sodankäynnin pelosta. 

Ufoaaltoja Pohjois-Amerikassa ja Euroopassa muun muassa vuosina 
1947, 1952, 1954, 1957 ja 1965—1967 sekä niiden virallis-ufotutkimuksellisia 
seurauksia on selitetty yhteiskunnallisilla tekijöillä. Esimerkiksi Sputnikin 
laukaisu lokakuussa 1957 oli sokki yhdysvaltalaisille, sillä Neuvostoliitto 
näytti olevan teknologisesti Yhdysvaltoja edellä. Vuoden 1957 ufoaallon 
taustalla vaikuttivat ilmeisesti myös Korean sota ja rotuongelman kärjisty- 
minen. Yhdysvallat taisteli Etelä-Korean puolella kommunistista Pohjois- 
Koreaa vastaan ja kolmannen maailmansodan tuntu oli käsin kosketelta- 
vissa. Rotuerottelu kiellettiin Yhdysvaltain koulujärjestelmässä perustus- 
lain vastaisena, mikä nostatti aggressioita osassa kansalaisia. 

Vuosien 1965—1967 lisääntyneiden ufohavaintojen taustalla voi- 
daan Yhdysvalloissa nähdä seuraavia yhteiskunnallisia epävarmuuksia. 
Presidentti John F. Kennedy murhattiin 22. marraskuuta 1963 Dallasissa, 
Teksasissa. Vuonna 1965 Yhdysvallat alkoi pommittaa Pohjois-Vietnamia ja 
lähetti joukkojaan Etelä-Vietnamiin. Yhdysvalloissa esiintyi sisäisiä levot- 
tomuuksia muun muassa Vietnamin sodan takia. Koko amerikkalaista elä- 
mäntapaa arvosteltiin, ja kaikenlaiset salaliittoepäilyt voimistuivat. Epäilyt 
kohdistuivat moniin tahoihin, kuten CIA:han, FBI:hin ja öljyteollisuuteen. 
Lisäksi äänekkäät ufologit vaativat hanakasti ufokysymyksen ja ilmavoi- 
mien toimien selvittämistä. Myös jotkut poliitikot ja kansalaiset kaipasivat 
vastauksia. Voidaan tulkita, ettei Yhdysvaltain ilmavoimien ufotutkimus- 
projektia pitänyt yllä niinkään aito tieteellinen ongelma kuin sosiaalis- 
poliittiset ilmiöt ja jännitteet projektin ympärillä. 

Avaruusteknologia kehittyi 1950—1960-luvuilla valtavasti ja huipentui 
Neil Armstrongin astumiseen Kuun kamaralle heinäkuussa 1969. Avaruus- 
tieteellinen kehitys innosti ihmisiä, ja Maan ulkopuolisen älyn olemassa- 
oloa pidettiin yhä mahdollisempana. Jännittävä avaruudellinen ja vieraan 
älyn olemassaololla spekuloiva ilmapiiri synnytti kiinnostusta ufohavain- 
toja ja -väitteitä kohtaan. Ufouskomusten avulla ihmeteltiin ja käsiteltiin 
tuntematonta avaruutta koskevia kysymyksiä. Yhdysvaltain avaruusohjel- 
maan yhdistyi myös voimakas ja vetoava, ufoaiheellekin vakavasti otetta- 
vuuden tuntua antanut uskonnollinen innoitus. Uskontotieteilijä Brenda 
Denzler toteaa, että ohjelman alkupuolen moni astronautti oli tunnustuk- 
sellinen kristitty. Astronautit kokivat, että heillä on uskonnollinen tehtävä, 
ja he muun muassa lukivat ihmisille Raamattua ja rukouksia avaruudesta. 
Denzler tulkitsee, että astronautit miellettiin uusiksi Kristuksiksi, jotka 
lähetettiin avaruuteen ihmiskunnan pelastamiseksi — vastaavasti kuin Kris- 
tus lähetettiin Maahan. Avaruuslennot koettiin eräänlaisena Jeesuksen 
ylösnousemuksen vertauskuvana. Astronautit tuntuivat ihmisten mielissä 
olevan kuin uusia Aadameja, joiden kautta ihmiskunta syntyisi kosmiseen 
aikakauteen." 

TIETEELLISIÄ UFOTUTKIMUKSIA 


Kanadan hallituksen ufotutkimusohjelma ”Projekti magneetti” (Project 
Magnet) toimi vuosina 1950—1954. Sen johtajan, insinööri Wilbert B. Smit- 
hin mukaan ufot ovat todellisia ja todennäköisesti Maan ulkopuolisia. Ka- 
nadan hallitus ei vahvistanut Smithin päätelmiä. Vuosina 1952—1954 toh- 
tori Peter Millmann puolustusministeriöstä johtikin Kanadassa hallituk- 
sen toista ufotutkimuskomiteaa nimeltä ”Projekti toinen kerros” (Project 
Second Storey). Johtopäätöksenä esitettiin, etteivät laajat tutkimukset ole 
tarpeen ufokysymyksessä. 

Maaliskuussa 1966 ufohavainnot Michiganin Dexterissä ja Hillsdalessa 
johtivat poliittiseen prosessiin, jonka seurauksena Coloradon yliopisto 
(Boulder) perusti ufotutkimuskomitean Yhdysvaltain ilmavoimien pyyn- 
nöstä ja rahoituksella. Epäselvästi jäsennelty ja paljon arvosteltu miltei 
tuhatsivuinen loppuraportti julkaistiin tammikuussa 1969. Tutkimuksen 
johtaja, fyysikko Edward U. Condon totesi johtopäätöksissään, ettei ufo- 
ilmoituksista todennäköisesti löydy Maan ulkopuolisia aluksia ja etteivät 
ilmoitukset ylipäänsä ole tieteellisesti järin kiinnostavia. Raportin analyysi- 
osuudessa esitellään kuitenkin tapaustutkimusten mukaan mahdollisesti, 
todennäköisesti ja lähes varmasti aitoja tuntemattomia outoja kohteita. 
Ilmavoimien ”Projekti sininen kirja” lopetettiin virallisesti Condonin 
komitean loppuraportin myötä maaliskuussa 1969. 

Kun Condonin komitean loppuraportti valmistui syksyllä 1968, Yhdys- 
valtain kansallista tiedeakatemiaa pyydettiin arvioimaan se. Tiedeakatemia 
esitti ristiriitaisen kuuloisesti — huomioiden ristiriidan analyysiosuuden ja 
Condonin johtopäätösten välillä — että tutkimus on asiallisesti tehty ja että 
akatemia yhtyy Condonin päätelmiin. Kanadan ufoprojektin johtaja Mill- 
mann sanoi Condonin raporttiin liittyen, että tarkasteltuaan niin sanottuja 
kovia ufotapauksia kaksi vuosikymmentä hän aikoo suositella ufoilmoitus- 
ten kansainvälistä käsittelyä. 

Merkittävä tieteellinen yhdistys, Amerikkalainen ilmailu- ja avaruuslen- 
toinstituutti (American Institute of Aeronautics and Astronautics, AAIA) 
tutki ufoasiaa 1960-luvun loppupuolella ja julkaisi tutkimustuloksensa 
Journal of Astronautics and Aeronautics lehdessään. Katsottiin, että laajat 
tutkimukset olivat tarpeen ja että ufokysymys ansaitsisi teknis-tieteellisen 
yhteisön huomion. Vuonna 1970 julkaistussa artikkelissa Condonin komi- 
tean tutkimusraportin esitettiin viittavan aitoon tieteelliseen ongelmaan. 

Kuva 2. Condonin raportti. 

Lisäksi todettiin, että AIAA:n todistusaineiston perusteella löytyy hyvin 
dokumentoituja ja vaikeasti selitettäviä uforaportteja, jotka muodostavat 
ufo-ongelman vakavasti otettavan ytimen. 

Amerikkalaisen tieteenedistämisyhdistyksen (American Association 
for the Advancement of Sciences, AAAS) symposiumissa vuonna 1969 
ufoista esitettiin erilaisia näkemyksiä. Esimerkiksi ilmakehäfysiikan profes- 
sori James McDonald kertoi tutka-näköhavaintotapauksista, joita hän oli 
tutkinut ja piti todenperäisinä. Ufohistorian kenties kuuluisin skeptikko, 
tähtitieteen professori Donald H. Menzel, tulkitsi ufohavainnot osaksi 
ufomyyttiä. J. Allen Hynek esitteli ufohavaintoja 21 vuoden ajalta. Sympo- 
siumin seurauksena ilmavoimia pyydettiin säilyttämään ufohavaintoarkis- 
tonsa tulevia tutkimuksia silmällä pitäen. 


AT 


Vuonna 1974 annetun tiedonvapauslain perusteella sittemmin Yhdys- 
valloissa julkistetut ufodokumentit osoittavat turvallisuusorganisaatioiden, 
kuten CIA:n, FBI:n, NSA:n (National Security Agency) ja DIA:n (Defence 
Intelligence Agency) käsitelleen ufoilmoituksia toistuvasti. UFOja on 
yleensä kuitenkin tarkasteltu ilmatilan valvontaan liittyvänä asiana kohtei- 
den tunnistamattomuuden vuoksi, toisin sanoen turvallisuuskysymyksenä 
eikä siis esimerkiksi Maan ulkopuolisten alusten näkökulmasta. Kaikkia 
asiakirjoja ei tosin ole julkistettu kansallisen turvallisuuden nimissä, ja osa 
julkaistujen dokumenttien teksteistä on mustattu. Ufologit pitävät tätä viit- 
teenä dramaattisen ufotietouden salaamisesta, mutta arkisempi tulkinta 
on, että turvallisuuselimet pyrkivät suojaamaan turvallisuustietoja. 

Ranskan puolustusministeriö perusti virallisen ufotutkimusyksik- 
könsä, tunnistamattomien ilmakehä- ja avaruusilmiöiden tutkimusryhmän 
(Groupe d'Etudes des Ph&nomenes A&rospatiaux Non-identifi&s, GEPAN J 
valtiollisen avaruustutkimusjärjestönsä (Centre National d'Etudes Spatia- 
les, CNES) yhteyteen vuonna 1977. Santarmikunta eli paikallispoliisilaitok- 
set määrättiin vastaanottamaan ja tutkimaan ufoilmoitukset sekä laatimaan 
niistä raportit. Hankalasti selitettävät ilmoitukset annettiin GEPAN:lle, 
joka teki kenttätutkimuksen kolmen luonnontieteilijän ja yhden psykolo- 
gin yhteistyönä. Tarvittaessa suoritettiin lisäkyselyjä ja yksityiskohtaisia 
asiantuntija-analyyseja. 

Tähtitieteilijät Juhani Kyröläinen ja Pekka Teerikorpi kertovat Tähti- 
tieteellinen yhdistys Ursan julkaisussaan Ufojen arvoitus (1980), että jo 
vuoden 1978 loppupuolella GEPAN tutki viitisentoista seulottua, arvoituk- 
selliselta vaikuttanutta uforaporttia monitieteellisesti. Katsottiin, että niistä 
vähintään kuudessa kuvattiin täysin tuntematonta voimanlähdettä käyt- 
tävä outo lentolaite. GEPAN:n mukaan ufoilmoitukset eivät jääneet selit- 
tämättä siksi, että havaitsijoilta olisi saatu liian vähän informaatiota. Tämä 
vastasi siis Battellen aikaisempia tuloksia. CNES:n johto suhtautui tutki- 
musraporttiin epäilevästi eikä julkaissut sitä. Sittemmin organisaation 
nimi on useaan otteeseen vaihtunut ja ufoilmoituksia on tutkittu entistä 
vähemmän. Vuonna 2005 yksikön nimeksi annettiin tunnistamattomien 
ilmakehä- ja avaruusilmiöiden tutkimus- ja informaatioryhmä (Groupe 
d'Etudes et d'Informations sur les Ph&nomönes A&rospatiaux Non-identi- 
fi6s, GEIPAN). Yksikkö on jatkuvasti saanut ilmoituksia, jotka sen mukaan 
jäävät asiallisen tutkimuksen jälkeen selittämättömiksi. Arvoituksellisia 
tapauksia löytyy myös muun muassa Britannian virallisista ufoarkistoista. 

Sitä, että ufojen todellisuuskysymyksen virallisia tarkasteluja on pitkään 
pidetty yllä useissa maissa, voidaan jälleen pyrkiä ymmärtämään historial- 
lis-sosiologisesti ufouskonnollisuutena. Ensiksikin Yhdysvaltojen auktori- 
tatiivinen esimerkki ufokysymyksen ottamisesta vakavasti ja yhdysvaltalai- 
nen väittely on voinut vaikuttaa siihen, että muissakin maissa on katsottu 
tarpeelliseksi tehdä ufotutkimusta. 

Toiseksi, ufoilmoitusten tutkiminen ei ole poikkitieteellisyydessään 
helppoa. Havaintojen tekijöitä haastatellaan ja heidän luotettavuuttaan (re- 
hellisyyttä ja havaintokykyä) arvioidaan. Sovelletaan esimerkiksi havainto- 
psykologiaa, ilmailutekniikka- ja lentoliikennetietoja sekä tähti- ja ilma- 
tiedettä. Instrumenttihavaintoja kuten tutka- ja valokuvia analysoidaan 
teknisesti. Havaitsijoiden mahdollisesti ufohavaintoon liittyviä fyysisiä 
ja psyykkisiä oireita, esimerkiksi poikkeavan tuntuisia särkyjä tai iho- 
ongelmia, saatetaan tarkastella lääketieteellisesti. Ufojen väitetyistä jäljistä 
maaperässä, kasvillisuudessa tai esineissä tai niiden jälkeensä jättämistä ai- 
neksista voidaan ottaa näytteitä ja tutkia laboratorioissa. Informaation ko- 
konaisuuden jäsentäminen ja tulkinta on vaativaa. On otettava huomioon 
monia asioita, eikä aina ole aivan selvää, mitä tulisi tutkia, sillä tapaukset 
saattavat olla mutkikkaita. Yliopistollista ufotutkimusalaa ei ole, eikä ole 
myöskään selkeää yhteisymmärrystä tutkimusmenettelyistä, ufohavainto- 
jen todentamisen metodiikasta. 

Tiede ylipäänsä on inhimillistä ja erehtyväistä toimintaa. Tutkijatkin 
tekevät virheitä. Ufoaiheen käsittelyä hankaloittavat niin ikään ufousko- 
musten tunteellinen ja älyllinen vetoavuus — mysteerin houkuttelevuus 
sekä tuntemukset tabumaisuudesta, häiritsevyydestä, pelosta ja vitsinkal- 
taisuudesta. Lisäksi virallisissa projekteissa on epäilemättä työskennellyt 
myös ufoasiasta erityisen innostuneita henkilöitä, joiden persoonalliset 
tuntemukset ovat saattaneet vaikuttaa tutkimustuloksiin. 


UFOHAVAINNOT JA MALTILLINEN UFOLOGIA 
KANSANOMAISENA USKONNOLLISUUTENA 


Taianomaisilla kyvyillä varustettujen lentolaitteiden — ilmalaivojen ja lo- 
pulta ufojen — idea on syntynyt teollistumisen ja modernisaation muo- 
teissa. Länsimaalaisittain modernisaatio tarkoittaa 1800-luvun teollistu- 
misesta vahvistunutta yhteiskunnallista muutosta, jonka piirteitä ovat 
järkiperäisyyden, tieteen ja tekniikan edistyminen, niiden arvostaminen 

(rationalisaatio), teollistuminen, kaupungistuminen, vaikutteiden liikku- 
vuus, humanismi, demokratia ja tasa-arvokehitys. Modernisaatiolle ei ole 
yksimielistä määritelmää, eivätkä sen länsimaalaisen perusmallin piirteet 
aina täyty. Esimerkiksi Kiinan yhteydessä voidaan puhua hitaasta moder- 
nisaatiokehityksestä, johon on sisältynyt muun muassa pankki- ja raha- 
talouden sekä kaupallisen toiminnan merkittävä kehitys pitkällä aikavälillä. 
Länsimaisen modernisaation uskonnollista muutosta tuottavina keskeisinä 
tekijöinä on pidetty maallistumista, itsestään selvinä pidettyjen auktori- 
teettien katoamista, yhteiskunnan moniarvoistumista, ajattelutapojen yk- 
silöllistymistä ja valinnanvapauden lisääntymistä. Keskeinen auktoriteetti 
uskonasioissa on henkilökohtainen kokemus ja valinta eivätkä valmiit opit. 
Maallistuminen (sekularisaatio) vähentää uskonnollisten instituutioiden 
valtaa muttei välttämättä uskonnollisuutta sinänsä. Ihmisen taipumus us- 
konnolliseen ajatteluun on voimakas, ja tieteellis-teknologiset käsitteet 
myös innoittavat uskonnollisia ideoita. Psykologisesti askel perinteisestä 
uskonnollisuudesta teknologis-uskonnollisiin uskomuksiin on lyhyt. Tun- 
netasolla tiede, tieteisfiktio ja uskonnollinen ajattelu ovat sukulaisilmiöitä: 
toiveikkaat unelmat, fantasia ja tunne ihmeestä ovat merkittäviä osateki- 
jöitä kaikilla näillä alueilla. 

Perinteiset uskonnolliset kuvaukset saivat 1800-luvun loppupuolelta 
lähtien uudenlaista ilmiasua, kun ensin tulivat ilmalaivahavainnot ja sitten 
esiintyi kummituslentokone ja -aaverakettinäkyjä. Muodista poistuneita, 
”vanhentuneita” uskonnollisia uskomuksia ja elämysmalleja varustet- 
tiin modernisaation kestävällä ufopuvulla toisen maailmansodan jälkeen. 
Tämä ilmenee siitä, kuinka ufohavainnot vertautuvat monin ja usein pääl- 
lekkäisin tavoin monenlaisiin vanhoihin uskonnollisiin, esimerkiksi kristil- 
lisiin ja keijuperinteissä esiintyviin kertomuksiin. 

Ufot kuvataan tavallisesti pistemäisiksi ja myös tähtimäisiksi koh- 
teiksi. Monesti ufojen kerrotaan esiintyvän kirkkaina, hehkuvina tai tu- 
lisina ilmiöinä, pilven hahmossa, utumaisina kiekkoina tai palloina tai 
häikäisevinä valokiiloina. Joskus niiden mainitaan pitäneen jyrisevää 
ääntä. Ufohavainnot saattavat herättää silminnäkijöissä tuntemuksia py- 
hästä, ihmeestä, rakkaudesta, liikutuksesta tai suuresta ilosta, ja ufojen 
on kuvattu toimivan johdatuksen ja parantumisen välineinä. Menneinä 
aikoina tähtien, pilvien, kirkkaiden ja tulisten taivaallisten ilmiöiden sekä 
taivaalta lankeavien voimakkaiden valojen miellettiin liittyvän pikemmin- 
kin Jumalaan. Vanhassa testamentissa Jumala esimerkiksi johdattaa juuta- 

Kuva 3. Profeetta Hesekielin näky. Hans Holbein nuoremman kuvitusta Raamattuun 1500-luvulla. 


laisia autiomaassa yöllä tulipatsaana ja päivällä pilvipatsaana. Profeetta Elia 
kuvailee Jumalan tulivaunuja ja profeetta Hesekiel Jumalan tulta syöksevää 
ja mahtavasti jylisevää alusta. Eliaan pyynnöstä Jumalan valtava tuli myös 
iskeytyy kansan keskuuteen taivaalta. Moosekselle Jumala enkeleineen 
ilmestyy palavana pensaana. Uudessa testamentissa Jumala näyttäytyy 
kirkkaana pilvenä apostoleille ja Jeesus nousee pilvessä taivaaseen. Paava- 
lille Jeesus ilmestyy voimakkaana leimahtavana valoilmiönä. Paavali sokeu- 
tuu kolmeksi päiväksi eikä pysty syömään eikä juomaan tuona aikana. 
Keijuperinteet ovat eurooppalaista esikristillisen ajan kansanomaista 
uskonnollisuutta. Perinteet kulkevat läpi Euroopan, Irlannista Balkanille ja 
Lähi-itäänkin. Myös esimerkiksi Kanadan Newfoundlandin keijuperinne 
on elävää. Keijut on käsitetty ulkomuodoiltaan, toimintatavoiltaan ja mo- 
tiiveiltaan monenlaisiksi olennoiksi. Keijuperinteet eivät myöskään ole sel- 
värajainen uskomusmaailma, vaan ne linkittyvät monitasoisesti muihin us- 
komustraditioihin. Keiju-uskomukset limittyvät usein muun muassa aavei- 
den, paholaisten, noitien ja suojelushenkien kuvausten kanssa. Eurooppa- 

lainen samanistinen maailmankuva ja kristillinen käsitteistö näkyvät keiju- 
perinteissä. Ufohavainnoilla on runsaasti yhtymäkohtia keijukertomuksiin. 

Ufokokemus alkaa usein erikoisen äänen kuulemisella, kummallisilla 
tuntemuksilla tai yhtäkkisellä halvaantumisella. Henkilön havaittua ufon 
ja/tai humanoideja seuraa hämmennys, pelko tai päinvastoin rauhoittunut, 
unenomainen tila. Kokija kietoutuu osittain kuin toiseen todellisuuteen; 
ympäristö esimerkiksi muuttuu aavemaisen hiljaiseksi. Lumous on sama- 
ten tyypillinen elementti keijukertomuksissa. Edelliseen verraten keijunäyt 
ovat usein alkaneet sekavasta olosta ja olleet unen- ja kangastuksenomai- 
sia, eivätkä ne ole toimineet arkimaailman säännöillä. Keijujen on ajateltu 
lumoavan ja aiheuttavan hallusinaatioita. Vaikka paikassa, jossa ei ennen 
ollut puutakaan, on nähty kokonainen metsä. Lisäksi keijuhavaintojen ja 
-kohtaamisten yhteydessä tosinaan ilmenevä kaunis ja viettelevä musiikki 
tai keijujen laulu ja tanssi viestivät toisen maailman lomittumisesta kokijan 
arkimaailmaan. Sekä ufo- että keijukokemukset ovat yleensä yöllisiä, mutta 
molempia on tapahtunut myös keskellä kirkasta päivää. 

Sekä keijut että humanoidit on useimmiten kuvattu lapsen kokoisiksi 
ihmisen kaltaisiksi olennoiksi, joilla on oudot kasvonpiirteet. Toisinaan 
keijut ja humanoidit on todettu aivan ihmisen näköisiksi, eläimiksi tai hir- 
viömäisiksi. Keijuilla on monesti sanottu olleen vihreä väritys, valoa hoh- 
tava keho ja/tai huomiota herättävät silmät kuten humanoideillakin. Mo- 
lemmat liikkuvat lentäen, erityisen vikkelästi, kummallisen kömpelösti tai 
yhtäkkiä ilmestyen ja kadoten. On kerrottu, että sekä keijuilla että huma- 
noideilla on oma kieli tai että ne eivät ole aina osanneet kohtaamiensa 
ihmisten kieliä. Molemmilla on sanottu olleen omituinen puheääni. Nii- 
den on todettu lentävän tulipallomaisilla ja läpikuultavilla lentoaluksilla. 
Ilmavirran on esitetty liittyvän sekä keijujen että ufojen ja humanoidien 
ilmestymiseen ja läsnäoloon. Keijut, ufot ja humanoidit ovat puolimate- 
riaalisia ja kyvyiltään maagisia, ja ne pystyvät muuttamaan kiinteyttään ja 
muotoaan sekä olemaan näkymättömiä. Keiju- ja ufoilmiöitä on esiintynyt 
samanlaisilla alueilla, kuten syrjäseuduilla, soilla, vuorilla. 

Keijut on kuvattu ristiriitaisiksi olennoiksi, jotka ovat antaneet halvaan- 
nuttavia, kivuliaita, rampauttavia ja sokeuttavia sekä tajuttomuutta, mie- 
len järkkymistä, sairastumisia ja kuolemia aiheuttavia iskuja esimerkiksi 
nuolen kaltaisilla esineillä. Toisaalta keijujen on kerrottu muun muassa 
auttaneen eksyneitä kotiin, pilailleen ihmisten kustannuksella, tanssineen 
piirissä ja keräilleen marjoja. Ufot ja humanoidit ovat vastaavasti halvaan- 


52 


nuttaneet ihmisiä väliaikaisesti, usein valonsäteillä. Ufokokemusten jäl- 
keen ihmiset ovat kärsineet esimerkiksi kuvotuksesta, päänsärystä, pelosta 
ja ahdistuksesta sekä joskus vakavista sairastumisistakin tai vammoista. 
Humanoidien on kuvattu puuhailevan alustensa ympärillä kuin korjaillen 
niitä, keräilevän maasta näytteitä, tarkkailevan ihmisiä ja joskus pilailevan 
ihmisten kustannuksella. Humanoidit ovat esimerkiksi kyselleet ihmisiltä 
asioista, joiden luulisi olevan superteknologiselle matkailijalle samante- 
keviä: ne ovat esimerkiksi tiedustelleet mopedin moottorin toimintaperi- 
aatteita. Keijujen, ufojen ja humanoidien vierailuista on jäänyt fyysisiä to- 
disteita, kuten kehämäisiä jälkiä maahan. Sekä keiju- että ufohavaintoihin 
on kerrottu liittyneen eläinten stressireaktioita. 

Maltillisessa ufologiassa ei esiinny selkeitä uskonnollisia käsitteitä, 
vaan se muistuttaa normaalitiedettä. Maltillis-ufologisessa tarkastelu- 
tavassa kysymys ufohavaintojen totuudenmukaisuudesta otetaan kuiten- 
kin vakavasti. Ufohavainnot voidaan tulkita moderniksi kansanomaiseksi 
uskonnollisuudeksi, jolloin voidaan pohtia myös ufojen alkuperää sekä 
luonnetta. Kristillisessä teologiassa on vastaavan tyyppisesti eli järkeen 
vetoamalla pyritty todistelemaan Jumalan ja demonisten ilmiöiden, esi- 
merkiksi noitien, olemassaoloa. Kristilliset oppineet ovat koettaneet esit- 
tää loogisesti vakuuttavia jumalatodistuksia halki vuosisatojen. Euroopan 
1400—1700-lukujen noitaoikeudenkäynneissä noitaväitteitä arvioitiin todis- 
teluin, jotka tuolloin katsottiin järkeenkäyviksi ja loogisiksi. Kansanuskon 
traditioissa on myös aina yleisinhimilliseen tapaan ollut epäilyjä, pohdin- 
taa ja vakuutteluja monien uskomusolentokertomusten olemassaolosta. 
Esimerkiksi keijuille on menneiden vuosisatojen saatossa esitetty useita 
hypoteeseja”. Niiden on arveltu olevan ihmisen kaltainen maanalainen 
kuningaskunta, primitiivinen, kehittymätön luolarotu, langenneita enke- 
"eitä — tai avaruudesta. Tästä näkökulmasta voidaan tulkita, että maltillinen 
afologia on osin ufohavainnoiksi muuntuneiden vanhojen kristillisten ker- 
*omusten sekä kansanuskonnollisten kokemusten tosiasiallisuuden todis- 
selua, systematisointia ja kehittelyä moderniksi, tieteellis-teknologiseksi 
versioksi. 

Monimuotoinen ufokontaktiliike 


JAAKKO NÄRVÄ & JUSSI SOHLBERG 


Ufokontaktiliike pohjautuu länsimaiselle esoterialle. Termi ”esoteeri- 
nen” tulee kreikan ”sisäistä” merkitsevästä termistä eso. Platon (427—347 
eaa.) käytti ilmaisua ta eso eli sisäiset asiat ja termiä ta ekso eli ulkoiset 
asiat. Näin esoteerisella tiedolla viitataankin usein erityiseen tietoon, jota 
opetetaan tai joka voidaan ymmärtää siihen vihkiytyneiden sisäpiirissä. 
Vastaavasti ”eksoteerisella? tarkoitetaan laajemmalle tai suurille joukoille 
annettavaa tietoa. Aristoteleen (384-322 eaa.) oppilaiden tiedetään käyt- 
täneen termiä esoteerinen viittaamaan filosofien tapaan kätkeä ja verhota 
opetuksiaan myytteihin. Ensimmäisellä vuosisadalla syyrialaissyntyinen 
puhuja ja kirjailija Lukianos Samosatalainen käytti termiä ”esoteerinen” 
(esoterikos). 

Englanniksi esoteerinen-sanaa (adjektiivi) käytti ensimmäiseksi Tho- 
mas Stanley teoksessaan History of Philosophy (1701) ja termiä esoteria 
(substantiivimuoto) ranskalainen Jacgues Matter teoksessaan Histoire 
Critigue Du Gnosticisme (1828). Termin popularisoi 1800-luvulla ranskalai- 
nen okkultisti Eliphas Levi, oikealta nimeltään Alphonse Louis Constant. 
Nykyään esoteria-käsitteellä viitataan populaaristi usein kaikkeen mahdol- 
liseen, mikä liittyy paranormaaliin, okkultismiin tai mystiikkaan. Aiheen 
kulttuuritieteellisessä tutkimuksessa käytetään myös käsitettä esoterismi. 

Tarkemmassa historiallisessa merkityksessä länsimaisella esoterialla 
tarkoitetaan uskonnontutkija Antoine Faivrea mukaillen maailmankuvaa, 
jossa maailmankaikkeus ja luonto tulkitaan eläväksi kokonaisuudeksi, 
"kätketyn valon” läpäisemäksi. Kosmos on maailmansielun elävöittämä 
ja sisältää useita toisiinsa yhteydessä olevia näkymättömiä tasoja. Todel- 

lisuus nähdään erilaisten ”korrespondenssien” eli vuorovaikutusten ja 
riippuvuuksien sekä "salattujen? merkitysten kudelmana, joka ei paljastu 
aistihavainnolle. Ihminen voi muuttua sisäisesti (transmutaatio) eli siir- 
tyä tasolta toiselle, sulautua lopulta jumalaan tai jumaluuteen ja pelastua. 
Gnosis eli viisaususkonnollinen tai valaistumiseen ja pelastumiseen johtava 
sisäinen tai kokemuksellinen tieto luonnehtii keskeisesti esoteriaa (kreikan 
gnosis tarkoittaa tietoa). Pyrkiessään saavuttamaan valaistuksen esotee- 
rikko käyttää erilaisia välittäjiä eli apuvälineitä, kuten opettajien ohjeita, 
yhteyksiä enkeleihin, rituaaleja tai vaikka tarot-kortteja. Keskeinen väline 
jumalayhteyttä tavoiteltaessa on kuitenkin aina mielikuvitus. Länsimai- 
sessa esoteriassa on lisäksi usein noudatettu niin sanottua sopusoinnun 
käytäntöä eli eri uskontoperinteiden hahmottamista yhdeksi. Oletetaan, 
että eri perinteiden ja filosofioiden taustalta löytyy yksi yhteinen totuus. 
Länsimaisen esoterian muotoihin on niin ikään monesti kuulunut ulko- 
puolisilta salatun opin välittäminen mestarilta oppilaalle muodollisten vih- 
kimysten kautta. 

Historiallisesti katsoen länsimainen esoteria käsitetään tietynlaiseksi 
renessanssin aikakaudesta (erityisesti 1300-1500-luvut, luonnontieteiden 
osalta myös 1600-luku) alkunsa saaneiden henkisten perinteiden koko- 
naisuudeksi. Se syntyi itämaisten vaikutteiden sekä antiikin filosofisten, 
juutalaisten, kristillisten ja islamilaisten ainesten yhdistelystä. Niistä kat- 
sottiin löytyvän samaa piilotettua jumalallista tai ikiaikaista viisautta, jota 
olisivat siirtäneet eteenpäin muun muassa Mooses, Zarathustra ja Platon. 
Esoteeriset liikkeet voivat poiketa toisistaan paljonkin, mutta niillä katso- 
taan olevan ”hengenheimolaisuus” edellä määritellyssä löyhässä mielessä. 
Ne ovat huomattava osa eurooppalaista mielenmaisemaa ja katsomusten 
monimuotoista kirjoa. Esoteeriset liikkeet ovat merkittävästi vaikuttaneet 
länsimaiseen kulttuuriin. 


LÄNSIMAISEN ESOTERIA JA AVARUUSKONTAKTIT 


Ufokontaktiliike nivoutuu osaksi länsimaisen esoterian linjaa, jossa ku- 
vataan yhteyksiä avaruus- ja muihin korkeampiin olentoihin. Ensimmäi- 
senä on syytä mainita ruotsalainen luterilainen pappi, tieteilijä, filosofi ja 
esoteerikko Emanuel Swedenborg (1688—1772). Kirjassaan De Telluribus in 
Mundo Nostro Solari, gue vocantur planet: et de telluribus in coelo astrifero: 
degue illarum incolis; tum de spiritibus & angelis ibi; ex auditis & visis (1758), 

vapaasti suomennettuna "Aurinkokuntamme planeetoista ja tähtitaivaan 
maailmoista sekä niiden asukkaista, hengistä ja enkeleistä”, hän kertoo mat- 
kanneensa aurinkokunnassamme ja kauempanakin. 

Swedenborg kertoo matkanneensa transsissa, eräänlaisina sielun mat- 
koina tai ”hengessä”. Hän sanoo tavanneensa moraalisesti ja tieteellisesti 
pitkälle kehittyneitä Kuun ja planeettojen olentoja ja henkiä. Matkojensa 
perusteella hän kuvasi muun muassa marsilaisten anatomiaa ja fysiologiaa 
sekä heidän harmonista sosiaalista todellisuuttaan. Swedenborg lienee an- 
tanut kirjalleen erityisen painoarvon, koska hän julkaisi sen erillisenä teok- 
sena. Teksti käännettiin myös ranskaksi ja saksaksi. 

Uskonnontutkija J. Gordon Meltonin mukaan Swedenborgin kirja on 
ajalle tyypillinen fantasiaromaani. Sankari matkaa vieraaseen kohteeseen, 
esimerkiksi kaukaiseen maahan (Jonathan Swiftin romaanihenkilön Gul- 
liverin tavoin), avaruuteen tai Maan sisään ja löytää yhteiskunnan. Vastaa- 
vien kirjoitusten ja Swedenborgin kertomuksen ero on, että Swedenborg 
väitti todella matkanneensa avaruuteen.” 

Fiktiossakin esiintyi siis jo tuolloin avaruusolentojen kohtaamisia. Kuu- 
luisa esimerkki on ranskalaisen filosofin Voltairen tieteistarina vuodelta 
1752. Se kertoo kiehtovasti tänne saapuneesta Sirius-tähden erään planee- 
tan asukkaasta, hyönteistutkijasta nimeltään Microm6gas. Olento päätyy 
tutkimusretkelle Maahan ystävänsä, Saturnuksen akatemian sihteerin, 
kanssa. Olennot ovat valtavan kokoisia: Microm&gas on 37 kilometriä pitkä 
ja saturnuslainen 1,8 kilometrin pituinen. He eivät aluksi havaitse ihmisiä 
pienen kokomme vuoksi. Tajuttuaan olemassaolomme he hämmästyvät 
sitä, että olemme älyllisiä olentoja. Micromögas ja saturnuslainen opette- 
levat puhumaan ihmisten kanssa, ja olennot saavat kuulla muun muassa 
Tuomas Akvinolaisen Maa- ja ihmiskeskeisestä maailmakäsityksestä, jolle 
he nauravat makeasti. Avaruusolennot säälivät ihmisiä. Microm&6gas päät- 
tää kirjoittaa ihmisille kirjan kaiken tarkoituksesta. Kun kirja sitten avataan 
Pariisin tiedeakatemiassa, sivut ovat tyhjää täynnä. 

Tosiasiallisiksi väitetyt yhteydet avaruusolentojen kanssa 1800- ja 
1900-luvun alkupuolella tapahtuivat yleensä spiritualistisessa yhteydessä, 
”astraalisina” matkoina ja telepaattisesti. Spiritualismi nosti 1800-luvulla 
läntisessä maailmassa esiin kokemukset ja tulkinnat erilaisista todellisuu- 
den yliluonnollisista ulottuvuuksista, joihin suhtauduttiin valtavirtauskon- 
non eli kristinuskon piirissä yleensä kielteisesti. Spiritualismi loi näin poh- 
jaa myös spekulaatiolle älyllisestä elämästä Maan ulkopuolella. 

Jo vuonna 1858 ilmestyneessä ranskalaisen spiritualistin Allan Kar- 
decin julkaisemassa lehdessä Revue spirite esitetään, kuinka useat mee- 
diot ovat saaneet viestejä toisten planeettojen olennoilta. Kardec ke- 
hitti kardecismiksi kutsutun spiritualistisen liikkeen, jossa korostuivat 
erilaiset sosiaalieettiset painotukset. Myös lääkäri ja spiritualisti John 
B. Newbrough puhui 1800-luvulla henkiseen maailmankaikkeuteen liit- 
tyvistä esoteerisista näyistä ja taivaallisista enkeleistä eli ”ashtareista”, 
jotka liikkuivat yliaistillisilla ”aluksilla”. Spiritualististen avaruusmatko- 
jen perusteella kuvattiin korkealle kehittyneitä avaruusolentoja ja heidän 
tieteellis-teknistä tietämystään. Yleensä kuvaukset koskivat Kuun sekä 
aurinkokuntamme planeettojen kuten Marsin ja Venuksen asukkaita. 
Meediot Helene Smith (ranskalainen) ja Sara Weiss (amerikkalainen) oli- 
vat aikakauden kuuluisimpia avaruusolentojen kanssa kommunikoineita 
spiritualisteja. 

Esimerkiksi Williard M. Magoon kuvasi, kuinka hän joutui 1900-luvun 
alussa kehostaan irtautuneena Marsiin jonkin voiman saattelemana. Mar- 
silaiset olivat näkymättömiä, ja Magoon saattoi vain vaistota heidän läsnä- 
olonsa. Marsilaiset olivat teknologisessa kehityksessään huimasti ihmis- 
kuntaa edellä, heillä oli esimerkiksi jo autot ja radiot paljon ennen ihmisiä. 
Magoon kuvasi Marsin kauniita ja runsaita metsiä, puistoja ja puutarhoja. 
Kokemuksensa myötä hänelle kehittyi syvä vastuuntunto ja kriittisyys ajan 
uskonnollisia johtajia kohtaan. Hän painotti, ettei tieteellistä edistystä 
tulisi pelätä, sillä se ei voi kumota todellista uskontoa. 

Vuonna 1875 perustetun Teosofisen seuran vaikutus paitsi ufokontak- 
tiliikkeeseen myös yleisesti länsimaiseen moderniin esoteriaan ja new age 
-henkisyyden eri virtauksiin on ollut erittäin merkittävä. Seuran alkuperäi- 
sen opin muotoili lähinnä sen keskeinen perustajahahmo ja johtaja Helena 
Petrovna Blavatsky (1831-1891), joka esitti, että maailmanuskontojen taus- 
talla vaikutti ikiaikainen viisaus”. Blavatskyn mukaan esimerkiksi Buddha 
ja Jeesus, kuten muutkin maailmanhistoriassa esiintyneet jälleensyntymien 
kautta valaistuneet mestarit (mahatmat), ovat opettaneet samoja henkisiä 
totuuksia. Teosofit ovat väittäneet tällaisten mestareiden asustavan Aa- 
siassa jossain salaisessa paikassa, esimerkiksi Tiibetin alueella. Mestarit 
pyrkivät edistämään ihmiskunnan henkistä ja moraalista evoluutiota sekä 
johdattamaan ihmiset uuteen henkisempään, globaalin yhteisöllisyyden ja 
rauhan aikaan. Tämä tapahtuu erityisesti mestareiden oppilailleen viesti- 
mien opetusten ja varoitusten avulla. Blavatskyn mukaan mestarit olivat 

seuran todelliset perustajat, ja näiden opetukset on koottu julkaisuun ni- 
meltä The Mahatma Letters (1923). 

On huomionarvoista, että Blavatsky esitti osan suunnattomasti edisty- 
neistä henkisistä mestareista asuvan Venuksessa. Hän käytti mestareista 
nimitystä Great White Brotherhood eli Suuri valkoinen veljeskunta. Charles 
Leadbeater, joka oli teosofisen liikkeen johdossa Blavatskyn kuoleman jäl- 
keen ja merkittävä vaikuttaja teosofiassa, kehitti näkemystä. Kirjassaan The 
Inner Life (1911) hän kirjoitti yksityiskohtaisesti elämästä Marsissa ja siitä, 
millainen sivilisaatio planeetalla vaikutti. Leadbeater väitti vierailleensa 
Marsissa astraalitasolla. Tällaiset viittaukset ulkoavaruuden sivilisaatioihin 
on teosofiassa kuitenkin haluttu jättää vähälle huomiolle. 

Yhdysvaltalaisten teosofien Guy W. Ballardin (käytti myös nimeä 
Godfre Ray King) ja Edna W. Ballardin opissa teosofispohjaset avaruudel- 
liset elementit muotoutuivat entistä voimakkaammiksi. Ballardit perustivat 
1930-luvun alussa liikkeen I AM Religious Activity -liikkeen (”MINÄ OLEN 
uskonnollinen toiminta”). Liikkeen opetus ”Suuresta valkoisesta loosista” 
ja ”Ylösnousseista mestareista” on ilmeisellä tavalla teosofisluonteista. 
Liike opetti, että I AM tarkoittaa tietoisuutta siitä, miten ihmisen sisimmässä 
on jumalallinen ydin. Lisäksi opetettiin niin sanottuja affirmaatioita ja dek- 
reitä. Affirmaatiot ovat mietiskelytekniikoita, joilla vahvistetaan suhdetta 
jumaluuteen. Dekreet puolestaan ovat eräänlaista rytmistä rukousta, joilla 
pyrittiin vaikuttamaan asioihin ja tapahtumiin jumalallisen energian avulla. 

Liike sai alkunsa, kun Guy W. Ballard tapasi Pohjois-Kaliforniassa 
Shasta-vuoren kupeessa valaistuneen mestarin kreivi Saint-Germainin, 
joka opetti Ballardille ikuisia mysteereitä (Saint Germain oli 1700-luvulla 
elänyt Euroopan hoveissa vaikuttanut arvoituksellinen henkilö, jolla uskot- 
tiin olleen mystisiä kykyjä). Myöhemmin, uuden vuoden aattona, hän koh- 
tasi muiden seurassa Royal Teton -vuoren sisällä kaksitoista avaruusolen- 
toa Venuksesta. Olennot ilmestyivät kirkkaassa valossa heidän joukkoonsa. 
Kaikkien riemuksi olennot soittivat viuluja ja harppuja sekä esittelivät sivi- 
lisaationsa korkeaa tiedettä ja -teknologiaa suuresta peilistä. He myös pal- 
jastivat pimeiden voimien uhkaavan Maata mutta totesivat Maan kuitenkin 
kehittyvän hiljalleen kohti rauhaa ja hyvää tahtoa. Ballardille kerrottiin, mi- 
ten korkeasti kehittyneet olennot ohjaavat ihmiskunnan kehitystä ja tietoi- 
suutta kohti jumaluutta. Hän totesi saaneensa viestejä sekä fyysisellä että 
ei-fyysisellä tasolla. Ballardin pääteos, jossa hän kertoo mainituista asioista, 
on Unveiled Mysteries (1934). 

Edellä esitellyissä perinteissä planeettojen väliset matkat ja kommuni- 
kointitapahtumat sisälsivät samoja piirteitä, joita olivat liikkuminen henki- 
ruumiissa tai tietoisuudessa, viestien saaminen, maailmankaikkeuden 
moniulotteinen ja hierarkkinen rakenne eri tasoineen ja olentoineen sekä 
ideat jälleensyntymästä, karman laista ja sielujen henkisestä evoluutiosta. 
Meltonin mukaan ainoa uusi elementti ufokontaktiliikkeessä on lentä- 
vän lautasen käsite, joka vuoden 1947 jälkeen lisättiin ”okkultistiseen” eli 
esoteeriseen kontaktiperinteeseen.'* Uskontotieteilijä Christopher Part- 
ridge esittää ufouskomusten ammentavan paljolti ”okkulttuurista” (engl. 
occulture) ja edustavan samalla vastakulttuurista ajattelua poiketessaan 
esimerkiksi valtavirtatieteellisestä maailmankuvasta. ”Okkulttuurilla”? Part- 
ridge tarkoittaa paitsi länsimaisia esoteerisia aatevirtauksia myös aasia- 
laisperäistä uskonnollisuutta ja pakanaperinteitä sekä näiden ilmenemistä 
populaarikulttuurissa. 


UFOKONTAKTILIIKKEEN SYNTY JA 
VARHAINEN KEHITYS 


Jotkut esoteerisesti suuntautuneet henkilöt alkoivat 1950-luvun alun Yh- 
dysvalloissa esittää, että henkisesti korkealle kehittyneet avaruusihmiset 
ovat matkanneet tänne lentävillä lautasilla. Näiden ”ufokontaktihenkilöi- 
den” mukaan olennot halusivat varoittaa ydinsodan vaaroista ja auttaa ih- 
miskuntaa kehittymään henkisesti. 

Idea rauhan sanomaa lentävillä lautasilla tuovista avaruusolennoista 
esitettiin kuitenkin jo ennen kuin ufokontaktihenkilöt alkoivat puhua siitä 
ja tulkita sitä esoteerisesti. Eläkkeelle siirtynyt merijalkaväen majuri Do- 
nald E. Keyhoe (1897—1988) kirjoitti kirjassaan The Flying Saucers Are Real 

1950), että lentävät lautaset ovat avaruusolentojen aluksia ja että olennot 
pelkäävät ihmisten laukaisevan atomipommeja. Räjäytyksistä nimittäin seu- 
raisi Maan ajautuminen pois kiertoradaltaan. Sitten Maa sinkoilisi ympäri 
aurinkokuntaamme, mikä vaarantaisi myös avaruusolentojen asuinplanee- 
tat Marsin ja Venuksen. Keyhoe esitti myös, että olennot olisivat ihmisten 
näköisiä ja että he ottaisivat rauhanomaisen kontaktin ihmiskuntaan. Kirja 
herätti runsaasti huomiota, ja siitä kehkeytyi ufokirjallisuuden klassikko. 
Kontaktimyytin perusaineksen siis ilmeisesti määritteli Keyhoe eivätkä ufo- 
kontaktihenkilöt, jotka kyllä sitten kehystivät idean vetoavasti esoteerisin 
ajatuksin. Keyhoe oli vuonna 1956 perustetun merkittävän yhdysvaltalaisen 

ufojärjestön NICAP:n johtaja ja ufologisen rintaman keskeinen henkilö väit- 
teillään, että viralliset tahot peittelevät tietojaan ufoista. 

Ufokontaktiliikkeen perusidea löytyy myös liikettä edeltävästä eloku- 
vasta Uhkavaatimus Maalle (1951). Siinä hyväntahtoinen, komea, suoja- 
pukuinen avaruusihminen Klaatu laskeutuu ufolla Washingtoniin varoit- 
taakseen ihmiskuntaa. Ihmiskuntaa ja elämää avaruudessa uhkaa tuhoutu- 
minen ydinteknologian vuoksi. Muilla planeetoilla otetaan jo vastuu ja ele- 
tään rauhassa. Ihmiskunnalla on mahdollisuus muuttua rauhantahtoiseksi 
ja pelastua liittymällä avaruudelliseen yhteisöön, vaikka ihmiskunta nyt 
onkin aggressiivinen ja ymmärtämätön. Jos ihmiskunta ei kehity, se tuho- 
taan. Elokuvassa Klaatu myös pakenee armeijaa, jonka kuitenkin onnistuu 
tappaa hänet. Klaatun mukana saapunut isokokoinen robotti Gort hakee 
Klaatun ruumiin sellistä ja herättää Klaatun superteknologian avulla ufossa 
henkiin, jotta tämä voi julistaa sanomansa. Vaikutus on väliaikainen, sillä 
Klaatun mukaan vain Kaikkivoipa henki voi voittaa kuoleman. Tämän on 
tulkittu edustavan elokuvassa uskonnon ja teknologian vuorovaikutuksen 
teemaa. Elokuvassa avaruusolentojen teknologia toimii myös ihmiskun- 
nan pelastuksen ja galaktiseen yhteisöön liittymisen välineenä: Gort on 
robotti-poliisi, jollaisille avaruussivilisaatiot ovat antaneet vallan rangaista 
väkivallantekijöitä. Rauha mahdollistuu tämän uhan alla. Uskonnollisen 
teknologian/tieteen ja pelastavan henkisen teknologian teemat esiintyvät 
sittemmin myös ufokontaktiliikkeessä. 

Kuuluisin 1950-luvulla toimintansa aloittaneista ufokontaktihenkilöistä 
oli puolalaissyntyinen yhdysvaltalainen George Adamski (1891—1965), joka 
työskenteli sekatyömiehenä ja pikaruokakokkina. Vuonna 1934 hän oli 
perustanut teosofispainotteisen Royal Order of Tibet -nimisen järjestön. 
Adamski oli myös julkaissut kirjan Wisdom of the Masters of the Far East 
(1936) ja tieteisromaanin Pioneers of Space: A Trip to the Moon, Mars, and 
Venus (1949). Yhdessä englantilaisen esoteerikon Desmond Leslien kanssa 
Adamski julkaisi kirjan Lentävät lautaset — onko niitä? (1953). Kirjaa myy- 
tiin yli 100 000 kappaletta. Sittemmin häneltä ilmestyi Olen ollut lentävällä 
lautasella (1955) ja edelleen Flying Saucer Farwell (1961) sekä Science of Life 
Study Course (1964). Kirjat tekivät Adamskista kuuluisan ja johtivat luen- 
nointimatkoille Euroopan mantereelle, Englantiin, Australiaan ja Uuteen- 
Seelantiin sekä seuraajajoukon muodostumiseen. 

Adamski puhui ydinsodan vaaroista ja muun muassa henkisesti kehitty- 
neemmän Vesimiehen — tai Kultaisen tai Kosmisen — aikakauden tulosta, 

Kuva 4. George Adamski toukokuussa 1959. 

joka olisi rauhan ja harmonian aikaa. Hän painotti, että on lopulta ihmi- 
sistä itsestään kiinni, haluavatko he saavuttaa maailmanrauhan, tasapainon 
ja korkeamman henkisen tason. Lisäksi Adamskin mukaan avaruusihmi- 
sillä oli ihmisjärjelle toistaiseksi käsittämätöntä henkistä tieteellistä tietoa, 
jota hyödynnettiin muun muassa ufoalusten rakentamisessa. 

Adamskin ufologiassa näkyy vahvasti teosofistaustainen oppi. Esimer- 
kiksi Lentävät lautaset — onko niitä? sisältää monia suoria viittauksia teo- 
sofiseen kirjallisuuteen. Adamski oli kiinnostunut Blavatskyn teoksesta 
Salainen oppi (1888) ja katsoi teosofian mukaisesti, että kaikki todellisuus 
koostuu Valosta. Teosofiseen tapaan Adamski puhui Venuksen ja muinais- 
ten henkisten mestarien merkityksestä, chakroista eli ihmiskehon näky- 
mättömistä elämänenergiakeskuksista ja harjoitti joogaa. Kirjoissaan hän 
julkaisi venuslaisilta mestareilta saamaansa opetusta. Näin Adamski laa- 
jensi teosofisen Venuksen mestarien käsitteen siten, että hänen mukaansa 
aurinkokuntamme muillakin planeetoilla asusti henkisesti edistyneitä 
avaruusihmisiä. 

Adamskin avaruusmatkakuvausten ja avaruusmestarien hänelle an- 
taman opetuksen perusteella avaruus on kaunis ja eksoottinen paikka ja 
täynnä elämää. Kaikki muut avaruuden asukkaat paitsi Maan ihmiset ovat 
ehdottoman hyväntahoisia. Avaruusaluksilla tapaamiaan aurinkokun- 
tamme ihmisiä Adamski kuvailee paitsi ylväiksi ja viisaiksi myös komeiksi 
ja kauniiksi, hyvin viehättäviksi. Esimerkiksi saturnuslaisella tukialuksella 
hän tapasi ihania avaruusnaisia, joiden kehon symmetrisyys, kauneus ja su- 
lokkuus tuli piukoissa avaruuspuvuissa esille. Yleensä avaruusnaiset pukeu- 
tuivat juhlaviin pitkiin mekkomaisiin asuihin. Adamski kertoi myös, että 
Kuussa asui (Kuun) ihmisiä. 

Adamskin matkakuvauksissa korostuvat avaruusalusten upeat, arvok- 
kaat ja juhlalliset tilat, useita metrejä korkeat huoneet, ihana, pehmeä, outo 
valaistus, hienot, erikoisen elävät taulut, joista yhdessä oli paimenidylli- 
mäinen maalaismaisema, sekä lumoavat värit. Hän kuvaa myös ihmeelli- 
siä, saumattomasti avautuvia ja sulkeutuvia ovia ja ikkunoita, läpinäkyviä 
seiniä, teleskooppilinssejä, joista saattoi havaita hätkähdyttäviä maisemia, 
ja haltioittavia, hämmästyttävän eläviä näkymiä Kuusta ja Venuksesta. 
Adamskille oli niin ikään tarjolla maukasta ja virkistävä juomaa tahratto- 
mista, kristallimaisesta aineesta koostuvista pikareista, ja hän myös juhli 
ufossa ja söi esimerkiksi maukasta kakkua. Kuuta tarkkaillessaan hän näki 
siellä jokia, järviä, kasvillisuutta, eläimiä ja lumihuippuisia vuoria. Tutkail- 

lessaan Venusta hän havaitsi Venuksen huolettomia ja kiireettömiä ihmi- 
siä kauniissa kaupungeissaan, tiheitä metsiä, vuoria lumisine huippui- 
neen, lintuja, koiria ja lehmiä sekä uimarannan, jonka hiekka oli puhtaan 
valkoista. 

Adamskin on epäilty suoranaisesti huijanneen — kieltämättä herää 
kysymys, noinkohan lähiavaruudesta moisia soreita neitojakaan löytyy. 
Adamski väitti kuvanneensa fyysistä avaruutta eikä henkisiä ulottuvuuk- 
sia. Adamskin aikaisemmat tekstit, kuten edellä mainittu tieteisromaani, 
sisältävät huomattavia samankältaisuuksia hänen 1950—1960-luvuilla jul- 
kaisemien ufokirjojensa kanssa. Adamskin kerrotaan myös esimerkiksi 
todenneen, että hän ansaitsi huomattavasti rahaa Royal Order of Tibet 
-järjestöllään, koska sillä oli erityislupa tehdä viiniä uskonnollisista syistä, 
ja että ellei kieltolakia olisi kumottu, hän ei olisi koskaan lähtenyt mukaan 
”lentävälautasroskaan”. 

Adamski ei ollut aivan ensimmäinen ufokontaktihenkilö, mutta hä- 
nen vaikutuksensa ufokontaktiliikkeen syntyyn ja varhaiseen kehitykseen 
näyttää olleen merkittävin. Hänen onnistui myydä tarinansa menestyksek- 
käästi. Toinen varhaisista tunnetuimmista kontaktihenkilöistä oli George 
Van Tassel (1910—1978), joka julkaisi ensimmäisen ufokontaktikirjansa 
I Rode a Flying Saucer! The Mystery of Flying Saucers Revealed vuotta aiem- 
min kuin Adamski (1952). Hän kertoi ensimmäisen kontaktinsa avaruus- 
olentoihin tapahtuneen psyykkisellä tasolla. Van Tassel oli Adamskia mer- 
kittävämpi pidempiaikaisempana vaikuttajana ufokontaktiperinteessä. Hän 
perusti ufokultin nimeltä ”Universaalin viisauden ministeriö” (Ministry of 
Universal Wisdom) ja järjesti kontaktihenkilöille hyvin organisoituja koko- 
uksia, jotka jatkuivat 1980-luvulle saakka. 

Adamskia ja Van Tasselia seurasivat yhdysvaltalaiset ufokontaktihen- 
kilöt Truman Bethurum, Daniel Fry, Orfeo Angelucci ja Howard Menger 
sekä englantilainen George King. Bethurum oli huoltomekaanikko, joka 
keskusteli clarionilaisten kanssa. Hän väitti, että Auringon takana sijaitsi 
Clarion-planeetta. Teknikko Daniel Fry keskusteli avaruusolennon nimeltä 
Alan kanssa, ja Angelucci oli yhteydessä muiden muassa Neptune-, Lyra- 
ja Orion-nimisiin olentoihin ja yrittäjä Menger vaaleaan avaruuskaunotta- 
reen. He kaikki julkaisivat ufokontaktikirjat 1950-luvun puolivälissä ja An- 
gelucci toisen kirjan vielä vuonna 1959. Kirjat, jotka julkaistiin 1950-luvun 
puoliväliin mennessä, loivat lentävien lautasten esoteerisen tulkinnan ja 
ufokontaktiliikkeen perustan. 

George Kingin (1919—1997) 1950-luvun puolivälissä perustama Aethe- 
rius-seura osoittautui menestyksekkääksi. Perustettuaan ufouskontonsa 
King jätti taksikuskin työnsä ja omistautui seuralleen. Kultti on säilynyt 
elinvoimaisena läpi vuosikymmenten. Sen jäsenet saavat edelleen avaruus- 
olennoilta telepaattisia lähetyksiä ja avaruusmestari Aetheriuskin jakaa viis- 
auttaan liikkeen kannattajille. Liikkeen oppi on hyvin teosofinen. Keskeiset 
opit käsittelevät ihmisen henkistä olemusta, chakroja, kundalini-energiaa, 
joogaa, jälleensyntymää, karman lakia, jumalallisella energialla paranta- 
mista, paluuta jumaluuteen henkisten harjoitusten avulla, älyllistä elämää 
kaikkialla maailmankaikkeudessa sekä Vesimiehen henkisen ajan koitta- 
mista. Kingin kirjoituksissa viitataan erityisesti myös maailmankaikkeuden 
olentojen henkiseen hierarkiaan. Maapallon katsotaan olevan korkealle ke- 
hittynyt olento, jota tulee suojella ihmisen tuhoavilta toimilta. King oli kiin- 
nostunut esoteriasta ja joogasta jo ennen Aetherius-seuran perustamista. 

Seuran opin ja rituaalien keskiössä ovat ”Ylösnousseet mestarit”, au- 
rinkokuntamme planeettojen henkiset mestarit. King kertoi ennen seuran 
perustamista olleensa transsitilassa yhteydessä Aetherius-nimiseen venus- 
laiseen kosmiseen mestariin, jolta hän sitten kanavoi viestejä seuraajilleen. 
Teosofiseen tapaan King esitti mestareiden muodostaneen Valkoisen vel- 
jeskunnan. Mestarit ovat esiintyneet ihmiskunnan menneisyydessä useasti. 
Muiden muassa Krishna, Buddha ja Jeesus olivat mestareita, ja viitteitä 
mestareista löytyy esimerkiksi intialaisesta Veda-kirjallisuudesta. Mesta- 
rit asuttavat lähinnä Venuksen, Marsin, Jupiterin ja Saturnuksen henkisiä 
tasoja. 1950-luvun huolestuttavassa tilanteessa he valitsivat Kingin varoit- 
tamaan ydinsodan vaaroista sekä toteuttamaan suunnitelmansa ihmiskun- 
nan auttamiseksi ja johdattamiseksi korkeammalle henkiselle tasolle ja rau- 
han aikaan. Uusi aika toisi tullessaan syvemmän, mystisen ymmärryksen 
elämästä, rikkoisi uskontojen ja kulttuurien väliset rajat sekä sulauttaisi 
tieteen ja uskonnon yhteen. Aetherius-seura on jo 1950-luvulta odottanut 
ihmiskunnan henkistä kohoamista Vesimiehen aikaan. Hyvien avaruus- 
olentojen lisäksi on olemassa vihamielisiä olentoja, joiden hyökkäyksiä 
Kingin kerrotaan torjuneen hyvien olentojen avulla. Seuran opetuksissa on 
myös viittauksia kadonneisiin Atlantis- ja Mu-mantereisiin. 

Blavatskyn ja Kingin mestareiden välillä näyttää olevan ainoastaan neljä 
olennaista eroavaisuutta. Blavatsky oli yhteydessä Valkoisen veljeskunnan 
Tiibetin osaston mestareihin, King puolestaan sen venuslaisiin mestarei- 
hin. Blavatskyn mukaan Venuksen mestarit asuvat fyysisesti Venuksessa, 

un taas Kingin kuvaamat olennot asuivat Venus-planeetan toisessa ulot- 
tuvuudessa. Kingin opissa mestarit liikkuivat ufoaluksilla. Seuran jäsenet 
tulkitsivat myös George Kingin kosmiseksi mestariksi vuodesta 1958 läh- 
tien. Hänen katsottiin kehittäneen parapsyykkisiä kykyjään mestaritasolle. 

Kingin mukaan avaruusmestarit käynnistivät 1950—1960-luvuilla eri- 
laisia paratieteellisiä projekteja. Kingin roolille ja ryhmän toiminnalle 
merkittäväksi muodostui vuonna 1958 heinäkuussa alkanut yhteys Ve- 
nuksen mestarin Jeesuksen kanssa. Tämä tapahtui Devonissa sijaitsevan 
Holdstone Downin huipulla. Mestari Jeesus antoi Kingille kirjoituksen 
nimeltä The Twelve Blessings ja hänen tehtäväkseen johtaa eri puolilla 
maapalloa sijaitsevien tarkasti valittujen yhdeksäntoista pyhän vuoren 
”magnetisoimista” kosmisella energialla. Energiaa voitaisiin sitten rukous- 
ten avulla vapauttaa ihmiskunnan hyväksi. Projektin nimi oli ”Operaatio 
tähtivalo” (Operation Starlight), ja se kesti vuoteen 1961. Lataaminen ta- 
pahtui yleensä kahdesti vuodessa Satelliitti 3:ksi kutsutun avaruusaluksen 
tullessa tarpeeksi lähelle Maata. Maan tieteilijöiden on ollut mahdotonta 
havaita toistuvasti Maan läheisyyteen saapuvaa alusta mestareiden ylivoi- 
maisen teknologian vuoksi. Samalla henkistä energiaa voitiin varastoida 
eräänlaisiin pattereihin, jotta se saatettiin myöhemmin vapauttaa hyviin 
käyttötarkoituksiin (”Operaatio avaruusvoima”, Operation Space Power). 

Mainittujen operaatioiden lisäksi esimerkiksi ”Operaatio auringon- 
säteen (Operation Sunbeam) ja ”Operaatio rukousvoiman” (Operation 
Prayer Power) oli määrä myötävaikuttaa uuden aikakauden tulemiseen. 
Ensimmäinen käynnistettiin ihmiskunnalle korvamerkityn henkinen 
energian ohjaamiseksi Maan käyttöön ja jälkimmäinen sen suuntaami- 
seksi katastrofialueille kuten tulva- ja maanjäristysalueille. Jos maailman- 
laajuinen katastrofi yllättäisi, kultin jäsenistö noudettaisiin avaruusaluk- 
siin tietyiltä hengellisesti ladatuilta vuorilta. ”Operaatio Rukousvoimassa” 
käytetään rukouspatteria. Se on laatikkomainen laite, joka säilöö seuran 
jäsenten rukousten tuottaman psyykkisen energian. Energia voidaan sä- 
teen kaltaisesti suunnata mihin tahansa maailmassa. ”Operaatio sinisen 
veden” (Operation Blue Water) tarkoitus oli korjata 1950-luvun ydin- 
kokeiden sekä ihmiskunnan kielteisten ajatusten aiheuttamaa vääristymää 
Maan magneettikentässä. 

Jo 1950-luvun puolivälissä Yhdysvalloissa oli reilusti yli toistasataa 
ufokerhoa. Median avustuksella ufokontaktihenkilöiden suosio saavutti 
huippunsa 1950-luvun lopulla. Yhdysvalloissa ufouskonnoista Unarius- ja 

Mark-Age-nimiset organisaatiot muodostuivat merkittävimmiksi ja levitti- 
vät paikallisryhmiä ympäri maata. Vaikka kiinnostus ufokontakti-ilmiöön 
alkoi 1960-luvulla laantua, ufokontaktiliikkeestä kehittyi tärkeä osa yhdys- 
valtalaista ja ylikulttuurista esoteerista ja vaihtoehtoista aatevirtausta. 

1960-luvulta lähtien avaruusolentojen alettiin kuvata tulevan aurinko- 
kuntamme ulkopuolelta, kaukaa ja tuntemattomasta avaruudesta sekä 
toisista ulottuvuuksista. Astronominen tieto oli edistynyt. Tiedettiin esi- 
merkiksi, että Venuksen ilmakehä on hiilidioksidia ja rikkihappopilvien 
kyllästämä ja että Venuksen pinnan lämpötila on noin 480 celsiusastetta. 
Fyysisessä Venuksessa ei voinut elää avaruusihmisiä. Myös monenlaiset 
olennot alkoivat saada sijaa kontaktikuvauksissa, kun ufologiassa alettiin 
1960-luvulla ufohavaintojen lisäksi kiinnostua humanoiditapauksista ja kir- 
joittaa aiheesta. 

Suomessa ufokontakti-ilmiö alkoi rakentua 1970-luvulla, vaikka esimer- 
kiksi merkittävä selvänäkijä, ompelijana ja kotiapulaisena toiminut Aino 
Kassinen (1900—1977) kuvasi avaruuskontaktejaan jo 1960-luvulla. Hiero- 
jana työskennellyt Helge Lindroos (1921—1981) oli merkittävä ufokontakti- 
henkilö 1970-luvulla, ja samalla vuosikymmenellä myös liikennetarkastaja, 
kirjailija ja henkiparantaja Tapio Kaitaharju (1923-2004) kertoi ufokon- 
takteistaan. Tällä hetkellä näkyvin ufokontaktihenkilö ja pitkäaikainen vai- 
kuttaja suomalaisessa new age -kentässä on yrittäjä ja ufokontaktikirjailija 
Kalevi Riikonen (s. 1950). Yksi merkittävimmistä esoteerisista ufologeista 
Suomessa on arkkitehti ja kirjailija Tapani Koivula (s. 1946). 


UFOSIEPPAUSPERINTEEN MUODOSTUMINEN 


Ufosieppausliike voidaan tulkita ainakin osittain perinteisen ufokontakti- 
liikkeen kehityslinjaksi. Liike alkoi muodostua 1960-luvulla, ja alkunsa se 
sai kahdesta klassisesta tapauksesta. Ensimmäisenä modernina, vuoden 
1947 jälkeen ylös kirjattuna ufosieppauskokemuksena mainitaan tavallisesti 
23-vuotiaan brasilialaisen maanviljelijän ja lakitieteen opiskelijan Antönio 
Villas Boasin tapaus. Hänet siepattiin perheen maatilalla. Villas Boas ker- 
toi tulleensa yöllä 15.16. lokakuuta 1957 siepatuksi ufoon. Monivaiheisen 
kokemuksensa aikana hänet muun muassa houkuteltiin yhdyntään pie- 
nikokoisen, vaalean ja oudon mutta hyvin viehättävän avaruussulottaren 
kanssa. Toinen klassikko on yhdysvaltalaisen pariskunnan Betty ja Barney 
Hillin sieppaus, jonka he raportoivat tapahtuneen New Hampshiressä 19.— 

20. syyskuuta 1961. Varsinkin sitä on ufologisesti pidetty oikean tai todelli- 
sen ufosieppauksen prototyyppinä. 

Betty, sosiaalityöntekijä, ja Barney, Bostonin postin yövuorolainen ja 
kansalaisoikeusaktivisti kuten vaimonsakin, olivat mainittuna ajankohtana 
iltahämärissä palaamassa Kanadan-lomaltaan. He ajoivat pitkin maantietä 
Yhdysvaltain itärannikolla White Mountains -vuorilla New Hampshiressa. 
Puolen yön tienoilla Hillit näkivät ufon, tähtimäisen kohteen, joka näytti 
seuraavan autoa. Tämän jälkeen he kuulivat piipittävää ääntä ja tunsivat 
olonsa raukeiksi. Tapahtuman jälkeen Betty alkoi nähdä eläviä painajaisia, 
joissa hänet ja Barney siepattiin ufoon. Siellä humanoidit tekivät heille jon- 
kinlaisia lääketieteellisiä toimenpiteitä. Barneyta vaivasivat muun muassa 
unettomuus ja pelkotilat. Hillit ilmoittivat kokemuksestaan ufojärjestö 
NICAP:lle, ja noin kuukauden kuluttua ufologi saapui haastattelemaan 
heitä. Hillit tajusivat haastattelussa, että h2e olivat saapuneet kotiin kaksi 
tuntia odotettua myöhemmin -— he olivat kokeneet aikakadon. 

Hypnoosiin erikoistunut arvostettu psykiatri ja neurologi Benjamin 
Simon hypnotisoi pariskunnan. Hypnoosissa Hillit muistivat tulleensa 
tiesululle, jossa heidän autonsa moottori sammui. Heidät pakotettiin au- 
tosta ulos (Betty suostuteltiin, Barney pakotettiin fyysisesti) metsään 
ja sitten ufoalukseen. Betty kertoi olonsa olleen unenomainen kuin hän 
olisi ollut puolittain unessa. Humanoidit olivat lyhyehköjä, niillä oli laaja 
rintakehä, pitkä nenä, harmaa iho, siniset huulet, mustat silmät ja musta 
tukka. Ufossa Bettylle tehtiin muun muassa raskaustesti työntämällä pitkä 
neula hänen napansa alueelle. Testin ei pitänyt sattua, mutta se oli hyvin 
kivulias. Kaksi olentoa säpsähti, mutta muita pidempi johtajaolento poisti 
kivun liikuttamalla käsiään Bettyn silmien edessä. Betty tunsi kiitollisuutta 
ja ystävyyttä humanoidia kohtaan, ja hänen pelkonsa haihtui täysin. Betty 
ja johtaja myös keskustelivat jonkin aikaa. Humanoidit eivät ymmärtäneet 
ikääntymisen käsitettä. Betty kysyi, mistä muukalaiset tulivat, jolloin hä- 
nelle näytettiin tähtikartta. Johtajaolento ei kuitenkaan suostunut osoitta- 
maan kotiplaneettaansa, koska Betty ei kyennyt näyttämään kartalta Maan 
sijaintia. Johtajaolento myös otti Bettyltä pois sieppaustodisteeksi aiemmin 
antamansa symboleja sisältävän kirjan. Betty vannoi harmistuneena muis- 
tavansa kokemuksen. Johtaja totesi, ettei kukaan kuitenkaan uskoisi häntä 
ja että hänen miehensä muistaisi eri tavoin. 

Tohtori Simonin mukaan Bettyn sieppauskertomus oli hänen uniinsa 
perustuvaa kuvitelmaa ja Barney oli omaksunut kuvitelmat Bettyltä. Simon 

Kuva 5. Betty ja Barney Hill kuvailevat heidät siepanneen aluksen kokoa ja muotoa vuonna 1966. 


esitti, että Betty oli innostunut ufoista ja että hän oli toivonut kokevansa 
ufosieppauksen. Myös ajan televisiossa esitetyn tieteisfiktion on todettu 
vaikuttaneen Hillien kertomukseen. 

Villas Boasin ja Hillien tarinat antoivat seuraavanlaisin piirtein mallia 
”todelliselle” ufosieppaukselle. Sieppaus alkaa usein siepattavien matka- 
tessa autolla. Ufossa siepatulle tehdään lääketieteellisiä toimenpiteitä, ja 
hän voi jopa olla yhdynnässä humanoidin kanssa. Toimenpiteiden jälkeen 
siepattu voi käydä jonkinlaisen keskustelun johtajaolennon kanssa. Sie- 
patun tunteet saattavat vaihdella sieppauksen aikana esimerkiksi voimak- 
kaista pelon ja kivun tuntemuksista kiitollisuuteen ja ystävyyteen huma- 
noideja kohtaan. Avaruusolennot kontrolloivat siepattua psyykkisesti jol- 

lakin tavoin. Humanoidit voivat edelleen kierrättää siepattua aluksessaan 
esitellen sitä siepatulle. Sieppauksen jälkeen tapahtuu muistikatko, eli sie- 
pattu muistaa kokemuksensa vain osin tai ei lainkaan. Sen sijaan hänellä 
on outoja oireita kuten kummallisia arpia ihossa ja hän näkee painajaisia 
sieppauksesta. 

Edellä kuvatut tapaukset antoivat mallia myös sieppaustutkimukselle. 
Hillien muistikuvia palautettaessa käytettiin hypnoosia, ja heidän kerto- 
muksessaan esiintyi tulkinta, että muukalaiset ovat kiinnostuneita ihmi- 
sen lisääntymiseen liittyvistä seikoista. Villas Boasin sieppauksen kohdalla 
pohdittiin, että humanoidien motiivina saattoi olla uudistaa omaa rotuaan 
risteyttämällä ihmisiä ja humanoideja. 

Villas Boasin ja Hillien tarinoiden jälkeen ufosieppauskertomuksia al- 
koi 1970-luvulla esiintyä yhä enemmän. Osa ufologeista kiinnostui siep- 
pauksista ja toi asiaa esille. Sieppaukset saivat myös kuuluisuutta, sillä 
poliisikin joutui Yhdysvalloissa ottamaan kantaa joihinkin tapauksiin. 
Kertomusten totuutta yritettiin selvittää myös valheenpaljastustestein. 
Ufologit ja skeptikot keskustelivat ufosieppauksista kiivaasti. Kertomuk- 
set olivat kuitenkin vielä huomattavan erilaisia keskenään. Villas Boasin ja 
varsinkin Hillien kuvaama sieppauskertomuksen prototyyppi tai ideaali- 
sen ufosieppauskuvauksen asetelma pääsi oikeuksiinsa vasta 1980-luvulla. 
Sieppauskirjallisuudesta kehittyi 1980-luvulla oma kirjallisuuden lajinsa ja 
ufosieppausliike kasvoi ja tiivistyi merkittävästi. 

Tärkeä hahmo liikkeen ajatusten muotoilussa oli 1980—1990-luvuilla 
newyorkilainen taiteilija Budd Hopkins (1931-2011), joka kehitti kirjois- 
saan Missing Time (1981), Intruders (1987) ja Witnessed (1996) huolelli- 
sesti rakennetun sieppausskenaarion. Skenaario on seuraavanlainen. Siep- 
paajina toimivat niin sanotut harmaat humanoidit, jotka kuvataan reilun 
metrin korkuisiksi, hoikiksi tai heikkorakenteisiksi ja isopäisiksi. Niiden 
silmät ovat suuret, vinot ja mustat, erikoisen intensiiviset, voimakkaat, 
läpitunkevat ja hypnoottiset. Sieppaajat kuvaillaan tyypillisesti ihonmyö- 
täiseltä vaatetukseltaan tai ihonväriltään harmaan sävyisiksi. Pinnan alla 
muhii kokonainen sieppausepidemia. Kuka tahansa voi olla siepattu. Ufo- 
sieppauksesta kertovat vihjeet ovat hyvin hienovaraisia: aikakato (muistin- 
menetys), oudot arvet iholla, huomion kiinnittäminen ufoaiheiseen ku- 
vaan, ufokirjan lukeminen, häiritsevät unet sieppaustapahtumasta tai peite- 
muistikuvat jostakin kummallisesta seikasta, kuten jättikokoisesta pöllöstä 
tai yllättävästä liikenneruuhkasta. Humanoidit merkitsevät naispuoliset 

”Iahjoittajat? jo lapsuudessa ja asentavat heihin pieniä seurantalaitteita. 
Murrosikäisinä heitä aletaan siepata uudestaan ja hyödyntää hybridiohjel- 
massa. Heiltä otetaan munasoluja, joita muokataan geneettisesti. Tuotetut 
ihminen-avaruusolentoalkiot asetetaan siepattujen kohtuihin kypsymään. 
Muutaman kuukauden nämä naiset siepataan taas ja sikiöt otetaan avaruu- 
solentojen huomaan kasvatettaviksi. Myös miehiä hyödynnetään hybridi- 
ohjelmassa eli tuotettaessa ihmisten ja avaruusolentojen välimuotoja: 
heiltä viedään spermaa, usein jonkinlaisilla imulaitteilla. 

Joidenkin siepattujen lapset saattavat olla hybridejä, eli kaikkia hybri- 
dejä ei siis kasvateta humanoidien hoidossa. Humanoidit näyttävät halua- 
van, että siepattujen ja hybridien välille muodostuu tunnesiteitä ja että 
siepatut hoivaisivat hybridivauvoja. Humanoidit tuovat lisäksi siepattuja 
lapsia yhteen, jotta nämä aikuisina siepattuna ollessaan tuntisivat seksuaa- 
lista vetovoimaa toisiinsa. Humanoidit myös rohkaisevat siepattuja lapsia 
leikkimään humanoidilastenkin kanssa. Sieppaukset tapahtuvat sukupol- 
vesta toiseen, minkä vuoksi siepatut vanhemmat ovat hyvin huolissaan las- 
tensa kohtalosta. Humanoidit yrittävät ilmeisesti selvitä lajina kehittämällä 
hybridejä. Olentojen asuinplaneetta saattaa olla tuhoutunut mahdollisesti 
niiden omien toimien vuoksi. Siksi ne haluavat muokata lajistaan parem- 
man ja vallata Maan ihmisistä välittämättä. 

Hopkinsin työn tuloksena sieppausmyytistä muodostui aikaisempaa 
tungettelevampi. Aiemmin humanoidien oli kuvattu käyttäneen lähinnä 
vain erilaisia skannauslaitteita siepattujen tutkimuksissa. Hopkinsin kehit- 
telemässä visiossa avaruusolennot ovat älykkäitä mutta tunteellisesti välin- 
pitämättömiä ja petollisia. Siepatut ovat humanoideille vain koe-eläimiä 
hybridien tuottamiseksi. 

Folkloristiikan tohtori ja ufologi Thomas Bullard alkoi 1980-luvun lop- 
pupuolella painottaa ufosieppausten kiinnostavuutta paitsi kansanperin- 
teen myös ufologian tutkimuskohteena. Hän täsmensi ja tiivisti ”stereo- 
tyyppisen? sieppauskertomuksen jakautuvan maksimissaan kahdeksaan 
osaan. Kokija (1) vangitaan, jolloin a) ufo tai humanoidi tunkeutuu sie- 
pattavan kokemuspiiriin ja lamauttaa hänet, b) outo, fysiikan lait ylittävä 
todellisuus ympäröi kokijan, c) alkaa aikakato, joka tajutaan sieppauksen 
jälkeen, ja kokijan henkinen kyvykkyys laskee, minkä jälkeen d) kokija vie- 
dään ufoalukseen. Tämän jälkeen (2) olennot tutkivat kokijan paitsi fyy- 
sisesti myös henkisesti, (3) kokija keskustelee olentojen kanssa (kuten jo 
Betty Hill), (4) hän tutustuu ufoalukseen olentojen seurassa (kuten Villas 

Boas), (5) kokija viedään ufolla toiseen maailmaan, (6) hän kohtaa juma- 
lallisen olennon, (7) kokija palautetaan Maahan normaaliin elämään, ja 
lopulta (8) kokijan fyysiset, psyykkiset ja paranormaalit jälkivaikutukset 
alkavat ilmetä.'* , 

Teoksessaan Ne ovat täällä (1987) kirjailija Whitley Strieber kertoo 
omakohtaisiksi väittämistään ufosieppauskokemuksista. Ilmestyttyään 
kirja oli valtava myyntimenestys, minkä myötä sieppausilmoitukset mo- 
ninkertaistuivat. Niin ikään vuonna 1993 aloitti ensimmäisen tuotantokau- 
tensa televisiosarja Salaiset kansiot, joka hyödynsi runsaasti sieppausmyto- 
logiaa ja edelleen popularisoi sieppausliikettä. 

1980-luvulla tapahtunutta muutosta kauniista kontaktitarinoista väki- 
valtaisiin sieppauksiin on selitetty kielteisillä yhteiskunnallisilla proses- 
seilla. Yhdysvalloissa elettiin 1950-luvulla tiedeuskon aikaa ja presidenttinä 
oli isoisämäinen Dwight ”Ike” Eisenhower. Kennedyn aikana yhdysvalta- 
laisilla oli tunne valoisasta tulevaisuudesta ja Yhdysvaltojen voittamatto- 
muudesta. Tultaessa 1980-luvun puoliväliin hallitus ja yliopistomaailma 
nähtiin korruptoituneena ja tiede ihmisvastaisena ja aids herätti pelkoa. 
Ylevät avaruusihmiset muuntuivat teknologisiksi raiskaajiksi. 1980-luvun 
ufosieppausliikkeen tai ”muukalaismyytin” taustan on yhdysvaltalaisittain 
tulkittu myös heijastaneen vasemmiston ja oikeiston välisiä jännitteitä. 
Osapuolet demonisoivat toisiaan ja spekuloivat valtion ja tiedusteluelin- 
ten salaliitoilla. Yleisemmin on esitetty psykologis-sosiologinen ajatus, 
että kielteiset ufosieppauskokemukset edustaisivat yhteiskunnallisten 
kriisien tuottamia avuttomuuden, vierauden, itsen kadottamisen, yksinäi- 
syyden ja voimattomuuden tunteita. Lisäksi on todettu, että teknologiasta 
on muodostunut pelon kohde, joka tuntuu miltei meitä hallitsevalta per- 
soonalliselta oliolta (mikä ilmenee Terminator-elokuvistakin). Tämä voi 
ilmetä sieppauskertomuksissa, joissa ihminen menettää kykynsä hallita 
itseään ja joissa hänet alistetaan teknologisesti kehittyneemmän rodun 
koekaniiniksi. 


UFOSALALIITTOTEORIOISTA 


Donald E. Keyhoe oli 1950—1960-luvuilla merkittävin ufotietouden peitte- 
lystä puhuva henkilö. Hänen väitteensä saivat tuulta alleen Yhdysvaltain 
ilmavoimien huonosti toteutetuista ja epäilyttäviltä vaikuttavista ufotut- 
kimuksista. Keyhoen mukaan lentäviä lautasia koskevia tietoja ei voitu 


pää 


paljastaa, koska tämä aiheuttaisi laajaa paniikkia. Hän arveli, että ilmavoi- 
mien tutkimusprojektien tarkoitus oli ollut tutkia ufoja ja salata tutkimus- 
tulokset mutta antaa myös kansalle hienovaraisia, ufojen avaruudellista 
alkuperää koskevia vihjeitä ihmiskunnan valmistelemiseksi tähän suureen 
uutiseen. Keyhoen näkemykset synkkenivät jo 1950-uvun edetessä. Hän al- 
koi uskoa, että esimerkiksi ilmavoimat, CIA ja FBI olivat Valkoisen talon 
johdolla jonkinlaisessa salaliitossa. Hän väitti muun muassa, että Robertso- 
nin paneelin myötä annetut ilmavoimien säädökset oli määrätty salaliiton 
tarkoituksia varten. Keyhoe tulkitsi säädöksissä mainittujen ”UFOjen” tar- 
koittavan avaruusolentojen aluksia, ei tunnistamattomia lentäviä kohteita. 

Perusvision laajasta pahaenteisiä sopimuksia avaruusolentojen ja 
ihmisten välillä sisältävästä salaliitosta esitti yhdysvaltalainen ufologi Paul 
Bennewitz 1980-luvun alkuvuosina, ja hän liitti sen myös sieppaustee- 
maan. Bennewitzin mukaan on häijyjä harmaita olentoja, joita hän kutsui 
EBE:iksi (Extraterrestrial Biological Entities, Maan ulkopuoliset biologiset 
olennot), ja hyväntahtoisia pitkiä olentoja, joita hän nimitti esimerkiksi 
pohjoismaalaistyyppisiksi. Bennewitz väitti harmaiden tehneen sopimuk- 
sen Yhdysvaltain hallituksen kanssa. Sopimus salli niiden siepata ihmisiä 
ja silpoa karjaa vahvistaakseen lajiaan geneettisesti. Harmaat olivat sie- 
panneet tuhansittain ihmisiä ja asentaneet heihin siirrännäisiä, pieniä jäl- 
jityslaitteita. Niillä oli myös lupa rakentaa maanalaisia tukikohtia. Yhdys- 
valloille harmaat lupasivat vastalahjaksi superaseteknologiaa, mutta aseet 
eivät toimineet. Harmaat olivat kavalia ja jättivät Yhdysvallatkin valloitus- 
pyrkimystensä armoille. Ne aikoivat orjuuttaa ihmiset tai käyttää heitä kar- 
jana. Bennewitz yritti varoittaa tästä muita ufologeja, ja hänen väitteensä 
saikin huomiota. Bennewitz päätyi psykiatriseen sairaalaan. Itse asiassa 
jo varhaiset ufokontaktihenkilöt kuten Adamski ja Menger väittivät, että 
hyväntahtoisten avaruusolentojen lisäksi on epäystävällisiä olentoja, jotka 
juonittelevat yhdessä tietyn ihmisjoukon kanssa muun ihmiskunnan 
päänmenoksi. 

Ufosalaliittoväitteisiin liittyy toisinaan kyseenalaisiakin ideologisia sä- 
vyjä. Esimerkiksi yhdysvaltalainen merkittävä salaliittoväitteitä muotoillut 
Milton William Cooper sanoi vuonna 1989, että ”isonenäharmaat” olivat 
1950-luvulla tehneet (edellä kuvatun kaltaisen) sopimuksen Yhdysvaltain 
hallituksen kanssa. Harmaiden petollisuus ja sopimuksen pettäminen sel- 
visi kuitenkin pian. ”Isonenäharmaiden” ja Cooperin kirjassaan käyttämän 
antisemitistisen aineiston on katsottu viittavan hänen juutalaisvastaisuu- 

teensa. Edelleen esimerkiksi ruotsalainen ufologi Sune Hjort esitti an- 
tisemitistisiä ja rasistisia ufologisia näkemyksiä ja väitti, että vanhat skan- 
dinaaviset jumaluudet, kuten Thor ja Odin, ovat avaruusolentoja. Hjort oli 
1940-luvulla ollut mukana ruotsalaisessa natsiliikkeessä. 

Länsimaisen esoterian professorin Nicholas Goodrick-Clarken (1953- 
2012) mukaan äärioikeistolaisessa esoteerisessa alakulttuurissa ufoilla on- 
kin omanlaisensa merkitys.” Jo 1950-luvulla äärioikeistolaisissa piireissä 
syntyi teorioita siitä, että ufot olivat sodan aikana saksalaisten kehittämää 
huipputeknologiaa. Pohjoisnavalla, Etelä-Amerikassa ja Antarktiksella 
katsottiin olevan tukikohtia, joissa ufoaluksia säilytettiin. Esoteeriseen 
natsismiin kytkeytyivät 1990-luvun alusta ufot ja Maan ulkopuoliset sivi- 
lisaatiot. Äärioikeistolaisen salaliittoteoreetikon Jan van Helsingin mukaan 
saksalaiset olivat olleet yhteydessä Aldebaran aurinkokunnassa sijaitsevaan 
sivilisaatioon. Natsiesoteerisessa alakulttuurissa on muotoutunut moni- 
mutkainen ideologioiden vyyhti, johon kuuluivat yhtä lailla niin temppeli- 
ritarit, sumerilaiset myytit, kanavointi, ariosofiset opit kuin ufomytologia- 
kin. Itävaltalainen Jörg Lanz von Liebenfelsin muotoili 1900-luvun alku- 
puolella rasistisen rotuopin, ariosofian, jonka mukaan arjalaiset olivat ju- 
malallinen, alempia rotuja vastaan kamppaileva rotu vierailta tähdiltä. Chi- 
leläinen diplomaatti ja tunnettu natsiesoteerikko Miguel Serrano uskoi ar- 
jalaisen rodun polveutuvan toisen universumin korkeammista olennoista. 

Ufosalaliittoteorioiden perusideoita esitettiin jo 1900-luvun alkupuo- 
lella, silloin tosin vielä ilman ufon käsitettä. Entinen toimittaja ja normaali- 
tieteen kriitikko Charles Fort spekuloi 1900-luvun alussa, että ihmiskunta 
oli jonkin avaruusrodun omaisuutta ja että avaruusmuukalaiset kävivät 
sopivin väliajoin tarkastamassa omaisuutensa. Hän väitti myös, että jokin 
ryhmä tai kultti, avaruusolentojen omistama ylempi orjajoukko, olisi tien- 
nyt tästä jo pitkään ja ohjailisi muita ihmisiä. Fort jopa kuvasi olentojen 
alukset kiekkomaisiksi. Jo ennen tätä H. G. Wells oli julkaissut romaaninsa 
Maailmojen sota (1898), jossa marsilaiset haluavat vallata Maan, koska Mars 
on kuolemassa. Kun Orson Welles esitti kirjaan pohjautuvan radiokuun- 
nelman Yhdysvalloissa halloweenina 1938, moni pakeni kodistaan uskoen, 
että marsilaiset todella olivat hyökänneet Maahan. 

Nykyisten ufosalaliittokäsitysten mukaan salaliittoon kuuluu valtaa 
käyttäviä ja korkea-arvoisia jäseniä maailman johtavista hallinnollisista ja 
kaupallisista tahoista kuten Trilateraalisesta komissiosta (David Rocke- 
fellerin aloitteesta 1973 perustettu kansainvälinen poliittis-taloudellinen 

järjestö) ja YK:sta. Mukana on huipputieteilijöitä ja merkittäviä sotilas- 
henkilöitä. Liitto muodostaa salaisen ”maailmanhallituksen”, ja Bilderberg- 
kokousten (valikoitujen eurooppalaisten ja pohjoisamerikkalaisten vaikut- 
tajahenkilöiden 1950-luvulta jatkuneita suljettuja tapaamisia) on epäilty 
olevan sen keskeinen toimintamuoto. Salainen maailmanhallitus ulottaa 
lonkeronsa yhteiskunnan jokaiselle alueelle: kauppaan, teollisuuteen, mai- 
nontaan, pankkialaan, mediaan ja uskontoon. Koalitio on kaikkialla. Se 
kuulee ja näkee kaiken, ja sitä on lähes mahdoton paljastaa. Yrittäjiä sabo- 
toidaan tai heidät eliminoidaan. On oletettu, että harmaat humanoidit tai 
niiden ja ihmisten hybridit haluavat valloittaa Maan esimerkiksi oman pla- 
neettansa tuhoutuneisuuden vuoksi. Kuitenkin koska hyväntahtoiset ava- 
ruusolennot pyrkivät pelastamaan ihmiskunnan, toivoa on jäljellä. 
Englantilainen urheilutoimittajana ja vihreän liikkeen kunnallispolii- 
tikkona ollut David Icke (s. 1952) on nykyään värikkäimpiä ja näkyvimpiä 
ufosalaliiton puolestapuhujia. Hän kertoo saaneensa yhteyden henkimaail- 
maan vuonna 1990 ja toimineensa kanavoijana ja selvänäkijänä. Icken sala- 
liittoteorian ytimessä on näkemys avaruudellisista lisko-olennoista, jotka 
ovat historian aikana pyrkineet saamaan planeettamme ja ihmiskunnan 
hallintaansa. Olennot ovat kotoisin Lohikäärme-tähdistöstä. Muinaisbaby- 
lonialaisissa kirjoituksissa heidät on kuvattu jumaluuksina. Olennot ovat 
vaikuttaneet perinteisten uskontojen, yhteiskunnallisten ja poliittisten jär- 
jestelmien sekä tieteiden syntyyn. Icke pitää tätä salaliittoa alkuperäisenä 
illuminatien salaliittona, ja edellä mainittujen lisäksi siinä on mukana muun 
muassa Kansainvälinen valuuttarahasto. Historiallinen Illuminati-järjestö 
oli Baijerissa vuonna 1776 syntynyt salaseura, jonka tarkoitus oli luoda 
maailmanhallitus ja vapauttaa ihmiset valtion ja kirkon kahleesta. 


UFOSIEPPAUSTEN POSITIIVINEN TULKINTA 


Huolimatta ufosieppausten kielteisen tulkinnan korostumisesta 1980-lu- 
vulla ja jo ainakin 1970-luvulta lähtien on esiintynyt myös joitakin hen- 
gellisiä elementtejä sisältäviä ja henkistä kasvua edistäviä sieppauskerto- 
muksia. Lisäksi jo Adamski, joka välitti henkisesti korkealle kehittyneiden 
avaruusihmisten sanomaa, piti mahdollisena, että joitakin ihmisiä olisi sie- 
pattu ufoihin. Adamski myös havainnoi ufoja ennen kontaktejaan, kuten 
ufosiepatut usein tekevät ennen sieppaustensa alkamista. Adamskin kerto- 
mukset olivat hyvin tunteellisia ja fantasianomaisia samoin kuin monesti 

ufosieppauskuvaukset. Muistikatkot ovat sieppauksissa tyypillisiä — ava- 
ruusmestarit lohduttivat jo Adamskia, että hän muistaisi kokemuksistaan 
kaiken, kun olisi sen aika. Myös Angelucci koki aikakadon ja muisti kon- 
taktinsa vasta useita kuukausia sen jälkeen. Monien ufosiepattujen tapaan 
Menger kertoi yhteyskokemustensa alkaneen jo lapsuudessa. Van Tassel 
väitti ihmisten olevan Maan apinoiden ja venuslaisten ihmisten hybridejä. 

Positiivinen ufosieppaustulkinta kiteytyi kuitenkin vasta 1990-luvulla 
psykiatri John E. Mackin työn tuloksena. Mack julkaisi kaksi merkittävää 
kirjaa: Ufosieppaukset (1994) ja Passport to the Cosmos (1999). Hän kehitti 
siepattujen ”potilaidensa” kanssa ufosieppausmyytistä eräänlaisen new 
age -version. Mackin mukaan siepatut ovat moderneja samaaneja, jotka 
avaruusolennot ovat valinneet suorittamaan pyhää, jumalallista tehtävää. 
Voidaan puhua ”ufosieppaushenkisyydestä” (abduction-spirituality) tai 
eräänlaisesta teknologisesta tai ekosamanismista. 

Skenaarion mukaan ihmisen toimet ovat ajaneet Maan ja ihmiskun- 
nan lähes tuhon partaalle. Positiivisiksi kutsutut ufosiepatut ovat erityisen 
huolissaan paitsi ihmiskunnan sotaisuudesta ja ydinaseista myös ekologi- 
sista uhista. Siepattujen tehtävänä on toimia rakkauden, viisauden ja uu- 
den henkisen aikakauden sekä muiden esoteeristen totuuksien välittäjinä. 
He auttavat suojelemaan ja pelastamaan Maata ja ihmiskuntaa (tai ainakin 
osaa siitä). Siepatut ovat kertoneet avaruusolennoilla olevan monenlaisia 
pelastussuunnitelmia maailmanlaajuisten katastrofien varalle. On esitetty, 
että kyse on ihmiskunnan henkisestä kehityksestä, jota avaruusolennot 
vauhdittavat jumalallisen suunnitelman mukaisesti muun muassa mani- 
puloimalla ihmistä geneettisesti. Tarkoituksena on luoda katastrofeista 
selviytymään pystyvä viisaampi ihmiskunta tai sulauttaa ihmislaji avaruu- 
solentojen lajiin. On myös esitetty, että sekä ihmiset että avaruusolennot 
asuttaisivat katastrofienjälkeistä Maata. 

Positiivisiksi kutsutut ufosiepatut katsovat maailmankaikkeuden olevan 
kaikkiallinen Tietoisuus ja sisältävän lukemattomia näkymättömiä ulottu- 
vuuksia olentoineen. Ihmisen he tulkitsevat olevan osa jumaluutta tai yhte- 
näistietoisuutta. ”Positiiviset? puhuvat varhaisten ufokontaktihenkilöiden 
tapaan esimerkiksi ihmisen jälleensyntymästä ja karman laista. 

Avaruusolennot paitsi jakavat positiivisille tietoa ja varoituksia myös 
kouluttavat näitä valittuja pelastustehtäviin. Koulutus on rankka sekä hen- 
kisesti että fyysisesti. Usein avaruusolennot pakottavat siepatun katsomaan 
heitä silmiinsä. Tällä tavoin olennot ottavat siepatun valtaansa. Harmaiden 

katse tunkeutuu sieluun. Siepatut tuntevat harmaiden tietävän kaikki hei- 
dän ajatuksena, eivätkä he pysty salaamaan olennoilta mitään. Sieppausten 
todellisuuden tajuaminen, väkivaltaiset toimenpiteet, jotka usein kohdis- 
tuvat sukupuolielimiin, sekä nöyryytyksen, kauhun ja avuttomuuden ko- 
kemukset tuhoavat siepattujen egon. Tällaiset tapahtumat poistavat siepat- 
tujen itsekkyyden ja rajoittuneisuuden sekä ravistelevat heidät henkisesti 
hereille. Toisinaan siepatuille tehdään uskomattomia leikkauksia: siepat- 
tujen rintakehä, raajoja ja vatsa on aukaistu, silmät ja aivot on poistettu 
ja sisäelimiä käsitelty. Sieppausten aikana siepattu saattaa tuntea olevansa 
kirjaimellisesti kappaleina. Siepattujen elämään tunkeutuminen, pakotta- 
minen ja rajut toimenpiteet ovat siis osa koulutusta sen lisäksi, että toimen- 
piteet liittyvät ihmisen geneettiseen manipulaatioon ja myös siepattujen 
parantamistoimiin. 

Lisäksi sanotaan, että hybridiohjelman tarkoituksena on ehkä auttaa sa- 
malla parantamaan avaruusolentojen omaa lajia. On esitetty, että olennot 
yrittävät kehittää itselleen syvempää tunne-elämää, joka heiltä puuttuu tai 
on tuhoutunut. Harmaat ovat siepattujen mukaan vaikuttaneet tunnemaa- 
ilmaltaan ohuilta. Ne ovat vierastaneet tai pelänneet siepattujen voimak- 
kaita ja aggressiivisia tunteita, kun siepatut yrittävät puolustautua. Muuka- 
laiset eivät ole kyenneet ymmärtämään ihmisen mieltä ja motiiveja. 

Siepattuja koulutetaan myös apokalyptisillä sanomilla sekä lohdutto- 
milla visioilla Maan, ihmiskunnan ja avaruusolentojen planeetan tuhoista. 
erityinen valon elementti. Parantavilla valokokemuksilla on monesti 
kokoava vaikutus sen jälkeen, kun siepattu on jollakin tavoin hajotettu 
kappaleiksi. Siepattuja koulutetaan myös mystisillä kokemuksilla. Nämä 
ovat autuaan onnellisia ja syvästi merkityksellisiä sulautumisia todellisuu- 
teen tai valoon. Siepattu voi myös ihastella ufosta öisen kaupungin valoja 
tai maapallon haltioittavia luonnonmaisemia. Siepatuille saatetaan lisäksi 
näyttää heidän entisiä elämiään vaikka muinaisen Egyptin asukkaana. 

Ennen koulutuksen myönteisiä seurauksia siepatut traumatisoituvat 
ja saavat kärsiä erilaisista vaivoista. John Mackin mukaan traumaattisuus 
esiintyy muun muassa stressaantuneisuutena, maailmankuvan pirstoutu- 
misena, ajoittaisina psykoottisina paniikkioireina, painajaisina, pimeän pel- 
kona ja identiteettiongelmina. Trauma ilmenee myös erikoisina ahdistuk- 
sen ja pelon tunteina. Siepattu voi tuntea kummallista pelkoa esimerkiksi 
hyönteisiä kohtaan sekä kokea vieraantuneisuuden, eristäytyneisyyden, 

haavoittuvuuden, hyväksikäytetyksi joutumisen ja likaisuuden tunteita. 
Hänellä voi esiintyä psykoseksuaalisia häiriöitä, ja häntä vaivaavat myös 
hämmentävät ja elävät välähdyksenomaiset muistikuvat sieppaustapahtu- 
mista, kokemukset kadonneesta ajasta ja transsiherkkyys. 

Siepattujen fyysisiä oireita ovat esimerkiksi päänsärky, verenvuoto 
nenästä, korvasta ja/tai peräaukosta, urologiset ja gynekologiset vaivat, 
voimakas janon tunne, metallin maku suussa, oudot hajuaistimukset ja 
jopa kehon osittaiset muodonmuutokset. He voivat myös alkaa kärsiä 
sähköallergiasta ja vaikuttaa tahattomasti sähkölaitteiden toimintaan. Sie- 
pattujen ihosta väitetään lisäksi usein löytyvän erikoisia naarmuja, pai- 
naumia, pistohaavoja, arpia ja väriaineitakin. 

Sieppausten myönteisiä seurauksia ovat laaja-alainen henkinen kasvu, 
tietoisuuden voimakas älyllis-tunteellinen avautuminen ja todellisuus- 
kuvan uskonnollis-filosofinen syveneminen. Siepatulle paljastuu usein hä- 
nen kaksoisidentiteettinsä avaruusolentona ja ihmisenä. Siepatut tajuavat 
syvän yhteytensä humanoideihin ja sen, että he ovat itsekin jollakin tavoin 
muukalaisia. He saattavat kuvailla psyykkisesti tai jopa fyysisesti humanoi- 
deiksi muuntumisiaan sieppausten yhteydessä. Siepatuista tulee Maan ja 
ihmiskunnan neuvonantajia, parantajia sekä ihmisen ja luonnon välisen 
tasapainon ylläpitäjiä. Heille kehittyy erilaisia paranormaaleja kykyjä. 

Ufokontakteja ja sieppauksia ei aina voida erottaa selvästi toisistaan. 
Esimerkiksi siepattujen suhde humanoideihin vaihtelee: toiset ovat vah- 
vasti alisteisessa asemassa sieppaajiinsa nähden ja toiset tasa-arvoisem- 
massa roolissa. Siepatusta voi myös kehittyä kontaktihenkilö, eli hänen 
suhteestaan olentoihin muodostuu vapaaehtoinen. Toisaalta ufokontakti- 
henkilöiden elämänkaareen kuvataan toisinaan liittyvän initiaation kaltai- 
sia testejä ja toimenpiteitä. 

Ufokontakti- ja new age -liike sekoittuvat nykyään toisiinsa niin, että nii- 
den edustajia on usein mahdotonta erottaa toisistaan. Esimerkiksi myön- 
teisten ufosieppauskertomusten ja new age -henkisyyden yhtäläisyydet ovat 
perustavia. Molemmissa tietoisuus ja sen eri ilmenemismuodot kuvaavat 
parhaiten sitä, miten ihminen ja maailma tulisi nähdä ja tulkita. Kaikessa 
on kyse Tietoisuudesta, puhutaanpa sitten vaikka juoksulenkistä tai tele- 
vision katselusta. Tietoisuuden — todellisuuden — voi muuttaa henkisten 
harjoitusten avulla. On olemassa guruja, mestareita, opettajia, jotka ovat 
henkisesti kehittyneitä ja jotka voivat auttaa muita kokemaan saman eri- 
laisten henkistä tietoa siirtävien toimenpiteiden avulla. Ufosieppauksissa 


TT 


humanoidit edustavat eräänlaisia superguruja, jotka pystyvät muovaamaan 
tietoisuutta. New agen tapaan ufosieppausperinteessä korostetaan myös 
yksilöllisyyttä ja sisäistä totuutta. Jokaisen oma kokemus sieppauksestaan 
ja tulkinta sen merkityksestä on viime kädessä se oikea, jokaisella on oma 
tiensä. 

Ufokontaktiliikkeen ja new age -henkisyyden olennainen ero näyttää 
olevan, että ufokontaktiliikkeen kannattajat ovat kiinnostuneita nimen- 
omaan ufokontakteista yksilöllisen ja globaalin henkisen muutoksen väli- 
neinä. New age -liikkeen kannattaja voi käyttää muutoksen pääasiallisena 
välineenä esimerkiksi joogaa tai kasvisravintoa. 

Ufosieppausten voidaan analysoida olevan ufokontaktien uskotta- 
vampi versio. Kontaktikertomukset ovat voimakkaan antropomorfisia, eli 
avaruusolennot kuvataan ihmisen näköisiksi. Ufokontaktihenkilöt eivät 
myöskään lainkaan pelkää avaruusolentoja, vaan päinvastoin he kokevat 
onnellisuutta heidät tavatessaan. Sieppauskertomuksissa toistuvimmin 
esiintyvät harmaat ovat sen sijaan outoja (joskin niissäkin antropomor- 
fismi on varsin ilmeinen), vieraita, arveluttavia ja tunkeilevia, ja ainakin 
aluksi siepatut pelkäävät niitä. Siepatut eivät halua tulla siepatuiksi, ja he 
kokevat voimakkaita itse-epäilyjä, järjen menettämisen kauhua ja koke- 
mustensa todenperäisyyden kyseenalaistamista. Vaikuttaa siltä, että tällai- 
sia elementtejä painottamalla pyritään korostamaan kokijan uskottavuutta. 
Sieppauskertomukset ovat hienovaraisempia, yksityiskohtaisempia, mut- 
kikkaampia ja joustavampia kuin kontaktitarinat. Niihin liitetään monen- 
laisia erikoisia tapahtumia, muistoja, elämyksiä, psykologisia ja fyysisisiä 
oireita sekä erilaisia olentoja, kuten demonisia ja aavemaisia hahmoja ja 
luonnonhenkiä. Tämä lisää ufosieppausten mystisyyttä ja kiehtovuutta. 
Sieppausmatkat tapahtuvat toisissa ulottuvuuksissa, ja sieppausten todis- 
tusaineisto esitetään monimutkaisena. Se sisältää esimerkiksi keskustelua 
hypnoosista, tukahdutetuista muistoista, psykologisten traumojen luon- 
teesta, paranormaaleista ilmiöistä sekä tieteen ja todellisuuden käsitteiden 
luonteesta. 

UFOSIEPPAUSKERTOMUSTEN USKONTO- 
HISTORIALLINEN JA FIKTIIVINEN TAUSTA 


Ufosieppausliikkeen keskeiset ideat tulevat kansanuskonnollisista pe- 
rinteistä ja tieteisfiktiosta. Hopkins ei esimerkiksi noin vain keksinyt 
sieppausskenaarionsa elementtejä vaan muokkasi vanhoja ideoita tietoi- 
sesti tai tiedostamattaan. 

Ufosieppausten yhtäläisyydet keijusieppauksiin ovat ilmeiset. Kei- 
jut ovat siepanneet ihmisiä, usein lumoamalla humanoidien tavoin. Sekä 
ufo- että keijusieppaukset sijoittuvat monesti taianomaiseen maailmaan. 
Ufosieppauksen alettua unenomainen tila jatkuu, ja siepattu matkaa henki- 
kehossa tai tietoisuutena fyysisten esteiden läpi ufoon. Ufon sisusta voi olla 
kirkkaasti ja ilman näkyviä valaisimia valaistu, ilma sumuinen ja raskas sekä 
vaikea hengittää, ja ovet aukeavat saumattomiin seiniin. Joskus ufon sisusta 
laajenee esimerkiksi upeaksi istuntosaliksi, maastoiksi tai värejä loistavaksi 
metsäksi. Kokija saattaa kuitenkin epäillä, ettei hän ole oikeasti vastaavan- 
laisessa tilassa vaan kelmeässä ufossa. Humanoidit tuottavat hänelle vain 
hallusinaatioita. Siepattu kokee epätavallisia tuntemuksia, ja todellisuus tai 
sen osat saattavat yhtäkkiä vaihtua. Muisti- tai aikakadot ovat tyypillinen 
vihje käynnistä toisessa maailmassa. Samaten keijumaa on kaapatusta voi- 
nut näyttää hyvin kauniilta, ja hän on kokenut suurta onnea, mutta kaikki 
onkin osoittautunut vain harhaksi. Keijumaa olikin ruma ja karu. Aikaka- 
dot ovat toistuva elementti keijukokemuksissa. 

Keijujen ja ihmisten välinen seksuaalinen kanssakäyminen ja lisäänty- 
minen, keijunen ja ihmisten hybridit sekä keijujen pyrkimykset parantaa 
lajiaan ovat hyvin keskeisiä teemoja keijuperinteissä. Keijut ovat vieneet 
naisia keijumaahan lisääntyäkseen heidän kanssaan. Keijut ovat tarvinneet 
ihmisiä lajinsa geneettiseen jalostukseen. Keijujen ja ihmisten välimuo- 
tojen on kerrottu olevan terveempiä ja voimakkaampia kuin keijulapset. 
Hybridejä on voinut syntyä ihmisillekin. Niiden on esimerkiksi sanottu 
osaavan puhua jo syntymästään lähtien, ja niillä on ollut erikoisia voimia. 
Keijut ovat niin ikään vaihtaneet sairaalloisia lapsiaan ja keijuvanhuksia 
ihmislapsiin (kuten suomalaisessa kansanuskossa maahiset). 

Toisaalta keijut ovat humanoidien tavoin suojelleet ja parantaneet ihmi- 
siä ja opettaneet heille esimerkiksi parantajan, puusepän ja muusikon tai- 
toja. On myös sanottu, että keijut sieppaavat mieluummin ihmisiä, jotka ei- 
vät ole raakoja, tekopyhiä, ahnaita ja riitaisia vaan parantajia tai muusikoita. 

Keijut ovat opettaneet ihmisille moraalia. Onnettomuuksin rankaisevien 
keijujen on tulkittu olevan moraalinvartijoita, jotka muistuttavat ylpeyden 
ja epärehellisyyden vääryydestä. 

Ylipäänsä kaappausnarratiivit ja vierailut kaukaisissa, maan alaisissa 
tai korkeuksissa sijaitsevissa toisissa maailmoissa ovat tavanomaisia 
uskonnollisia teemoja. Esimerkiksi Zeuksen kerrotaan vieneen kuolevai- 
sia mukanaan. Raamatussa Jumala ottaa profeettoja mukaansa taivaisiin. 
Jumalien pojat yhtyvät ihmisten tyttärien kanssa ja saavat jälkeläisiä. Jee- 
sus on eräänlainen Jumalan ja ihmisen hybridi, Marian synnyttämä Ju- 
malan poika. Paholaiset ja noidat ovat siepanneet ihmisiä ja kiduttaneet 
heitä. Noidat ovat muun muassa kovertaneet uhrejaan terävin välinein sekä 
paritelleet ihmisten kanssa. Seksuaalisesti ahnaat miespuoliset incubus- 
ja naispuoliset succubus-demonit kiusasivat kristittyjä keskiajalla heidän 
makuukammareissaan. 

Tunnettuja vanhoja uskonnollisia aiheita ovat myös siirtymäriitit, ini- 
tiaatiot sekä kääntymis- ja tuomioelämykset. Tällaisiin on ufosieppausten 
tavoin liittynyt voimakasta kipua, seksuaalisia elämyksiä ja vaikeaa hen- 
gellistä kasvua. Vastaavaa ekstaattista uskonnollista kokemista tapahtuu 
esimerkiksi siperialaisessa samanismissa. Samaanit ovat yhteisönsä paran- 
tajia ja hengellisiä auktoriteetteja, joiden ensisijainen tehtävä on parantaa, 
ehkäistä rituaalisesti yhteisöä uhkaavia kriisejä sekä ylläpitää tämän- ja 
tuonpuoleisen välistä tasapainoa. 

Samaanikokelas käy läpi kiduttavan initiaation. Hän ei valitse osaansa, 
vaan henget valitsevat sopivan henkilön, ja tämä ei-vapaaehtoisuus tukee 
samaanin arvovaltaa. Kokelas muokataan henkisesti ja fyysisesti brutaalein 
toimenpitein esimerkiksi takomalla, leikkelemällä, paloittelemalla ja sitten 
kokoamalla hänet uudelleen. Kuvataan jopa aivojen ja silmien repimistä 
pois. Kokelas vastustelee osaansa rankkojen psykofyysisten ilmiöiden eli 
”samanistisen sairauden”? vuoksi. Ilmiöitä ovat voimattomuus, päänsärky, 
kehon hillitön tärinä ja jopa verenvuoto otsalta. Samaanikokelaan kehoon 
saatetaan asentaa kristalleja erikoisten voimien tuottamiseksi (vrt. ufosiepat- 
tujen implantit). Inuiittien samaaniperinteessä kerrotaan hengestä, joka me- 
nee kokelaan sisään ja täyttää hänet valolla. Tämän jälkeen kokelas näkee pi- 
meässä, ihmisten sieluun ja voi ennustaa tulevaa. Henget paljastavat hyväk- 
sytylle kokelaalle hänen todellisen alkuperänsä ja hän saa mahtavia kykyjä. 

Vanhasta fiktiosta ja 1950-luvun ufoelokuvista löytyy myös useita nyt- 
temmin ufosieppauksissa esiintyviä elementtejä. H. G. Wellsin romaanissa 

Maailmojen sota (1898) marsilaiset kuvataan heikkorakenteisiksi ja näi- 
vettyneiksi, karvattomiksi sekä isopäisiksi, mikä antaa jo mallia harmaalle 
sieppaavalle humanoidille. Lisäksi jo siinä Maa joutuu avaruusolentojen 
hyökkäyksen ja valloittamisen kohteeksi, koska Mars on kuolemassa. Myös 
Percival Lowell antoi 1900-luvun alkupuolella aineksia avaruusolento- 
jen kuolevan planeetan teemalle. Hän väitti, että ”Marsin kanavat” (jotka 
italialainen G. V. Schiaparelli oli ensin ”havainnut”) olivat kastelujärjes- 
telmä, jossa virtasivat kuolevan planeetan viimeiset vesivarat. Niin ikään 
1930—1940-lukujen pulp-julkaisuissa kuvattiin monesti kaljuja, isopäisiä ja 
mulkosilmäisiä hirviöitä. 

Samankaltaista avaruusolentotyyppiä toistivat useat 1950-luvun ufoelo- 
kuvat. Muukalaisille kuvattiin mulkosilmät tai ne esitettiin iso- ja pääry- 
näpäisiksi, kaljuksi, vino- ja isosilmäisiksi ja pienikokoisiksikin. Televisio- 
sarjoissa Hämärän rajamailla (1959—1964) ja Äärirajoilla (1963—1965) esiin- 
tyi kuperapäisiä avaruusolentoja. Star Trek -sarjassa näytettiin 1960-luvun 
loppupuolella hauraita, pienikokoisia, harmaita, iso- ja kaljupäisiä olentoja, 
jotka kykenivät kontrolloimaan ihmismieltä telepaattisesti harhanäyin. 

Ihmisten sieppaaminen on keskeinen teema jo 1950-luvun ufoeloku- 
vissa (vaikkakin tosikertomuksina esitetyt yhteydet avaruusolentoihin 
kuvattiinkin 1950-luvulla vapaaehtoisina ja rakastavina), ja niissä esiintyy 
monia sittemmin ufosieppauskertomuksissa kuvattuja piirteitä. Elokuvassa 
Tappajat avaruudesta (1953) tohtori Douglas Martin joutuu lento-onnetto- 
muuden takia sairaalaan. Hänellä on rinnassaan outo arpi. Totuusseerumin 
vaikutuksen alaisena hän kertoo Astron Deltalta tulleiden muukalaisten 
siepanneen hänet ja vieneen maanalaiseen luolastotukikohtaansa. Olen- 
not herättävät Martinin eloon tekemällä hänelle ihmeellisen leikkauksen. 
Herättyään Martin näkee sydämensä asetettuna roikkumaan yläpuolelleen. 
Johtajaolento näyttää Martinille telepaattisesti maisemia muukalaisten 
tuhoutuneesta planeetasta. Olento paljastaa, että he tulevat valtaamaan 
Maan ja hävittämään ihmiset. Olento hypnotisoi Martinille muistin- 
menetyksen ja ohjelmoi hänet tekemään sabotaasin. Martin pakenee sai- 
raalasta ja tuhoaa olentojen tukikohdan. Elokuvassa Avaruuden pirut (1953) 
avaruusolennot asentavat isolla mekaanisella neulalla siepattujen aivoi- 
hin siirrännäisiä niskan kautta kontrolloidakseen heitä ja sabotoidakseen 
ydinasekokeita. 

Elokuvassa I Married a Monster from Outer Space (1958) avaruusolennot 
yrittävät tuottaa heidän ja ihmisten hybridejä. Planeetaltaan pelastuneet 

miespuoliset olennot pyrkivät ratkaisemaan, miten muokata ihmisnais- 
ten kromosomeja siten, että olennot voisivat saada lapsia naisten kanssa. 
Lisäksi elokuvassa Tuntematon maailma (1955) sankarikaksikko ydinfyy- 
sikko Cal Meacham tohtori Ruth Adams siepataan pienkoneessaan veto- 
säteellä ufoon. Useissa 1950-luvun ufoelokuvissa avaruusolennot kuvataan 
tunteettomiksi. Avaruusolentojen tunnekyvyttömyys ylikorostuneen älyn 
kustannuksella on tieteistarinoissa tavallinen piirre. Elokuvassa Mantshu- 
rian kandidaatti (1962) joukko miehiä siepataan outoon lentoalukseen ja 
viedään kaukaiseen paikkaan. Palattuaan he alkavat nähdä kummallisia 
unia tapahtumista. Elokuvan päähenkilö on muutettu sieppaajien sätky- 
nukeksi ja hänelle on ohjelmoitu peitemuistoja. 

Steven Spielbergin elokuva Kolmannen asteen yhteys (1977) siivitti har- 
maan humanoidin vakiintumista sieppaavaksi humanoidityypiksi. Elo- 
kuvan loppukohtauksessa valtavasta ufosta astelee aikaisemmin siepattuja, 
hyvinvoivia ihmisiä. Luukku aukeaa toistamiseen, taas valoa tulvahtaen. 
Sieltä tulee pitkä, hyvin hoikka, isopäinen, suuri- ja vinosilmäinen avaruus- 
olento ja sitten noin kaksikymmentä pientä humanoidia (näyttelijät ovat 
lapsia). Ne ovat hoikkia, isopäisiä ja ihonväriltään vaaleanharmaita, ja niillä 
on suuret, vinot, tummat silmät. Elokuvassa harmaat humanoidit kuvataan 
hyväntahtoisiksi korkeammiksi olennoiksi. Niillä ja ihmisillä on syvä yh- 
teys, joka vetää ihmisiä olentojen puoleen. Humanoidit sieppaavat ihmisiä, 
mutta sieppaukset ovat onnellisia ja merkityksellisiä tapahtumia. Elokuvan 
lopussa muodostuu joukko vapaaehtoisia kontaktihenkilöitä. Elokuvassa 
ymmärrettiin ufokontaktien tunteellinen sanoma, ihmeen tunne, ja se esi- 
tettiin sieppausteemalla harmaiden humanoidien toimiessa sieppaajina. 


LOPUKSI 


Esimerkiksi Christopher Partridge on painottanut, että spiritualistisista 
vaikutteistaan (kuten transsissa matkaamisen teemastaan) huolimatta ufo- 
kontaktiliikkeen maailmankuva näyttää olennaisesti olevan versio populaa- 
reista teosofisista opeista. Ideat panteistisesta jumaluudesta, todellisuuden 
”värähtelytasoista”, henkistä evoluutiotamme edistävistä ylevistä avaruus- 
olennoista, intergalaktisesta veljeydestä (teosofiassa universaali veljeys), 
ihmisen jälleensyntymästä ja karman laista periytyvät teosofiasta. Samoin 
teosofiasta periytyy ajatus, että korkeat olennot ovat luoneet ihmisen ja 
että uskonnot saivat alkunsa ihmisten alettua palvoa olentoja jumalinaan, 

ja kriittinen asenne kristinuskoon. Edelleen itämaisen hengellisyyden 
korostaminen uskonnon ja tieteen korkeimpana muotona on teosofista 
perua, kuten myös idea teknologiasta, jota voidaan hallita vain riittävän 
kehittynein henkisin kyvyin. Niin ikään viestien ”kanavoiminen” korkealle 
kehittyneiltä olennoilta — ei kuolleilta, kuten spiritualismissa — juontuu 
teosofiasta.* Ufoyhteyskertomusten taustalla ovat myös moninainen kan- 
sanuskonnollinen kokemusmaailma sekä ufoaiheinen ja muu tieteisfiktio. 

Nykyään ufokontaktiliike niveltyy monin osin new age -henkisyyteen 
ja päinvastoin. Toisaalta ufokontaktiliike on new age -perinteen yksi mer- 
kittävä taustatekijä. Jo esimerkiksi Adamski painotti jokaisen yksilöllistä 
vastuuta globaalin rauhan ja tasapainon ja Vesimiehen ajan saavuttami- 
sessa. Nykyisen new age -ajattelun tapaan 1950-luvun ufokontaktiliikkeessä 
puhuttiin myös yksilöllisestä vastuusta uuden ajan saavuttamisessa, Maan 
pyhyydestä ja ekologisista uhista. 

Vaikka ufokontaktiliike on ilmiluonteeltaan esoteerinen ja vaikka sen 
edustajat usein voimakkaasti arvostelevat kristinuskoa, itse asiassa liike 
näyttää olevan ytimeltään varsin kristillispohjainen. Liikkeen kannattajat 
olettavat, että henkinen tai hengellinen tekijä (kuten avaruussivilisaatio) 
on luonut ihmisen ja että ihmiskuntaa koskee kosminen pelastussuunni- 
telma. Ratkaisevana seikkana pidetään ihmisen vapaata tahtoa viisastua, 
josta pelastuminen on lopulta kiinni. Ennen pelastusta odotetaan tapah- 
tuvaksi suuria katastrofeja ja apokalyptisiä aikoja. Näin ovat ”valitut” eli 
ufokontaktihenkilöt ja -siepatut profeetallisesti ennustaneet. Ufokontakti- 
liikkeessä pelätään salakavalia, demonisia salaliittoja ja niiden tuhoisia seu- 
rauksia ihmiskunnalle. 

Avaruusolennot muistuttavat olemukseltaan ja käytökseltään enkeleitä, 
kristillistä jumalaa ja Jeesusta. Ne kuvataan hyväntahtoisiksi ja usein valo- 
olennoiksi. Ne välittävät ihmisistä syvästi, antavat moraalisia sanomia, 
opettavat, parantavat ja suojelevat kontaktihenkilöitä ja siepattuja. Ava- 
ruusolennot vievät heitä aluksillaan ylös taivasiin, avaruuteen. Olentojen 
opetus on keskeisesti lähimmäisenrakkauden sanomaa. Toisaalta monissa 
ufosieppauksissa humanoidit ovat kuin uhrejaan kiduttavia epäinhimillisiä 
paholaisia. 

Sosiologisesti katsoen ufokontaktiliike on yleisesti ottaen modernin 
tieteellis-teknisen ajan ilmentymää sekä muunnosta vanhemmasta esote- 
riasta ja esoteerisesta kontaktiperinteestä. Se on ollut muun muassa myös 
eräänlainen tapa käsitellä sodan traumoja, ydinsodan pelkoja ja toiveita 

paremmasta huomisesta. Partridgen mukaan ufoperinteen eräs keskeinen 
piirre on ”uudelleen lumous” (re-enchantment). Modernissa länsimaisessa 
rationaalista ajattelua painottavassa kulttuurissa luonto katsotaan perus- 
taltaan elottomaksi. Kosmos on riisuttu yliluonnollisen ja lumouksen ele- 
menteistä. Ufokontaktiliikkeessä maailmankaikkeus nähdään ja koetaan 
lumovoimaisena, ihmeellisenä ja elävänä. Tämän ”uudelleen lumoutumi- 
sen”? keskeisenä innoittajana ovat erilaiset ufoihin liittyvät tieteellis-tekni- 
set spekulaatiot ja tunnepitoiset kokemukset, joilla kosmokselle luodaan 
pyhää sisältöä ja merkitystä. 

4 


Ufohavainnot psykologisena ilmiönä 


JAAKKO NÄRVÄ 


Ufohavainnoiksi luokiteltavia kokemuksia esiintyy niin ulkosalla kuin 
sisätiloissakin. Ulkosalla tapahtuvat ufohavainnot ovat ”alkuperäinen” ja 
ylivoimaisesti suurin ufokokemusluokka, osa keskeisesti modernia kan- 
sanomaista uskonnollisuutta. Niiden psykologiaa ei voida sanoa selvitetyn 
perusteellisesti, esimerkiksi ufohavaitsijoiden psykologisten haastattelu- ja 
kokeellisten tutkimusten pohjalta. On kuitenkin opettavaista tarkastella 
tekijöitä, jotka ulkosalla aiheuttavat silminnäkijäkokemuksia ufoista ja 
humanoideista. 

Suurin osa mainitunlaisista ufohavainnoista on niin sanottuja kauko- 
havaintoja. Havaitsijat katselevat tällöin tyypillisesti jonkinlaista pimeässä 
tai hämärässä taivaalla näkyvää pistemäistä valoa, jonka he ajattelevat tai 
epäilevät olevan ufo. Silminnäkijät ymmärtävät tai olettavat sen kaukaiseksi 
kohteeksi. Vaikka havaintokohteiden pistemäisyys on tavallista, niitä kuva- 
taan olevan monenlaisia, kuten kolmiomaisia, liekkimäisiä, ristimäisiä ja 
neliömäisiä. Havainto jää kokijalle useimmiten ainutkertaiseksi. Pieneh- 
kössä osassa ufohavaintoja puhutaan lähituntumista, jolloin havainnon- 
tekijät samaten usein katselevat taivaallisia valopisteitä mutta mieltävät ne 
lähietäisyydelle. Käsitys kohteen läheisyydestä syntyy esimerkiksi silloin, 
kun todistaja mielestään kuulee siitä lähteneen jonkinlaisen äänen tai huo- 
maa esimerkiksi matkapuhelimen häiriön, jonka otaksuu ufon aiheutta- 
maksi. Toisinaan ufo ja/tai humanoidit kuvaillaan kohtuullisen selkeiksi, 
'sokokoisiksi ja yksityiskohtaisiksi niin, että kertomuksen perusteella koh- 
teet näyttävät sijoittuvan maastoon lähitienoolle. Joskus taas ufohavainto 
määrittyy lähituntumaksi siksi, että kohde epäilemättä on nähty lähi- 

etäisyydeltä. Tähtitieteilijä ja ufologi J. Allen Hynekin ufohavaintoluokitte- 
lua seuraten lähituntuman rajana on pidetty ufon ja/tai humanoidien noin 
alle 150 metrin välimatkaa kokijasta tai silminnäkijän suunnilleen vastaavaa 
etäisyystulkintaa.” 


VIRHEELLISIÄ JA ARVELUTTAVIA SELITYKSIÄ 


Moni ufohistorian vuosikymmeninä esitetty ufohavaintojen selitys on 
yleisesti ottaen paikkansapitämätön ja osa ylipäänsä arveluttavia. Ufoko- 
kemusten, mukaan lukien ufohavaintojen, on toisinaan uumoiltu olevan 
psykiatrisen sairauden oireita, esimerkiksi psykoottisia hallusinaatioita. 
Hallusinaatio on keskushermoston tuottama harha-aistimus, jolla ei ole ul- 
koista virikettä. Harhat voivat esiintyä kaikkien aistien, esimerkiksi näön ja 
kuulon alueella. Myös hallusinaatioita, jotka eivät liity mielisairauteen, on 
esitetty ufohavaintojen selitykseksi. Niiden on spekuloitu olevan esimer- 
kiksi ”juoppojen horinoita”. Vaikka psykiatrinen sairaus on hallusinaatioi- 
den keskeinen syy, niin monenlaisia hallusinaatioita — myös näkyjä — voi 
esiintyä terveilläkin. Näyt saattavat olla hyvin eläviä tai yksityiskohtaisia. 
Hallusinaatioiden ei-psykiatrisia syitä ovat muun muassa aistiärsytyksen 
tai vakava unenpuute, hallusinogeenisten huumausaineiden vaikutus, huu- 
mausaineiden käytön jälkeiset vieroitusoireet ja sekavuustila sekä voima- 
kas stressi. 

Valtaosa ufohavainnoista ei liity mielisairauteen. Ufotutkimukset, 
virallisia myöten, ovat yksimielisiä myös siinä, ettei ufohavainnoissa 
ole kyse myöskään tilapäisistä, mielisairaudesta riippumattomista 
hallusinaatioista. 

Psykoanalyyttisen käsityksen mukaan ufohavainnot ovat eräänlaisen 
seksuaalisen neuroosin ilmentymää. Psykoanalyyttisen teorian muotoili 
itävaltalainen lääkäri Sigmund Freud 1800—1900-lukujen taitteen molem- 
min puolin. Teoriaa mukaillen lapsi alkaa noin kolmivuotiaana kokea ali- 
tajuista seksuaalisluontoista mustasukkaisuutta vastakkaista sukupuolta 
olevasta vanhemmastaan ja pyrkii saamaan tämän itselleen. Jos vanhemmat 
ovat ankaria tai välinpitämättömiä kilpailua kohtaan, lapsen seksuaalinen 
kehitys häiriintyy. Mikäli lasta kohtaan ollaan ymmärtäväisiä, kompleksi 
ratkeaa suotuisasti. Lapsi käsittää, ettei voi saada halumaansa, ja omaksuu 
samaa sukupuolta olevan vanhempansa piirteitä ja samastuu häneen?" 
Koska ufot kuvataan usein kehämäisiksi ja sikarimaisiksi, ufohavainnot on 

psykoanalyyttisesti tulkittu taivaalle heijastetuiksi, lapsuudesta kumpua- 
vien seksuaalisten paineiden ja odotusten ilmentymiksi. 

Freudin neuroositeoria on ongelmallinen, koska Freud perusteli sitä 
hoitotyönsä pohjalta eli tulkinnoillaan, joita hän teki erilaisista sairauk- 
sista kärsivistä potilaistaan, sekä päätelmillään omasta lapsuudestaan eli 
pohtimalla omia ajatuksiaan ja tuntemuksiaan. Teorian yleistettävyys on 
siis kyseenalainen. Lisäksi vaikka teoria pitäisikin paikkansa, oletus ufoista 
seksuaalisen neuroottisuuden ilmaisuina freudilaisittain ufojen kuvatun 
ulkonäön vuoksi on vain spekulaatio. 

Carl Gustav Jung esitti 1950-luvulla, että ufot viittaavat ufohavaitsijan 
psyykkiseen eheytymisprosessiin. Jungin mukaan ihmisillä on tietois- 
ten ajatustensa lisäksi piilotajuinen, kaikille yhteinen ”kollektiivinen ali- 
tajunta”, joka sisältää "arkkityyppejä". Arkkityypit ovat alitajunnan eli 
tiedostamattoman sisäsyntyisiä rakenteita, jotka ilmenevät historiassa 
ja kulttuureissa aina samankaltaisina ajasta ja paikasta riippumatta. Esi- 
merkiksi jumala on merkittävä arkkityyppi, joka edustaa kokonaisuutta 
ja eheytymistä tai harmonista itseä. Jumala-arkkityypin symboleita ovat 
muun muassa ympyrä ja mandala-kuviot. Jungin mukaan tiedostamat- 
toman on tarkoitus kääntää huomio itseensä, jotta ihminen voisi tuntea 
itsensä paremmin ja eheytyä psyykkisesti. Tätä eheytymistä Jung kutsuu 
individuaatioprosessiksi. Arkkityypit tai niiden symbolit ilmenevät esi- 
merkiksi unissa ja myyteissä, jotka muodostavat väylän alitajuntaan. Myös 
ufohavaintojen Jung esittää olevan myytti ja tie alitajuntaan. Tyypillisesti 
kirkkaat ja kehämäiset ufot edustavat Jumalaa ja täydellisyyttä samalla 
tavoin kuin esimerkiksi kristillisten pyhimysten päiden ylle kuvatut sä- 
dekehät ja symboli, joka kuvaa Jumalan kaikkinäkevää silmää. Järkeä täh- 
dentävä ihminen torjuu uskonnon, joten tiedostamaton tarvitsee muita, 
aikaan sopivampia esittäytymistapoja — teknologispiirteisiä ufohavain- 
toja. Eheytymisen toivetta ajaa muun muassa yhteinen huolestuneisuus 
ja jännitys. Stressin syyksi Jung sanoo kylmän sodan - hän esitti teoriansa 
1950-luvulla. 

Uskontotieteilijä Robert Segal esittää, ettei Jung välttämättä kiellä to- 
dellisten ufojen olemassaoloa. Hän tulkitsee Jungia niin, että ufot saatta- 
vat olla arkkityyppisiä kuvia tai kuvitelmia, tai sitten havainnot todellisista 
ufoista voivat antaa tiedostamattomalle tilaisuuksia tehdä itsensä tiettä- 
väksi. Kuten Segal esittää, Jung esittää tiedostamattoman osaavan myös 
eräällä tavoin järjestää niin, että henkilö vaikka näkee ufounen ja seuraa- 

vana päivänä ufon. Tällaisia ”merkityksellisiä sattumia” Jung nimittää 
synkronisiteetiksi.? 

Jungin arkkityyppiteoria on tieteellisesti sikäli arveluttava, että Jungin 
kollektiivinen tiedostamaton ja arkkityypit ovat metafyysisiä käsitteitä. 
Arkkityypit sijaitsevat ikään kuin jonkinlaisessa ihmisten näkymättömän 
yhteismielen varastossa. Lapsi on yhteydessä niihin jo syntymästään läh- 
tien ja ne ilmenevät luonnostaan ihmispsyykessä, ylihistoriallisesti ja -kult- 
tuurisesti. Jungin alitajunta vaikuttaa suorastaan jonkinlaiselta päämäärä- 
hakuiselta, persoonan kaltaiselta voimalta, uskonnolliselta idealta. Jungin 
ajattelu sinänsä on tarkkanäköistä: yhdeltä osin ufohavaintojen avulla kä- 
sitellään modernilla tavalla ihmiskunnan selviytymistä koskevia huolia, 
tarkoituksen ja ideaalin yhteiskunnan löytämisen unelmia sekä turvallisuu- 
den, suuremman yhteyden ja eheytymisen tarpeita. Tämä on merkittävä 
tekijä ufohavaintokokemusten muodostumisessa. 

Joskus on skeptisesti väitetty, että merkittävä osa ufohavainnoista on 
yksinkertaisesti piloja tai huijauksia. Yhdysvaltalaisen ufojärjestön (Cen- 
ter for UFO Studies, CUFOS) tutkijana 1970-luvulla toiminut tähtitieteilijä 
Allan Hendry pohti ufohuijausten olevan tietynlainen psykologinen ilmiö 
osana sosiaalista ufoilmastoa. Hendryn mukaan ufovilpit ilmentävät ufo- 
mytologian tuottamaa itseilmaisun tarvetta mahdollisesta pilkastakin välit- 
tämättä. Ufoilmiöille kaivataan lopullista selitystä, ja epäselvät ufoväitteet 
otetaan psykologisesti haltuun huijaamalla ja tällä tavoin muokkaamalla 
niistä jotain konkreettista. Ufosepitelmien esittäjät eivät välttämättä itse 
tiedosta toimintansa ufologista linkkiä eli sitä, että he eräällä tavalla osal- 
listuvat ufo-ongelman vastausten muotoilemiseen. Hendry toteaa, että 
ufohuijarit ovat tietynlaisia ufomyytin virtuooseja, jotka pystyvät ufo- 
uskomusten tietoiseen muokkaamiseen, kun taas esimerkiksi passiiviset 
ufohavaitsijat eivät tähän kykene. Vehkeilijät osaavat käsitellä ufouskomuk- 
sia samalla tavoin kuin ufoaihetta hyödyntävät taiteilijat ja kirjoittajat. 

Tämä on kiinnostava tulkinta ufohuijareista, mutta on selvää, että ufo- 
havaintovalheiden määrä on hyvin pieni. Näin on siitä huolimatta, että 
internet mahdollistaa nykyään helpon pilailmoittelun ufotutkijoille. Täh- 
dennettäköön, että pila- tai huijausyritys voi tapahtua vain ilmoittamalla tai 
esittämällä valheellinen ufohavaintokokemus johonkin tai jollekin. Koska 
ufohavaintoja tehdään moninkertainen määrä verrattuna havaintoilmoi- 
tusten määrään, ufohavaintovilpit edustanevat vain muutamia promilleja 
ufohavaintoilmiöistä. 

Ufohavaintojen on niin ikään sanottu olevan ufouskovien tai -intoilijoi- 
den, herkkäuskoisten, ”epäjärkevien”, lohdun tarpeessa olevien tai syrjäy- 
tyneiden tuotoksia. Ufohavainnot perustuisivat siis lähinnä toiveikkaille 
tai erityisen kritiikittömille virhetulkinnoille tavanomaisista kohteista 
sekä kuvitelmille. Ufouskovaisuus ja voimakas halu nähdä ufo syntyy, kun 
ihminen sosiaalistuu pitämään ufokokemuksia toivottavina. Hän omaksuu 
perheessään tai ufoyhteisössä ryhmän myönteiset ufoaiheiset arvostukset, 
normit ja roolit sekä tuntee syvää yhteenkuuluvuutta yhteisöönsä. Hen- 
kilön noudattaessa rooliaan eli esimerkiksi tehdessä ufohavainnon ryhmä 
palkitsee häntä, usein emotionaalisesti. 

Useimmiten ufohavaitsijat eivät kuitenkaan ole ufoja hartaasti odotte- 
levia taivaalle tähyileviä ufouskovia. Yleensä he eivät myöskään ole poik- 
keavan kritiikittömiä tai lapsellisia eivätkä syrjäytyneitäkään. Tietysti joi- 
denkin ufohavaintojen taustalla on esimerkiksi vahvaan ufouskoon liittyvä 
tarve kokea ufouskomusten kautta merkitystä, ihmettä, yhteyttä ja yhtei- 
söllisyyttä. Voimakas ufousko korostuu tapauksissa, joissa henkilö näkee 
ufoja toistuvasti. 

Ufohavaintoja tarkasteltaessa on myös selvästi todettu, etteivät sellaiset 
ilmiöt kuin kellujat, varjokuvat ja silmien taittovirheet yleensä selitä ufoha- 
vaintoja. Kellujat ovat silmän lasiaisessa ajelehtivia kuolleita soluja. Sopi- 
vissa olosuhteissa — vaikka jos katselee taivasta selällään maaten — ne luo- 
vat varjon verkkokalvolle näkyen pyöreähköinä ja sauvamaisina kohteina. 
Jälkikuva tarkoittaa kirkkaan kohteen katsomisesta jäänyttä kohteen kuvaa 
verkkokalvolla, joka näkyy "silmissä? jonkin aikaa. Neutraalia taustaa vas- 
ten jälkikuva näyttää liikkuvan. Se voi olla alkuperäisen kohteen värinen 
tai sen vastavärinen. Ihmiset ovat yleensä tietoisia tällaisista ilmiöistä ja 
tunnistavat ne silloin, kun niitä havaitsevat. Taittovirheet ovat silmän optii- 
kan eli valon taittamisominaisuuksien vikoja tai häiriöitä, joista yleisimmät 
ovat liki-, kauko- ja hajataitteisuus. Likitaitteinen silmä näkee hyvin lähelle, 
mutta kauas katsottaessa näkö on epätarkka. Kaukotaitteisella silmällä 
tilanne on päinvastainen. Liki- ja kaukotaitteisuus johtuvat silmän joko lii- 
allisesta pituudesta tai lyhyydestä taittovoimaansa nähden. Silmään saapu- 
vien valonsäteiden polttopiste ei ole oikeassa kohdassa verkkokalvolla vaan 
liian edessä (likitaitteisuus) tai takana (kaukotaitteisuus). Hajataitteisuu- 
dessa silmä ei ole pinnaltaan symmetrinen, jolloin silmä taittaa valonsäteitä 
eri voimakkuudella eri suunnista. Hajataitteisessa silmässä on usein myös 
sekä liki- että kaukotaittoa. 

TUNNETUT KOHTEET, HUONOT HAVAINTO- 
OLOSUHTEET JA UFOMAISET NÄYT 


Valtaosa ufohavainnoista on niin sanotusti tavallisten ihmisten tekemiä 
virhetulkintoja tavanomaisista kohteista. Ylikansallisesti yleisimpiä virhe- 
tulkintojen aiheuttajia ovat tunnetut lentolaitteet (lentokoneet, helikop- 
terit ja kauko-ohjattavat lennokit), tähdet ja planeetat, satelliitit, meteorit 
ja tulipallot eli isot meteorit (bolidit) ja rakettilaukaisut. Toistuvia havain- 
tovirikkeitä ovat myös esimerkiksi lentokoneiden punertavat jättövanat 
(laskevan auringon värjäämät), säähavaintopallot, oransseina valopisteinä 
taivaalla näkyvät leijuvat paperilyhdyt, valonheitinvalojen heijastumat pil- 
vissä ja pimeällä taivaalla, valoammukset, linnut ja Kuu. 

Virhetulkintoihin perustuvat ufohavainnot eivät monestikaan johdu 
siitä, että ufoista innostunut silminnäkijä epärealistisesti tai voimakkaasti 
liioittelisi havaintokohteita ”ufomaiseen” suuntaan. Useimmiten ne ovat 
kohtuullisen tarkkoja havaintoja siten, että pistemäisenkin taivaallisen 
kohteen näennäinen eli silminnähtävä koko, muoto, väri ja liike havaitaan 
suunnilleen oikein. Ilmiö nähdään toisin sanoen jokseenkin sellaisena kuin 
miltä se katsomistilanteessa näyttää (vaikka havaintoja kuvaillaan tietysti 
vaihtelevin termein). Esimerkiksi yöaikaan havaitut lentokoneiden valot 
ja tähtitaivaan ilmiöt kuvataan sellaisena kuin ne niitä katsottaessa ilmene- 
vät, esimerkiksi pistemäisinä, paikallaan pysyvinä tai tasaisesti liikkuvina 
taivaallisina valoina. Kokijan havaintokokemus on sinänsä totuudenmukai- 
nen, mutta ilmiö näkyy huonosti tai puutteellisesti havainto-olosuhteiden, 
kuten suuren etäisyyden, pimeyden tai sumun vuoksi. Virhetulkintaufo- 
havainnot eivät tässä mielessä useinkaan poikkea havainnoista, joissa 
ihmiset tietävät katselevansa vaikka meteoria. Miten tavallisen ihmisen 
ufohavainto syntyy tunnetun kohteen virikkeellistämänä? 

Vastausta on valaisevaa lähteä hakemaan katsomalla, mitä taivaalla ja 
maan pinnan läheisyydessä näkyy tunnettujen kohteiden ja kehnojen ha- 
vainto-olosuhteiden yhteispelin tuloksena. Taivaalla ja lähellä maan pintaa 
voi havaita yllättäviä tai oudon tuntuisia valopisteitä tai -ilmiöitä tai lento- 
laitemaisia kohteita, jotka näyttävät soikeilta tai kiekkomaisilta jopa niitä 
kiertävine ikkunoineen tai valoineen. Ne vaikuttavat lentävän ilmiömäi- 
sen nopeasti, ilmestyvän ja katoavan yhtäkkiä, tekevän kovassa vauhdissa 
jyrkkiä käännöksiä ja monimutkaisia lentosuorituksia sekä leijuskelevan 
paikoillaan. Niiden kuvataan loistaneen erikoisen kirkkaina tai hohtaneen 

Kuva 6. SpaceX-raketin laukaisu Cape Canaveralissa vuonna 2015. Raketti kuljetti tutkimusvälineitä ja 


varustetäydennyksiä kansainväliselle avaruusasemalle. 


eri väreissä. Ilmeisen laitemaiset kohteet havaitaan toisinaan äänettömiksi, 
vaikka ne tuntuvat olevan lähietäisyydellä. 

Esimerkiksi takaa tai edestä päin päivänvalossa havainnoitu eli lähes- 
tyvä tai loittoneva lentokone vaikuttaa kirkkaan valkoiselta, hohtavalta tai 
hopeiselta kiekkomaiselta ilmiöltä, joka näyttää hitaasti suurenevan tai pie- 
nenevän. Niin ikään katsottaessa kaukaista lentokonetta päivänvalossa niin, 
että se näkyy sivusuunnassa, se vaikuttaa soikealta, lieriömäiseltä tai kiek- 
komaiselta kirkkaalta kohteelta. Ilta-auringon valo voi saada koneen näyt- 
tämään oranssilta tai vaaleanpunaiselta soikealta ilmiöltä. Kone saatetaan 
sen oman värityksen vuoksi havaita myös vaikka sinertävänä. Kaukaiset 
helikopterit voivat aiheuttaa samantyyppisiä havaintoja vieläpä esimerkiksi 
leijuvine liikkeineen. Pitkä etäisyys havaitsijasta ja valon heijastuminen 
kopterista häivyttävät näkyvistä kopterin tarkemman muodon ja yksityis- 
kohdat. Nykyään myös dronet eli robottilennokit näyttävät helposti kiek- 

komaisilta usein soikean ja kehämäisen muotonsa vuoksi. Erilaiset epätyy- 
pilliset lentolaitteet, kuten sotilaallisiin käyttötarkoituksiin tehdyt kauko- 
ohjatut lennokit, voivat olla monenmuotoisia, esimerkiksi kolmiomaisia 
tai kiekkomaisia. Joskus saatetaan nähdä salaisia laitteita, joita on hyvin 
vaikea jäljittää. 

Suurissa korkeuksissa liikkuva säähavaintopallo voi sen korkeudesta 
riippuen näyttää pallomaiselta, pisaramaiselta, kolmiomaiselta tai kiekko- 
maiselta. Pallon väritys havaitaan kirkkaassa päivänvalossa valkoisena tai 
hopeisena ja pilvisellä säällä harmaana. Auringonlaskun aikaan pallot vai- 
kuttavat vaihtelevan väritystään. Eniten virhetulkintoja sääpalloista lienee- 
kin tehty auringon laskiessa. Toisinaan pallot tuntuvat lentävän vastatuu- 
leen aivan kuin niillä olisi oma työntövoimanlähde. Ilmavirta, jonka mu- 
kana pallo liikkuu, etenee eri suuntaan ilmakehän ylemmissä kerroksissa 


kuin ilmakerros lähellä maan pintaa. Pallot saattavat myös vaikuttaa kohoa- 
van kohti korkeuksia oman voimalähteen avulla, kun ne osuvat ylöspäin 
nousevaan lämpövirtaukseen. 

Niin ikään kemikaaleilla tehtävät ilmakehän yläosien sähköisiä ominai- 
suuksia tutkivat kokeet näkyvät taivaalla kiekkomaisia ilmiöinä. Tällaisissa 
kokeissa esimerkiksi bariumlataus viedään raketilla 120—150 kilometrin kor- 
keuteen ja räjäytetään, jolloin syntyy nopeasti pallomainen, violetti, läpi- 
kuultava pilvi. Se laajenee, heikkenee ja muuttuu soikeaksi ja turkoosinsi- 
niseksi ja alkaa Auringon valon ionisoimana ja sähköisesti varautuneena 
liikkua ilmakehän sähkö- ja magneettikenttien vaikuttamana. Jos kokeessa 
käytetään litiumia, pilven väri saattaa olla syvän punainen ja vaihtua vio- 
letiksi. Pilvi näkyy taivaalla tyypillisesti tuntien ajan. Tällaiset kokeet ovat 
tosin vähentyneet, koska tekniikan kehityttyä vastaavat tutkimukset on- 
nistuvat satelliittien avulla. Inmisen luovuuden tuotteena taivaalla voi aina 
näkyä jotain tuntematonta tai ainutkertaista, esimerkiksi jokin taivaalle 
heijastettu ”ufomainen” valotaideteos. 

Meteorihavainnoissa tapahtuu toisinaan ”ilmalaivaefekti” Tummaa 
taivasta vasten nähtyjen perätysten lentävien, valopisteinä näkyvien me- 
teorin kappaleiden ympärille mielletään helposti soikea ufon hahmo. 
Meteorin kappaleet tulkitaan tällöin ikkunoiksi tai ufoa kiertäviksi va- 
loiksi. Illuusio syntyy havaintopsykologisten seikkojen kuten läheisyys- ja 
samankaltaisuustekijän sekä yhteisen liikkeen tekijän yhteisvaikutuksesta. 
Kahden tai useamman toisiaan lähellä olevan kohteen mielletään kuu- 
luvan yhteen, vaikka niillä ei olisi keskenään mitään tekemistä. Samaten 

samanlaiset, samoin liikkuvat ja liikkeensä vuoksi liikkumattomasta taus- 
tasta erottuvat kohteet hahmotetaan yhteenkuuluviksi. Meteorin kappaleet 
näyttävät muodostelmalta. Kehkeytyy helposti mielikuva ne yhdistävästä 
soikeasta tai kiekkomaisesta rakenteesta. 

Vastaava havaintoilmiö voi tapahtua muidenkin peräkkäisinä, kehänä 
tai ryhmänä näkyvien valokohteiden pohjalta. Esimerkiksi mainoslento- 
koneiden valomainoksia on kuvattu varsin hätkähdyttävästikin pyöriviksi 
kiekoiksi, kun niitä on katsottu yöllä pitkän etäisyyden päästä. Lento- 
konetta ei tällöin ole nähty pimeyden ja mainoksen kirkkauden vuoksi. 
Mainoksen kirjaimet ja niiden välit ovat vaikuttaneet ikkunoilta ja luoneet 
illuusion akselinsa ympäri kiertävästä pyöreästä kohteesta. 

Tähden (kuten Sirius ja Arcturus) tai planeetan (ufohavainnoissa eri- 
tyisesti Venus) lähettämä valo voi taittua eri tavoin ilmakehässä saaden 
aikaan havaintovääristymiä. Esimerkiksi niiden näkyminen eri väreissä 
tai tuikkiminen (väreistä punainen, valkoinen ja sininen yleisimpinä) ja 
säteet aiheutuvat ilmakehän taittaman tähdestä lähteneen valon havaitse- 
misesta. Nämä illuusiot ovat voimakkaimmillaan, kun tähti tai planeetta 
on lähellä horisonttia. Tähtitaivaan kohde voi näyttää vastaavanlaisten 
valontaittumisten takia myös soikealta tai kiekkomaiselta. Lähellä hori- 
sonttia tähti tai planeetta saattaa vaikuttaa erikoisen suurelta. Suuren koon 
tuntu ei liity valon taittumiseen ilmakehässä vaan niin sanottuun kuuil- 
luusioon — useimmista meistä Kuu näyttää isommalta horisontissa kuin 
korkealla taivaalla. Ilmiön selityksestä ei olla yksimielisiä, mutta psyko- 
logisesti sitä on selitetty eri tavoin. Ihminen esimerkiksi mieltää taivaan 
holvimaiseksi katoksi ja tulkitsee, että taivaankatto on lähempänä kuin ho- 
risontti, johon katto kaareutuu. Koska ihminen kokee, että Kuu on koko 
ajan samankokoinen, sen tulisi horisontissa näkyä pienempänä. Todelli- 
suudessa se näkyy verkkokalvolla kuitenkin yhtä isona sekä korkealla tai- 
vaalla että horisontissa. Ihmisaivot pyrkivät korjaamaan tämän ”virheen” 
eli suurentavat Kuun kuvan horisontissa. Ilminen myös havaitsee hor- 
isontaalisesti paremmin kuin vertikaalisesti. Tähtitaivaan ilmiötä katsovaa 
saattaa myös harhauttaa se, että hän olettaa vaikka Jupiterin olevan Venus 
— ja kun hän ei sitten löydä samaan aikaan näkyvälle Venukselle selitystä, 
se alkaa vaikuttaa hänestä oudolta ja hän alkaa epäillä sitä ufoksi. Sama- 
ten esimerkiksi ikkunalasit, jos havaitsija katsoo ikkunasta ulos, ja autojen 
lasit voivat taittaa tähtitaivaan kohteiden lähettämää valoa niin, että kuva 
kohteesta vääristyy. 

Niin tähtien, planeettojen kuin yöllisten lentokoneiden valojenkin kat- 
sominen kiikareilla tai käsikäyttöisillä kaukoputkilla saattaa tehdä niistä 
entistä oudomman näköisiä. Nämä välineet voivat vahvistaa ilmakehän 
vääristävää efektiä, eivätkä välttämättä selvennä valtavan kaukana avaruu- 
dessa olevan kohteen luonnetta. Lisäksi kohde vaikuttaa ehkä liikehtivän, 
koska optista laitetta pitelevä käsi vähän liikkuu. Tähti saattaa näyttää kum- 
malliselta kehämäiseltä ilmiöltä varsinkin, jos kiikarit on virheellisesti sää- 
detty. Kun katsotaan kiikarilla kahta tähteä, joista toinen näkyy valoisuu- 
deltaan selvästi heikompana, ja liikutetaan samalla kiikaria hitaasti hori- 
sontaalisessa suunnassa, himmeämpi tähti näyttää seuraavan kirkkaampaa 
viiveellä. Ilmiön syy on, että heikompi valo ärsyttää verkkokalvon soluja 
vasta pidemmän ajan kuluessa kuin valoisampi tähti. Kuva himmeämmästä 
tähdestä syntyy verkkokalvolle hieman valoisempaa myöhemmin, joten 
kirkkaampi tuntuu liikkuvan ensin. 

Yötaivaalla lentävän kaukaisen lentokoneen runko ei näy, vaan koneesta 
näkyvät ainoastaan sen valot tai osa niistä. Kun niitä välillä jää katsomis- 
kulman ja koneen liikkeiden takia näkymättömiin tai tulee näkyviin, ne 
näyttävät etenevän valtavan nopeasti eli kuin vain kadoten tai ilmestyvän 
yhtäkkiä. Sama efekti voidaan kokea yötaivaalla kulkevien lentolaitteiden 
valojen syttyessä ja sammuessa. Yöllinen lentokone (tai sen pimeällä ha- 
vaitut valot) voi myös vaikuttaa leijuvilta valoilta, kun kone lentää mata- 

lalla havaitsijaa kohden tai hänestä poispäin. Myös liikkuvasta ajoneuvosta 
* katsomisen vuoksi lentokoneen valot saattavat näyttää kummallisesti leiju- 
van paikallaan. Yöllisen helikopterin valojen havaitaan kopterin liikkeestä 
riippuen leijuvan, nousevan ja laskevan, liikkuvan sivusuunnassa edestakai- 
sin sekä pysähtelevän ja lähtevän liikkeelle nopeasti. Joskus lentolaitteissa 
kuten pelastushelikopterissa on kirkkaita valonheittimiä, jotka havaitaan 
kauas, mikä antaa pimeällä taivaalla erikoisen vaikutelman. 

Autokinesia — ilmiö, jossa jokin asia näyttää liikkuvan, vaikka se todel- 
lisuudessa pysyy paikallaan — saa aikaan vaikutelman yötaivaalla näkyvän 
valopistemäisen kohteen, esimerkiksi Venus-planeetan, nopeasta liikeh- 
dinnästä. Ihmisen näköaisti havainnoi kohteen liikettä aina suhteessa ym- 
päristöön ja sen muihin kohteisiin. Jos ympäristöä muine kohteineen tai 
vertailukohtineen ei näy havaintokehyksenä, kuten tummalla taivaalla, 
katseen kohdistaminen valopistemäiseen kohteeseen epäonnistuu ja syn- 
tyy illuusio sen liikkumisesta. Myös taittumisilmiö voi saada tähdet ja pla- 
neetat ikään kuin liikkumaan. Lisäksi tähti tai planeetta näyttää katoavan 

ja ilmestyvän tai lähestyvän ja loittonevan, koska sen edessä on etenevä, 
paksuudeltaan vaihteleva pilviverho tai sumu. Tällaisessa tilanteessa ilmiön 
kirkkauden vaihtelut — valaistuminen ja himmeneminen — mielletään toisi- 
naan viitteiksi lähestymisestä ja loittonemisesta. Hyvin kaukainen taivaalli- 
nen ilmiö vaikuttaa taas seuraavan kulkuneuvolla tai kävellen liikkuvaa ha- 
vaitsijaa. Esimerkiksi Kuu on niin kaukana, ettei se liiku tai siirry suhteessa 
havaitsijan liikkeisiin. Koska ihmisen näköaisti on kehittynyt kohtuullisen 
läheisten kohteiden tarkkailuun eikä se rekisteröi Kuun olevan valtavan 
kaukana, näköaisti tulkitsee Kuun sijaitsevan lähiympäristössä ja seuraa- 
van havaitsijaa. Liikeilluusio on niin vahva, että koemme näin, vaikka tie- 
dämme Kuun astronomiseksi ilmiöksi. 

Saattaa käydä niinkin, että katsotun planeetan paikan vaihtuminen tai- 
vaalla herättää ihmetystä, jos havaitsija ei tiedä tai muista, että planeetat 
liikkuvat aurinkokuntamme ulkopuolisiin tähtiin (aurinkoihin) verrattuna 
nopeasti, kuin tähtitaivaan editse. Ei mene kauan, kun planeetta on jo yö- 
taivaalla havaittavasti vaihtanut paikkaa myös suhteessa muihin ”tähtiin”. 
Planeetan liikkumisen voi myös milteipä nähdä paljain silmin tarkkai- 
lemalla esimerkiksi sitä, kuinka planeetta liukuu hitaasti ikkunan pielen 
taakse. 

Isojenkin meteorien kesto on yleensä vain sekuntien luokkaa, mutta 
huomattavasti pidempikestoisempiakin meteoreja esiintyy, vaikka ne ovat- 
kin harvinaisia. Ilmakehään putoava avaruusromu näkyy joskus minuuttien 
ajan. Vastoin yleistä luuloa meteorit saattavat lentää katsojan näkökulmasta 
havaittuna mistä päin tahansa tai mihin suuntaan vain, esimerkiksi hori- 
sontista ylöspäin. Meteori ja tähti on mahdollista virhetulkita yhdistetysti 
siten, että syntyy illuusio kohteesta, joka ensin syöksyy valtavaa vauhtia 
eteenpäin (meteori), pysähtyy sitten yhtäkkiä ja jää paikalleen leijumaan 
(huomio kiinnittyy tähteen). 

Satelliitit havaitaan yleensä tähtimäisinä pisteinä. Muodoltaan satelliitit 
ovat epäsymmetrisiä, ja niillä on erilaisia heijastavia pintoja. Ne pyörivät 
ja sitten vilkkuvat tai syttyvät” ja ”sammuvat” tai ikään kuin katoavat ja 
ilmestyvät taas näkyviin ilman pilviverhonkaan liikkeen vaikutusta. Jos- 
kus havaitsijat yllättyvät, kun he olettavat katselevansa satelliittia, mutta se 
vaihtaakin yhtäkkiä suuntaa. Tosiasiassa tapahtuu niin, että havaitsija on 
hetkeksi irrottanut katseensa satelliitista tai pilviverho on peittänyt sen to- 
viksi, ja tämän jälkeen havainnoidaankin toista satelliittia. Taivaalla liiken- 
nöi nykyään runsaasti satelliitteja. 

Kaukaiset vaaleat linnut kuten lokit näyttävät pimeällä taivaalla pieniltä 
hohtavilta palloilta, jos ne heijastavat kaupungin tai Kuun valoa. Päivällä 
ne voivat näkyä taivaalla auringon valossa loistavan valkoisina pistemäisinä 
ilmiöinä, kun ne ovat tarpeeksi kaukana havaitsijasta. Efekti on erityisen 
voimakas, jos lintujen taustalla on tumma pilvipeite. Kirkkaat valkoiset 
valopallot näyttävät lentelevän nopein ja jyrkin käännöksin, leijuvan välillä 
(kuten lokit lentelevät) ja toisinaan katoavan taas yhtäkkiä ilmestyäkseen. 
Viimeinen vaikutelma syntynee lokkien kääntyilystä tai etäisyyden muu- 
toksista, sillä lokin valoa heijastelevat pinta-alat vaihtelevat kääntyilyssä ja 
riittävän kaukana havaitsijasta lokki lakkaa näkymästä ja ”ilmestyy” taas 
lennähdettyään lähemmäs. 

Kun silmät ovat tottuneet hämärään, yhtäkkiä havaittu valo yötaivaalla 
tuntuu herkästi häikäisevältä ja erikoiselta. Varsinkin lyhytkestoisten valo- 
ilmiöiden kirkkauden arvioiminen pimeällä on epävarmaa. Havaitsija saat- 
taa vaikka todeta, että hänelle tunnistamattomaksi jäänyt kohde oli liian 
kirkas tähtitaivaan ilmiöksi tai lentokoneen valoiksi, vaikka todellisuudessa 
kyse oli Venuksesta tai koneen valosta. Niin ikään kokijalle tunnistamaton 
kohde, jonka hän tulkitsee niin lähellä olevaksi lentolaitteeksi, että hän 
olettaisi kuulevansa sen äänen, mutta jonka ääntä hän ei kuulekaan, an- 
taa ilmiöstä aavemaisen vaikutelman. Ihminen kuitenkin erehtyy helposti 
taivaalla näkyvän kohteen etäisyydestä vertailukohtien puutteen vuoksi, 
eikä esimerkiksi lentokoneen ääni kuulu riittävän pitkän etäisyyden päästä. 
Myös katsojasta poispäin etenevä tuuli voi häivyttää havaitsijalta koneen 
äänen. Samoin ilmakehän ilmakerrosmuodostumat estävät joskus lento- 
koneen äänen kantautumisen havaitsijan korviin. Toisinaan ei tulla ajatel- 
leeksi, että lähellä olevaksi mielletty tunnistamaton kohde saattaisikin olla 
tähti tai planeetta, josta ei tietystikään kuulu ääntä. 

On monia havaintopsykologisia tekijöitä, jotka saattavat vaikuttaa ufo- 
havaintojen muodostumisessa. Yhtenäisen kuvion muodostavat viivat 
tuntuvat yhteenkuuluvilta (sulkeutuneisuustekijä), näemme täydellisenä 
ympyränä nopeasti nähdyn ympyrän, jossa on pieni katko (valiomuotoi- 
suustekijä), ja alkuperäistä kuviota on mahdotonta erottaa kuviosta, jota 
on jatkettu samaan tapaan alkuperäisen kuvion muodon kanssa (hyvän 
jatkon tekijä). Henkilökohtainen havainnointikoordinaatisto vaikuttaa si- 
ten, että pimeässä ja ilman vertailukohtia nähdyn kohteen liike tulkitaan 
oman kehon asennon linjaisesti pystysuoraksi. Näin viistosti ylöspäin ko- 
hoava kohde voi vaikuttaa lentävän pystysuorasti ylös, jos silminnäkijä on 

havaintohetkellä esimerkiksi nousemassa autosta vinossa asennossa. Psy- 
kofyysinen sopeutuminen vaikuttaa siihen, miten ihminen arvioi asioita 
sen pohjalta, miten on tottunut mittaamaan ja tulkitsemaan asioita elinpii- 
rissään ja ympäristössään. Tietyn kokoinen rakennus voi olla jollekin val- 
tava mutta toiselle pieni. 

Kun ihmisen huomio kiinnittyy kuvatunlaisina outoina tai ”ufomaisina” 
näkyviin kohteisiin eikä hän tunnista näkemäänsä tavanomaiseksi ilmiöksi, 
mieleen lennähtää hyvin herkästi ufo — eivät niinkään jumalalliset merkit, 
piru tai luonnonhenget. Ufo alkoi 1940-luvun loppupuolella muotoutua 
yleiseksi malliksi, jolla tulkittiin sellaisia ilmakehässä näkyviä esinemäisiltä 
vaikuttavia ja valoilmiöitä, joita havaitsija ei tunnista tai tiedä inhimillisiksi 
tai luonnonkohteiksi. Ufotulkinta on syrjäyttänyt vastaavanlaisten näky- 
kokemusten vanhoja uskonnollisia selityksiä. Tätä voisi luonnehtia erään- 
laiseksi historiallis-sosiaaliseksi edestakaiseksi palauteprosessiksi. Virhe- 
tulkintoihin perustuvat havainnot ovat muovanneet käsitystä siitä, miltä 
ufo näyttää ja miten se näyttäytyy ja liikkuu. Tätä kulttuurista ufomallia sit- 
ten taas sovelletaan tahattomasti, kun nähdään mainitunlaisia tunnistamat- 
tomia kohteita. Meistä tuntuu suorastaan itsestään selvältä, että oudoilta 
vaikuttavat kirkkaat, sävähdyttävästi liikkuvat valopistemäiset, kehämäiset, 
kiekkomaiset ja pallomaiset ilmakehäilmiöt tarkoittavat ”ufoja”. Ennen toi- 
sen maailmansodan jälkeistä aikaa ihmiset eivät laajasti vakiintuneena yli- 
kulttuurisena tapana tulkinneet esimerkiksi tähtiä ja planeettoja oudoiksi 
”tunnistamattomiksi” kohteiksi tai superteknologiaksi. Tämä selittää, miksi 
peräkkäin kiitävistä meteorin kappaleista hahmottuu juuri ufoehdokas. 
Meillä on sen mahdollistava ja suorastaan siihen kutsuva havaintopsyko- 
loginen kokemustekijä, opittu tulkintakehys. 

Voimme siis nähdä taivaalla ja maan pinnan läheisyydestä lukematto- 
mia ”ufomaisia” kohteita tavallisten ja epätyypillisten ilmiöiden esiintymi- 
sen, hankalien havainto-olosuhteiden ja havaintopsykologisten tekijöiden 
yhteisvaikutuksen ansiosta. Ufomielikuvan syntyminen ei vielä kuitenkaan 
tarkoita, että havaitsija välttämättä todella uskoisi tai vakavasti epäilisi nä- 
kevänsä ufon. Hän saattaa ajatella, että ”näyttipä ufomaiselta, mutta ei se 
tietenkään mikään ufo voinut olla vaan mikä lie ilmiö, joka ei näkynyt tun- 
nistettavasti”. Miksi moni kuitenkin hämmästyy ja jopa pelästyy ufomaista 
havaintoaan ja uskoo tai epäilee todistaneensa ufon näyttäytymistä? 

UFOHAVAINTOKOKEMUSTEN TODEN TUNNUN 
TAUSTATEKIJÖITÄ 


Ufohavaintotilanteessa vaikuttavat monet elementit. Ufon käsitteen ja sii- 
hen linkittyvien ufouskomusten moniulotteinen vetovoima on suuri. Ufo 
on rakenteeltaan tietyllä tavoin intuitionvastainen — arkisemmin yliluon- 
nollinen — idea, joka herättää kiinnostusta ihmismielessä. Ufo vaikuttaa 
olevan myös tunteellisesti ja älyllisesti varsin vetoava ja koukuttavakin 
käsite. Voidaan hahmotella useita tätä selittäviä ja toisiinsa kytkeytyviä te- 
kijöitä. Lisäksi ufohavaintotilanteessa esiintyy konkreettisempia piirteitä, 
jotka lujittavat ufohavainnon luotettavuuden tuntua. Kaikki nämä elemen- 
tit yhdessä rakentavat ufonäyn uskottavuuden elämystä. Yleensä ne eivät 
ole meille ilmeisiä, ja ne pohjautuvat paljolti tiedostamattomiin seikkoihin. 

Intuitionvastaisuus tarkoittaa tietynlaisia ihmismielessä muodostu- 
via erikoisia ideoita. Ihmisillä on psykologinen taipumus automaattisesti 
jäsentää todellisuus eräänlaisen hyvin yleisen perusluokittelun mukaan. 
Tämä julkilausumaton hahmotustapa ohjaa mielekkäästi käyttäytymis- 
tämme. Ilmiöt hahmotetaan henkilöiksi (persooniksi), eläimiksi, kas- 
veiksi, (elottomiksi) fyysisiksi kappaleiksi ja esineiksi. Esimerkiksi kivet 
ymmärretään vaistomaisesti erilaisiksi ja eri tavoin toimiviksi ilmiöiksi 
kuin esimerkiksi päämäärähakuisina ja liikkuvina nähdyt eläimet, jolloin 
kiviä ja hirviä kohtaan myös käyttäydytään eri tavoin. Intuitionvastaisessa 
ajattelussa jätetään noudattamatta odotuksia, joita yleensä tiedostamatto- 
masti sovellamme mainittujen ilmiöluokkien jäseniin. Ilmiölle lisätään piir- 
teitä toisesta luokasta, tai ilmiöltä jätetään pois piirteitä, joiden välittömästi 
oletetaan kuuluvan sille luokkansa perusteella. Esimerkiksi vertavuotavan 
kiven ideassa elottomaan kappaleeseen on lisätty eläin- ja henkilöluokan 
piirre eli verenvuoto. Ajatuksessa puhuvasta tiikeristä eläimeen on liitetty 
henkilön ominaisuus eli kyky puhua. Henkiolennon ideassa puolestaan 
henkilöltä on jätetty pois fyysinen keho, jonka automaattisesti miellämme 
kuuluvan persoonille eli ihmisille. Jos kuulet nimeäsi huudettavan kadulla 
selkäsi takana, ensimmäinen spontaani ajatuksesi tavallisesti on, että sinua 
kutsuu fyysinen ihminen eikä vain näkymätön ääni. Katsot ilman muuta 
taaksesi olettaen näkeväsi fyysisen henkilön.? 

Mainituissa esimerkeissä intuitionvastaisuus on ideoiden ”epäloogi- 
suudesta” huolimatta ymmärrettävää. Tällaiset ideat ovat helposti hyödyn- 
nettävissä vaikkapa fiktiivisesti. Hankalampi sen sijaan on esimerkiksi idea 

kuolemattomasta puuveistoksesta, joka pystyy jakautumaan kahdeksi, on 
kasvanut täyteen mittaansa ja yhteyttää. Se ei tartu mieleen yhtä sutjakasti 
kuin puhuva tiikeri. Lisäksi on vaikeampi tuottaa oletuksia siitä, mitä tuo 
veistos tekee ja miksi ja mikä merkitys sillä on meille. Sopivasti tai ymmär- 
rettävästi intuitionvastaiset ideat tuntuvat erityisen huomionarvoisilta, jää- 
vät helposti mieleen ja leviävät tehokkaasti. Ne vetoavat meihin paremmin 
kuin hyvin intuitionvastaiset ja ei-intuitionvastaiset ajatukset. Ne tuntuvat 
jännittäviltä ja ihmetyttävät, ovat avoimia moninaisille tulkinnoille ja vaa- 
tivat erityistä huomiota mielemme tiedonkäsittelyjärjestämässä. Tunteeko 
itkevä mänty kipua? Intuitionvastaisia (yliluonnollisia) ideoita käytetään 
uskonnoissa usein syvän ajattelun ja kokemisen välineenä, mutta toisaalta 
niistä tehtävät päätelmät voivat johtaa kummastuttaviin ja hassunkintun- 
tuisiin ajatuksiin. Jumalan pojalla Jeesuksella oli inhimillisiä mielentiloja ja 
tunteita, joten olisiko hän voinut sairastua vaikeaan masennukseen? Kiin- 
nostavimpia ovat persoonaan viittaavat intuitionvastaiset ideat. Niistä voi- 
daan tehdä eniten ihmisille merkityksellisiä päätelmiä. Miten esimerkiksi 
reagoisimme tai toimisimme suhteessa näkymättömään tai ajatuksiamme 
lukevaan persoonaan? Painoton omena ei kaikessa hämmästyttävyydes- 
sään ole meille yhtä tärkeä huolenaihe. Intuitionvastaisuus kiinnittää huo- 
miotamme riippumatta siitä, uskommeko intuitionvastaisen idean, kuten 
väitteen materian tietoisuudesta, todeksi vai fantasiaksi. 

Yksittäisissä ufohavainnoissa havaitsijoiden olettamille ufokohteille ei 
välttämättä kuvata mitään sellaisia piirteitä, jotka tuntuisivat erityisen yli- 
luonnollisilta. Pistemäisen ilmiön saatetaan vain ilmoittaa näkyneen yö- 
taivaalla paikallaan tai lentäneen tasaista vauhtia eteenpäin. Käsitteenä ufo 
kantaa kuitenkin aina intuitionvastaisia merkityksiä, joten ufohavainnoksi 
mielletty kokemus on aina intuitionvastainen elämys. ”Ufo” määritetään 
olennaisesti paranormaaliksi laitteeksi, joka kykenee muun muassa jyrk- 
kiin käännöksiin valtavassa vauhdissa. Ufot toimivat vastoin lentävien esi- 
neiden liikeratoja koskevia spontaaneja oletuksia. Lisäksi ufot tyypillisesti 
yhdistetään humanoideihin eli tietynlaisiin intuitionvastaisiin persoona- 
ideoihin. Ufojen ajatellaan olevan muun muassa telepatiaan ja seinien läpi 
kulkemaan pystyvien olentojen ohjaamia. Telepatia ja kiinteän esteen läpi 
kulkeminen esteen ja kulkijan rikkoutumatta on intuitionvastaista. Ihmi- 
set eivät automaattisesti oleta toisten viestivän heille täysin aistittomasti, 
kuten vailla kuultavaa puhetta, eleitä, merkitseviä katseita tai kirjallista 
viestintää. Seinän läpi kulkeva humanoidi puolestaan on intuitionvastai- 

nen, koska siihen ei päde kiinteä olomuoto, joka spontaanisti oletetaan 
henkilöille. 

Ufon käsitteen erityisen vetoavuuden taustalla on useita historiallisia 
ja sosiaalis-psykologisia ulottuvuuksia. Ensiksi, ufon käsitteeseen ja ufo- 
uskomuksiin on ladattu uskonnollista ja filosofista syvyyttä, vaikka tätä ei 
ehkä useinkaan huomata muun muassa ufon käsitteen teknologisten ele- 
menttien ja helposti vitsailun kohteena olemisen vuoksi. Ufouskomukset 
tarjoavat antoisia kosketuspintoja olemassaolomme ja tarkoituksemme 
hahmottamiseen ja ratkaisupyrkimyksiin. Ufon käsitteen tausta erilaisine 
yhteyksineen on kansanuskonnollisissa, kristillisissä ja esoteerisissa mer- 
kitysmaailmoissa, jotka ovat olleet tärkeitä ihmiselon perimmäisten kysy- 
mysten käsittelyn kehyksiä. Esimerkiksi keijukertomusten tavoin ne ovat 
kuin näynomaisten lumotodellisuuksien leikkauksia keskelle arkea outoine 
olentoineen, unenomaisine tapahtumineen ja ajan kulun vääristymisi- 
neen. Muun muassa ihmisen luominen, avaruusolentojen sanoman välit- 
täjän profeetallinen rooli, ihmeellinen yhteys suurempaan sekä turvan ja 
pelastuksen kokemus ovat ufouskomuksissa esiintyviä kristillisiä teemoja. 
Esoteerisia merkityksiä ovat esimerkiksi ihmisen jumalallisuus, tietoisuu- 
den jatkuminen kuoleman jälkeen ja sanoinkuvaamattoman mystisen yk- 
seyden ja autuuden tajuaminen. 

Toiseksi, avaruuden fantasiointi sähköistää ufon käsitettä. Ufothan 
mielletään tyypillisesti juuri avaruusolentojen lentolaitteiksi, ja ufoihin 
linkitetään mitä moninaisempia avaruusaiheisia ideoita. Samalla ufon 
käsite edustaa avaruutta, joka usein toimii modernin ihmisen merkitys- 
ongelmien työstämisen välineenä. Elämme eräällä tavoin tieteellis-tek- 
nistä avaruusaikaa, jossa avaruutta koskevilla ajatuksilla ja elämyksillä on 
näkyvä ja huomattava merkitys. Avaruus on aikamme arvoituksellinen 
korpimaa, jonka kuvaa piirretään elokuvien, tähtitieteellisten dokument- 
tien, SETI-projektin, avaruusohjelmien, mainonnan ja avaruusaiheisten 
lelujen kautta. 

Samalla, avaruuden jännittävyyttä ja puoleensavetävyyttä käsitteenä ko- 
rostaen, avaruus on — ufon käsitteen tavoin ja siihen kietoutuen — ottanut 
osittain vanhojen uskonnollisten kertomus- ja elämysmaailmojen tehtävän. 
Sen avulla käsitellään ongelmia, joita koemme ajatellen olemassaolomme 
ja merkitystämme. Esimerkiksi mielikuvat taivaasta ovat sekoittuneet kuvi- 
telmiin avaruudesta. Siirtymä on luonteva, sillä yläpuolellamme tai ympä- 
rillämme on avaruus eikä esimerkiksi kristillinen taivas. Avaruus näyttäy- 

tyy elämäntarkoituksellisten unelmien, tarpeiden ja pelkojenkin tyyssijana, 
jonka populaarit materiaalit esittävät idyllisine utopistisine avaruusyhtei- 
söineen kauniina, onnellisena ja harmonisena mutta myös tuntematto- 
mana ja kauhistuttavana paikkana.?! 

Avaruudesta löytyy hyvyyteen kehottavia zen-mestareiden kaltaisia ja 
valo-olentomaisia hahmoja sekä jumalolentomaisia persoonia samoin kuin 
demonisia tai peikkomaisia otuksia. Siellä käydään uskonnollis-filosofisia 
keskusteluja sekä hyvän ja pahan kosmista taistelua apokalyptisine uhki- 
neen. Avaruudessa suoritetaan rituaaleja, suunnataan vaarallisillekin sisäi- 
sille tai samanistisille matkoille ja nähdään näkyjä kutsumuksen löytämi- 
seksi. Puhutaan jumalasta ja mysteereistä, toivon ja vapautuksen teemoista. 
Avaruusrodut taianomaisine kykyineen seikkailevat eri ulottuvuuksissa 
hyödyntäen näkymättömiä energioita. 

Kolmanneksi, ufon käsitteessä korostuu mysteerin viehätys, joka yllyt- 
tää ufoaiheista mielikuvitusta ja lisää ufoilmiöiden kiehtovuutta. Ufojen 
arvoituksellisuuden lumo rakentuu moniäänisesti. Esimerkiksi ufologiset 
tulkinnat, utodokumentit ja populaarikulttuuri, kuten Salaiset kansiot -tele- 
visiosarja, ovat muokanneet ufoista kuvaa ristiriitaisena ja epäselvänä tie- 
teellisenä sekä poliittisiin, rahaan, valtaan ja eliittiin liittyvänä ongelmana. 
Selkeät ratkaisut näyttävät aina pakenevan selvittämisyrityksistä huoli- 
matta. Joku tai jokin on jatkuvasti askeleen edellä, kulisseissa tai salaliiton 
verhoissa. Eri lähteissä esitetyt kiinnostavat ja lupaavat mutta toisaalta se- 
kavat ja hajanaiset johtolangat ja yhteydet pitävät yllä juuri ratkeamaisillaan 
olevan arvoituksen tunnetta. 

Neljänneksi, ufon käsite voi tuottaa varsin kielteisiä ja häiritseviäkin 
tuntemuksia ja lisätä ufotulkintojen emotionaalista otetta tälläkin tavoin, 
sitouttaen miettimään ufoilmiöitä. Ufoaihe on luonteeltaan tabun kal- 
tainen. Asia on jossain määrin naurettavaksi koettu, leimaava ja monista 
pelottavakin ja siinä on jonkinlaista sosiaalisen riskin, peiteltävyyden ja 
hankaluuden tuntua. Ufot ovat jännitteinen puheenaihe, joka ei ole aivan 
neutraali ja mukavan helppo. Salaliittoteorioiden ja ufosieppauskertomus- 
ten kielteiset sisällöt, kuten ideat ihmiskunnan orjuuttamisesta, ihmisten 
käyttämisestä koekaniineina julmissa kokeissa sekä kuvaukset yöllisistä 
piittaamattomista olennoista, herättävät vastenmielisyyden ja ahdistuksen 
tunteita. Lisäksi on katsottu, että muun muassa ikävät sieppauskuvaukset 
robottimaisine harmaine humanoideineen heijastavat yhteiskunnallisia 
kriisejä, väkivaltaa, vierauden, avuttomuuden ja yksinäisyyden kokemusta 

sekä hallitsemattoman teknologisen kehityksen pelkoja. Ehkä niin ikään 
biologisperustainen, vaistomainen pelko mahdollista vahvempaa ja älyk- 
käämpää lajia kohtaan herättää ahdistusta. 

Viidenneksi, ajatus ufoilmiöiden todellisuudesta voi tuntua järkevältä 
monista sensaatiomaisista ja epäuskottavan kuuloisista ufoväitteistä huo- 
limatta. Ihmiset eivät useinkaan huomaa tehdä eroa ufojen ja Maan ulko- 
puolisen älyn välillä. Kuulee esimerkiksi sanottavan, että onhan avaruus 
käsittämättömän valtava, joten saattaahan ufoja ollakin olemassa. Ufojen 
olemassaolon kysymyksen samastaminen Maan ulkopuolisen älyn pul- 
maan antaa ufouskomuksille uskottavuuden sävyä. Mahdollinen avaruu- 
säly on kuitenkin sinänsä eri asia kuin idea ufoista, vaikka nämä aihepiirit 
limittyvätkin toisiinsa. Lisäksi erityisesti maltillis-ufologiset väitteet tun- 
tuvat monesti järkeenkäyviltä virallisine tutkimuksineen ja vaikuttavine 
ufotapauksineen. Tarkastellessaan ufoilmiön olemassaoloa ja luonnetta 
ufologia esiintyy juridiseen arviointityyliin harkituin luonnontieteellisin, 
teknologisin, psykologisin ja lääketieteellisin argumentein. Ufologia on 
kyllästetty tiedepuheella, ja sen käytännöt vaikuttavat ilmeisen tieteelli- 
siltä. Tulkinnoissa voidaan tarjota myös mukaansatempaavia mutta vai- 
keaselkoisia kvanttifysiikan löydöksiä. On vaikea erottaa, mikä ufologiassa 
on asiallista tarkastelua ja mikä perusteetonta. Ufologiaan kuulostaa sisäl- 
tyvän vakavasti otettavuutta ja luotettavuutta. Ufouskomukset haastavat 
ihmisiä ottamaan kantaa ufoihin, totuuden kriteereihin ja todellisuuden 
luonteeseen. 

Kuudenneksi, ”kevyt” ja passiivinen kansanomainen ufouskonnolli- 
suus, jota edellä kuvatut ufon käsitteen tiedostamattomat vetoavuustekijät 
tuottavat ja ravitsevat, voidaan olettaa ufohavaintojen merkittäväksi tausta- 
tekijäksi. Ufojen olemassaoloon jonkinasteisen avoimesti suhtautuvia on 
moninkertaisesti verrattuna ufohavaitsijoiden määrään. On luonteva aja- 
tus, että avoimesti suhtautuvat ovat skeptisiä alttiimpia tekemään ufotul- 
kinnan tai epäilevän ufon läsnäoloa tilanteessa, jossa ufohavainto voi muo- 
dostua otollisten tekijöiden saattelemana. 

Viimeiseksi, ufon käsitteen ja ufouskomusten vetovoima voi aalloittain 
entisestään korostua monenlaisten tapahtumien vuoksi, joiden myötä ih- 
misten herkkyys ufohavaintojen tekoon kasvaa. Esimerkiksi epävarmojen 
tai levottomuutta herättävien aikojen on esitetty olleen yhteydessä ufo- 
havaintomäärien nousuun. Kimmokkeen ufoilmiön käsittelylle mediassa 
saattavat antaa tilannekohtaiset ufoihin huomion vievät seikat, kuten mer- 

kittävän henkilön kertoma ufohavainto. Tällöin ufojulkisuus saattaa lisätä 
kansalaisten herkkyyttä ufohavainnoille joukkohysterian lainalaisuuksien 
mukaisesti. 

Ufon käsitteen ja ufouskomusten tiedostamaton vetovoima tuntuu 
näkyvän ufohavainnoissa monesti toistuvassa tahattomassa halussa lukea 
ufo melko helpostikin tunnistettaviin taivaan ilmiöihin. Esimerkiksi 
Kuutakin on epäilty ufoksi, vaikka se on kuvattu kellertäväksi tai orans- 
siksi, pallomaiseksi tai puolikuumaiseksi ja suunnilleen kuun kokoiseksi. 
Muusta pilvipeitteestä erottuvaa tai ehkä hiukan erikoiselta vaikuttavaa 
pilvimuodostetta voidaan ounastella ufoksi, vaikka se aivan oikein kuva- 
taan pilvimäiseksi ilmiöksi. Leijuvan, nousevan, laskevan ja sivusuuntai- 
sesti liikkuvan yöllisen valon tapauksessa ufotulkinta voi sivuuttaa ole- 
tuksen helikopterista. Saatetaan liioitella havaintokohteiden ufomaisia, 
aerodynamiikan vastaisia liikkeitä ja käyttää ufomytologista puhetapaa. 
Voidaan vaikka kuvata, että ilmiö ”ampui” taivaalle, liikkui ”vauhdilla? tai 
oli liian nopea lentokoneeksi — vaikka todellisuudessa se olisi ollut juuri 
lentokone. 

On myös konkreettisempia tekijöitä, jotka ufohavaintotilanteessa vah- 
vistavat tapahtuman uskottavuuden tuntua. Kiistellyissä asioissa ihmiset 
luottavat paitsi auktoriteetteina pitämiinsä tahoihin myös nimenomaan 
omakohtaisiin havaintoihin. Oma havainto on jotain aivan muuta kuin pin- 
nalliselta kuulostava huhu tai tarina siitä, mitä joku toinen on nähnyt. Yl- 
lättävä havainto kohteesta, jonka voisi ottaa vähänkään vakavasti vieraasta 
alystä kertovana ilmiönä, hätkähdyttää ja häkellyttää. Tällaisen odotta- 
mattoman tilanteen ilmaantumisen aiheuttama säpsähtäminen voi alentaa 
arviointikykyä. Monet myös yrittävät parhaansa tunnistaakseen kohteen 
joksikin tavanomaiseksi mutta epäonnistuvat siinä, mikä myös hämmentää 
heitä. Lisäksi väsymys sekä alhaisempi vireys- ja tarkkaavaisuuden tila saat- 
tavat lisätä tunnereaktioiden voimakkuutta — ufohavaintojahan tehdään 
yleensä illalla, yöllä ja varhain aamulla, jolloin pimeältä taivaalta erottuu 
enemmän valokohteita. Mitä voimakkaampi tunnereaktio on, sitä toden- 
näköisemmin havaitsijan pohdinta- ja arviointikyky heikkenee. Mainituilla 
asioilla on taipumus vahvistaa tuntemusta oudon elämyksen, todellisen 
ufon läsnäolosta. Tavallisina järkevinä ihmisinä ufohavaitsijat usein kyllä 
puntaroivat tapahtumaa sekä havaintotilanteessa että jälkeenpäin, mutta 
ajatus mahdollisesta ufosta pitää heitä otteessaan. Virhetulkintaan perus- 
tuva havaintokokemus voi joskus yltyä paniikinomaiseksi tilaksi. Herää 

kauhu, voisiko esimerkiksi tulla ufosiepatuksi. Voimakkaassa tunnetilassa 
tehtyä tulkintaa on vaikea muuttaa. 


LUOTETTAVAMMAN TUNTUISET UFOHAVAINTO- 
TAPAUKSET VIRHETULKINTOINA 


Ufotutkimuksen historiassa on monesti epäilty, että ryhmähavainnot ja 
välineiden avulla tehdyt havainnot, lähituntumat ja luotettavina pidet- 
tyjen silminnäkijöiden ufohavainnot vaativat selityksiä, jotka poikkea- 
vat virhetulkintaolettamuksesta. Näin ei kuitenkaan ole, vaan suurin osa 
tällaisistakin havainnoista on luontevasti selitettävissä tavanomaisiksi 
virhetulkinnoiksi. 

Ryhmähavainnoissa ufon käsitteen vetoavuustekijät vaikuttavat eri yk- 
silöihin eri tavoin mutta luultavasti useimmissa havaintotapauksissa jo- 
kaiseen ainakin jonkin verran. On ilmeistä, että ryhmän jäsenet altistuvat 
kulloisenkin havaintotilanteen paljolti samoille virhelähteille ja havainto- 
psykologisille seikoille, jotka muovaavat näystä ufomaisen ja uskottavan 
tuntuisen. Esimerkiksi autokinesia vaikuttaa jokaisessa havainnoijassa. 
Ryhmässä sen merkitys voi jopa korostua sosiaalisen paineen myötä. Täl- 
löin joku toteaa autokineettisen efektin takia ufon liikkuvan tietyllä tavoin, 
ja muut kokevat liikkeen omien autokineettisten illuusioidensa ja ryhmä- 
paineen takia todelliseksi ja samankaltaisiksi. Sosiaalisella paineella on yli- 
päänsä taipumus vahvistaa epävarman yksilön ufotulkintaa. 

Ryhmässä tehtyjä ufohavaintoja saattaa muodostua myös pienryh- 
mähysterian perustalta. Tällöin ryhmän vahvatahtoisin tai muulla tavoin 
johtohahmo saa muut vakuuttumaan ufokokemuksen todellisuudesta. Hä- 
nen vakuuttuneisuutensa ja hysteerinen käytöksensä vahvistaa muiden voi- 
makasta tunteenomaista ufotulkintaa. Syrjäinen tai maantieteellisesti eri- 
koinen paikka on otollista maaperää tällaiselle tapahtumaketjulle. Havait- 
sijoille voi kehittyä äkillisiä stressi- ja jälkioireita, kuten hengitysvaikeuksia, 
pahoinvointia, huimausta, näköaistimusongelmia, päänsärkyä, ihottumaa 
ja ajantajun menetys. 

Kaikki ryhmän jäsenet eivät välttämättä täysin usko kokemuksen 
todenperäisyyteen. Joku saattaa epäillä havainnon aitoutta mutta ei oi- 
kein uskalla esittää mietteitään suorasukaisesti olettaessaan, että muut 
ovat vakuuttuneita todellisesta ufoilmiöstä. Näin sosiaalinen paine ja sii- 

hen liittyvä jonkinasteinen pelko tai syyllisyys tapauksen paljastamisesta, 
kun kerran on ”lähtenyt leikkiin”, voivat osaltaan ylläpitää ryhmähavain- 
toa. Epäilevä henkilö ei halua vetää takaisin sanomisiaan tai ilmaista 
epäilyjään — varsinkaan, jos hän ei ole varma, jospa kohde sittenkin oli 
ollut ufo. 

Instrumenttihavainnot voivat olla yksittäisten ihmisten tekemiä tai ryh- 
mähavaintoja. Tyypillisissä välinehavainnoissa silminnäkijä ottaa ufoksi 
tulkitsemastaan kohteesta kuvia tai videota. Kuvamateriaali ei kuitenkaan 
välttämättä kerro sen enempää kuin visuaaliset havainnot, sillä niissä näkyy 
tyypillisesti valopiste samaan tapaan kuin havaitsija silmämääräisestikin 
havaitsi. Edes selkeästi ufon näköinen kohde kuvassa ei takaa, että kyseessä 
on ollut oikea ufo — eikä tämän tarvitse tarkoittaa, että ilmoittaja huijaa. 
On otettava huomioon, että ilmassa saattoi olla esimerkiksi ufoa jäljitte- 
levä ilmapallo. Ufoehdokkaita on seurattu myös näkö-tutkahavainnoin. 
Tällaisissakin piilee erehdyksen vaara. On mahdollista, että tutkan käyt- 
täjä ja silminnäkijä havainnoivat samaa kummastusta herättävää mutta ta- 
vanomaista kohdetta. Silminnäkijän on myös joskus todettu ilmoittaneen 
tutkaoperaattorille oudosta kohteesta ja tutkan käyttäjän sitten mieltäneen 
tutkakaiun tai -häiriön ufoilmiöksi. 

Lähituntumakokemuksista on usein arveltu, etteivät ne voi olla tavan- 
omaisia tai yksinkertaisia virhetulkintoja havaintokohteen lähietäisyyden 
— tai oletetun sellaisen — takia ja usein myös siksi, että kohde on näky- 
nyt huomattavasti pistemäistä suurempana ja yksityiskohtaisena. Lisäksi 
osassa lähituntumia kokijoilla esiintyy voimakkaiden pelkoreaktioiden 
ohella fyysisiä seurauksia, kuten tapahtuman jälkeistä huonovointisuutta, 
päänsärkyä, iho-ongelmia ja kipuja. Niin ikään kuvataan tapahtumapaikalla 
olleiden eläinten, esimerkiksi havaitsijan koiran, pelko- tai levottomuus- 
reaktioita. Joskus taas esimerkiksi kameran tai auton laitteiden ilmoitetaan 
lakanneen toimimasta. Samaten saatetaan raportoida ilmeisen ”ufomai- 
sena” havaitun ilmiön erikoisesta äänestä, sen jättämistä jäljistä tai ainek- 
sista maassa, kasvillisuudessa tai esineissä (esimerkiksi rakennuksissa) tai 
jopa ilmiöstä irronneesta palasesta tai useammasta kappaleesta. Siispä on 
oletettu, että lähituntumien täytyy olla vahvasti liioiteltuja, olennaisesti 
kuvitteellisia piirteitä sisältäviä virhetulkintoja, fantasioita eli puhtaita ku- 
vitelmia, hallusinaatioita ja huijauksia. Kaukohavaintoihin verrattuna näi- 
den selitysten onkin katsottu jonkin verran korostuvan lähituntumisen 


kohdalla. 

Useimmiten kuitenkin lähihavaintokokemuksetkin ovat tavanomaisia 
virhetulkintoja, olivatpa ne sitten yhden henkilön tekemiä tai ryhmäha- 
vaintoja, ja vaikka niihin sisältyisi valokuvia tai videoita. Tyypillisessä 
lähituntumassa havaitsija yksinkertaisesti kuvittelee tai olettaa yöllisten 
havainto-olosuhteiden ja vertailukohtien puutteen vuoksi, että kaukai- 
nen kohde, jota hän ei tunnista, on lähietäisyydellä. Suomessa tällaisia 
lähituntumailmoituksia aiheuttivat 2010-luvulla Suomen Ufotutkijat ry:n 
Ufohavaintotietokannassa esitettyjen tarkastelujen mukaan todennäköi- 
sesti esimerkiksi Hornet-hävittäjä, helikopteri, Capella-tähti, valonheitti- 
mien valot, leijuva paperilyhty ja satelliittilaukaisu. Syksyllä 1977 satojen 
kilometrien etäisyydellä Venäjän Plesetskissä suoritetun rakettilaukaisun 
aiheuttama kaasupilvi sai yöllisissä olosuhteissa aikaan dramaattisen lä- 
hituntumakuvauksen Turussa. Valkoinen, valoisa, kaasumainen mutta 
selvärajainen rengas, jonka halkaisijaksi havaitsijat arvioivat kymmenen 
metriä, näytti leijuvan pellon takana metsänreunan päällä. Se vaikutti pyö- 
rivän sumun ympäröimänä, sitten nousevan samalla laajentuen, muutta- 
van muotoaan palloksi ja himmenevän ja alkavan lähestyä havaitsijoita. 
Silminnäkijät, kaksi miestä, pelästyivät ja pakenivat paikalta. Tapaus myös 
havainnollistaa, kuinka virhetulkintoihin perustuvat lähituntumakoke- 
mukset saattavat joskus olla varsin eläviä, jolloin tunnereaktiot voivat 
yltyä hyvin voimakkaiksi — vaikka havaintokohde olisi tavanomainen ja 
kaukana. 

Kohde voi myös olla lähietäisyydellä, ja se voidaan havaita silmin- 
nähtävästi hyvin, mutta se voi silti jäädä tunnistamattomaksi ja vaikuttaa 
ufomaiselta. Jyväskylän keskustan alueella syksyllä vuonna 2012 ystävyk- 
set havaitsivat taivaalla hitaasti leijuvan äänettömän esineen, jossa loisti 
sinisiä ja punaisia kirkkaita valoja. Se valaisi ympäristöään ja oli lähim- 
millään ehkä kahdensadan metrin päässä, miltei lähituntuma sovinnaisen 
määrityksen mukaan. Toinen ystävyksistä kertoi nähneensä kohteen vielä 
uudestaan myöhemmin samana iltana. Kyse oli kauko-ohjattavasta lenno- 
kista, dronesta, mutta pimeyden vuoksi se ei näkynyt kunnolla ja näytti 
ufomaiselta. 

Virhetulkintalähituntumissa koetut ufon vaikutukset, jäljet ja kappaleet 
selittyvät pääosin erheellisillä mielleyhtymillä. Meillä on taipumus tulkita 
samanaikaiset, peräkkäin ja samalla suunnalla tapahtuvat ilmiöt yhteen- 
kuuluviksi etenkin, jos koemme pelkoa. Kokija päättelee virheellisesti, että 
jokin hänen näköhavaintonsa kanssa yhtäaikainen erikoinen ääni tai hänen 

havaintonsa jälkeen maasta löytämänsä jälki liittyy tapahtumaan, tai hän 
tulkitsee päänsärkynsä ufon aiheuttamaksi, koska se alkoi pian havainto- 
tapahtuman jälkeen. Koira voi reagoida omistajansa pelkoon levottomuu- 
della — se ei siis arkaile havaitsijan näkemää kohdetta, vaikka kokija näin 
päättelee. Jokin yhtäkkinen ja harvinainen ilmiö, kuten pallosalama, saattaa 
tietysti pelästyttää koirankin. 

Maan kamaran tuntumassa ja lähietäisyydellä saattaa tavata lähietäi- 
syydellä epätavallisia luonnonilmiöitä, jotka näkyvät tällöin pistemäistä 
selvästi suurempina kohteina. Ne voivat näyttää ilmeisen ufomaisilta ja 
käyttäytyä kuten ufojen oletetaan toimivan. Ihmiset eivät aina tunnista 
niitä luonnollisiksi kohteiksi. Tällaisten ilmiöiden syntymekanismeja ja 
vaikutuksia ei aina varmasti täysin tunneta. Myös toistaiseksi tuntematto- 
mat luonnonilmiöt ovat mahdollisia. 

On otaksuttu, että tällaisia dramaattisen tuntuisia lähituntumia on 
useimmin aiheuttanut pallosalama. Se on hyvin harvinainen, yleensä 
pallomainen, kirkas tai hehkuva, läpimitaltaan noin 20-40 senttimetrin 
mittainen ilmiö. Koko voi kuitenkin olla vain parin senttimetrin luokkaa. 
Lisäksi on raportoitu poikkeuksellisista, useamman metrin läpimittaisista 
pallosalamoista. Pallosalama saattaa esiintyä myös pitkänomaisena tai 
keppimäisenä. On myös raportoitu poikkeuksellisista, useamman met- 
rin läpimittaisista pallosalamoista. Väri on useimmiten punainen, oranssi, 
keltainen tai valkoinen, mutta se voi olla esimerkiksi vihreäkin. Väri pysyy 
yleensä samana, mutta pallosalama voi vaihtaa väriä. Pallosalamaa on ku- 
vattu utumaiseksi, kiinteäksi, kipinöiväksi ja pinnaltaan heijastavaksikin. 
Yleensä se liikkuu horisontaalisesti, melko hitaasti ja usein, muttei aina 
tuulen mukana, toisinaan kuin pompahdellen. Se saattaa leijua, pysähdellä, 
muuttaa suuntaa, mutkitella ja kiitää nopeaakin vauhtia. Pallosalaman on 
myös ilmoitettu pyörineen halkaisijansa ympäri. Pallosalama on tyypilli- 
sesti äänetön, mutta toisinaan se sihisee tai rätisee tai katoaa paukahtaen. 
Se ei useinkaan säteile lämpöä. Pallosalaman on mainittu tuoksuneen 
rikille. Pallosalama näyttäytyy tavallisesti vain muutaman sekunnin ajan, 
mutta joskus sen on raportoitu kestäneen jopa minuutteja. Pallosalamoi- 
den on myös esitetty voivan joskus ilmaantua poikkeuksellisesti ilman 
ukkosmyrskyä ja viivasalamointia. Pallosalaman olemassaoloa ei tutkija- 
piireissä juurikaan enää epäillä. 

Vastaavanlaisina lähituntumavirikkeinä voivat toimia myös esimerkiksi 
plasma, Pyhän Elmon tuli, pietsosähköilmiö, virvatuli ja kangastus. Plasma 

syntyy esimerkiksi silloin, kun voimalinjoissa tapahtuu koronapurkauksia, 
jolloin ”sähköä virtaa harakoille”. Plasma on kiinni johtimessa ja saattaa 
liikkua sitä pitkin. Ilmiö on keskeisesti sama kuin Elmon tuli (tai ukon- 
virva), ja molemmat ilmiöt ovat tiettävästi sukua pallosalamalle. Elmon tuli 
on sähköilmiö, joka näkyy suihkumaisena tai liekkimäisenä purkauksena 
korkeissa teräväkärkisissä kappaleissa, kuten laivojen mastoissa, kirkon 
torneissa ja vuorten huipuilla. Tällainen koronapurkaus syntyy, kun terävä 
kärki vahvistaa sähkökentän. Pietsosähköilmiö näkyy alueilla, joissa esiin- 
tyy seismistä jännitystä. Se on valoilmiö, joka voi muodoltaan olla valopal- 
lomainen, munamainen, pitkänomainen tai soihtumainen ja jonka väritys 
on esimerkiksi kirkkaan valkoinen tai sinertävä. Ilmiö syntyy, kun kallio- 
perän kvartsikiteet luovat puristaville ja venyttäville voimille altistuessaan 
voimakkaan sähkökentän. Ilman atomit virittyvät, ja kun viritystila lau- 
keaa, purkautuu sähkömagneettista säteilyä — valoa. Virvatuli (aarnivalkea) 
esiintyy soilla ja näkyy heikohkona sinertävänä, vihreänä, keltaisena tai pu- 
naisena liekin kaltaisena valoilmiönä, joka lähellä suon pintaa hyppelehtii 
paikasta toiseen. Ilmiö syntyy kasvi- ja eläinperäisten aineiden mätänemi- 
sen eli palamisen tuloksena. Kangastus muodostuu, kun ilman lämpötila 
jossain kohden ilmakehää vaihtuu nopeasti, jolloin erilämpöiset ilmaker- 
rokset tuottavat peilimäisen tai linssimäisen vaikutuksen. Tyypillisimmät 
kangastukset ovat kuumilla autoteillä ja aavikolla näkyvät lammikon kal- 
taiset näyt. Lammikko on kuva taivaasta: taivaalta tuleva valo taittuu maan 
pinnan läheisestä lämpimästä ilmakerroksesta ylöspäin katsojan silmään. 
Kangastukset voivat olla hätkähdyttäviä ilmassa näkyviä vääristyneitä tai 
epätäydellisiä heijastumia maan pinnan läheisistä kohteista. 

Joskus vaikutukset, äänet ja jäljet saattavat olla virhetulkitun ilmiön 
aiheuttamia. Meteorien on esimerkiksi joskus todettu tuottavan radio- 
häiriöitä syöksyessään ilmakehään. Pallosalama saattaa jättää jälkensä kos- 
kettamiinsa kohteisiin tai vaurioittaa niitä ja aiheuttaa palovammoja. Sen 
on myös spekuloitu voivan aiheuttaa tunnottomuuden tuntemuksia ja 
väliaikaisia halvaantumisia sekä häiriöitä sähkölaitteissa ja kompassissa. 
Pietsosähköilmiöllä on esitetty olevan yllättäviä vaikutuksia henkilöön, joka 
joutuu sen lähelle. Ilmiön aikaansaama sähkökenttä on niin voimakas, että 
se stimuloi otsalohkon aivokuorta. Tällöin se aiheuttaa pistelyn, hiusten 
nousemisen pystyyn, kuvotuksen, tukehtumisen sekä toisaalta rauhalli- 
suuden ja autuuden tunnetta, silmien ärtymistä ja muistikatkoja. Tukeh- 
tumisen tunteen syyksi on sanottu, että kokijan atomit ionisoituvat, jolloin 

hänen elintoimintoihinsa heikkenevät. Pietsosähköilmiö saattaa laukaista 
myös epileptistyyppisiä oireita, kuten kirkkaita tai utuisia näkyjä sekä lei- 
jumisen tai kehosta irtautumisen tuntemuksia. Mahdollisiin jälkioireisiin 
kuuluvat pahoinvointi, päänsärky ja ripulointi. Kauniiden ja mystisluon- 
toisten elämysten myötä tällainen havaintokokemus voi edistää minäkuvan 
myönteisiä muutoksia ja merkityksen tunteiden korostumista. 

Humanoideja sisältävissä havainnoissa kirkas tähti tai planeetta näh- 
dään joskus aluksena, jonka ikkunoista kurkistelevat humanoidit. Edellä 
mainittujen ilmakehän vaikutusten ja havaintopsykologisten tekijöiden 
myötä etenkin muita planeettoja huomattavasti kirkkaampana näkyvä 
Venus voi olla varsin vaikuttava ufomainen ilmestys. Tarkkailin kerran 
Venusta tummalla taivaalla. Yllätyksekseni se näytti sillä kertaa erikoiselta, 
kummallisen isolta, soikealta ja kirkkaalta kohteelta, ja se vaikutti liikus- 
kelevan hieman. Kerran se jopa jakautui kahtia ehkä pariksi sekunniksi. 
Illuusion aiheutti joko valon taittuminen ilmakehässä tai mahdollisesti 
silmieni liike ja/tai kosteus. Venuksen ”yläpinnalla” alkoi näkyä kuin liik- 
kuvia hahmoja, mikä vaikutelma liittyi ylöspäin osoittaviin valonsäteisiin. 
Ihmetyksekseni näin myös kuin jonkinlaisia häilyviä ikkunamaisia raken- 
teita Venuksen pinnassa. Tiesin katsovani Venusta, mutta silti se vaikutti 
ufoalukselta. Vastaavanlaiset kuvaukset planeetoista ufoina ”ikkunoineen” 
ja olentohahmoineen eivät olekaan aivan harvinaisia. Toisinaan maastossa 
huonosti, yleensä hämärässä ja odottamatta nähdyt eläimet ja ihmiset ovat 
toimineet humanoiditulkintojen virikkeinä. 

Niin ikään skeptiset ja korkeasti koulutetut henkilöt sekä harjaantuneet 
havaitsijat tekevät virhetulkintoja, vaikka jonkin verran vähemmän kuin ih- 
miset keskimäärin. He eivät useinkaan ole immuuneja aiemmin kuvatuille 
ufohavainnon rakentumisen syille. Skeptinen asenne, korkea koulutus, op- 
pineisuus tai kouliintunut havaintokyky jollakin alueella eivät aina takaa riit- 
tävää tietotaitoa päätellä, miten oma ufohavainto oli erheellinen ja mikä ta- 
vanomainen ilmiö oli sen virike. Huonoissa havainto-olosuhteissa pätevinä- 
kin pidettävät havaitsijat erehtyvät helposti yllättävien ja nopeiden havainto- 
jen yhteydessä varsinkin, jos havaintokohde ei ole heille tuttu. Ufokielteinen 
ihminen esimerkiksi voi naureskellen nojautua tuttuun mutta harhaanjohta- 
vaan "uskon kun näen” -periaatteeseen eikä sitten nähdessään hämmästyttä- 
vän ufomaisen kohteen osaa analysoida kokemustaan kriittisesti. 

Lisäksi alun perin vahvasti skeptinen henkilö, joka havaintonsa perus- 
eella alkaa epäillä nähneensä ufon, saattaa kokea asiasta häiritsevää epä- 

varmuutta. Uskomus on hämmentävästi hänen aikaisemman käsityksensä 
vastainen. Tällainen kalvava ristiriidan kokemus voi aiheuttaa huomion 
kiinnittymisen havaintokokemukseen yhä uudelleen. Havaintoa pohditaan 
ahdistuneenakin, ja sille koetetaan hakea ratkaisua. Jos kokija ei löydä us- 
kottavan tuntuista tavanomaista selitystä, hän alkaa sitoutua ufotulkintaan 
ja etsiä päätelmälleen tukea ja vastustaa vastakkaista tietoutta. Havaitsija 
voi myös lähteä hakemaan sosiaalista tukea ufoharrastajien joukosta koke- 
muksensa vahvistamiseksi. Nämä vahvistavat oletetun ufoilmiön ottamista 
vakavasti ja tämän vakavasti ottamisen säilymistä. Tuen tarve on erityisen 
voimakas, jos uskomuksen perumisesta aiheutuu kova ”hinta”. Skeptisesti 
suhtautuneelle sen myöntäminen, että hänen havaintonsa oli sittenkin 
erehdys, saattaa tuntua nololta tai ahdistavalta tai tuntua jopa vihjaavan, 
että hänen todellisuudentajunsa on tai oli puutteellinen. Uskomusta voi 
siten olla hankala perua. Tämän tyyppinen psyykkinen prosessi koskee 
enemmän tai vähemmän kaikkia, jotka eivät ole jo ennen ufohavaintoaan 
aivan vakuuttuneita ufojen olemassaolosta. 


LOPUKSI 


Ulkosalla syntyvistä ufohavainnoista valtaosa on tavallisten ihmisten te- 
kemiä virhetulkintoja tunnetuista kohteista. Taivaalla näkyy helposti ufo- 
maisia, kulttuurisen ufomallimme mukaisia kohteita, joita silminnäkijät 
eivät useinkaan tunnista tavanomaisiksi ilmiöiksi. Tunnistamattomuus ja 
ufomaisuus johtuvat katsotuista kohteista, erilaisia havaintokohteita kos- 
kevasta tiedon puutteesta, huonoista havainto-olosuhteista ja havainto- 
psykologisista tekijöistä. 

Tulkinnan todellisesta ufosta voidaan olettaa vahvistuvan tiettyjen ha- 
vaintotilanteessa vaikuttavien toisiinsa yhdistyvien tiedostamattomien 
tekijöiden johdosta. Ufon käsitteellä ja ufouskomuksilla vaikuttaa olevan 
merkittävä psykologinen vetovoima. Ufo on sopivasti intuitionvastai- 
nen, luonnostaan ihmismieltä kiehtova ja myös erityisellä tavallaan huo- 
mattavan vetoava käsite. Se tausta on osin vanhoissa uskontoperinteissä, 
ja siihen sisältyy uskonnollis-filosofista syvyyttä. Ufon käsite on ladattu 
avaruusfantasioiden merkitysulottuvuuksilla, ja toisaalta se toimii moder- 
nin ihmisen eksistentiaalisena työvälineenä symboloidessaan populaaria 
avaruutta. Ufouskomuksiin liittyy punoksiinsa kietova ja mielikuvitusta 
väkevöittävä salaperäisyyden tuntu, kielteisiä ja pelottavia sisältöjä sekä 

tietynlainen järkevyyden aura. Oletettavasti suurin osa ufohavaitsijoista 
on myös jonkinasteisesti avoimia ufojen todellisuutta kohtaan. Ufousko- 
musten kiinnostavuus saattaa lisäksi erilaisten tapahtumien vuoksi joskus 
joksikin ajaksi korostua laajemmalla tai pienemmällä alueella, mikä nostaa 
ihmisten herkkyyttä havaita ufoja. Havaintotilanteessa esiintyy myös konk- 
reettisempia seikkoja, joilla on taipumus vahvistaa ufotulkintaa. Näitä ovat 
ihmisen alttius luottaa omaan havaintoon, tapahtuman yllätyksellisyys, 
ajatus vieraan älyn kohtaamisesta ja näihin liittyvät tunnereaktiot sekä vi- 
reys- ja tarkkaavaisuuden tason alentuneisuus esimerkiksi pimeässä. Nämä 
heikentävät arviointikykyä. 

Ryhmähavaintotapaukset, valokuvia ja videoita sisältävät havainnot 
sekä lähituntumakokemukset ufoista ja humanoideista ovat niin ikään 
useimmiten virhetulkintoja. Ryhmätapauksissa silminnäkijät altistuvat 
samassa havaintotilanteessa paljolti samoille virhelähteille ja havainto- 
psykologisille tekijöille sekä sosiaaliselle paineelle, joskus jopa pien- 
ryhmähysterialle. Lisäksi ryhmän kokemuksen todenperäisyyden epäile- 
misen julkituomiseen liittyvä pelko tai syyllisyys sekä epäilevän henkilön 
epävarmuus ja kokemus ristiriidasta saattavat kannatella kokijan tulkintaa 
havainnon objektiivisuudesta. 

Näkö-instrumenttihavainnot ovat myös yleensä virhetulkintoja. Esi- 
merkiksi valokuvat ja videot eivät välttämättä tuo näköhavaintoon mitään 
konkreettisempaa, eikä kuvan selkeästi ufon näköisestä kohteestakaan voi 
suoraan päätellä, että se todella on ufo. 

Lähituntumissa havaitsija usein mieltää tunnetun taivaallisen kohteen 
ähietäisyydellä olevaksi ufoksi yöllisten havainto-olosuhteiden ja vertailu- 
kohteen puutteen vuoksi. Havaittu tavanomainen ilmiö voi myös olla lä- 


hietäisyydellä, mutta se jää huonoista havainto-olosuhteista johtuen tun- 
nistamattomaksi ja vaikuttaa ufolta. Ufon koetut vaikutukset sekä oletetut 
jäljet ja kappaleet selittyvät toisiinsa liittymättömien ilmiöiden erheellisillä 
mielleyhtymillä. Joskus ne voivat olla virhetulkittujen ilmiöiden kuten me- 
teorin tai pietsosähköilmiön aiheuttamia. Näyt humanoidihahmoista ovat 
toisinaan taivaallisten kohteiden havainnoinnissa tapahtuvia illuusioita, 
jotka johtuvat ilmakehän vaikutuksesta. Osa lähituntumista ja myös hu- 
manoidielämyksistä perustuu huonosti nähtyihin maan pinnalla oleviin 
kohteisiin. Joissakin tapauksissa on kohdattu lähietäisyydellä harvinainen, 
ufomaisen vaikutelman antanut luonnonilmiö, jota on jäänyt kokijalta 
tunnistamatta. 

Skeptisiin, korkeasti koulutettuihin ja harjaantuneisiin havaitsijoihin 
vaikuttavat paljolti samat virhelähteet kuin muihinkin. Skeptinen asenne, 
jonkin alan oppineisuus tai kouliintunut havaintokyky eivät myöskään ta- 
kaa oikeanlaista analyyttisyyttä ufohavaintojen osalta. Hankalan ristiriidan 
kokemuksen ja tuen etsimisen jälkeen alun perin skeptisenkin henkilön voi 
olla vaikea perua muodostunutta uskomusta ufoista. 

S 


Ufot ja Kristus — samoilta taivailta? 


ALEKSI LEPPÄNEN 


Kristinusko on yli kahdella miljardilla tunnustajallaan maailman suurin us- 
konto. Tunnustuskuntiensa moninaisuudesta huolimatta se on jäsentynyt 
ja yhteisöllisesti järjestäytynyt, ja läntisessä maailmassa sillä on laajasti hy- 
väksytty ja vakiintunut asema. Kristinuskolla on valtava yhteiskunnallinen 
ja kulttuurinen merkitys. Maailmanlaajuisesti valtaosa ihmisistä ymmärtää 
maailmankaikkeuden ja elämän peruspiirteet kristillisen vakaumuksen 
pohjalta. 

Ufouskonnollisuudella, joka on paljolti kansanomaista ja organisoitu- 
matonta, vaikuttaisi äkkiseltään olevan kovin vähän yhteistä perinteisten 
kristinuskon tulkintojen kanssa. Pintapuolisesti tarkasteltuna ne näyttävät 
edustavan tyystin erilaisia käsityksiä maailmasta. Tiukasta konservatii- 
viskristillisestä näkökulmasta ufoideologiaan saatetaan suhtautua torju- 
vasti. Ufoperinne ei tunnu tarjoavan ajatuksia, jotka sopisivat yhteen sen 
kanssa, miten kristinusko vastaa maailmankatsomuksellisiin kysymyksiin. 

Ufoihin on kristillisestä näkökulmasta suhtauduttu pahojen voimien 
ilmentymänäkin. Ufokertomuksiin yhdistyy ylipäänsä pelkoa ja epäluuloa. 
Ajatukset vaikka siitä, kuinka humanoidit hyödyntävät ihmiskuntaa teke- 
mällä jonkinlaisen valtavan ihmiskokeen tai hallitsevat ihmisiä heidän tie- 
tämättään, herättävät monissa vähintäänkin epämukavuutta, sillä ihmiselle 
on ominaista suhtautua tuntemattomaan varauksellisesti. Toisaalta myös 
ufoperinteessä on suhtauduttu kristinuskon oppeihin jokseenkin karsaasti. 
Kristinuskon kosmosta koskevat selitysmallit voidaan esoteriaa tai tie- 
teellisyyttä korostettaessa kokea puutteellisiksi tai kauttaaltaan paikkansa 
pitämättömiksi. 

Kristinuskon ja ufouskomusten suhde toisiinsa on ensi silmäyksellä jän- 
nitteinen. Onko hedelmällinen dialogi oudoksutun ufouskonnollisuuden 
kanssa mahdollista? Onko kristinuskossa tilaa ufouskomuksille ja ymmär- 
rystä niitä kohtaan? Nykyistä länsimaista uskonnollisuutta luonnehtivien 
ilmiöiden kuten maallistumisen ja uususkonnollisuuden voimistumisen 
valossa on kiehtovaa pohtia, voisiko vastakkainasettelun tunnusta huoli- 
matta kristinuskolla ja ufouskonnollisuudella olla toisiaan tukevia piirteitä, 
lähtökohtia ja kenties jopa päämääriä. 

Katsomuksia tulee vertailla niiden luovuttamattomien ominaispiirtei- 
den perustalta. Näin kumpikin katsomus tulee tunnustetuksi sellaisena 
kuin se on, ilman että kumpaakaan yritetään taivuttaa toisen puoleen 
omien keskeisimpien piirteidensä kustannuksella. Lähtökohta on selvittää 
kristinuskon ja ufouskonnollisuuden olennaisimpia aineksia ja keskinäisiä 
eroja. Vertailua on hedelmällistä jatkaa yhtäläisyyksien ja yhteisten mah- 
dollisuuksien tarkastelemiseen tulkiten niitä dialogin ja vastavuoroisten 
ainesten antamisen hengessä. 


KRISTINUSKON JA UFOPERINTEEN EROJA 


Kristinuskon oppi ja sen maailmanselityksen pohja ovat muotoutuneet 
pääosin Levantin ja Välimeren alueilla sikäläisten kulttuuriperinteiden 
ristivaikutuksessa. Oppi kehitettiin Jeesus Nasaretilaisen esittämien ope- 
tusten ympärille. Näkemykset ja kertomukset näistä opetuksista ja Jee- 
suksen elämästä elivät varhaisten kristittyjen yhteisöissä, joissa niiden ko- 
konaisuus ajan mittaan muovautui: ainesta karsiutui, jalostui ja lisääntyi. 
Sittemmin nähtiin tärkeäksi kiinteyttää ja määritellä kristinuskon yhteinen 
sisällöllinen aines — toisin sanoen varhainen kirkko katsoi tarpeelliseksi 
muodostaa opin. Eräs syy tälle oli kristittyjen tarve määritellä suhdettaan 
ympäröiviin uskonnollis-kulttuurisiin ryhmiin, kun haluttiin erottautua 
ja kehittää oma identiteetti. Raamatun kaanon eli vakiintunut kirjoitus- 
kokonaisuus muodostettiin ja kristinuskon oppi kristallisoitiin uskontun- 
nustuksiin. Näitä kristinuskon opillisia peruslähteitä on historiallisesti 
tulkittu ja yhä edelleen tulkitaan monin tavoin, erilaisia aiheita ja näkökul- 
mia painottaen. Kristityt jakautuvat lukuisiin yhteisöihin, joissa Raamat- 
tua tulkitaan eri tavoin. Eroista huolimatta opilliset näkemykset perus- 
tuvat tiettyihin koko kristikunnan tasolla hyväksyttyihin uskonnollisiin 
auktoriteetteihin. 

Kristinuskosta poiketen ufouskonnollisuus ammentaa sisältöjään huo- 
mattavasti nuoremmista kulttuurisista aineksista, kuten modernista län- 
simaisesta esoteriasta ja tieteellis-teknologisista elementeistä. Se ei ole sa- 
malla tavalla selkeärajaiseksi muotoutunut traditiokokonaisuus kuin kristin- 
usko vaan kulttimainen perinne: löyhästi organisoitunut, joustavarajainen, 
yksilökeskeinen ja henkilökohtaista käsitystä ja kokemusta korostava liike. 
Perinteen kannattajia yhdistää kiinnostus ufoilmiöihin, ja toisistaan poikke- 
avien suuntausten välillä vallitsee ainakin jonkinlainen keskinäinen solidaa- 
risuus. Toisaalta monet voivat olla kiinnostuneita ufoaiheesta mutteivät ha- 
lua identifioitua ufoperinteeseen mitenkään, saati mieltää itseään ufouskon- 
nollisiksi. Ufoperinne ei sisällä mitään yleisesti hyväksyttyjä, koko kentän 
kattavia pyhiä kirjoituksia tai muita uskonauktoriteetteja, eikä se alun alka- 
enkaan ole ollut yhtenäinen ja tarkkarajainen katsomus. Fi siis voida puhua 
samalla tavoin jäsentyneestä uskonnollisesta traditiosta kuin kristinusko. 

Kristinusko ja ufoperinne poikkeavat toisistaan syntyhistorioidensa li- 
säksi olennaisesti suhteissaan tieteeseen. Kristinuskon keskeiset opit, ku- 
ten kolmiyhteinen Jumala, Jeesuksen samanaikainen täysi jumaluus ja täysi 
ihmisyys tai ristillä tapahtunut lunastus, eivät ole asioita, joita pyrittäisiin 
perustelemaan tieteellisesti. Ufouskonnollisuuteen liittyy sen sijaan hyvin 
voimakas pyrkimys identifioitua tieteelliseen ajatteluun ja olla näin järjel- 
lisesti uskottavaa. Järkiperusteita käytetään oikeuttamaan ufouskomusten 
asemaa ja vakiinnuttamaan niitä osaksi nykyaikaista tiedepohjaista maail- 
mankäsitystä. Ufotraditiosta käsin kristinusko saattaa vaikuttaa epäuskot- 
tavalta maailmanselitysmallilta. Kristinuskon tapa määrittää itseään uskon- 
tunnustusten ja muiden kanonisointien avulla ja toisaalta ufoperinteen tie- 
teellisyyden korostus ja halu työntää ilmeistä uskonnollisuutta loitommas 
tuottaa jännitteen katsomusten välille. 

Vaikka kristinuskon ydinoppeja ei pyritä oikeuttamaan tieteellisesti, 
kristinusko on kuitenkin laajasti lyönyt kättä tieteen kanssa. Harvan — jos 
kenenkään — maailmankatsomus rakentuu nykyään yksin uskonnollisten 
käsitysten varaan. Tieteestä on tullut vakiintunut osa kulttuuria, ja sen 
näkökulmat läpäisevät lähes kaikki elämänalueet. Uskonto ja tiede kietou- 
tuvat jollakin tavalla yhteen miltei kenen tahansa katsomuksessa. Yleensä 
länsimaisissa kristinuskon tulkinnoissa pyritään sopusointuun ja rauhai- 
saan rinnakkaiseloon tieteen kanssa. Tällöin puhutaan tietysti normaali- 


tieteestä eli vakiintuneesta tieteellisestä todellisuuskäsityksestä sekä siihen 
sopivista havainnoista ja teorioista. 

Kuva 7. Aadam ja Eeva karkotetaan Eedenin puutarhasta. Michael Toppeliuksen seinämaalaus Hauki- 


putaan kirkossa (1774—1779). 


Usein ristiriidat Raamatun ja luonnontieteen välillä pyritään sovittele- 
maan. On esimerkiksi mahdollista käsittää Raamattu inhimillisen, vaikka- 
kin Jumalan inspiroiman työn tulokseksi, ei siis sellaisenaan täysin Juma- 
lasta peräisin olevaksi. Tällainen Raamatun historiallisen rakentumisen hy- 
väksyvä suhtautuminen on eurooppalaisessa protestanttisessa perinteessä 
tavallinen, ja se mahdollistaa siinä ilmenevän jumalallisen ilmoituksen ja 
tieteen rinnakkaiselon.?* 

Esimerkiksi Vanhan testamentin luomiskertomuksen luonnontieteelli- 
set puutteet, kuten sen maakeskeisyys, eivät muodosta ristiriitaa ilmoituk- 
sen ja tieteen välille. Kertomus kuvaa, kuinka ihmisen silloin tuntema maa- 
ilma sai muodon ja elämän, joka huipentui ihmiseen. Näin se ei ota — eikä 
voikaan ottaa — kantaa siihen, mitä taivaankannen takana tai vesimassojen 
toisella puolen mahdollisesti on. Kristinopin mukaan Jumala loi koko maa- 
ilmankaikkeuden, mutta luomiskertomus ei kuvaa sitä tieteellisen täsmäl- 

lisesti inhimillisten puutteiden vuoksi. Silloin, kun kertomus0 sai sisältönsä, 
ei tiedetty, että aurinkokuntia ja planeettoja on lukemattomia ja että elämää 
voisi olla muuallakin. Ihmisillä ei ollut käytössään tieteen mekanismeja ja 
välineitä, joiden avulla kaikkeudesta olisi saatu tietoa. Kuitenkin, kun kris- 
tinuskon mukaan Jumala yksin on kaikkivoipa, ei mikään muu voima ole 
voinut saada aikaan maapallon ulkopuolisia maailmankaikkeuden raken- 
teita. Jumalan on täytynyt luoda myös ne — koko kaikkeus. 

Näin luomiskertomuksen luonnontieteellisen puutteellisuuden ei tar- 
vitse katsoa todistavan Jumalan kaikkivoipaisuutta vastaan vaan pikem- 
minkin ihmisen tiedollisen vajavaisuuden puolesta. Ihminen saavuttaa tie- 
teen kehityksen avulla tietoa kaikkeudesta hiljalleen, ja luomiskertomuk- 
sen muotoutumisen aikaan tuota tietoa ei vielä ollut mahdollista hankkia. 
Luomiskertomuksen merkitys ei näin tulkittuna tyhjene epätarkkuuteen 
tai ohueen tietoon. Pikemminkin se sisältää monelle kristitylle merkitys- 
tietoa, joka poikkeaa luonnontieteellisen tiedon olemuksesta. 

Ufotradition sisällä etenkin ufokontaktiliike suhtautuu liberaaleista 
länsimaisista kristinuskon tulkinnoista poiketen normaalitieteeseen tor- 
juvasti, vaikka omanlaista, esoteerista tulkintaa tieteestä korostetaan nä- 
kyvästi. Esimerkiksi tieteelliset päätelmät, joiden mukaan ufojen olemas- 
saoloa ei ole todettu, jätetään huomiotta leimaamalla ne usein salaliiton 
korruptoimiksi. Ajatus on, että suurelta yleisöltä järjestelmällisesti pimite- 
tään ufojen olemassaolon ja vaikutuksen todistavaa tietoa. Tällaisen argu- 
mentaation avulla voidaan suojautua virheellisten oletusten stigmalta; ufot 
ovat tosiasia, mutta tämä salataan. Vastaavanlainen salaliittoteoreettinen 
vivahde kuuluu melko yleisesti koko ufoperinteeseen. 

Voidaan sanoa, että sekä kristinusko että ufokontaktiliike suhtautuvat 
tieteeseen kaksijakoisesti mutta keskenään eriävin tavoin. Kristinuskon 
opit perustuvat uskoon ja ilmoitukseen, mutta usein niiden myös tulkitaan 
mukailevan normaalitieteellisiä faktoja. Ufokontaktiliike korostaa tieteel- 
listä ajattelua mutta esoteerisena projektina ja hakien samalla tukea sopi- 
vista normaalitieteellis-teknologisista keksinnöistä. Liikettä vastaan asettu- 
vat tieteen tulokset julistetaan merkityksettömiksi ja arvostellaan vallitse- 
vaa tieteellistä paradigmaa. 

Tiedesuhteidensa erojen lisäksi kristittyjen ja ufoperinteen kannattajien 
suhtautuminen uskonnollisuuteensa poikkeaa toisistaan. Kristityt hyväk- 
syvät kristinuskon mieltämisen uskonnoksi ja sen harjoittamisen luokitte- 
lemisen uskonnollisuudeksi. Usein he kuvailevat itseään tai ovat valmiita 

tulemaan kuvailluiksi uskonnollisina, hengellisinä tai henkisinä ihmisinä. 
Kuitenkaan kristityille, kuten muillekaan, ei ole selkeää, missä uskonnon ja 
kulttuurin raja kulkee. Monelle kristitylle onkin varmasti mielekkäämpää 
lähestyä uskonnollisuuttaan elämäntavan kuin uskonnon kategorian avulla. 
Ylipäänsä uskonto on hankalasti määriteltävissä, ja rajankäynti uskonnon 
ja kulttuurin välillä on paitsi elettynä todellisuutena myös aihetta käsitteel- 
lisesti tarkasteltaessa vaikeaa. 

Ufoihin uskojat puolestaan eivät useinkaan tunnustaudu ufouskon- 
non kannattajiksi eivätkä halua mieltää ufokiinnostustaan uskonnolliseksi. 
Koska ufoperinteeseen liittyy kuitenkin paljon uskonnollisiksi ymmärret- 
täviä piirteitä, ulkopuolisesta näkökulmasta uskonto-käsitteen käyttämi- 
nen ufoperinteen kentästä on perusteltavissa. Tosin tällöinkin on muistet- 
tava, että uskonto käsitteenä on vaikea määritellä. 


LUOMINEN, SYNTI JA PELASTUS 


Kristinuskon maailmanselitys perustuu siihen, että Jumala on tarkoituk- 
sellisesti luonut kaikkeuden. Luomiskertomus kuvaa, kuinka maailma sai 
alkunsa ja muotonsa Jumalan työn tuloksena. Ennen kuin mitään oli luotu, 
oli kuitenkin Jumala. Tämä ilmaisee Jumalan ja maailman keskinäisen hie- 
rarkiasuhteen: Jumala on ensimmäinen, luomaton ja ikuinen, ja maailma 
puolestaan on Jumalan luoma ja siten Jumalasta riippuvainen. Kertomuk- 
sessa kuvataan seitsemän päivän jakso, jonka viimeisenä päivänä Jumala 
lepäsi ensimmäisten kuuden päivän luomistyöstään. Luominen toteutui 
tietyssä järjestyksessä. Jumala loi maailmaan taivaankannen, joka erottaa 
vedet kannen ala- ja yläpuolella. Hän loi auringon ja kuun, joiden vaikutus 
vuorottelee. Kun puitteet elämälle olivat valmiit, Jumala loi kaikki elämän- 
muodot, joista aivan lopuksi ihmisen. Kristinuskon keskeinen näkemys on, 
että ihminen on luotu Jumalan kuvaksi ja sikäli ihmisessä on jotain Juma- 
lan kaltaista. Kaikista elämänmuodoista juuri ihmisellä on luomakunnassa 
erityinen asema. 

Ufokontaktiliikkeessä ajatellaan usein samaan tapaan, että korkeampi 
taho on luonut maailman ja ihmisen. Toisaalta toisin kuin tavanomaisten 
kristinuskon tulkintojen mukaan, maailman katsotaan olevan osa panteis- 
tista, kaikkiallista jumaluutta. Ihminen käsitetään tyypillisesti avaruusolen- 
tojen luomukseksi tai kokeiluksi, jolle on annettu vapaa tahto. Ihminen on 

avaruusmuukalaisten kuva sikäli, että olentojen esitetään hyödyntäneen 
omaa geneettistä materiaaliaan ihmistä luotaessa. 

Kristillisessä maailmanselityksessä katsotaan, että täydellisen Jumalan 
luomana kaikki luotu on hyvää ja että maailma on perusolemukseltaan 
hyvä. Tästä huolimatta elämään väistämättä sisältyy kärsimystä. Ristirii- 
dasta nousee kysymys kärsimyksen merkityksestä: miksi täydellinen Ju- 
mala sallii kärsimyksen? Tämä teodikean ongelmaksi nimetty kysymys 
näyttäisi jäävän vaille tyhjentävää vastausta. Eräs kristinuskon tulokulma 
kärsimyksen tematiikkaan löytyy syntiinlankeemuskertomuksesta, jossa 
mytologisessa muodossa tehdään tiettäväksi ihmiskunnan henkinen 
turmeltuminen. 

Syntiinlankeemuskertomuksessa ihminen päättää poiketa Jumalan tah- 
dosta syömällä kiellettyä hyvän ja pahan tiedon puun hedelmää. Kristilli- 
sessä kielenkäytössä poikkeamiseen Jumalan tahdosta viitataan termillä 
synti. Kristillisen näkemyksen mukaan ihminen on olemuksellisesti syn- 
tiin taipuvainen, ja kansanomaisessa kielenkäytössä synti usein jollain ta- 
valla rinnastuu toimimiseen moraalinvastaisesti. Teologisena käsitteenä se 
ei kuitenkaan ensisijaisesti määrity moraalinvastaisuutena vaan Jumalasta 
vieraantumisena. Pikemminkin synti kuvaa ihmiselle tyypillistä itsekkään 
näköalattomuuden perusasennetta, joka johtaa kärsimystä aiheuttavaan 
toimintaan. 

Syntiin vivahtavia käsityksiä on löydettävissä myös ufoperinteestä. Ufo- 
kontaktiliikkeessä ilmenee olettamus, jonka mukaan ihmiskunta on jollain 
tavalla turmeltunut ja kyvytön elämään rauhanomaisesti. Ihmiskunnan 
turmeltuneisuutta ja sen syitä ei välttämättä kuitenkaan ruodita sen kum- 
memmin. Tavallisesti tyydytään näkemykseen, että ihminen on toistaiseksi 
henkisesti kehittymätön ja aggressiivinen laji, jonka yhteys korkeimpaan ei 
vielä ole kovin hyvä. 

Pelastus on kristinuskon teemoista keskeisin. On jopa muotoiltavissa, 
että kristinusko on olennaisemmin pelastuksesta ja sen mahdollisuudesta 
kertova traditio kuin maailmanselitysmalli. Kristinuskon draaman kaari 
tähtää alusta alkaen pelastukseen, joka on vastaus syntiin. Kristillisen pe- 
lastushistorian mukaan Jumala lähetti poikansa Jeesuksen maailmaan elä- 
mään ihmisten keskuudessa, jotta syntiin langennut ihmiskunta oppisi jäl- 
leen Jeesuksen kautta tuntemaan Jumalan. Jeesuksen rooli avautuu erään- 
laisena välittäjänä Jumalan ja ihmiskunnan välillä. Hän kuoli ihmiskunnan 
puolesta, jonka myötä ihmisten syntisyys sovitettiin. Jumala ilmoittaa 

itsensä ihmiskunnalle Jeesuksessa. Jeesuksessa hän myös tarjoaa ihmisille 
pelastuksen synnin ongelmasta. Kristuksen sovitustyön lisäksi kristinuskon 
tulkinnoissa voidaan vaihtelevasti painottaa eskatologiaa, jonka avulla hah- 
motellaan turmeltuneen maailman viimeisten vaiheiden tapahtumia. 

Ufokontaktiliikkeessä esiintyy verrattain samantyyppisiä käsityk- 
siä pelastuksen teemassa. Perustavan turmeltuneisuuden kokemuksesta 
nousee esiin toivo paremmasta maailmasta ja harmonisesti toimivasta 
ihmiskunnasta. Käsityksiin liittyy ajatuskulkuja, joiden mukaan avaruus- 
olennot tarkkailevat ihmiskuntaa ja sen kehityksen suuntaa mahdollisesti 
ohjaillen sitä jonkin verran. Lisäksi esitetään, että vieraan elämänmuodon 
on tietyssä kriittisessä vaiheessa puututtava ihmiskunnan kärsimystä ai- 
heuttavaan elämäntapaan. Avaruusolennot tulisivat pelastamaan ainakin 
osan ihmiskunnasta häilyvältä hävitykseltä. Ne koetaan siis odotettuina 
pelastajina, jotka toimillaan kääntävät maailman tuhoutumiskehityksen 
suunnan. 

Näin ajatus siitä, että ihmiskunta tarvitsee ihmisyyden rajoitteet ylittä- 
vän taivaallisen pelastajan, ilmenee molemmissa katsomuksissa — avaruus- 
olennot vertautuvat pelastajina Kristukseen. Ihmiskunnan historian lopun 
aikojen ja uuden maailmanjärjestyksen toteutumisen idea on itse asiassa 
yleinen, ja se toistuu useissa katsomusperinteissä ja mytologioissa. Ihmisen 
tarvetta pohtia maailman tulevaisuutta ja paremman elämänlaadun mah- 
dollisuutta on sanallistettu monin eri tavoin. 

Kristus käsitetään teologisesti yhtäältä täysin ihmiseksi ja toisaalta tosi 
Jumalaksi. Tämän kaksiluonto-opin mukaan Kristus on samaan aikaan yksi 
ihmisistä kaikkine inhimillisine piirteineen, tunteineen ja tarpeineen sekä 
kaikkivoipa Jumala. Hän ei ole erillinen jumaluus vaan samaa olemusta 
Jumalan kanssa. Samalla hän oli kuitenkin ihmisten kanssa eläessään yhtä 
paljon ihminen kuin kuka tahansa muu. 

Samankaltainen idea kahta luontoa olevista olennoista esiintyy ufo- 
kontaktiliikkeessä ihmisten ja avaruusolentojen välisten hybridien muo- 
dossa. Vaikka ufosieppaukset vaikuttavat hämmentävältä ja pelottavalta 
ajatukselta, niitä on luonnehdittu myös myötätunnon pohjavireellä. Hu- 
manoidien on koettu tavoittelevan henkistä yhteyttä siepattuun ja muuhun 
ihmiskuntaan. Ne ovat huomattavan älykkäitä edistyksellisine teknologioi- 
neen, kyvyiltään jotain aivan muuta kuin ihmiset — kuin jumalallisia olen- 
toja. Sieppauskertomuksissa humanoidit tuottavat hybridejä, geneettisiä 
humanoidin ja ihmisen välimuotoja, jalostaakseen ihmiskuntaa. Toisaalta 

myös moni siepattu ja kontaktihenkilö kokee itsensä osin avaruusolen- 
noksi — kaksoisidentiteetin kantajaksi sekä ihmisenä että humanoidina. He 
tuntevat usein, että heidän todellinen kotinsa on avaruuskansan luona. 

Vanhan testamentin kertomukset Jumalan tahtoa julistavista profee- 
toista sisältyvät kristinuskon perinteeseen. Esimerkiksi profeetta Hese- 
kiel sai Jumalalta tehtävän välittää tämän tahdonilmaus Israelin kansalle. 
Jumala ilmestyi hänelle tulta ja loistetta sädehtivässä hehkussa neljänä 
erikoisena hahmona. Profeettojen tavoin utokontaktihenkilöt ja usein sie- 
patutkin tuntevat itsensä jollakin tavalla erityisiksi. Kokemustensa myötä 
heille kehittyy itseymmärrys profeetallisesta roolistaan, jossa he käyttävät 
kokemuksiaan ja niistä ammennettua tietoa edistämään ihmiskunnan tie- - 
toisuutta. He mieltävät avaruusolentojen valinneen heidät kosmisen sano- 
mansa välittäjiksi. Viestien mukaan rakkaus on olennaista. Niissä ilmais- 
taan ihmisiä koskevan henkisen kehityksen pelastussuunnitelman olemas- 
saolo, vaikka myös apokalyptisiä aikoja ennustetaan mahdollisiksi. 

Kristinuskon enkelit kuvataan taiteessa perinteisesti ihmishahmoisina 
siivekkäinä olentoina. Raamatun kertomuksissa enkelit ilmestyvät usein 
yllättäen ja saattavat havaitsijansa hämmennyksen valtaan. Kristinuskossa 
on oma enkeliperinteensä, mutta enkelit ovat myös suodattuneet kristin- 
uskosta jossain määrin erilliseksi kulttuuriseksi elementiksi. Enkelit ovat- 
kin esillä myös kokemuksellisella tasolla: monet kertovat kohdanneensa 
enkeleitä, jotkut puolestaan kokevat suojelusenkelin läsnäolon elämässään. 
Raamatun kertomusten kuvaama ennalta arvaamattomuus toistuu myös 
enkeleitä kohdanneiden ihmisten kokemuksissa. Kristinuskossa enkelit 
ovat Jumalan sanansaattajia, jotka välittävät Jumalan tahdonilmauksia luo- 
makunnalle. Enkeleillä on usein kerrottavanaan jotain merkityksellistä, 
täysin uutta tietoa niille, joille he ilmestyvät. Esimerkiksi arkkienkeli Gab- 
riel ilmestyi Raamatun mukaan Neitsyt Marialle ilmoittamaan, että tämä 
tulee synnyttämään Jeesuksen. 

Vastaavanlaista yllätyksellisyyttä ja tuonpuoleisuutta on löydettävissä 
ufoperinteeseen sisältyvistä ufokokemuksista. Ne ovat usein ennalta ar- 
vaamattomia, jolloin kokija havaitsee hänelle selkeästi näyttäytyvän ufon 
täysin yllättäen. Vastaavasti kokijan havaintokenttään saattaa ilmestyä hu- 
manoidi ilman, että tästä tulisi minkäänlaista ennakkoaavistusta. Olennot 
kuvataan monesti enkelimäisinä valohahmoina. Myös tiedonvälityksen 
aspekti on usein läsnä. Humanoidit saattavat käyttäytyä kuin myötätun- 
toiset, varjelevat suojelusenkelit. Eräissä kertomuksissa humanoidin on 

koettu suojelevan ja auttavan kokijaa uhkaavassa tilanteessa. Samoin ufoja 
kohtaavat kokevat ufokokemusten yhteydessä yllättävän usein myönteisiä 
tunteita, kuten kiintymystä ja onnellisuutta. 

Taivaaseen liittyvä tematiikka on sekä kristinuskossa että ufoperin- 
teessä tärkeä. Kristinuskon kielellä puhutaan taivasten valtakunnasta, millä 
alun perin on ilmaistu Jumalan valtaa. Taivasten valtakunta on Jumalan vai- 
kuttamisen tila. Taivasta on hahmoteltu myös tuonpuoleiseksi, kuoleman- 
jälkeisen olemisen tilaksi, jossa vainajien sielut elävät Jumalan yhteydessä 
paratiisinomaisissa olosuhteissa. Taiteessa ja populaarikulttuurissa ”Ju- 
malan taivasta” on kuvattu ”luonnon taivaan” elementein, ja kuva hattara- 
pilvien muodostamasta taivaanisän olinpaikasta on tuttu. Myös ufoperin- 
teessä taivas on olennainen elementti. Mystiset ufot liikehtivät taivaalla ja 
humanoidit ilmestyvät taivaalta tuomaan sanomaansa ja vievät yhteyshen- 
kilöitään ylös kohti taivasta, avaruuden ihmeisiin. Humanoidien ideaali, 
paratiisimainen yhteiskunta sijaitsee avaruudessa tai maailmankaikkeuden 
näkymättömillä tasoilla. 


PERIMMÄINEN MERKITYS 


Kristinuskon ja ufouskonnollisuuden tietyt ideologiset, kristinuskon ta- 
pauksessa myös opilliset peruspiirteet ovat pitkälti muodostaneet pohjan, 
jolta näitä maailmankatsomuksia on ollut valaisevaa tarkastella. Intuitiivi- 
sesti on sopivaa vertailla katsomuksia asettamalla maailmaa kuvaavia ide- 
ologisia ilmaisuja ja opillisia muotoiluja rinnakkain. Niitä voidaan peilata 
toisiinsa ja tulkita löydettyjä eroja ja samankaltaisuuksia. Toisaalta katso- 
mukset ovat myös aina kouriintuntuvasti esillä niihin sitoutuneiden ihmis- 
ten käytännön elämissä, joten olisi harhaanjohtavaa tarkastella niitä aino- 
astaan ideologioina. Katsomusten kokemuksellinen puoli on olennainen ja 
ansaitsee huomiota. Ihmisten kokemukset ovat universaalisti samankaltai- 
sia ja samastuttavia. Siten aiheen lähestyminen kokemuksellisuuden kautta 
voi tarjota sovittelevan näkökulman. 

Maailmanselitysmallien ja kokemuksellisuuden välisen suhteen tar- 
kastelu jäsentää katsomusten ideologisen olemuksen suhdetta käytännön 
elämään. Suhde on kaksisuuntainen: yhtäältä tunteellisesti latautuneet ko- 
kemukset vaikuttavat paljon ihmisen maailmankuvan muodostumiseen, ja 
toisaalta näitä kokemuksia sanallistetaan kulttuurisesti muotoutuneiden 
maailmankatsomusten kielillä. Suuret kysymykset elämän rajallisuudesta ja 

kärsimyksestä kiehtovat ihmisiä ajasta aikaan, ja varmasti jokainen jossain 
muodossa kysyy nämä kysymykset omassa elämässään. 

Uskontojen ja muiden katsomusten keskeinen tehtävä on lisätä elämään 
merkityksellisyyttä niin opillisten ja maailmankuvallisten kuin yhteisöllis- 
ten ja rituaalisten sisältöjensä välityksellä. Katsomuksen tapa selittää elä- 
mää ja hakea vastauksia suuriin kysymyksiin tarjoaa siitä ammentavalle oi- 
valluksen, ymmärryksen ja täyttymyksen elämyksiä. Parhaimmillaan maa- 
ilmanselitykseen nojautuminen antaa monelle elämänalueelle ulottuvaa 
mielekkyyttä ja ohjaa pois eksistentiaalisen hämmennyksen ääreltä. 

Kristinusko pyrkii omalla tavallaan etsimään vastauksia elämän ja ihmi- 
senä olemisen ongelmiin. Se ohjaa ihmistä läheiseen suhteeseen korkeim- 
man kanssa. Suhteen punomiseen tarjotaan väylä Kristuksen kautta. Kris- 
tinuskon taustalla vaikuttava perusteesi on, että liittyminen Jumalan välit- 
tömään läheisyyteen ja eläminen siitä käsin tekee elämästä kestävää ja mer- 
kityksellistä. Näin se osoittaa uloskäynnin eksistentiaalisen eksyneisyyden 
kokemuksesta. Maailmankaikkeus ei ole satunnainen ilmiö, jossa ihminen 
säntäilee pelokkaana, vaan tarkoituksellinen ja kaunis kokonaisuus, johon 
ihmisellä on ilo osallistua. 

Kristityn elämässä uskon konkretisoituminen kokemuksellisuudeksi 
(ja toisin päin) ilmenee monin tavoin. Merkityksellisiä kokemuksia voivat 
olla erilaiset uskonnonharjoittamiseen liittyvät tapahtumat, kuten ehtool- 
lisen nauttiminen, yhteiset hartaushetket tai hengellisten laulujen laulami- 
nen. Suurta yksilöllisyyden ylittävää, jopa transsendenttista merkitykselli- 
syyttä voi löytyä kristilliseen kieleen ja kuvastoon puetuista elämäntapah- 
tumista, kuten kasteesta, avioliittoon vihkimisestä ja hautaan siunaami- 
sesta. Tärkeän osan kokemuksista muodostaa elämänkysymyksiin jaetusta 
näkökulmasta vastauksia etsivien yhteisöllisyys. Monelle on tärkeää kokea 
kuuluvansa yhteisöön, ja monelle kirkko tarjoaa tällaisen alustan. 

Kristinuskon kokemuksellinen aspekti ei pelkisty ainoastaan yhtei- 
söllisyyteen. Sen lisäksi turvallisuudentunne nousee merkittäväksi kris- 
tinuskon tarjoamaksi kokemusulottuvuudeksi. Monet kristityt kokevat 
— kaikesta huolimatta — elävänsä maailmassa turvassa luottamalla Jumalan 
huolenpitoon, rakkauteen ja armoon. Kristillisessä kielenkäytössä turva 
on elementtinä tavallinen. Monet kristilliset ilmaisut liikkuvat ”Jumalaan 
turvaamisen” tematiikan ympärillä. Joillekin suojelusenkelit toimivat huo- 
lenpidon ja turvallisuuden lähteinä. Usko antaa elämään pysyvyyttä koros- 
tavan perspektiivin, jolla uskova voi ylittää muutoksenalaisen maailman 

herättämän tempoilevan epävarmuuden. Voikin sanoa, että jonkinlainen 
kristinuskon tavoite on herättää meidät ihmiset kokemaan, että olemme 
jo turvassa, joten voimme toimia toistemme hyväksi itsekkäät lähtökoh- 
tamme ylittäen. 

Kolmas keskeinen kokemisen ulottuvuus kristinuskossa on pyhän ko- 
keminen. Pyhää aistitaan monenlaisissa tilanteissa ja monin tavoin. Jollain 
tavalla pyhän kokemus palautuu haltioitumiseen Jumalan kaikivoipaisuu- 
den edessä — tarkoituksellisuuden voimakkaaseen kokemiseen. Pyhyyden 
kokemisen sanallistaminen on vaikeaa, sillä siihen voi liittyä äärettömyyttä 
koskevia oivalluksia. Usein kokemus on tunnetasolla liikuttava. Siihen voi 
sisältyä aavistus omasta paikasta kaikkeudessa, kokemus siitä, että ”kaikki 
on juuri kuten pitääkin”. Pyhän kokemisessa voivat limittyä toisiinsa itsensä 
kokeminen pieneksi Jumalan edessä ja kokemus rajattomasta suuruudesta, 
joka juontuu kaikkeuden olemuksellisen ykseyden kokemisesta. 

Eriteltäessä kristinuskon suhdetta tieteeseen on todettu, ettei — näkökul- 
masta riippuen -— kristillisen maailmanselityksen ristiriitaisuus luonnontie- 
teellisen kanssa tee sitä maailmanselityksenä kelvottomaksi. Tieteen ja kris- 
tinuskon voidaan katsoa ilmentävän erilaisia tiedon lajeja. Luonnontiede on 
itseään korjaava järjestelmä, jonka tehtävä on tulkita maailman rakennetta 
objektiivisuutta tavoitellen. Kristinuskolle ei osoiteta samaa tehtävää. Ylei- 
semminkään uskonnon alueella kyse ei ole ulkokohtaisesta totuusarvosta 
vaan merkitystiedosta — ihmisten ohjaamisesta merkityksellisempään ja 
mielekkäämpään elämään. Myös ufouskonnollisuudelle annetaan tämä teh- 
tävä, vaikka sitä monesti pyritään identifioimaan tieteeseen. Millaisia ainek- 
sia ufouskosta löytyy ohjamaan ihmistä merkityksellisyyden äärelle? 

Kristillisestä näkökulmasta ufoideologiat saattavat näyttää jättävän vas- 
taamatta kysymyksiin elämän merkityksellisyydestä. Näin koettuina ne 
tuntuvat jättävän ihmisen eksistentiaalisesti tyhjän päälle. Kristinusko on 
leimallisesti pelastususkonto. Sen olennainen tavoite on pelastaa uskovien 
sielut; tarjota jotain perustavalla tavalla vapauttavaa. Tämä tavoite on histo- 
riallisesti saanut eräänlaisen ilmauksensa kristinuskon tulkintoja enemmän 
ja vähemmän koskeneen eksklusivismin muodossa. Tällaisen poissulkevan 
tulkinnan mukaan ainoastaan usko Kristukseen tuo pelastuksen. Tästä 
näkökulmasta ufousko näyttäytyy vaihtoehtoisena tapana tarkastella kaik- 
keutta, mutta aineksia vapauttavaan pelastukseen siitä näyttäisi löytyvän 
laihasti. Laajemmin voidaan kysyä, riittääkö se päättämään eksistentiaalista 
neuvottomuutta. 

On verrattain hankalaa pohtia ufouskonnollisuuden opillisten näke- 
mysten antia maailmanselityksellisten kysymysten merkitystason ratkai- 
suun — kuten todettu, ufouskossa ei ole tiettyä yhteistä ydinoppia eikä esi- 
merkiksi pyhää kirjaa. Ufouskomukset vaihtelevat ja painottuvat huomat- 
tavasti yksilöllisesti ja ryhmittäin. Toisille on tärkeää ufojen olemassaolon 
todistaminen, toiset taas ovat yhteydessä Siriuksen avaruusolentoihin. 
Joku on keskeisesti viehättynyt peltokuvioista tulkiten ne avaruusmuuka- 
laisten johdatukseksi. Moni kokee olevansa siepattu ja hahmottelee todel- 
lisuutta sieppausskenaarion kontekstissa. Joillakin Roswellin ufotapaus vie 
kaiken vapaa-ajan, toisilla puolestaan jokin salaliittoväite tai innostuminen 
ufojen teknologiasta. Ufouskonnollisuudella ei ole selkeää päämäärää vas- 
tata kaikenkattavasti perimmäisiin kysymyksiin. 

Ufouskomukset tarjoavat kuitenkin mahdollisuuden jäsentää näke- 
mystä kaikkeudesta ja ihmisen asemaa siinä. Pyhyyden kokemus saattaa 
viritä kosmisten ulottuvuuksien pohdiskelusta. Kristillistä pyhän koke- 
musta vastaavasti merkityksellinen elämys nousee tällöin jostain itseä ja 
ihmisyyttä valtavasti suuremmasta ja selittämättömästä. Pyhyyden kokemi- 
sen kohde voi tällöin olla ihmisen ylittävä avaruusäly, joka on yhteydessä 
ihmisiin, ja myös osa maailmankaikkeuden ihmeellistä järjestystä. Koke- 
muksiin voi liittyä lohduttava oivallus, ettemme ole kylmässä kaikkeudessa 
yksin. Yleisesti ufouskomuksiin ja -kokemuksiin näyttää sisältyvän saman- 
laisia ihastuksen ja kunnioituksen tunteita kuin kristillisesti käsitettyyn py- 
hän elämykseen. Monilla on myönteisten tunteiden sävyttämiä ufokohtaa- 
misia, joissa tärkeää on henkisen yhteyden kokeminen. 

Ufouskonnollisuudessa, erityisesti ufokontaktiliikkeessä, turvallisuu- 
dentunne syntyy ajatuksesta, että maailma on jumalallinen ja että avaruu- 
säly hallitsee ihmiskuntaa hyväntahtoisesti. Lisäksi ufoperinteessä esiinty- 
neet kokemukset suojelevista humanoideista vaikuttavat samankaltaisilta 
tunne-elämyksiltä kuin suojelusenkelin varjelevan vaikutuksen kokemi- 
nen. Kuten todettu, avaruusolennoilla on usein enkelimäinen sanansaatta- 
jan ja suojelijan rooli. 

Monenlaisten ufouskomusten piirteet ja merkitykset sekoittuvat popu- 
laareissa ufokokemuksissa ja -ajatuksissa, mutta selväpiirteisenä ufokon- 
taktiliike on kapea-alaisempi perinne kuin populaarit (tai kansanomaiset) 
ufouskomukset. Usein ufot ja humanoidit pelottavat, ja ellei niitä koeta 
suorastaan vihamielisiksi, niin ainakin niiden koetaan suhtautuvan ihmis- 
kunnan hyvinvointiin välinpitämättömästi. Tästä asetelmasta katsoen tur- 

vallisuuden kokemusta on ufouskonnollisuudesta etsittävä syvemmältä. 
Ufouskonnollisuudessa turvan kokeminen liittynee joissain tapauksissa 
tiedollisiin tavoitteisiin: olemme ihmiskuntana turvassa sitten, kun meillä 
on riittävästi tietoa, jonka pohjalta toimia. Lisäämällä ihmisten tietoisuutta 
maailmankaikkeudesta, ufoilmiöstä, Maan ulkopuolisen elämän vaikutuk- 
sista ja aiheeseen liittyvästä salailusta saadaan vastauksia ihmisyyden histo- 
riaan, nykytilan ja tulevaisuuteen. Kasvaneen tietoisuuden myötä ihmiset 
voivat kehittää ja omaksua uudenlaisia yhteiskunnallisia toimintamalleja, 
jotka edesauttavat rauhanomaista yhteiseloa Maassa ja interplanetaarisesti. 


KULTTUURI- JA YHTEISKUNTA- 
TIETEELLINEN NÄKÖKULMA 


Ufotradition ja kristinuskon välisille yhtäläisyyksille voidaan hakea syitä 
monista eri näkökulmista. Eräs lähestymistapa on tulkita yhteneväisyyksiä 
ihmisen psyykelle ominaisten toimintojen ja sisältöjen pohjalta. Psykologi- 
nen aines heijastuu yhteiseen kulttuuriin, jossa se edelleen jäsentyy ja saa 
vakiintuneita muotoja. 

Analyyttisen psykologian kehittäjän, sveitsiläisen psykiatrin Carl Gus- 
tav Jungin (1875—1961) näkemykset tarjoavat omanlaisensa selityksen my- 
tologisten kertomusten yhtäläisyyksille.* Jung hahmotteli arkkityypin 
käsitettä, jolla hän tarkoitti koko ihmiskunnalle yhteisiä tiedostamattomia 
taipumuksia eheyttäviin kokemuksiin. Niitä ilmennetään yhteisötasolla 
kulttuureissa, ja ne tulevat esille mitä moninaisimpien hahmojen, roolien, 
myyttien, unien ja symbolien välityksellä. Arkkityypit eivät sinänsä ole 
täysin sanallistettavissa tai tietoisesti käsitettävissä. Jungin teoria sellaise- 
naan on tieteellisesti kyseenalainen, koska se olettaa kollektiiviseksi alita- 
junnaksi kutsutun arkkityyppien ylifyysisen sijainnin tai lähteen. Teoria on 
kuitenkin vetoava ja tekee ihmisen myytinmuodostusta ymmärrettäväksi. 
Ihmisten taipumus etsiä vastauksia perimmäisiin kysymyksiin, kuten sii- 
hen, mihin kaikki päättyy, saa monessa uskonnollisessa perinteessä melko 
samantyyppisiä ilmauksia myytteinä. Kristinuskossa teemaa hahmotellaan 
eskatologian kautta. 

Esimerkiksi suojelevan hengen käsite on hyvin yleinen, vaikka se 
eri kulttuureissa ja katsomusperinteissä esiintyy eri tavoin. Monissa 
traditioissa on ajatuksia suojelushengistä, joiden tehtävä on valvoa ja 
turvata suojattinsa elämää. Suojeltuna olemisen kokemus on ihmiselle 

psykologisesti tarpeellinen. Suojelevan ja vierellä kulkevan hahmon idea 
voidaan tulkita sisäistetyksi perusturvallisuuden tunteeksi, joka saa erilai- 
sia ilmenemismuotoja kokemuksen ja kulttuurin tasoilla. 

Edellä on todettu, että uskontojen olennaisimpia tehtäviä on merki- 
tyksellistää elämää. Merkityksellisyys on kiinteässä yhteydessä kokemuk- 
sellisuuteen: merkityksellisyys on elettävä todeksi. Uskonnot osoittavat 
ja ilmaisevat merkityksiä myyttien muodossa. Ufouskonnollisuuden ja 
kristinuskon myyttiset aineistot poikkeavat toisistaan ulkoisilta muodoil- 
taan, mutta aineistot ovat samankaltaisia — silloin kun ovat — niiden osoitta- 
mien merkitysten tasolla. Esimerkiksi monet ufokontaktihenkilöt kertovat 
saaneensa viestin ihmisten keskinäisen rakkauden merkityksellisyydestä, 
joka myös kristinuskossa on keskeinen arvo. Merkitys on sama, vaikka se 
annetaan keskenään erilaisten kulttuuristen kuvastojen puitteissa. Yleisem- 
minkin tietyt merkitykset ja arvot ovat universaaleja ja johtavat mahdolli- 
sesti samankaltaisiin mytologisiin merkityssisältöihin. 

Länsimaiseen kulttuuriin sisältyy kärjistynytkin näkemys hyvän ja pa- 
han vastakkainasettelusta. Kristillisen teologian lisäksi teema on vahvasti 
esillä länsimaisessa moraalifilosofiassa laajemminkin. Hyvän ja pahan dua- 
lismi näyttää lävistävän länsimaisen kulttuurin perusteellisesti, mikä näkyy 
esimerkiksi tieteisfiktiossa pahansuopien avaruusolentojen teoissa ja toi- 
missa. Usein vieraita muukalaisia pelätään. Koska vieraita ja heidän tarkoi- 
tusperiään ei tunneta, on mahdollista, että he ovat pahantahtoisia. Näin 
muukalaiset ovat alttiita sille, että heihin heijastetaan olettamus pahasta. 

Uskonnollisuus on viime vuosikymmeninä länsimaisessa ja eritoten 
protestanttisessa eurooppalaisessa viitekehyksessä muuttunut rajusti. 
Yhtäältä puhutaan maallistumiskehityksestä, kun yhä harvempi kokee 
tarpeelliseksi tyydyttää hengellisiä tarpeitaan tai kuulua hengellisiin yh- 
teisöihin. Osallistuminen perinteiseen uskonnonharjoittamiseen, kuten 
Suomessa evankelis-luterilaiseen kirkkoon kuuluminen, on vähentynyt.” 
Toisaalta on esitetty, ettei ihmisten uskonnollisuus sinänsä vähene vaan 
että se saa uusia muotoja. Monet kokevat, etteivät perinteiset uskonnolli- 
set yhteisöt kuvastoineen, käsitteistöineen, tapoineen ja vaatimuksineen 
vastaa heidän hengelliseen kaipuuseensa. Uskonnollisuudesta, jossa kuulu- 
taan osaksi tiettyä yhteisöä omaksuen sen maailmanselitysmallit ja noudat- 
taen sen opetuksia, on siirrytty henkilökohtaisen henkisyyden suuntaan. 
Siinä ihminen valitsee itse ne kulttuuriset ainekset, joista hän muodostaa 
käsityksensä maailmasta ja perustotuuksista. Valmiiksi annettu maailman- 

selitys ei monesta enää vaikuta uskottavalta. Uskonnollisuudesta tulee häi- 
lyvien rajojen myötä yhä monimuotoisempaa ja vaikeammin lokeroitavaa. 
Kristinuskolle ja ufouskomuksille tarjoutuu yhteinen kenttä yksilöllisen 
uskonnollisuuden rakennuspaloina. 

Historiallisestikaan ei ole mitenkään poikkeuksellista, että tiettyä va- 
kaumusta tunnustava ihminen sisällyttää maailmanselitykseensä synk- 
retistisesti aineksia muista katsomusperinteistä. Esimerkiksi tutkittaessa 
kristinuskon ilmenemismuotoja hindulaisten uskontoperinteiden rinnalla 
Intiassa on todettu, että kristinusko on sopeutunut siellä ympäröivään kult- 
tuuriin saaden kontekstuaalisia ilmenemismuotoja. Tämä näkyy esimer- 
kiksi intialaisten teologien kristinuskon tulkinnoissa, jotka hyödyntävät 
paikallista kulttuuriviitekehystä ja uskonnollista käsitteistöä. Vastaavalla 
tavoin ufouskonnollisuuden ja kristinuskon voidaan nähdä piirtävän tois- 
tensa päälle ja jakavan keskenään ideoita ja muita elementtejä. 

Uskonnollisuuden muodonmuutos länsimaissa on kaventanut kris- 
tillisen maailmanselityksen asemaa ja tehnyt tilaa muille katsomuksille. 
Kulttuuri, jossa kulloisenakin aikana elämme, määrittää sen, kuinka sanal- 
listamme kokemuksemme. Aikana, jolloin kristinusko tarjosi länsimaissa 
luontevimman ja kattavimman käsitteistön hahmottaa maailmaa, myös 
esimerkiksi tunnistamattomia taivaan ilmiöitä sanallistettiin kristillisen pe- 
rinteen käsitteitä käyttäen. Sittemmin kulttuurissa on syntynyt uusia käsi- 
tekokonaisuuksia, joilla ilmiöitä voidaan luonnehtia — eräänä merkittävänä 
esimerkkinä ufotraditio. 


INHIMILLINEN SYVYYS DIALOGIN TAVOITTEENA 


Eksklusiivisia näkökulmia avoimemmat tulkintatavat ovat kristinuskossa 
mahdollisia, ja niitä sovelletaan myös käytännössä. Muut uskonnot voi- 
daan hyväksyä tulkiten, että kaikki ne sisältävät perimmiltään saman tie- 
don ja tuntevat Jumalan, vaikka eri perinteissä asia ilmaistaan eri tavoin. 
Tällaista katsantokantaa kutsutaan pluralistiseksi. Näiden tulkintatapojen 
väliin sijoittuu inklusivismi. Sen mukaan kristinuskon totuus ja Kristuksen 
sovitustyö ilmenevät jossain määrin välillisesti myös muiden uskontojen 
kuin kristinuskon kautta. 

Vaikka kristinusko ja ufoperinne ovat tietyiltä osin vastakkaisissa ase- 
missa toisiinsa nähden, on todettava, että myös yhtäläisyyksiä löytyy 
merkittävästi. Ufotraditioon sisältyy paljon samankaltaista ainesta kuin 

kristinuskon sisältöihin. Kysymykseen siitä, pyrkivätkö nämä katsomukset 
samaan päämäärään, on hankala vastata tyhjentävästi. Vaikuttaa kuitenkin 
siltä, että ne ainakin jossain määrin tarjoavat samansuuntaisia selityksiä 
samoihin kysymyksiin. Molemmat antavat välineitä maailmankaikkeu- 
den hahmottamiseen ja ihmisen paikantamiseen siinä. Kummallakin on 
ojennettavanaan kiehtovia näkemyksiä maailmankaikkeudesta ja henkistä 
tarttumapintaa elämän suuria mysteerejä pohtiville ihmisille. Katsomusten 
välisten yhteneväisyyksien tunnistaminen madaltaa kynnystä dialogille, 
josta parhaimmassa tapauksessa versoo uusia mahdollisuuksia hahmottaa 
maailmaa ja oivalluksia elämän rikastuttamiseen. 

Avoin näkökulma Maan ulkopuolisen älyllisen elämän mahdollisuuteen 
asettaa myös kristikunnalle uudenlaisia haasteita. Ufoilmiöt ja vieras äly 
ovat toki tarkasti ottaen eri asioita. Ufohavaintojen on tyypillisesti epäilty 
viittaavan Maan ulkopuoliseen älyyn, mutta oletuksia ufojen ja huma- 
noidien alkuperästä on monia. Tulisivatko ne kenties tulevaisuudesta tai 
toisista ulottuvuuksista? 

Kristinopin mukaan Jumala on luonut koko kaikkeuden, jolloin hän 
on luonut myös muualla kuin Maassa olevan elämän, mikäli sellaista on. 
Kaikki elämä on lähtöisin Jumalasta ja tarkoitettu sopuisaan ja harmoni- 
seen yhteiseloon. Siten elämänmuotojen arvottamiseen perustuva toisen 
lajin silmitön hyödyntäminen tai vihamielinen suhtautuminen siihen on 
kristinuskon näkökulmasta kyseenalaista. Elämän arvon kieltävä suhtau- 
tuminen mihin tahansa elämänmuotoihin — myös Maan ulkopuolisiin — 
näyttäytyy luomistyön halventamisena ja lähimmäisenrakkauden ideaalin 
vastaisena. 

Lisäksi on huomioitu, että Maan ulkopuolisen älyn mahdollisuus aset- 
taa kristityille velvollisuuden kosmiseen lähetystyöhön. Kristinuskon ohje- 
nuoran mukaan evankeliumi tulee tehdä tunnetuksi kaikkialla, jossa se 
kyetään ottamaan vastaan. Kaikki ovat oikeutettuja pääsemään osallisiksi 
pelastuksesta. Historiallisesti kristinusko on ollut kaikkien kansanosien us- 
konto. Yhteiskunnallinen asema, sukupuoli tai kansallisuus eivät ole sulke- 
neet ulos kristinuskon piiristä. Miksi raja tulisi vetää lajiin? Myös ihmisälyn 
vertainen vieras älylaji voidaan käsittää lähetystyön kohteeksi ja pelastuk- 
sen arvoiseksi. 

Kristinuskon joustavuudesta ja dialogin mahdollisuudesta länsimaista 
protestanttista viitekehystä laajemmin kertovat myös katolisen kirkon 
ja paavin julkitulot, jotka koskevat vierasta älyä. Paavi Franciscus lausui 

vuonna 2014, että hän suostuisi kastamaan vieraan älyolennon, jos sellai- 
nen Vatikaaniin saapuisi.” Paavin eräs tarkoitus oli kenties vahvistaa tote- 
amuksella viestiä katolisen kirkon vastaanottavaisuudesta ja suvaitsevai- 
suudesta, mutta huomionarvoista on, ettei hän olisi esittänyt asiaa näin, 
mikäli se olisi teologisesti ongelmallisesti ilmaistu. Edellä esitetyn suun- 
taisesti lausunto antaa ymmärtää, että paavi katsoo avaruusälyolentojen 
ansaitsevan mahdollisuuden pelastukseen. Kastettu otetaan kristikunnan 
jäseneksi, ja hän kasvaa yhteisön tuella rakkaudessa. Hän elää Jumalan yh- 
teydessä tähän luottaen. Paavi näyttäisi ilmaisevan tunnustavansa mahdol- 
lisen Maan ulkopuolisen älyn sielulliseksi ja tarjoavan sille mahdollisuutta 
pelastukseen. Lausunto on linjanveto katolisen kirkon vastaanottavaisuu- 
den ja avoimuuden puolesta. Se on myös merkittävä siten, että se luo sil- 
taa ikivanhan kristillisen opin ja nykykulttuurin ilmiöiden välille. Kaikessa 
lyhykäisyydessäänkin lausunto pyrkii sovittamaan kristinuskon monesti 
jähmeänä pidettyä oppia nykypäivän kulttuuriseen kontekstiin. 

Katsomusten vuoropuhelu yksinomaan opin ja ideologian tasolta on 
vaikeaa, koska opilliset muotoilut ovat luovuttamatonta katsomuksen pe- 
rustaa mutteivät koko katsomus. Kokonaisvaltaisen ymmärryksen edelly- 
tykseksi nousee inhimillisen kokemuksen ymmärtäminen tunteineen, toi- 
veineen ja pelkoineen. Uskonto ei ole uskontoa ainoastaan teoriana vaan 
ihmisen kokemukseen kiinteästi liittyvänä osana. Ymmärtääkseen toisen 
katsomusta on ymmärrettävä ihmistä — samastuttava. 

Kristinuskon piiristä nousevat tavat suhtautua ufouskomuksiin saavat 
monenlaisia sävyjä riippuen tulkinnan esittäjän avoimuudesta ja näkö- 
kulmasta. Jos oppi asetetaan etusijalle, ne voidaan herkästi kokea uhkana 
omalle uskolle. Jos taas ihmisyys asetetaan etusijalle, rakentavimmillaan ne 
voidaan nähdä yhteisen inhimillisyyden ilmaisuina, kuten muutkin uskon- 
nolliset tunteet. Ufouskomusten nostattama kosmoksen arvostaminen voi- 
daan esimerkiksi inklusivistisessa hengessä mieltää jumalallisen ilmoituk- 
sen heijastumaksi. Samoin avaruusälyn hyväntahtoisessa ohjauksessa voi 
kuulla samoja kaikuja kuin Jumalan johdatuksen kokemisessa. Inhimillisen 
kokemuksen ymmärrys liudentaa katsomusten jakolinjoja. 

6 


Muinaisia astronautteja, ufoja ja 
niiden kristillisiä tulkintoja Suomessa 


MARKO KANANEN 


Modernin ufoilmiön katsotaan alkaneen Yhdysvalloissa vuonna 1947. 
Siellä muun muassa laajalti levinneen tieteisfantasiaharrastuksen on kat- 
sottu edistäneen ufologian syntymistä. Suomessakin lehdet kirjoitteli- 
vat aiheesta jo tuolloin, mutta vasta 1960-luvun loppupuolella kiinnostus 
ufoihin laajeni merkittävästi. Kansakunnan mieliä levisi hämmentämään 
ajatus ufoista, jotka yleisesti käsitettiin Maan ulkopuolisiksi aluksiksi. 
Osana suurta ufokiinnostusta esille nousi myös kysymys, onko maapallolla 
myös aiemmin ihmiskunnan historiassa käynyt muukalaisia, niin sanottuja 
muinaisia astronautteja tai vierailijoita (ancient astronauts). Joksikin aikaa 
nämä ajatukset valtasivat kirjamyyntitilastojen kärkipaikat ja saavuttivat 
mittavaa julkisuutta eri medioissa. 

Suurpiirteisimmässä muodossaan teoria muinaisista astronauteista tar- 
koittaa uskoa, että ihmiskunnan historian aikana planeetallamme on käy- 
nyt vieraita muiden taivaankappaleiden sivilisaatioista. Olentojen esitetään 
olleen hyvin ihmismäisiä ja heidän teknologiansa kuvataan esimerkiksi ra- 
kettimoottoreineen vain jonkin verran meidän nykyistä teknologiaamme 
edistyneemmäksi. Käsityksen mukaan muinaisten astronauttien teknolo- 
gia ei siis ole kovin maagista toisin kuin ufoteknologia. Astetta tiukempi 
versio teoriasta on näkemys, että nämä vierailijat ovat tavalla tai toisella 
vaikuttaneet ihmiskunnan kehitykseen. Kokonaisvaltaisimman käsityksen 
mukaan he ovat myös luoneet ihmisen ja ehkä koko elämän maapallolla. 
Todisteita näiden teorioiden tueksi on haettu uskontojen pyhistä teks- 
teistä, legendoista ja myyteistä sekä arkeologisesta taiteesta, menneisyyden 

esineistöstä, monumenteista ja raunioista. Vaikka muinaisastronauttiteo- 
riat ovat omanlaisensa teema, ne koetaan tyypillisesti osaksi ufoilmiötä ja 
-tutkimusta. 

On antoisaa tutkailla muinaisastronauttiteorioiden suomalaista histo- 
riaa, ufoilmiötä ja -tutkimusta laajemminkin Suomessa, niiden kristillisiä 
tulkintoja sekä näiden kaikkien yhteyksiä. Näkökulma juontuu ensiksikin 
jännitteestä, että muinaisastronauttiteoriat edustavat eräänlaista vaihto- 
ehtoista raamatuntulkintaa, eksegeesiä. Raamattu on Suomessa ollut teo- 
rioiden yhtenä keskeisenä innoittajana ja aineistona, ja sen vaihtoehtoinen 
tulkintatapa on tuottanut kristillisiä reaktioita. Varsinaiset teoriat muinai- 
sista astronauteista ja kristilliset ufonäkemykset eivät edusta ufotradition 
valtavirtaa eli ufohavaintojen tutkimusta ja esoteerista näkökulmaa. Toi- 
saalta koska muinaisastronauttiteoriaa ja kristillisiä ufokäsityksiä ei voi sau- 
mattomasti erottaa suomalaisen ufoperinteen kokonaisuudesta, tarkastelen 
tässä myös suomalaista ufohistoriaa yleisemmin. 


VON DÄNIKEN VILLITSEE SUOMALAISIA 


Yhdysvalloissa yleisön painostus johti 1960-luvun jälkipuoliskolla tieteel- 
lisen, niin kutsutun Condonin komitean perustamiseen ufokysymyksen 
ratkaisemiseksi. Kuuluisa tutkimusraportti julkaistiin tammikuussa 1969. 
Samalla suomalainen yhteiskunta koki 1960-luvun lopulla monenlaisia 
mullistuksia. Uudet ajatukset ja ideat muuttivat yhteiskuntaa niin taloudel- 
lisesti, poliittisesti kuin sosiaalisestikin. Suomen suurin ufoinnostus koet- 
tiinkin vuosina 1969—1973, jolloin ufot toden teolla murtautuivat suomalai- 
seen mielenmaisemaan. 

Ufoilmiöstä väiteltiin julkisesti, ja alan tilaisuudet keräsivät runsaasti 
yleisöä. Yhdistystoiminta kukoisti, ja vuonna 1962 perustetussa Interplane- 
tistit ry:ssä oli kymmenen vuotta myöhemmin liki kahdeksansataa jäsentä. 
Yhdistyksessä aktiivisesti toiminut ja sen johtoon vuosiksi 1970—1972 va- 
littu Tapani Kuningas oli vuonna 1968 perustanut eräänlaisen yhden mie- 
hen organisaation nimeltä Suomen Ufotutkimus. Se pyrki kartoittamaan 
ufohavaintoja ja luomaan järjestelmälliseen tutkimustoimintaan kykene- 
vän tutkijaverkoston. Vuonna 1973 Kuningas perusti Suomen Ufotutkijat 
ry:n, josta kehittyi Suomen merkittävin ufoyhdistys. Lisäksi Kuningas 
toimi vuonna 1972 syntyneen Ultra-lehden päätoimittajana; ensimmäiset 
parisen vuotta lehteä julkaistiin nimellä Ufoaika. Tämä Pohjoismaiden 

ensimmäinen ufolehti kirjoitti parapsykologiasta ja muusta rajatiedosta, 
mutta pääpaino oli ufoissa. Kuumimmillaan ufobuumi oli vuoden 1971 ke- 
väällä, jolloin ufoja nähtiin ja niistä kirjoitettiin päivittäin. Koko 1970-luvun 
alun ajan ufokysymys — mukaan lukien menneisyyden vierailijat — saivat 
jatkuvaa huomiota. Lehdet, radio ja televisio olivat huomattavan kiinnos- 
tuneita aiheesta. 

Suuren ufokuumeen vuosina julkaistiin myös ufokirjallisuutta paljon 
enemmän kuin aikaisemmin. Osa kirjoista oli myyntimenestyksiä, ja kir- 
jastoissa ufokirjat olivat tuolloin lainatuimpia teoksia. Julkaisemisen varsi- 
nainen korkeasuhdanne oli vuosina 1973—1974. Kahdessa vuodessa ilmestyi 
kahdeksantoista ufokirjaa, mikä miltei kaksinkertaisti Suomessa ilmesty- 
neiden alan kirjojen lukumäärän. Varsinaiseksi ”ufojulkaisijaksi” profiloitu- 
nut Kirjayhtymä julkaisi myös Tapani Kuninkaan hyvin menestyviä ufokir- 
joja, jotka käsittelivät lähinnä tuoreita suomalaisia havaintoja. 

Huomattavan kohun aiheutti jo Kirjayhtymän kustantama sveitsiläisen 
Erich von Dänikenin (s. 1935) esikoisteos Vieraita avaruudesta (1968). Se 
oli aikaisemmin samana vuonna noussut kansainväliseksi bestselleriksi. 
Hotellinjohtajana toimineen von Dänikenin perusajatuksen mukaan vieras 
avaruuslaiva löysi Maan joskus menneisyydessä ja ryhtyi geneettisesti ja- 
lostamaan alkuihmistä. Avaruusmatkailijat varjelivat kehittämäänsä Homo 
sapiensia ja esimerkiksi siirtelivät ihmisiä mantereelta toiselle. Ihminen ei 
tuolloin osannut suhtautua luojiinsa muutoin kuin kunnioittamalla näitä 
jumalina. 

Todistusaineistona väitteilleen von Däniken esittää muun muassa os- 
manien laivastoupseerin Piri Reisin 1500-luvun alkupuolella piirtämät 
hämmästyttävän tarkat maailmankartat, esihistorialliset luolamaalaukset ja 
Nazcan tasangon (Peru) vain ilmasta käsin näkyvät valtavat keinotekoiset 
kuviot. Hän vetoaa Raamatun kertomuksiin ”Jumalan pojista” ja Hesekie- 
lin näystä, Egyptin pyramideihin sekä vanhoissa hindulaisissa teksteissä 
esiintyviin kuvauksiin jumalten lentävistä vaunuista ja palatseista eli Vima- 
noista. Von Däniken tuo myös esille Pääsiäissaarten suuret ja tyylitellyt ih- 
mishahmoja esittävät kivipatsaat. Hänen kerrotaan käyttäneen kolmetoista 
vuotta ja 100 000 lentokilometriä tutkimuksiinsa. Vieraita avaruudesta vi- 
lisee kysymys- ja huutomerkkejä, joilla von Däniken pyrki provosoimaan 
tiedeyhteisön vastaamaan esittämäänsä haasteeseen. 

Von Däniken on eniten julkisuutta saanut muinaisastronauteista kirjoit- 
tanut kirjailija. Yksin Vieraita avaruudesta -kirjan myötä aihe ja kirjailijan 

ajatukset nousivat otsikoihin kaikkialla maailmassa. Julkisuuden vyöry oli 
niin suuri, että jo vuoden 1969 alussa muinaisista astronauteista kirjoitta- 
minen koettiin jankuttamiseksi, koska aihetta oli jo käsitelty laajasti. Von 
Däniken on sittemmin kirjoittanut kymmeniä kirjoja, joista on suomen- 
nettu ensin kahdeksan ensimmäistä ja vuonna 1998 vielä yksi. 

Kirjoja on käännetty lähes neljällekymmenelle kielelle ja niitä on myyty 
yli kuusikymmentä miljoonaa — Suomessakin yli 150 000. Räiskyvänä per- 
soonana von Däniken on nostattanut paljon keskustelua. Vieraita avaruu- 
desta on osoittautunut harvinaisen kestäväksi menestykseksi. Siitä otettiin 
uusin, kahdeksas suomenkielinen painos vielä vuonna 1993. Myös muuta- 
man muun ulkomaisen muinaisastronauttikirjoittajan teokset on suomen- 
nettu, ja kolme suomalaistakin julkaisijaa on tarttunut aiheeseen. 

Von Dänikenin esikoisteosta arvosteltiin monesta asiasta. Kuitenkaan 
siihen, että useimmat hänen ideoistaan oli jo esitetty paljon ennen häntä, ei 
juuri tuolloin kiinnitetty huomiota. Von Däniken on hallinnut julkisuutta 
siinä määrin, että yleisesti luullaan hänen keksineen koko muinaisastro- 
nauttiteorian. Harvoin on tuotu esiin myöskään sitä, ettei hän ole yksin kir- 
joittanut suurinta osaa suomennetuista kirjoistaan. Saksalainen toimittaja 
Wilhelm Utermann on merkittävästi muokannut von Dänikenin tekstejä 
ensimmäisestä teoksesta lähtien. 

Kohu niin nykypäivän ufoista kuin menneisyyden vierailijoista jatkui 
1970-luvulla keskeytymättä. Von Dänikenin seuraava teos oli Takaisin täh- 
tiin (1970), jonka hän kirjoitti tutkintavankeudessa. Hänet tuomittiin pai- 
kallisessa oikeusistuimessa taloudenpitoon liittyvästä petoksesta, kavalluk- 
sesta ja väärennöksestä, ja vankilassa von Däniken oli marraskuusta 1968 
elokuuhun 1971. Takaisin tähtiin on entistä spekulatiivisempaa pohdintaa, 
joka keskittyy biologiaan, evoluutioon ja genetiikkaan. Von Däniken tois- 
taa ensimmäisen kirjansa teemoja Nazcasta, Intian Vimanoista, Hesekie- 
listä ja Raamatusta yleisemminkin tuomatta kuitenkaan esiin mitään rat- 
kaisevaa uutta. Takaisin tähtiin osoittautui kuitenkin myös menestykseksi. 
Siitä otettiin julkaisuvuotenaan neljä painosta ja viides vielä 1977. 

Von Dänikeniltä ilmestyi uusi kirja Tulimmeko tähtien takaa? (1973) ja 
heti sen perään Kaikuja avaruudesta (1974). Ensin mainittu keskittyy fan- 
tastiseen tarinaan Ecuadorissa ja Perussa sijaitsevista luolajärjestelmistä, 
joissa von Däniken kertoo käyneensä. Luolista löytyivät ratkaisevat, muun 
muassa kullasta valmistetut todisteet ihmiskunnan kadonneesta alkupe- 
rästä. Valitettavasti luolan salaista suuaukkoa ”vartioi villi intiaaniheimo”, 

Kuva 8. Erich von Däniken (s. 1935) kiertää yhä maailmalla puolustamassa ajatuksiaan. 

eikä kuviakaan voinut ottaa, sillä salamavalo olisi voinut laukaista vaikka 
laser-ansan. Von Däniken kuitenkin itse pääsi näkemään nuo aarteet. Kun 
jokin on liian hyvää ollakseen totta, se yleensä on sitä. Saksalaiset lehdet 
Stern ja Der Spiegel haastattelivat von Dänikenin oppaana Ecuadorin luo- 
lissa toiminutta ja luolat alun perin löytänyttä Juan Moriczia. Tämä kertoi, 
ettei von Däniken ole koskaan käynyt itse pääluolissa eikä nähnyt niiden 
aarteita. Von Däniken taas nimenomaan sanoi itse nähneensä ja kosket- 
taneensa kaikkea, mistä oli kirjoittanut. Myöhemmin hän myönsi värittä- 
neensä tekstiä dramaattisemman vaikutuksen aikaansaamiseksi. 

Kirjan Kaikuja avaruudesta (1974) alkukielinen nimi Meine Welt in Bil- 
dern kuvaa melko tarkasti sen sisältöä: kirjassa on niukasti tekstiä mutta 
280 mustavalko- ja viisikymmentäkahdeksan värikuvaa. Von Däniken 
esittää vähän uusia löytöjä, mutta tällä kertaa hän oli ehkä vakuuttavampi 
kuin aikaisemmin esittäessään enemmän konkreettisia valokuvia pelkkien 
sanallisten spekulaatioiden sijaan. Ehkäpä tavallista vaikuttavamman sisäl- 
tönsä takia Kaikuja avaruudesta otettiin kaikista von Dänikenin kirjoista 
mediassa myönteisimmän vastaan. 

Ufokirjallisuuden vyöryssä ja von Dänikenin vanavedessä julkaistiin 
toki muitakin menneisyyden vierailijoita käsitteleviä teoksia. Von Däni- 
kenin suomen kustantaja Kirjayhtymä julkaisi Ernst von Khuonin toimit- 
taman Tulivatko jumalat tähdistä? (1971). Siinä kuusitoista kansainvälisesti 
tunnettua tiedemiestä kommentoi von Dänikenin teorioita ja todisteita. 
Yleensä he torjuvat von Dänikenin ajatukset mutta kohteliain sanakään- 
tein. Von Dänikenin annetaan kirjan lopuksi sanoa viimeinen sana. Melko 
harvinaista kommentaarikirjan suomentamista voidaan pitää merkkinä 
yleisön vahvasta kiinnostuksesta muinaisia astronautteja kohtaan. Von 
Khuonin kirja ei tosin herättänyt kovin suurta huomiota. Maailmalla von 
Däniken-kommentaareja ilmestyi useita, ja tässä joukossa von Khuonin 
kokoomateos oli kohteliaimmasta päästä. 

Oli kustantajan etu pitää yleisön kiinnostusta yllä mutta ei tappaa sitä 
tuomalla julkisuuteen von Dänikenin teoriat täydellisesti murskaavaa kri- 
tiikkiä. Kirjayhtymä takoi, kun rauta oli kuuma. Se julkaisi italialaisen Peter 
Kolosimon muinaisastronauttiaiheisen kirjan Toisilta tähdiltä (1971), jota 
mainostettiin mieltä kiehtovana kirjana von Dänikenin tapaan. Kolosimoa 
pidettiin jopa parempana kirjoittajana kuin Dänikeniä, mutta todelliseen 
maailmanmaineeseen hän ei useista aihetta käsittelevistä teoksista huoli- 
matta yltänyt. Suomessa hän jäi auttamatta von Dänikenin varjoon. 

Kuva 9. Jättimäiset Nazcan autiomaan viivakuviot Etelä-Amerikassa ovat kiihottaneet monien mieli- 


kuvitusta. Miksi intiaanit tekivät valtavia kuvioita, jotka voi kunnolla hahmottaa vain taivaalta käsin? 


Ensimmäinen suomalainen selkeästi von Dänikenin innoittama kirja 
ilmestyi yllättävältä suunnalta — sosiaaliministerinäkin toimineelta pitkä- 
aikaiselta keskustapuolueen kansanedustajalta, pastori Juho Tenhiälältä. 
Pamfletinomaisessa puheenvuorossaan Usko ja ufot (1972) hän kertaa von 
Dänikenin ajatuksia ikään kuin varustaen ne omilla reunahuomautuksi!- 
laan. Tenhiälä pohtii myös muinaisastronauttitulkinnan merkitystä Kaleva- 
lalle. Huomiota herättänyt kirja hämmensi monia näkemyksillään Raama- 

tusta. Ne olivat sinänsä suoria kopioita von Dänikeniltä ja kumppaneilta, 
mutta nyt ne tulivat yhteiskunnallisesti arvostetun hengenmiehen kynästä. 

Von Däniken sai yllättäen arvovaltaista tukea, kun Kirjayhtymä julkaisi 
Nasan projektisuunnitteluosaston johtajan Josef F. Blumrichin kirjan Kun 
taivaat aukenivat (1974). Se oli suoraan von Dänikenin innoittama; Blum- 
rich oli lukenut von Dänikenin Vieraita avaruudesta ja siinä esitetyt väitteet 
Hesekielin avaruusaluksesta. Blumrich päätti käyttää profeetan esittämiä 
kuvauksia von Dänikeniä vastaan ja osoittaa hänen väittämiensä kestämät- 
tömyyden. Blumrichin teknispainotteinen tutkimus päätyi kuitenkin — te- 
kijälleenkin yllätykseksi — vahvasti von Dänikeniä tukeviin johtopäätök- 
siin. Blumrichin kirja otettiin myönteisesti vastaan, ja sitä pidettiinkin von 
Dänikenin teoksia tasokkaampana. 

Televisiotuottaja Alan Landsburg kirjoitti yhdessä vaimonsa Sallyn 
kanssa kirjan Salattu maailma (1974). Se toistaa piinallisen samankaltai- 
sesti von Dänikenin jo esittämiä ajatuksia ihmisen avaruudellisesta alku- 
perästä, Hesekielistä, Nazcasta ja pyramideista. Landsburgien tyyli ei ole 
kuitenkaan aivan niin maaninen ja hyökkäävä kuin von Dänikenin. Salattu 
maailma jäi von Dänikenin varjoon. Ufokirjallisuuden julkaisemisen huip- 
puvuosina myös useissa nykypäivän ufoihin keskittyneessä kirjassa sivut- 
tiin menneisyyden vierailijoita. 

Oman, hämmentävän hengentieteellisen näkemyksensä toi esiin sit- 
temmin muista yhteyksistä tunnetuksi tullut Pekka Siitoin. Salanimillä 
Hesiodos Foinix ja Jonathan Shedd kirjoittamissaan kirjoissa Yhteys ufoihin 
ja henkimaailmaan (1973) sekä Ufot, uskonto ja paholainen (1974) Siitoin 
esittää tulkintansa ufologian yhteyksistä kristinuskon ja okkultismin histo- 
riaan. Ensin mainitun teoksen mukaan ensimmäiset ihmiset tuotiin ufoilla 
muilta planeetoilta. Myöhemmin Aatami ja Eeva luotiin juutalaisen rodun 
kantaisiksi. Ufot näyttäytyvät ihmisille, jotta nämä kiinnostuisivat henki- 
sistä perustotuuksista: ihmiset ovat jälleensyntyviä olentoja, ja jatkamme 
elämäämme toisilla värähtelytasoilla. Jälkimmäisessä kirjassaan Siitoin 
esittää Luciferin tarkoituksen olevan, että mahdollisimman moni näkisi 
ufon, jotta Maan ihmiset ymmärtäisivät, ettei elämää ole ilman henkiolen- 
toja ja henkisiä voimia. 

INNOSTUKSEN HIIPUMINEN JA KRIITTISIÄ SÄVYJÄ 


Ufologian vetovoima alkoi hiipua ennen 1970-luvun puoliväliä, mikä näkyi 
esimerkiksi julkaistujen ufokirjojen määrässä. Romahdus vuoden 1973 jul- 
kaisuhuipun yhdestätoista kirjasta vuoden 1976 kahteen nimekkeeseen oli 
raju. Von Däniken puski kuitenkin uusia kirjoja maailmalle. 

Ilmestysten arvoitus (1975) on aikaisempiin verrattuna erilainen muinais- 
astronauttikirja. Se koostuu paljolti uskonnollisten ilmestysten kuvailuista, 
vaikka muinaisastronauttitulkinta on teoksessa toki esillä. Von Däniken 
keskittyy esimerkiksi katolisen kirkon Neitsyt Maria -ilmestyksiin, joista 
hän löytää paljon yhtymäkohtia muinaisastronautti-ilmiöihin. Lisäksi kir- 
jan sanoma on, että uskonnollisissa traditioissa koetut ihmeet ja ilmestyk- 
set ovat eräänlaisia viestejä ja johdatusta luojiltamme, avaruusvierailijoilta, 
ja että meidän tulisi pyrkiä yhteyteen heidän kanssaan. Kirjoittaja Eila Nii- 
raselta Uudessa Suomessa meni kyllä ”maku pois”, kun von Däniken puuttui 
Raamattuun, kristinuskoon ja ilmestyksiin. Toisaalta Ultrassa 1/1976 nimi- 
merkki ”T R-nen” piti kirkon saamaa ”korvapuustia” hyvänä. 

Ufoinnostuksen hiljeneminen ei pelottanut von Dänikenin suomalaista 
kustantajaa. Vuosina 1977, 1978 ja 1979 se julkaisi von Dänikeniltä uudet 
kirjat. Todisteita tuntemattomasta (1977) on puettu oikeudenkäynnin puo- 
lustuspuheenvuoron muotoon. Nimestään huolimatta teos ei juuri esitä 
uusia todisteita vaan puolustelee vanhoja ajatuksia, erityisesti evoluutiota 
koskevia. Olen oikeassa! (1978) on puolestaan sekava ja jäsentelemätön ko- 
koomateos von Dänikenille luentotilaisuuksissa esitetyistä 194 kysymyk- 
sestä ja niiden vastauksista. Von Däniken ottaa jälleen teorioidensa puo- 
lustusasianajajan roolin. Menneisyyden profeetta (1979) oli von Dänikenin 
ensimmäinen lähdeviittein varustettu teos. Kirja sisältää matkakertomuk- 
sia esimerkiksi Maltalta ja Bretagnesta sekä jälleen evoluutiospekulointia ja 
raamatuntulkintaa. Katsauksessaan kuluneeseen kymmeneen vuoteen von 
Däniken muistelee katkerana muun muassa televisio-ohjelmia, jotka koh- 
telivat häntä kaltoin. Menneisyyden profeetta ei muodosta minkäänlaista ko- 
konaisuutta, mutta von Däniken on hiukan vähentänyt paatosta, kysymys- 
merkkejä ja huutomerkkejä. Yksittäiset artikkelit ovatkin ehkä luettavinta 
von Dänikeniä koko hänen suomennetusta tuotannostaan. Von Däniken 
jatkoi uusien kirjojen kirjoittamista ehtymättömän tarmokkaasti. Seuraa- 
vaksi häneltä suomennettiin kuitenkin vasta Jälkiä avaruudesta (1998), joka 
oli alun perin julkaistu jo 1990. Kirja ei aiheuttanut suurempaa huomiota. 

Marraskuussa 1977 von Däniken saapui vierailemaan Suomeen ja mark- 
kinoimaan uutta kirjaansa. Kustantajan mukaan von Däniken ”valtasi 
kaikki tiedotusvälineet ja täytti luentosalit”3* Hän piti tiedotustilaisuuden, 
esiintyi Helsingin Akateemisessa kirjakaupassa ja yliopistolla Porthanian 
suuressa luentosalissa. Luentosali oli ääriään myöten täynnä, ja moni jäi 
ulkopuolelle. Von Dänikeniä haastateltiin myös Mainos-TV:n Erikoistoimi- 
tus-ohjelmassa. Häntä tituleerattiin julkisuudessa maailman menestyneim- 
mäksi tietokirjailijaksi, mutta osa medioista suhtautui häneen avoimen 
vihamielisesti ja osa vaikeni vierailusta täysin. Esimerkiksi lusikantaivutus- 
tempuistaan tunnetun israelilaisen esiintyjän Uri Gellerin Suomen vierai- 
luihin verrattuna von Dänikenin käynti tuli ja meni ilman, että koko kansa 
olisi asiaa edes huomannut. 

Von Dänikenin visiitin jälkeen hänen saamansa julkisuus kääntyi sel- 
västi kielteiseksi. Eräs armottomimmista hyökkäyksistä häntä vastaan oli 
Seppo Hyrkäksen koko sivun artikkeli Uudessa Suomessa toukokuussa 
1978. Otsikolla ”Takaisin tähtiin — tättärää!” Hyrkäs murskaa von Däni- 
kenin teesit yhden toisensa jälkeen. Hyrkäs muistuttaa von Dänikenin 
erehtyneen käyttämään lähdeaineistonaan New Scientist lehden aprillipi- 
laa mannantekokoneesta, toteaa von Dänikenin valehdelleen käynnistään 
Ecuadorin luolissa ja kertoo haamukirjoittajan joutuneen korjaamaan joka 
ainoaa riviä von Dänikenin esikoisteoksen käsikirjoituksesta. 

Hyrkäs selostaa niin ikään laajasti länsisaksalaisen psykologin Knut 
Hebertin näkemyksiä, joiden mukaan von Dänikenin kirjat ovat psykolo- 
giselta luonteeltaan peitelty kirjailijan kiihkouskovaisen isän murha. Ty- 
rannimaisen kasvatuksen saanut von Däniken surmaa symbolisella tasolla 
isistä suurimman eli vanhatestamentillisen jumalan. Näin hän pääsee eroon 
sekä pelkäämästään ankarasta isästä että tämän edustamasta ahdistavasta 
uskonnosta. Yhdeksänvuotiaana von Däniken oli nähnyt omin silmin ame- 
rikkalaisen pommikoneen pakkolaskun Sveitsiin. Hebertin mukaan tämä oli 
avainkokemus, joka kiteytyi myöhemmin pakkomielteeksi jumalten tulosta. 

Von Däniken ja teoria muinaisista astronauteista olivat 1980-luvulle 
tultaessa melkoisesti ryvettyneet. Ufologinen aktiivisuus oli lamaantunut, 


Kuva 10. Palenauesta löytynyt mayakuningas Pacalin kivilaatta esittää von Dänikenin mukaan astro- 


nauttia kapselissaan. 

vaikka ufokirjoja vielä julkaistiinkin jonkin verran. Von Dänikenin viimeis- 
ten suomennosten jälkeen ilmestyi saksalaisen tieteiskirjailijan Walter 
Ernstingin tieteisromaanin suomennos ...ja sinä päivänä jumalat kuolivat 
(1981) ja Peter Kolosimon Ajaton maa (1982). Kirjat eivät herättäneet suu- 
rempaa kiinnostusta, ja 1980-luvun puolivälissä kustantajat menettivät us- 
konsa aihepiiriin ja jättivät sen kokonaan. 

Auttamattomasti myöhässä tuli myös suomalaisten alan kirjojen täh- 
denlento. Oikeastaan ainut Suomessa kirjoitettu todellinen muinaisast- 
ronauttikirja on Tom Pellertin lleyn komeetta (1982). Tom Pellert on pei- 
tenimi, sillä kirjoittaja pelkäsi Raamatun uudelleentulkinnan herättävän 
joissain ihmisissä aggressioita. Kirja sisältää lähinnä von Dänikenin ja 
Blumrichin teorioiden jatkokehittelyä erityisesti apokryfikirjoihin kuu- 
luvan Heenokin kirjan tarkan tulkinnan avulla (apokryfikirjat ovat alku- 
kristillisiä tai juutalaisia kirjoituksia, jotka on jätetty Raamatun kaanonin 
ulkopuolelle). 

Pellert analysoi Heenokin kirjan sisältöä lause lauseelta päätyen samaan 
johtopäätökseen kuin Blumrich kymmenisen vuotta aikaisemmin Hese- 
kielin kirjan osalta. Heenokin kirja kertoo Maan ulkopuolisen tutkimus- 
ryhmän saapumisesta ja kohtaamisesta ihmisten kanssa. Pellertin mukaan 
Heenok pääsi myös avaruuslennolle vierailijoiden kanssa. Juutalaiset eivät 
olleet ainoita, joiden elämään ja uskontoon muukalaisten vierailu jätti jäl- 
kensä, vaan Pellert tulkitsee käytännössä kaikkien muidenkin uskontojen 
joko syntyneen tai muuttuneen avaruusvierailijoiden vuosia kestäneen ja 
koko maapallon kattaneen kyläilyn ansiosta. Muukalaisten alukset olisivat 
olleet kristittyjen kirkkojen ja temppeleiden esikuvia. Tämä selittäisi kirk- 
kojen rakettia muistuttavat yksityiskohdat ja kirkonkellojen soiton, joiden 
kumu jäljittelisi lähtevän raketin jyrinää. 

Lukuun ottamatta kirjan loppupuolen syrjähyppyä Immanuel Velikovs- 
kin, venäläissyntyisen yhdysvaltaisen psykoanalyytikon, näennäistieteel- 
lisiksi katsottuihin teorioihin Pellert on uskottavampi kuin von Däniken. 
Velikovski uskoo planeettojen kiertoratojen olleen kaaoksessa vielä muu- 
tama tuhat vuotta sitten ja esimerkiksi Venuksen irronneen Jupiterista ja 
aiheuttaneen Maan lähiohituksissaan taivaallisia ihmeitä, joista kerrotaan 
Raamatussa. Pellertin teos kuuluu suomen kielellä julkaistuista muinais- 
astronauttikirjoista laadukkaimpiin. 

Vaikka Pellert itse myöhemmin valitteli, ettei kukaan ollut rohjennut 
keskustella hänen kirjoittamistaan aiheesta, sai kirja todellisuudessa melko 

paljon huomiota osakseen. Pellert markkinoi teostaan ja teorioitaan aktii- 
visesti. Hän esiintyi radiossa ja televisiossa sekä useiden lehtien palstoilla. 
Pellertin kirja herätti keskustelua useamman vuoden keskittyen käytän- 
nössä kokonaan uskonnollisiin ja raamatullisiin kysymyksiin. Vielä vuonna 
1986 — neljä vuotta teoksen julkaisemisen jälkeen — silloinen eksegetiikan 
eli historiallis-kriittisen raamatuntutkimuksen apulaisprofessori Raija Sol- 
lamo kirjoitti Teologiseen Aikakauskirjaan viiden sivun perusteellisen artik- 
kelin. Sollamo esittää Pellertin ymmärtäneen täydellisesti väärin Heenokin 
kirjan synnyn ja merkityksen. 

Tiedeyhteisöstä dänikenismin haasteeseen vastasivat pääasiassa ufolo- 
giaa laajemminkin arvostelleet tähtitieteilijät, jotka järjestäytyivät viralli- 
sesti vuonna 1987 Skepsis ry:ksi. Skeptikoiden ja Skeptikko-lehden henki- 
nen koti ainakin ufoilmiön ja muinaisastronauttiteorioiden osalta löytyy 
Tähtitieteellinen yhdistys Ursasta sekä Tähdet ja avaruus -lehdestä. Ennen 
kuin Tähdet ja Avaruus 1980-luvun alussa aktivoitui ufokysymyksessä, kri- 
tiikkiä ufologiaa ja etenkin von Dänikeniä kohtaan esitettiin 1970-luvun lo- 
pulla Kriittisen tutkimusryhmän Alfa-lehdessä. Samat kirjoittajat siirtyivät 
lehdestä toiseen joko ufokysymyksen perässä tai sitten sen itse mukanaan 
vieden. Myös Vapaa-ajattelijat voidaan nähdä yhtenä Skepsiksen edeltäjänä 
ja hengenheimolaisena. He eivät kuitenkaan suhtautuneet muinaisastro- 
nauttiteorioihin yksinomaan tyrmäten. Teoriat heittivät haasteen myös 
arkeologialle ja historiankirjoitukselle. Historioitsijat ja arkeologit eivät 
kuitenkaan joitakin poikkeuksia lukuun ottamatta reagoineet mitenkään 
omien tieteidensä tulosten kyseenalaistamiseen, tai sitten he eivät katso- 
neet oman tieteensä tulleen kyseenalaistetuksi. 


AVARUUSMUUKALAISET TAIVAALLISINA MERKKEINÄ 
JA JUMALAN ASIALLA 


Suomalaisen ufologian historiasta löytyy yllättäviä kristillisiä kytköksiä. 
Saarnaaja Frank Mangsin nostattama herätys sota-ajan Suomessa johti 
vuonna 1942 kustannusosakeyhtiö Kuvan ja Sanan perustamiseen. Yhtiötä 
johti Ensio Lehtonen, ja se kustansi muun muassa Kipinä-lehteä (perus- 
tettiin 1948 nimellä Nuorten Raamattukerho, muutettiin Kipinäksi 1953). 
Lehti ilmestyi kerran kuussa vuoteen 1993, jolloin tahti harveni neljään nu- 
meroon vuodessa, ja 2000-luvun alussa sen julkaiseminen lopetettiin. Ki- 
pinässä olivat keskeisiä niin Raamatun kuin uudemmatkin profetiat, ja se 

määrittelikin itsensä Suomen ainoaksi ”profeetallisen sanan äänitorveksi”. 
Lehdessä kannettiin myös huolta kansan moraalisesta tilasta; osansa saivat 
niin alkoholi, tupakka, tanssi kuin elokuvatkin. 

Lehtonen esitti näkemyksensä Kipinässä ufoilmiöstä jo vuonna 1954. 
Artikkelissaan ”Lentävät lautaset” hän toi ufot esiin Jeesuksen toisen tu- 
lemisen raamatullisina merkkeinä. Lehtonen viittaa myös Nebukadnessa- 
rin (tai Belsassarin, Babylonian viimeisen hallitsijan) pitojen kuuluisaan, 
yliluonnollisesti ilmestyneeseen seinätekstiin sekä väitteisiin Amerikan 
ilmavoimien hallussa olevista ufon kappaleista. Samana vuonna jouluter- 
vehdyksessään lukijoille Lehtonen esitti, että jos enkeli laskeutuisi Man- 
nerheimintielle, sitä luultaisiin lentäväksi lautaseksi. 

Lehtosen laaja kirjatuotanto jakautui kahteen osaan: hartauskirjoihin ja 
eskatologiseen profetiakirjallisuuteen. Suurimmaksi menestykseksi osoit- 
tautui hartauskirja Äidin rukous (1936). Sitä oli vuoteen 1964 mennessä 
painettu 100 000 kappaletta. Lehtosen profeetalliseksi päätyöksi muodos- 
tui sen sijaan Ajan kello (1957), jossa hän luo nykyhetken tapahtumista ja 
Raamatun eskatologisista profetioista vaikuttavan kokonaisuuden. Sodat, 
atomipommi ja Israel nähdään lopun merkkeinä samoin kuin moraalinen 
rappio sekä mormonien ja jehovantodistajien kaltaiset ”eksytykset”. Oman 
lukunsa saavat spiritismi, parapsykologia ja astrologia. 

Ajan kellossa Lehtonen käsittelee myös — viisi vuotta ennen ensimmäi- 
siä Suomessa ilmestyneitä ufokirjoja — kuuden sivun ja neljän valokuvan 
verran lentäviä lautasia otsikolla ”Merkkejä taivaalla” Hän kertoo muun 
muassa vuoden 1954 auringonpimennyksen yhteydessä kuvatuista valo- 
ilmiöistä, yhdysvaltalaisten Kenneth Arnoldin ja kapteeni Thomas F. Man- 
tellin kuuluisista tapauksista sekä kontra-amiraali Delmar S. Fahrneyn ja 
lentomarsalkka Sundayn lentävien lautasten olemassaoloa tukevista lausun- 
noista. Kapteeni Mantellin tapaus oli dramaattinen ja nousi sittemmin ufo- 
perinteen klassikoksi; Mantell kuoli koneensa maahansyöksyssä jahdattu- 
aan ufoa (skeptikot ovat selittäneet kohteen säähavaintopalloksi). Useisiin 
raamatunkohtiin tukeutuen Lehtonen vakuuttaa lentävien lautasten olevan 
todellisia. Ne eivät kuitenkaan ole vierailijoita toiselta planeetalta, ja ”eh- 
käpä ne eivät ole pahuuden henkiolentojakaan”. Lehtosen mukaan lentävät 
lautaset ovat "niitä merkkejä, joita taivaan ja maan Herra armossaan antaa 
ihmislapsille ennen toista tulemustansa”? Ajan kellosta ilmestyi useita pai- 
noksia, ja usean vuoden ajan Kipinästä uhrattiin puolikas tai jopa koko sivu 
kirjan markkinointiin. Kirjaa mainostettiin Kipinässä vielä vuonna 1968. 

Lentävät lautaset olivat vuonna 1957 näkyvästi esillä myös Kipinässä. 
Heti vuoden alkupuolella ne pääsivät esiin kansikuvassa ja monisivuisessa 
jutussa. Juttu on osin sanatarkasti yhtenevä vuoden lopulla ilmestyneen 
Ajan kellon kanssa. Lisäksi Lehtonen kertoo yhdysvaltalaisesta lentokap- 
teeni Lawrence W. Vintherin tapauksesta vuodelta 1951 ja pohtii laajem- 
min pahuuden henkiolentojen mahdollista osuutta erityisesti humanoidi- 
havainnoissa. Saman vuoden lopulla lentäviä lautasia käsiteltiin lehdessä 
vielä kahdesti lopun ajan taivaallisina merkkeinä. Näissä artikkeleissa tulee 
esiin myös uusi tekijä, joka myöhemmin paljolti syrjäyttää lentävät lauta- 
set ”taivaallisen merkin” asemasta: Sputnik ja avaruuden valloitus. Vielä 
vuonna 1957 tekokuut ja lentävät lautaset mainitaan rinnakkain, mutta 
myöhemmissä Kipinä-lehdissä avaruuden valloitus saa useimmiten yksin 
edustaa lopun ajan merkkiä taivaalla. 

Samanlaisia ajatuksia lentävistä lautasista oli 1950-luvulla muillakin 
kristityillä kuin Lehtosella. Esimerkiksi Toivo Pajalan joka suhteessa pal- 
jon Ajan kelloa muistuttaneessa kirjassa tumat Raamatun profetian valossa 
(1958) uhrataan miltei kaksikymmentä sivua ufoilmiölle. Lehtosen tavoin 
Pajalakin todistelee ensin lentävien lautasten olevan todellisia ja tulkitsee 
sitten niiden olevan merkkejä Jeesuksen paluusta. 

Vielä vuonna 1960 Lehtonen kirjoitti neuvostoliittolaisen Matest Ag- 
restin teoriasta, jonka mukaan toisen planeetan avaruuslaiva laskeutui 
Raamatun aikoina Baalbekin terassille ja tuhosi Sodoman ja Gomorran 
kaupungit. Tämän jälkeen lehteen saapui toimittajaksi Leo Meller, joka sai 
tai otti ufokysymyksen käsittelyn tehtäväkseen. Lehtonen palasi kuitenkin 
vielä kirjatuotannossaan ufoihin amerikkalaisen Gordon Lindsayn kanssa 
toimittamassaan teoksessa 100 merkkiä Jeesuksen tulemuksesta (1967): ”Ol- 
koon lentävien lautasten alkuperä mikä tahansa, meidän on syytä pitää 
niitä todellisina ajan merkkeinä” Lehtosen mukaan myös 1960-luvun 
ensimmäiset SETI-projektit (Search for Extra-Terrestrial Intelligence), joilla 
etsitään älyllistä elämää avaruudesta, olivat lopun ajan merkkejä. 

Kun järjestäytynyt ufotutkimus pääsi 1960-luvun alussa porvoolaisen 
Lentävät lautaset -kerhon ja Interplanetistien myötä käyntiin, sukeutui 
vilppulalaisesta rovasti Arvi Merikalliosta alan yksi keskeisimmistä hen- 
kilöistä. Hän kuitenkin jätti Interplanetistien jäsenyyden ja puheenjohta- 
juuden vuonna 1965 mainiten perusteluiksi Raamatun vastaisen hengen ja 
sääntöjen vastaisen toiminnan. Eron taustalla olivat ainakin Merikallion 
erimielisyydet teosofisesti suuntautuneen Margit Lilius-Mustapan kanssa. 

Merikallio perusti saman tien oman, ”kristillissiveellisen yleisnäkemyksen 
hengessä? toimivan Suomen Planetistien Seura ry:n (SPS). 

Planetisteja kutsuttiin ”pappien ufokerhoksi”, koska siinä oli aktiivisesti 
mukana muun muassa korkealla kirkon hierarkiassa ollut tuomiorovasti 
Eino Sares. SPS — tai ainakin Merikallio — oli vakuuttunut ”luojan luomien 
avaruus-asukkaitten” olemassaolosta: ”emme asu yksin valtasuuressa ava- 
ruudessa”. Yhdistyksensä avulla hän pyrki taistelemaan sitä käsitystä vas- 
taan, että ”tähtiveljiemme sanoma” olisi ”panteistista mystiikkaa”>* Kirkon 
saarnastuolista Merikallio julisti, että lentävät lautaset tulevat suorittamaan 
kristittyjen tempauksen taivaisiin lopunaikojen koittaessa. 

Planetistiseurassa oli parhaimmillaan satoja jäseniä. Paikalliskerhoja 
perustettiin useille paikkakunnille, mutta kotipaikkana ja keskuksena oli 
Vilppula. Seura julkaisi Planetisti-lehteä, joka oli ulkoasultaan vaatimaton 
ja ilmestyi vain pari kertaa vuodessa. Merikallio, yhdistyksen keulakuva, 
esiintyi paljon julkisuudessa. Hän oli lähtöisin lestadiolaispiireistä, missä 
kunnioitetun pappismiehen ufoharrastuksesta mieluiten vaiettiin. Sitä 
myös ihmeteltiin ja paheksuttiin. 

Planetistit oli selkeästi keskittynyt nykypäivän ufoilmiöön, eikä Plane- 
tisti-lehdessä juuri käsitelty muinaisia vierailijoita. Merikallio oli kuitenkin 
vakuuttunut myös menneisyyden ufojen olemassaolosta: ”Vuosituhansien 
takaiset todisteet kirjallisina, kallio-hakkauksina, -maalauksina, merkki- 
kivinä tms. kertovat vakaata ufototuutta, ja todistavat: ei uutta auringon 
alla, mitä on nyt sitä on ollut ennenkin” 

Merikallio hallitsi seuraansa yksinvaltaisesti, joten hänen voimiensa 
iän myötä ehtyessä Planetistien toiminta hiipui. ”Huomioon ottaen SPS/ 
kenttätoiminnan vakioituneen kuoleutumisen? seuran hallituksella ei 
ollut keväällä 1972 muuta mahdollisuutta kuin lakkauttaa seura. Aina- 
kin Tampereen paikalliskerho päätti kuitenkin jatkaa itsenäisenä omaa 
toimintaansa. 

Useita kirjoja kirjoittanut ja kirkkoherrana Helsingissä toiminut Voitto 
Viro puuttui ufokeskusteluun. Hän oli näkyvästi esillä paitsi uskonnolli- 
sena ja yhteiskunnallisena vaikuttajana myös yliluonnollisen tutkijana ja 
tuntijana. Viro kirjoitti kirja-arvosteluja ufokirjoista ja esiintyi muutoinkin 
lehtien palstoilla ufoaiheen yhteydessä. Ufoinnostuksen ollessa suurimmil- 
laan keväällä 1971 Kalevassa oli juttu, jossa hän piti ufoja täysin mahdolli- 
sena selityksenä monille Raamatun tapahtumille. Viro hyväksyi yhdeksi 
mahdollisuudeksi senkin, että Jeesus olisi ollut humanoidi. Yliluonnollisia 

ilmiöitä käsitelevässä kirjassaan Sielu on suunnaton ihme (1981) hän kertoo 
erityisesti Raamattuun liittyvistä muinaisia astronautteja koskevista speku- 
loinneista, ja toteaa, että von Dänikenin vakavalle pyrkimykselle mystee- 
rien selvittämiseen ei ole syytä nauraa. 

Vaikka monet yksittäiset papit olivatkin kiinnostuneita ufologiasta, pa- 
pisto otti yleensä varovaisesti kantaa ufoihin. Yksittäiset papit saattoivat 
olla esillä sanoma- ja aikakauslehdissä, mutta esimerkiksi teologisissa jul- 
kaisuissa ufologiaan tai muinaisastronauttiteorioihin puututtiin hyvin vä- 
hän. Näin oli siitä huolimatta, että etenkin von Dänikenin esikoisteoksen 
sanottiin järkyttäneen kirkollisia piirejä. Kirkko instituutiona ei ole ottanut 
mitään virallista kantaa ufokysymykseen. Välinpitämättömyys herätti kat- 
keruutta vähintäänkin niissä, joiden mielestä muinaisastronauttiteorioiden 
ja ufologian tärkein merkitys oli niiden raamatuntulkinnoissa tai uskonnol- 
lisessa sanomassa. : 

Koska muinaisastronauttiteoriat ovat syntyneet kristillisessä kulttuu- 
ripiirissä, ei ole ihme, että Raamatun kertomuksilla on ollut niin suuri 
merkitys niiden synnyssä ja niistä käydyssä debatissa. Itse asiassa ennen 
ensimmäisenkään suomenkielisen ufokirjan ilmestymistä pastori Wiljam 
Aittala kirjoitti 1950-luvun lopulla teoksen Kaikkeuden sanoma avaruuskau- 
den ihmiselle, jossa hän spekuloi Raamatun Jumalan poikien olleen muiden 
maailmojen lankeamattomia asukkaita ja Heenokin olleen ”ihmiskunnan 
ensimmäinen avaruusmatkailija”. Aivan muinaiset astronautit -teorioiden 
tapaan Aittala sanoo, että on ”sekä Raamatun että terveen järjen mukaista 
uskoa, että on olemassa muitakin maailmoja kuin meidän” ja että ”yhtä 
varmaa on myöskin se, että Maa on useaankin otteeseen ollut kanssakäy- 
misessä näiden muiden maailmojen asukkaiden kanssa”? Mielenkiintoista 
on, että itse kristillisen perinteen sisälläkin jo 1950-luvulla Suomessa esiin- 
tyi tällaista eräänlaista vaihtoehtoista raamatuntulkintaa, jossa osa Raa- 
matun kertomuksista katsottiinkin kuvauksiksi avaruusvierailijoista eikä 
Jumalasta. 

Kristillisten perinteiden ja avaruusolentouskomusten — joiden aluee- 
seen ufot ja muinaisastronauttiteoriat kuuluvat — suhde onkin ylipäänsä 
monisäikeinen. Jo paljon ennen modernin ufoilmiön alkua vuonna 1947 
osalla kristillisistä uskontokunnista on ollut valmiutta uskoa avaruuden 
olevan asuttu. Erityisesti adventistit ovat uskoneet taivaan olevan konk- 
reettinen planeetta tai paikka universumin tai linnunradan keskuksessa, 
ja avaruuksien lukemattomien aurinkokuntien on ajateltu olevan asuttuja. 

Liikkeen merkittävin innoittaja Ellen G. White kirjoitti jo 1800-luvulla 
siitä, kuinka ”pelastetut? tulevat väsymättä lentämään rajattoman avaruu- 
den kaikkiin maailmoihin ja siellä saavat ”maan lapset tutustua lankeamat- 
tomien olentojen iloon ja viisauteen”. Arvi Merikallio huomauttaa Plane- 
tisti-lehden pääkirjoituksessaan (3/1970) myös lestadiolaisen herätysliik- 
keen perustajan, pastori Lars Levi Laestadiuksen uskoneen elämään muilla 
planeetoilla. Suomalainen adventistisaarnaaja O. Angervo uhrasi ensin 
omakustanteena ilmestyneessä kirjassaan Suuria tapahtumia pienessä maa- 
ilmassa (1939) kymmenen sivua ”asutuille maailmoille”. 


LEO MELLER TUTKAILEE UFOILMIÖTÄ AVOIMESTI 


Esittämällä avaruusolennon ihmisen luojana ja tulkitsemalla uskonnollisia 
tekstejä avaruusnäkökulmasta muinaisastronauttiteoriat kyseenalaistavat 
uskontojen jumalallisen alkuperän. Siten niiden voidaan kokea hyökkää- 
vän uskonnollisen ajattelun ydintä vastaan. Ei siis ihme, että tiedeyhteisön 
lisäksi juuri kristilliset piirit vastustivat teorioita voimakkaimmin. Suo- 
messa tämä käytännössä tarkoitti vapaiden suuntien reaktiota — dänike- 
nismi herätti suurinta kielteistä huomiota vakaumuksellisissa kristityissä. 
Muinaisastronauttiteorioiden epäkristillisiksi koettuja argumentteja pa- 
heksuttiin myös yleisesti. Ufologia laajempana ilmiönä on päässyt myös 
useiden uususkontoja ja new agea arvostelleiden kristillisten julkaisujen 
sivuille. Näkyvimmän osan ufologiasta muodosti jo 1980—1990-luvuilla new 
age -uskonnollisuuteen liitetyt ufokontaktikertomukset, kosmisten vies- 
tien kanavointi ja tietoisuuden kehityksen tavoittelu. Kritiikin kiivaudessa 
ja määrässä vapaiden suuntien joukosta nousee yksi henkilö ylitse mui- 
den: fundamentalistisena kristittynä tunnettu Leo Meller. Hän tosin aloitti 
ufoilmiön maltillisilla tarkasteluilla, kuten tästä luvusta selviää. 

Ensio Lehtonen luotsasi Kipinää aina kuolemaansa vuoteen 1971 
saakka, jonka jälkeen Melleristä tuli päätoimittaja. Hän toimi Lasten Kuva- 
lehden toimitussihteerinä ja Kipinän toimittajana jo 1960-luvun alussa 
mutta lähti sitten vuosiksi 1965-1967 Yhdysvaltoihin opiskelemaan. Meller 
sai oppia helluntailiikkeen Bible Training Centerissä Arizonassa. Palattu- 
aan 1960-luvun lopulla Kipinään hänen osuutensa lehden teossa kasvoi. 
Päätoimittajuus lankesi Lehtosen kuoltua Mellerille kuin itsestään. Hän oli 
tullut Kuvan ja Sanan toimintaan mukaan jo 14-vuotiaana, jolloin Lehto- 
sesta tuli tärkeä hahmo hänen elämälleen ja ajattelulleen. 

Meller päätyi myös juuri ennen Lehtosen kuolemaa perustetun Patmos 
ry:n johtoon. Patmos on tunnustuskuntiin sitoutumaton, yleiskristilli- 
nen evankelioimistyön ja kehitysavun organisaatio. Nimensä yhdistys sai 
Ilmestyskirjan jakeista 1:9—11; niissä mainitaan Kreikan saari Patmos, jossa 
ollessaan apostoli Johannes sai jumalallisen tehtävän opastaa seurakuntia, 
kristillistä yhteisöä. Patmos harjoittaa evankelioimista, kehitysprojekteja 
ja katastrofiapua kaikkialla maailmassa, mutta erityisesti kohteina ovat ol- 
leet Israel, Itä-Eurooppa ja Venäjä. Israel oli jo Ensio Lehtosen lempilapsi, 
josta hän muun muassa kirjoitti kolmen kirjan trilogian. Myös Kipinä-lehti 
puolusti ja ymmärsi Israelia. Aktiivisen itätyönsä ansiosta Patmos ja Meller 
joutuivat vuonna 1984 pahaan ahdinkoon, kun Raamattujen salakuljetta- 
minen ja avoin kommunismin vastustaminen veivät Mellerin vankilaan ja 
yhdistyksen lakkautettavaksi. Huhutaan, että vain glasnostin eteneminen 
Neuvostoliitossa mahdollisti hovioikeuden päätöksen, jolla Patmoksen 
lakkauttaminen peruutettiin. Melleriä voidaan pitää kristittyjen vapaiden 
suuntien tunnetuimpana hahmona maassamme. Hän on saanut nimiinsä 
jopa oman uudissanan ”mellerismi”, joka tulee hänen yltiökirjaimellisista 
lopun aikoja koskevista raamatuntulkinnoistaan. 

Jo vuonna 1961 Meller kirjoitti Kipinään laajan artikkelin ”Lentävät 
lautaset ovat sittenkin todellisuutta!” Esillä ovat jälleen Arnold, Mantell ja 
Sunday mutta myös esimerkiksi Harvardin yliopiston astrofysiikan pro- 
fessori Donald H. Menrel ja puolalaissyntyinen, yhdysvaltalainen George 
Adamski, yksi merkittävimmistä, 19 50—1960-lukujen ufokontaktihenki- 
löistä. Meller kertoo monista eri tapauksista niin Suomessa kuin maailmal- 
lakin. Näistä hämmästyttävin on väite kiinni saadun natsirikollisen Adolf 
Eichmannin kirjasta ”24. joulukuuta 1960”, jonka mukaan lentävällä lau- 
tasella saapuvan olennon olisi tuona päivänä pitänyt tulla tuomaan maail- 
maan pysyvä rauha. Meller esittää, että lentävät lautaset ovat yliluonnollista 
alkuperää olevia lopun ajan merkkejä mutta etenkin humanoidikontaktien 
ja niissä annetun kehotuksen maailmanrauhaan merkki ”demoonisten” voi- 
mien eksytyksestä. 

Mellerin ensimmäinen profeetallinen kirja oli Avattu tulevaisuus (1962). 
Selkeästi Lehtosen Ajan kellon jalanjälkiä seuraavassa teoksessaan Meller 
tuo esiin useimmat niistä teemoista, joita hän seuraavina vuosikymmeninä 
käsittelee. Ufot ovat mukana kahdeksan sivun osuudella, otsikolla ”Len- 
tävien lautasten arvoitus”. Meller luettelee samoja tapauksia, lausuntoja ja 
raamatunkohtia, jotka ovat tuttuja sekä Ajan kellosta että Kipinän sivuilta. 

Hän laajentaa aiheen käsittelyä menneisyyden tapahtumiin ja kertoo yh- 
dysvaltalaisen ufologin ja Saucers-lehden toimittajan Max B. Millerin kir- 
jaan Flying Saucers Fact or Fiction (1957) tukeutuen muinaisen Egyptin, 
Intian ja keskiaikaisen Englannin lentävistä esineistä. Mellerin suurta kiin- 
nostusta aihepiiriä kohtaan osoittaa, että hän pyysi juuri perustetun kus- 
tannusosakeyhtiö Vimanan toimitusjohtajalta, kauppatieteiden maisteri 
Joel Rehnströmiltä, apua tutustuakseen alan ulkomaiseen kirjallisuuteen. 
Meller pohdiskelee, ovatko lentävät lautaset demonista alkuperää vai läh- 
töisin toisilta planeetoilta. Ilmiön todenperäisyydestä hän on vakuuttunut: 
”Nykyisin on lautasten olemassaolon puolesta esitetty niin eittämättömiä 
todisteita, että asiaan vain summittaisestikin perehtyneen on myönnettävä 
ilmiöiden todellisuus.** 

Vuonna 1963 Meller arvosteli Kipinässä englantilaisen kirjoittajan ja 
esoterian harrastajan Desmond Leslien ja George Adamskin kaksiosai- 
sen kirjan Lentävät lautaset — onko niitä? (suom. 1962, alkup. 1953). Hänen 
mukaansa ”teos on omiaan meidän nk. avaruusaikakaudellemme” ja ”mie- 
lenkiintoinen ja jännittävä tutkielma, jonka kaltaista ei aikaisemmin ole 
maassamme julkaistu”. Meller kehottaa kuitenkin pitämään mielessä Raa- 
matun absoluuttisen ilmoituksen ja varomaan kristilliselle totuudelle vie- 
raita johtopäätöksiä. Kun Meller jätti niin Kipinän kuin Lasten Kuvalehden- 
kin muutamaksi vuodeksi, koska opiskeli Yhdysvalloissa, hänen ollessaan 
poissa Kipinässä ei käsitelty lentäviä lautasia kertaakaan. 

Meller palasi Kipinän sivuille vuonna 1967 käyttäen nimimerkkiä ”Spec- 
tator” eli Katselija. Heti ensimmäinen Spectatorin kirjoitus käsitteli len- 
täviä lautasia. Meller kertaa ilmiön historiaa ja virallisten tahojen vakavaa 
suhtautumista kysymykseen. Artikkelin ydin on kuitenkin teologisessa 
pohdiskelussa enkelimaailman rakenteesta ja siitä, onko Jumala luonut fyy- 
sistä elämää myös muille taivaankappaleille. Jälleen Meller mainitsee va- 
kaan uskonsa ilmiön todellisuuteen: ”Lentävien lautasten taustasta voidaan 
väitellä. Mutta ne ovat olemassa!” Seuraavana vuonna nimimerkki paljas- 
tettiin Melleriksi, ja hän alkoi kirjoittaa juttuja myös omalla nimellään. 

Ensimmäisessä omalla nimellään kirjoittamassaan jutussa vuonna 
1968 Meller ennusti lisääntyvää ufoaktiivisuutta alkavalle vuodelle. Vaikka 
Kipinä piti sitten taukoa ufoilmiön käsittelystä, Meller jatkoi paneutu- 
mista asiaan ja oli mukana Suomen Planetistien Seuran toiminnassa. Hän 
esimerkiksi toimi tulkkina yhdysvaltalaisen ufotutkijan Frank Strangesin 
Suomen-vierailulla vuonna 1967. Mellerin motivaatiosta ufokysymykseen 

ertoo myös se, että hän osallistui yhtenä neljästä keskustelijasta Planetis- 
sen järjestämään ufopaneeliin Kauppakorkeakoulun suuressa luentosa- 
issa tammikuussa 1969. Kipinän ohella Meller kirjoitteli myös muihin leh- 
sin. Hän muun muassa haastatteli 1960-luvun lopulla Tapani Kuningasta 
afoista Nykypostiin nimimerkillä ”Merlin”. 


AVARUUSVIERAAT SITTENKIN SAATANALLISIA 


Ufot palasivat Kipinän sivuille siinä numerossa, jossa Meller otti Kuvan ja 
Sanan ohjakset käsiinsä Ensio Lehtosen kuoltua kesällä 1971. Irmeli Miet- 
tisen artikkelissa ufoilmiö leimataan Saatanan eksytykseksi. Niin dänike- 
nismi, ufouskonnot kuin Urantia-kirjakin saavat Miettisen tuomion. Seu- 
raavana vuonna Meller haastatteli geologi Torvald Borgia otsikolla ”Totuus 
ufoista pelottaa”. Kolmella sivulla Borg todistelee koko ufoilmiön olevan 
Saatanan eksytystä. Borg tukeutuu merkittävien ufologien John A. Kee- 
lin (Yhdysvallat), Jacgues Valleen (Ranska) ja Brinsley Le Poer Trenchin 
Englanti) näkemyksiin ja kehottaa lukijoita varomaan ufoja. 

Sallimalla ufojen vastaiset artikkelit Kipinässä ja osallistumalla niihin 
Meller antoi selvän merkin siitä mitä oli tulossa. Jatkuvasti jyrkentyvä linja 
johti avoimeen hyökkäykseen ufologiaa vastaan. Mellerin kirja Ufot ja maa- 
ilmanloppu (1973) syntyi nimellisesti reaktiona von Dänikenin teorioihin 
mutta käytännössä käsitteli ja tuomitsi ufologian yleisemmin. Meller käy 
itsevarmaan tyyliin ufologisten ja dänikeniläisten raamatuntulkintojen 
kimppuun. Kirja jakaantuu neljään osaan: Meller osoittaa ufoilmiöiden 
olevan todellisia ja esittää demonisten henkiolentojen olevan niiden ta- 
kana, käsittelee Raamatun kanssa ristiriitaisia ufologisia väittämiä, todistaa 
Raamatun kertomusten olevan reaalisesti totta ja paljastaa henkimaailman 
kolmeosaisen Maan valloitussuunnitelman. Ufot ovat osa tätä saatanallista 
petosta, ja ”ufovalhe” palvelee pahuuden henkivoimia. Kirjassaan Mel- 
ler osoittaa laajan perehtyneisyytensä ufoaiheeseen. Kirjaa mainostettiin 
Kipinässä useaan otteeseen, ja kerrottiinpa sen käännösoikeuksia kysellyn 
muihinkin Pohjoismaihin. Ufologian piirissä Mellerin kirja luonnollisesti 
tyrmättiin. 

Osa teoksesta julkaistiin Kipinässä artikkelina, joka valotti ”mustapu- 
kuisten miesten” ja henkimaailman yhteyttä. Artikkelin todetaan, että ai- 
neellistuessaan MIB-olennoista (Men in Black) tulee rikin tuoksua, joten 
ei ole epäilystäkään, etteivätkö ne olisi pahan henkimaailman aineellistu- 

mia: ”Menneen ajan aineellistuneet saatanan enkelit ovat nykyisin alkaneet 
esiintyä mustapukuisina miehinä”? 

Vuonna 1974, kuin jatkumona Mellerin kirjallaan aloittamaan hyökkä- 
ykseen, Kipinä käsitteli ufoaihetta tämän tästä. Otollisen syyn jatkuvaan 
asiaan puuttumiseen antoi Uri Gellerin saama valtava julkisuus. Kipinässä 
kirjoitettiin Gelleristä vuonna 1974 kolmesti, ja joka kerta hänen ufoyhtey- 
tensä tuotiin näyttävästi esiin osoituksena pimeyden henkivaltojen osal- 
lisuudesta. Samana vuonna Kipinässä käytiin von Dänikenin kimppuun 
kahdella lisäartikkelilla. Vielä vuonna 1976 lehdessä oli yksi Gellerin ja ufo- 
jen vastainen lukijakirje sekä toinen, ufologian eksytyksestä yleisemmin 
varoittava artikkeli. Mutta sitten Kipinän — samaan tapaan kuin muunkin 
julkisuuden — suurempi kiinnostus ufoihin katosi pitkäksi aikaa. Merkille 
pantavaa on, että Meller itse kirjoitti sillä erää viimeisen ufoartikkelinsa jo 
vuoden 1974 alussa. Hän julkaisi vielä aihetta käsitteleviä juttuja Kipinässä, 
mutta hänen oma huomionsa oli jo kiinnittynyt muualle. 

Kirjaneliön julkaisemassa John Allanin kirjassa Arvoitusten edessä (1981 
paneudutaan von Dänikenin teorioihin aukeaman verran. Allan ei tyydy 
vain luettelemaan von Dänikenin ajattelun virheitä ja toteamaan Raamatun 
olevan eri mieltä, vaan hän myös analysoi von Dänikenin valtavan suosion 
syitä: hän oli kirjoittanut aikana, jolloin länsimaalainen ihminen oli menet- 
tämässä uskonsa sekä perinteisen uskontonsa opetuksiin että tieteen ky- 
kyyn ratkaista maailman ongelmia. Kaivattiin uutta, tieteellistä uskontoa, 
joka tarjoaisi toivoa. Teoria Jumalasta astronauttina tuli Allanin mukaan 
kuin tilauksesta. 

Vuonna 1982 Kuva ja Sana kustansi yhdysvaltalaisen Basil Tysonin kir- 
jan Ufot — taivaallinen arvoitus (1982), johon kirjoittamassaan 15-sivuisessa 
esipuheessa Meller tuoreeltaan tyrmäsi Steven Spielbergin ohjaaman, sa- 
mana vuonna ensi-iltansa saaneen F.T--elokuvan. Tysonin kirja noudattaa 
muutoin Kuvan ja Sanan vakiokaavaa: ensin todistetaan ufoilmiön to- 
dellisuus kuuluisilla tapauksilla ja esitetään ufotutkijoiden näkemyksiä ja 
sitten paljastetaan näiden takaa löytyvä demoninen suunnitelma. Kirjan 
alkuperäinen nimi Ufos: Satanic Terror (1977) kuvaa hyvin sen sisältöä. 
Tysonin julkaisua markkinoitiin väittämällä sen ”läpivalaisevan” von Däni- 
kenin teoriat, mutta kirja ei kuitenkaan mitenkään puutu menneisyyden 
vierailijoihin. 

Samana vuonna Kuva ja Sana julkaisi yhdysvaltalaisten Emil Gaver- 
luckin ja Jack Hammin kirjan Taivaan ja maan arvoitukset (1982). Kirjan 

kannessa esitetään joukko kysymyksiä, jotka voisivat olla yhtä hyvin jonkin 
ron Dänikenin teoksen mainoksesta: ”Ovatko avaruusolennot vierailleet 
maapallolla? Tunsivatko vanhanliiton ihmiset atomivoiman ja laseraseet? 
— — Pyramidin salaisuus?” Gaverluckin ja Hammin kirjan mukaan mennei- 
syyden ihmisellä oli käytössään huipputeknologiaa ja nykyisen ylittävää 
tietämystä. Syynä ei kuitenkaan ollut sivistystä tuoneiden muukalaisten 
säynnit Maassa, vaan vierailevat "avaruusolennot? tarkoittavat enkeleitä. 
Toinen kirjoittajien esittämä syy korkeaan tiedon tasoon oli Raamatun 
kertomat pitkät eliniät: tuhatvuotiailla ihmisillä oli aikaa tutkia ja oppia 
asioita. 

Vuonna 1983 — liki kymmenen vuotta von Dänikeniin ja Gelleriin koh- 
distuneen ”paljastuskampanjan” jälkeen — E.T.-elokuva sai vielä Mellerin 
ampumaan täyslaidallisen kohti ufologiaa. Hänen puhekasettinsa ”Ava- 
ruusmessias ajan merkkinä” ja kolme hänen itse kirjoittamaansa juttua 
Kipinässä vakuuttivat, että E.T: on lapsiin kohdistuva paholaisen manipu- 
loinnin väline. 

Kuva ja Sana julkaisi professori ja taiteilija Oili Mäen kirjan Aabrahamin 
siemen ja Kalevala (1985), joka ei erikoisuudessaan jäänyt paljoa jälkeen 
yllä mainitusta. Mäen mukaan ”Kalevala kertoo vääjäämättömän varmasti, 
että ydinvoima ja avaruusalukset olivat käytössä ei ainoastaan Ilmarisella 
yksityisesti vaan koko johtajistolla, ellei koko kansan kuljetukseen ...”** 

Myös englantilaisen geotutkijan ja vakaumuksellisen kristityn, tohtori 
Jim Brooksin Karas-Sanan (Kansan Raamattuseura) merkittävässä Näin 
alkoi elämä -kirjassa (1985, suom. 1987) tyrmätään von Dänikenin ajatuk- 
set. Julkaisussa puolustetaan kreationismia tiedeargumentein. Brooksin 
mukaan von Däniken itsekin uskoo kirjojensa menestyksen pääsyyksi us- 
konnollisen epävarmuuden. 

1990-luvun alun ufobuumin aikana etenkin entinen Lapin lääninlääkäri, 
merkittävä ufologi ja parapsykologi Rauni-Leena Luukanen-Kilde joutui 
Mellerin tulilinjalle. Ufologiaan paneuduttiin Kipinän sivuilla sekä Kuvan 
ja Sanan kustantamissa kirjoissa ja julkaistiin toistakymmentä puhekaset- 
tia. Esimerkiksi joulun 1997 myyntikuvastossa oli tarjolla 14 ufoaiheista 
puhekasettia, joista tosin osa oli vanhempaa tuotantoa. Mellerin ohella 
ufokysymykseen Kuvassa ja Sanassa perehtyi erityisesti teologi Juha Ahvio, 
jonka analyyttinen tutkimusote tasapainottaa Mellerin tunteeseen vetoa- 
vaa tyyliä. Uutena piirteenä tuli ufojen liittäminen antikristilliseksi koet- 
tuun new ageen ja okkulttiseen uuteen maailmanjärjestykseen. 

Kuvan ja Sanan ufoteemaa käsittelevissä julkaisuissa keskityttiin 1990-lu- 
vulla valtaosaltaan nykypäivän ufoilmiöihin. Esimerkiksi julkaistiin yhdys- 
valtalaisten Nicky Cruzin (pastori, entinen jengijohtaja) ja Jamie Bucking- 
hamin valtavan suosion saavuttanut kristillinen teos Juokse henkesi edestä 
(1988, suom. 1990). Siinä kerrotaan kalifornialaisen papin I. D.E. Thomasin 
sekä Alan ja Sally Landsburgin näkemyksistä, jotka koskevat menneisyyden 
arvoituksia. Thomasin mukaan niille löytyy selitys demonisesta henkimaa- 
ilmasta. Myös joillakin äänikaseteilla todisteltiin muinaisastronauttiteorioi- 
den olevan virheellisiä tai jopa spiritualistisista lähteistä. Nimittääpä Meller 
eräällä kasetilla von Dänikeniä peräti ”paholaisen esitaistelija von Dänike- 
niksi”. Vaikka Mellerin kritiikki ufologiaa kohtaan on kaseteilla rajua, hän 
tekee yhden myönnytyksen: Meller uskoo, että Saatanasta lähtöisin olevan 
ufoilmiön rinnalla esiintyy myös Jumalan enkeliufoja. 

Kaikkein kovinta ufologian kritiikkiä Kuvan ja Sanan julkaisuissa esitti 
coloradolainen toimittaja Bob Larson. Joulumarkkinoille ilmestyneessä 
kirjassaan UFO (1997) hän tuomitsee paitsi ufologian myös tieteelliset 
SETI-projektit. Perusteluna hän käyttää Kolmannen Mooseksen kirjan 
jaetta 19:31, jossa kehotetaan olemaan kääntymättä vainaja- ja tietäjähen- 
kien puoleen, ettei tulisi heistä saastutetuksi. Larson selittää poikkeukselli- 
sen tarkasti, miksi hän on päätynyt kieltämään Maan ulkopuolisen elämän 
tutkimisen. Yli kahdenkymmenen vuoden miettimisen jälkeen Larson 
on tullut siihen tulokseen, että jos hän ”myöntäisi elämän olemassaolon 
missään oman biosfäärimme ulkopuolella — esiintyipä se sitten marsilai- 
sen bakteerin tai lentävällä lautasella liikkuvan avaruusolion muodossa 
— hän kaivaisi maata alta siltä perusajatukselta, jonka pohjalle hänen us- 
konsa rakentuu” Jos elämää olisi muualla, ihmiskunnan ainutkertainen 
asema Jumalan valtakunnassa vaarantuisi. Larson selvittää, miksi muinais- 
astronauttiteoriat ovat niin vaarallisia: ”Jos Jumalan ihmeet voidaan selittää 
esimerkeiksi avaruusolentojen puuttumisesta Maan elämään, kaikki kun- 
nioitus Jumalan valtaa kohtaan katoaa” Larson täsmentää: ”Jos Jumala on 
vain korkealle kohonnut avaruusolento ja Jeesus vain korkealle kehittynyt 
risteytys, Kristuksen ristiinnaulitseminen ratkaisevalla historiallisella het- 
kellä menettää merkityksensä” 

Kirjassaan Ufojen arvoitus ratkeaa (1997) Pekka Lahtinen jatkaa tuttua 
kielteistä linjaa: ufot ovat osa demonista salaliittoa. Lahtinen tekee kuiten- 
kin yllättävän käänteen väittämällä, että ufot ovat ihmisten eivätkä avaruus- 
olentojen keksintöä, natsien rakentamista ufoista lähtien. 

Jo Ensio Lehtosen aikana mutta etenkin Mellerin johdolla Kuva ja Sana 
2 käsitellyt liki kaikkia ajateltavissa olevia rajatiedon osa-alueita. Puhe- 
"laisuuksissa, radio-ohjelmissa, Kipinä-lehdessä, sadoissa kirjoissa ja tu- 
nansilla äänikaseteilla Meller ja kumppanit ovat tuoneet esiin tiukan fun- 
samentalistisesti omaan raamatuntulkintaansa perustuvan näkemyksensä 
niin spiritismistä, ennustamisesta kuin ufoistakin. Varsinaisesti aiheesta 
tehtyjen julkaisujen lisäksi ufot ovat putkahdelleet esiin milloin minkäkin 
artikkelin, kirjan tai kasetin yhteydessä. Meller ja Kuva ja Sana ovat tart- 
tuneet aina siihen aiheeseen, mikä kulloinkin on ollut julkisuudessa. Von 
Dänikenin saama huomio on nähtävissä myös tätä taustaa vasten: Mel- 
ler nosti häntä esiin siksi, että hän oli esillä. Meller on vuosikymmenien 
perspektiivillä ja intensiivisellä aihepiiriin paneutumisellaan ollut varmasti 
yksi Suomen johtavia ufologian tuntijoita. Hän on myös — tavallaan para- 
doksaalisesti — ollut merkittävä ufokysymyksen esillä pitäjä ja utologisen 
tietouden levittäjä. 

Kreationismilla ja muinaisastronauttiteorioilla voidaan tulkita olevan 
paljon yhteistä. Molemmat epäilevät, olisiko sattuma ja evoluutio yksin 
pystyneet luomaan Homo sapiensin tai elämän ylipäänsä. Usein äärim- 
mäistä materialismia ja ateismia edustavat muinaisastronauttikirjoittajat 
ovat tavallaan hakeneet lähtökohdilleen tukea fundamentalistikristittyjen 
kreationismista: ihminen on luotu älyllisesti. Toisaalta fundamentalisti- 
kristityt ovat löytäneet tukea siitä, että muinaisastronauttiteorioissa Raa- 
matun kertomusten uskotaan olevan sanatarkasti totta. Heidän tulkintansa 
menneisyyden vierailijoiden ja ufojen kuvauksista on kuitenkin toinen, 
ilmiöiden saatanallisuutta painottava. 


UFOJEN PALUU ILMAN DÄNIKENISMIÄ 
JA KRISTILLISYYTTÄ 


Koko ufologia vaipui syvään lamaan 1980-luvulla. Suomen Ufotutkijat 
ry:n toiminta hiljeni muutamaksi vuodeksi, eikä uusia kirjoja julkaistu. 
Etenkin muinaisastronauttiteoriat hävisivät julkisuudesta liki täysin. Tul- 
taessa 1990-luvulle ufologia koki uuden tulemisen, joka huipentui vuosina 
1993—1994 ja jatkui vuosikymmenen lopulle. Uusi ufoinnostus oli kuitenkin 
erilaista kuin 1970-luvun ufobuumi. Ufot siirtyivät kirjoista televisioon ja 
muuhun mediajulkisuuteen; ilmiö huomioitiin kaikissa medioissa ja yksin 
lehtiartikkeleita kirjoitettiin tuhansia. Julkisuudessa ”uutta” ufologiaa käsi- 

teltiin henkisenä ja mediailmiönä. Tiedeyhteisö ja arvostetut mediat kat- 
soivat ufologiaa miltei ainoastaan negatiivisesti. Ilmiö poisselitettiin psyko- 
logisena tai jopa psykiatrisena huuhaana. 

Ufologian pääteemoiksi 1990-luvulla tulivat kontaktikertomukset ja 
henkiset kokemukset tieteellisyyteen pyrkivän teoretisoinnin ja fyysisen 
maailman arvoitusten kustannuksella. Suomessa ufokiinnostus henkilöityi 
Luukanen-Kildeen ja Juhan af Granniin. Ensin mainittu muun muassa jul- 
kaisi useita ufokontaktiperinnettä ja salaliittoteoretisointia edustavia kir- 
joja. Af Grann teki kansainvälisesti palkittuja televisio-ohjelmia painottaen 
paranormaaleita ilmiöitä, ufosalailua ja ufoilmiöön kietoutuvaa apokalyp- 
tiikkaa. Suomen Ufotutkijat toimi hyvin aktiivisesti, ja ufokirjojakin alkoi 
jälleen ilmestyä. Ainoa julkaistu muinaisastronauttikirja oli kuitenkin vain 
von Dänikenin Jälkiä avaruudesta (1998). Uudelle ufologialle perinteinen 
von Dänikenin ja kumppaneiden edustama muinaisastronauttiteoria on 
aivan liian materialistinen. Kosmisen rakkauden evankeliumeissa muinai- 
sille vierailijoille oli sijaa vain henkisinä opettajina. Menneisyyden astro- 
nautit pääsivät esiin ainoastaan tv-väittelyiden sivulauseissa ja satunnaisissa 
lehtijutuissa. 

Kristillinen kiinnostus ufoihin vaimeni 1980-luvulta lähtien muun suo- 
malaisen ufotutkimuksen ohella ja jäi sille tielleen. Joitakin ufoharrastajien 
keskuudessa huomiota herättäneitä kristillisiä kannanottoja on kuitenkin 
esitetty 1990-luvun jälkeenkin. Saarnaaja Teijo-Kalevi Lusa julkaisi kirjan 
Maailmanloppu 2008? (2001), ja sitten ilmestyi hänen teoksensa Avaruu- 
den terroristit (2005). Lusa tulkitsee perinteiseen fundamentalistiseen tyy- 
liin, että ufot ovat Saatanan keksintöä ja eksytystä. Kirjat ovatkin Kuvan ja 
Sanan kustantamia. 

Vaikka muinaisastronauttiteorioiden suosio on Suomessa toistaiseksi 
ohi, on syytä mainita Seppo Heinola, näyttelijä ja luennoitsija. Heinola on 
1990-luvun puolivälistä lähtien tuonut ufoharrastajien keskuudessa into- 
himoisesti esille Raamattu-koodia ja sen mukaisia tulkintojaan. Koodin 
merkittävin puolestapuhuja on maailmalla ollut yhdysvaltalainen toimit- 
taja Michael Dorsin. Teorian mukaan Raamattuun kätkeytyy salakoodat- 
tuja viestejä, joiden todenperäisyys on osoitettu tilastollisilla tietokoneana- 
lyyseillä. Heinola esittää, että viestit koskevat ennustuksia, osin jo toteu- 
tuneita, sekä paljastavat ufojen olemassaolon ja kristinuskon todellisen, 
esoteerisen historian. Hän on myös painottanut, ettei ihmiskuntaa luonut 
kristillisesti oletettu Jumala vaan avaruussivilisaatio, joka sitten oli kiin- 

ssässä vuorovaikutuksessa juutalaisen kansan kanssa. Heinola ei erityisesti 
erottele muinaisten astronauttien käsitettä menneisyyden ufoilmiöistä, 
mutta muinaisastronauttiteorian kaiut ovat hänen tulkinnoissaan vahvasti 
'snä — olennaisena myös juuri Raamatun käyttö aineistona. 

Tälle vuosituhannelle tultaessa ufoinnostus oli mennyttä. Internetin 
mukanaan tuoma postmoderni maailma, josta jokainen löytää oman to- 
tuutensa ja — ainakin ruudun välityksellä — samanmieliset toverinsa, on 
pirstaloinut ja marginalisoinut ufologian. Suomesta löytyy edelleen ihmi- 
siä, joita dänikenismi kiinnostaa. Nykytilanteessa heidän on entistä hel- 
pompi löytää toisensa, vaihtaa ajatuksia ja tutkailla menneisyyden arvoi- 
tuksia. Valtamedioihin näillä ajatuksilla ei kuitenkaan ole enää asiaa muu- 
ten kuin ehkä kympin uutisten loppukevennyksenä. 

7 


Urantia-kirja: historiaa, oppia ja 
suomalaista näkökulmaa 


ANNA-SOFIA PEKKARINEN 


Urantia-kirja on jo ulkomuodoltaan vaikuttava, yli 2000-sivuinen uskon- 
nollis-kosmologinen teos. Se sisältää kaikkiaan 196 lukua, jotka on aihepii- 
riensä mukaan jaettu neljään eri osaan. Kolmessa ensimmäisessä osassa ku- 
vataan maailmankaikkeuden ällistyttävä monimutkaisuus lukemattomine 
ulottuvuuksineen ja maailmoineen. Niissä kerrotaan laajasti myös Juma- 
lasta, eri luokkiin jaetuista henkiolennoista ja Urantiaksi nimetyn maapal- 
lomme historiasta. Kirjan neljäs osa puolestaan on seikkaperäinen esitys 
Jeesuksen elämästä, opetuksista ja uskonnollisesta kehityksestä. Se sisältää 
osittain samaa materiaalia kuin Uusi testamentti mutta lisäksi myös paljon 
Raamattuun kuulumatonta kerrontaa. 

Urantia-kirja toteaakin olevansa Raamatusta seuraava, järjestyksessä jo 
viides ihmiskunnalle annettu käänteentekevä ilmoitus. Sen lukijat ajattele- 
vat kirjan edustavan evolutiivisen maailman toistaiseksi suurinta olemassa 
olevaa totuuden heijastumaa, joka tulee uusien, noin tuhannen vuoden 
välein annettujen ilmoitusten myötä täydentymään kohti entistä abso- 
luuttisempaa totuuden ilmentymää. Urantia-kirjaa edeltävien ratkaisevien 
ilmoitusten kerrotaan olleen Dalamatian opetukset, Eedenin opetukset 
Saalemin Melkisedek sekä Jeesus Nasaretilainen (92:4.5—4.9). 

Vaikka Raamattua ei mainita aiempien ilmoitusten joukossa, lainataan 
Urantia-kirjassa kuitenkin kaikkia Raamatun kaanonin kirjoja ja myös 
useita apokryfikirjoja. Kristinuskossa apokryfikirjoilla tarkoitetaan sekä 
kirjoituksia, joiden painoarvo Vanhassa testamentissa on ollut muita tek 

== vähäisempi, että Uuteen testamenttiin hyväksymättömiä kirjoituksia. 
-rantia-kirjaan otetut lainaukset eivät kuitenkaan mukaile Raamatun teks- 
"= sanasta sanaan, vaan niitä on paljonkin muokattu vastaamaan parem- 
min alkuperäiseksi uskottua muotoaan. Osa Raamatun kertomuksista siis 
etenee Urantia-kirjassa täysin kristittyjen tuntemista teksteistä poikkeavin 
juonenkääntein. Lisäksi monet kirjan teologiset ja filosofiset käsitykset 
poikkeavat Raamatun vastaavista ja korjaavat niitä aktiivisesti. 

Urantia-seuran verkkosivuilla Urantia-kirjan ydin on tiivistetty seu- 
raaviin sanoihin: ”Urantia-kirja tai -liike ei itsessään ole uskonto, filoso- 
fa, lahko tai kultti. Kirja lähinnä kokoaa ja koordinoi Urantian (planeet- 
amme) nykytilanteen ja koko menneen historian ollen samalla pohjana 
kirjassa esitetylle uudelle ja entistä laveammalle ilmoitukselle”* 


URANTIA-KIRJAN TAUSTA 


Urantia-kirjan kymmeniä vuosia kestänyt syntyprosessi on jokseenkin spe- 
kulatiivinen ja kaikessa mystisyydessään usein yliluonnolliseksikin kuvattu. 
Vuosista 1908—1924 puhutaan prosessin alkuvaiheena, jonka tarkoitus oli 
valmistaa myöhemmin Urantia-kirjana tunnetun ilmoituksen vastaanotta- 
jat tehtäväänsä. Syntyprosessin merkittävimpinä alullepanijoina pidetään 
lääkärinä, psykiatrina, luennoitsijana ja tiedekirjailijana ansioitunutta toh- 
tori William Sadleria (1875—1969), hänen vaimoaan tohtori Lena Sadleria 

1875—1939) sekä pariskunnan naapuria, ”kontaktihenkilöä”, jonka välityk- 
sellä ilmoitus kertomuksen mukaan annettiin.** 

Tarumainen kertomus kirjan syntymästä alkaa, kun aviomiehensä voin- 
nista huolestunut nainen koputtaa Sadlerien oveen. Nainen kertoo, ettei 
saa hereille nukkuvaa miestään, joka kuitenkin liikehtii sängyssään levot- 
tomasti. Sadlerit lähtevät oitis naisen mukaan ja löytävätkin aviomiehen 
kuvatun kaltaiseen tilaan vaipuneena. Kun mies viimein saadaan hereille, 
tekevät Sadlerit hänelle perusteellisen tutkimuksen vain todetakseen, ettei 
miehen terveydentilassa ole moitteen sijaa. Yölliset kohtaukset kuitenkin 
toistuvat, ja joka kerta Sadlerit kutsutaan paikalle tilannetta tarkkailemaan. 
Eräänä yönä Lena Sadler sitten huomaa nukkuvan miehen huulten liikku- 
van, aivan kuin tämä yrittäisi sanoa jotain. Lena kysyy miehen vointia, ja 
kaikkien yllätykseksi tämä vastaakin äänellä, joka ei ole hänelle tyypillinen, 
ja kertoo olevansa opiskeleva vierailija toiselta planeetalta. Herätessään 
mies on tapahtuneesta autuaan tietämätön. 


159 


Eräs William Sadlerin mielenkiinnon kohteista oli paljastaa huijauk- 
seksi yliluonnollisiksi väitettyjä ilmiöitä. Hän epäilikin aluksi, että myös 
nukkuvan potilaan tapaus olisi psykologisesti selitettävissä. Yöllisten koh- 
tausten toistuessa ja välitetyn informaation lisääntyessä Sadler kuitenkin 
sulki pois tunnettujen psyykkisten ilmiöiden mahdollisuuden ja vakuut- 
tui lopulta siitä, että kyseessä todella oli aito taivaallisten persoonalli- 
suuksien lahjoittama ilmoitus ihmiskunnalle. Hän alkoi uskoa, että hänen 
kontaktihenkilönä toimivan naapurinsa välittämän uskontoon, filosofiaan 
ja kosmologiaan liittyvän uuden ja vaikuttavan tiedon avulla myös häntä 
itseään nyt koulutettiin pian koittavaa merkittävää tehtäväänsä varten. 
Vuoden 1960 paikkeilla laatimassaan Urantia-liikkeen historiikissa Sadler 
kirjoittaakin: ”Ystävämme meitä ihmisiä ylemmältä tasolta siis käyttivät 
kokonaista kaksi vuosikymmentä siihen, että he avarsivat kosmisia näkö- 
alojamme, lavensivat teologisia käsityksiämme ja laajensivat yleensäkin 
maailmankuvaamme.”s 

Kontaktihenkilön kautta yhteydessä olleet olennot, ”ilmoituksen- 
antajat”, esittelivät itsensä ”keskiväliolennoiksi” ja muiksi Urantialla vie- 
raileviksi persoonallisuuksiksi. Kun kontaktit olivat kestäneet noin kaksi- 
kymmentä vuotta, Sadlerit saivat persoonallisuuksilta kehotuksen esittää 
mieltään askarruttavia kysymyksiä, joilla uskoivat olevan arvoa ihmiskun- 
nan tulevaisuutta ajatellen. Tästä kehotuksesta sai alkunsa Foorumi, Sadle- 
rien entisistä potilaista koostuva suurehko ja kokoonpanoltaan vaihteleva 
joukko psyykkisistä ilmiöistä kiinnostuneita naisia ja miehiä. 

Foorumi järjestäytyi syyskuussa 1925, jolloin kaikkien jäsenten tuli alle- 
kirjoittaa vaitiololupaus. Sen nojalla ilmoitukseen liittyvistä asioista oli 
lupa puhua ainoastaan Foorumin muiden jäsenten kanssa, ja jopa muistiin- 
panojen kirjoittaminen kokousten aikana kiellettiin. Urantia-kirjan synty- 
prosessista vastaava kontaktikomissio, Sadlerien lähipiiristä koostuva pieni 
ryhmä, halusi näin varmistaa, ettei keskeneräinen tai virheellinen tieto 
pääsisi leviämään suljetun ryhmän ulkopuolelle. Kontakteissa olivat läsnä 
ainoastaan kontaktikomission jäsenet, joiden erityinen tehtävä oli vastaan- 
ottaa kontaktihenkilön kautta välitettyjä viestejä. Vaitiololupaukseen sisäl- 
tyvillä säännöillä on myöhemmin pyritty vastaamaan myös syntyprosessin 
aikaisen dokumentoinnin vähäisyyteen, joka on herättänyt paljon kysy- 
myksiä Urantia-kirjan aitoudesta. 

Foorumilaiset laativat ihmisrodun kannalta tärkeitä ja nykytietämyksen 
ylittäviä kysymyksiä, jotka liittyivät muun muassa maailmankaikkeuden 

alkuperään, Jumalan olemukseen sekä maailman ja luomakunnan syntyyn. 
Joulukuussa 1924 kontaktikomissio sitten esitti näin laaditut 181 kysymystä 
ilmoituksenantajille. Kerrotaan, että kului muutama viikko ennen kuin 
500-sivuinen käsinkirjoitettu teksti ilmestyi yhden ainoan yön aikana kon- 
taktihenkilön yöpöydälle. Käsikirjoitus sisälsi vastaukset jokaiseen esitet- 
tyyn kysymykseen ja kattoi nykyisen Urantia-kirjan luvut 1-57. 
Tutustuttuaan käsikirjoitukseen foorumilaiset laativat ilmoituksenanta- 
jille tarkentavia kysymyksiä kerta toisensa jälkeen. Teksti laajeni vastauk- 
sista useiden vuosien ajan, kunnes vuonna 1934 kirjan kolme ensimmäistä 
osaa oli viimein saatu valmiiksi. Teoksen neljäs osa, ”Jeesuksen opetukset 
ja elämä”, ilmestyi kontaktihenkilön yöpöydälle yllättäen vasta vuotta myö- 


161 


hemmin, eikä Foorumin jäseniltä odotettu täydentäviä kysymyksiä näiden 
77 luvun viimeistelyyn. 

Käsikirjoitukset tarkistettiin ilmoituksenantajien toimeksiannon myötä 
vuosina 1934—1942. Kontaktikomission tehtävänä oli katsoa, oliko tekstissä 
jotain epäselvää, mikä yhä edellyttäisi tarkentaviin kysymyksiin vastaa- 
mista. Käsikirjoitukseen ei kuitenkaan tarkastusvaiheessa enää tehty juuri 
minkäänlaisia muutoksia. Yksi kontaktikomission jäsenistä, Emma Chris- 
tensen, sai tehtäväkseen kirjoittaa tekstin puhtaaksi. Tehtävänanto liittyi 
ainoastaan oikeinkirjoitukseen, kuten isojen kirjainten käyttöön, eikä kä- 
sikirjoitukseen ollut lupa tehdä rakenteellisia muutoksia. Valmis teksti toi- 
mitettiin ilmoituksenantajien valtuuttamana kirjapainoon. Urantia-säätiö 
perustettiin vuonna 1950, ja ensimmäinen englanninkielinen painos Uran- 
tia-kirjasta julkaistiin säätiön rahoittamana Chicagossa 12. lokakuuta 1955. 
Vuoden 2018 vuosikertomuksen mukaan Urantia-kirjasta oli saatavilla jo 
seitsemäntoista eri käännöstä ja lukuisia uusia käännösprojekteja on käyn- 
nissä kaiken aikaa.** 

Urantia-kirjan perustalle ei missään vaiheessa ollut tarkoitus muodos- 
taa uutta kirkkoa, uskontoa tai lahkoa. Silti oli väistämätöntä, että kirjan 
opetuksista kiinnostuneet alkoivat järjestää kokoontumisia keskustellak- 
seen ja kehittääkseen keinoja sen oppien levittämiseksi. Tammikuussa 
1955 perustettiinkin Chicagossa Urantia-veljeskunta (Urantia Brother- 
hood), joka oli ensimmäinen urantiauskovien vapaaehtoisten yhteistyö- 
järjestö. Ryhmään kuului 36 jäsentä, joista jokainen sitoutui noudatta- 
maan peruskirjassa ja säännöissä määriteltyjä käytäntöjä. Veljeskunnan 
toiminta alkuperäisessä muodossaan päättyi vuonna 1989. Sen jalanjäljissä 
kuitenkin jatkoivat vuodesta 1956 lähtien perustetut Urantia-seurat, jotka 
koostuvat vähintään kymmenestä Urantia-kirjan opetuksiin perehty- 
neestä urantiauskovasta. 

Aikansa historiallis-yhteiskunnallinen tilanne oli epäilemättä yksi mer- 
kittävimmistä tekijöistä, jotka mahdollistivat Urantia-kirjan synnyn ja suo- 
sion — olihan 1800-luku ollut voimakasta tieteen, teollistumisen ja teknolo- 
gisen kehityksen kulta-aikaa. Uusien innovaatioiden ja tieteellisten löydös- 
ten myötä alkoivat lisääntyä spekulaatiot siitä, voisiko ihmisten kaltaista 
tai älykkyydeltään jopa ihmisen ylittävää elämää olla olemassa toistaiseksi 
tuntemattomissa avaruuden syövereissä. Uteliaisuutta ja mielikuvitusta 
ruokkivat entisestään 1800-luvun loppupuolella julkaistut fiktiiviset teok- 
set, kuten Jules Vernen Maasta kuuhun (1865) ja H.G. Wellsin Maailmo- 

cm sota (1898), joissa ihmiskunta joutuu törmäyskurssille Maan naapuri- 
planeetoilta tulevien olentojen kanssa. 

Tieteellis-teknologinen kehitys myös osoittautui merkittäväksi haas- 
teeksi kristinuskon valta-asemalle ja kirkon opeille, sillä uusien löydösten 
valossa kristilliset opit alkoivat monien mielestä näyttää turhan konserva- 
tiivisilta ja usein ristiriitaisiltakin. Ilmapiiri oli näin 1900-luvulle tultaessa 
uusille ajatusvirtauksille suotuisa. Vuosisadan kuluessa ilmenikin mo- 
nenlaista vapaamuotoista, länsimaiseen esoteriaan ja itämaisiin oppeihin 
pohjaavaa uskonnollishenkistä liikehdintää, joka 1980-luvulle tultaessa 
sai yläkäsitteen new age. Siihen linkittyvän länsimais-esoteerisen kontakti- 
perinteen voidaan samoin ajatella alkaneen kiteytyä jo 1800-luvulla. Kon- 
taktiperinteeseen kuuluu oppeja, jotka korostavat yhteyttä erilaisiin viisai- 
siin, henkistä kehitystämme vaaliviin ja edistäviin korkeampiin olentoihin. 
Esimerkkinä mainittakoon 1900-luvun alkupuolen teosofia ja siihen liitty- 
vät yhteydet henkisiin mestareihin sekä spiritualistiset kontaktit avaruuden 
jaloihin asukkaisiin. 

Varsinainen suuren suosion saavuttanut ufokontaktiliike syntyi teoso- 
fisten vaikutteiden pohjalta 1950-luvulla. Sen taustalla on nähtävissä toi- 
sen maailmansodan herättämä pelko ja sen siivittämä tarve suunnata katse 
kohti yleviksi ja suojeleviksi uskottuja avaruusolentoja sekä korkeampaa 
henkistä tiedettä ja teknologiaa. Ufoaihe pääsi kerta toisensa jälkeen val- 
tamedian pyöritykseen: 1950-luvulla etenkin Yhdysvalloissa ja Kanadassa 
kuohuneiden ufohavaintoaaltojen myötä lentävistä lautasista uutisoitiin 
tiuhaan tahtiin niin paikallislehdissä kuin radio-ohjelmissa ja televisiossa- 
kin. Uutisoinnin lomassa julkaistiin ufokontaktikirjailijoiden tositapahtu- 
miksi väittämiä kuvauksia, joissa avaruusolentojen kanssa sattuneita koh- 
taamisia esitellään viimeistä yksityiskohtaa myöten. Esimerkiksi puolalais- 
syntyisen ufokontaktihenkilön, George Adamskin, yhdessä englantilaisen 
Desmond Leslien kanssa kirjoittama teos Lentävät lautaset — onko niitä? 

1953) saavutti etenkin Yhdysvalloissa suuren suosion. Urantia-kirja ei var- 
sinaisesti kuulu ufokontaktiliikkeeseen, mutta mainitut kehityskulut ovat 
innoittaneet sen muotoutumis- ja julkaisuprosessia. Onhan kyse eräänlai- 
sista sukulaisliikkeistä; Urantia-kirjan voidaan tulkita edustavan ainakin 
osin länsimais-esoteerisen kontaktiperinteen haaraa. 

Kertomus Urantia-kirjan mystisestä alkuperästä on saanut osakseen 
runsaasti kritiikkiä ja epäuskoisuutta. Esimerkiksi yhdysvaltalainen Martin 
sardner on asettanut alkuperäiskertomuksen kyseenalaiseksi teoksessaan 

Urantia: The Great Cult Mystery (1995). Vedoten William Sadlerin asian- 
tuntevuuteen ja kokemukseen tiedekirjallisuuden saralla Gardner esittää, 
että taivaallisten ilmoituksenantajien sijaan Sadler itse kollegoineen on 
Urantia-kirjan käsikirjoitusten taustalla. Gardner ei ole yksin epäilystensä 
kanssa, vaan monet muutkin tutkijat ovat olleet halukkaita antamaan Sad- 
lerille kunnian tämän sisällöllisesti, kielellisesti ja sivumääräisesti vaikutta- 
van teoksen aikaansaamisesta. 

Urantiauskovat itse kuitenkin ajattelevat kirjan mystisen alkuperän ole- 
van täysin tarkoituksenmukainen. Esimerkiksi kontaktihenkilön tarkempi 
henkilöllisyys on tietoisesti haluttu jättää paljastamatta, sillä on pelätty, että 
nimettynä hänestä olisi saattanut kehkeytyä myyttisen henkilöpalvonnan 
kohde. Lisäksi Urantia-kirja sinänsä on urantiauskovien mukaan riittävä to- 
distus siitä, ettei teksti ole ihmisten laatima. Puhutaanhan siinä sellaisista 
vaikeaselkoisista hengellisistä käsitteistä, joiden esittäminen on ihmiskie- 
len rajoittuneisuuden vuoksi lähes mahdotonta. Urantia-kirja ei myöskään 
vastaa inhimillistä pedagogiikkaa, sillä sen sijaan, että se etenisi yksinker- 
taisesta monimutkaiseen, se alkaa kaikkein monimutkaisimmasta, Juma- 
lasta, ja etenee sitten yksinkertaisimpaan, ihmiseen. Urantiauskovat ovat 
vastanneet Gardnerin kritiikkiin myös tarkoilla tyylianalyyseilla, joilla on 
pyritty osoittamaan, ettei William Sadlerin kirjoitustyyli vastaa yhtäkään 
Urantia-kirjan kirjoitustyyleistä. Kirjalla siis uskotaan olevan yhdeksän kir- 
joittajaa, joista yksikään ei ollut ihminen." 


URANTIA-KIRJAN ALKUTAIVAL SUOMESSA JA SUOMEN 
URANTIA-SEURA 


Eurooppalaisten mielenkiinto avaruusolentoja kohtaan nousi uusiin sfää- 
reihin syksyllä 1957, jolloin Neuvostoliitto lähetti avaruuteen Sputnikin, 
ensimmäisen Maata kiertävän satelliitin. Esimerkiksi tämän tapahtuman 
ja yleisemmin muun avaruusteknologisen kehityksen ansiosta ufokiinnos- 
tus alkoi saada entistä enemmän jalansijaa myös Suomessa. Vuonna 1962 
perustettiinkin kauppatieteiden maisteri Joel Rehnströmin, rovasti Arvi 
Merikallion ja Finnairin silloisen lentokapteeni Ilpo Koskisen aloitteesta 
ensimmäinen valtakunnallisesti merkittävä ufoyhdistys, Interplanetistit 
ry. Yhdistyksen tarkoituksena oli koota Suomessa tehtyjä ufohavaintoja 
ja lisätä kansalaisten tietämystä ufoasioista. Avaruusaluksilla matkustavilla 
humanoideilla arveltiin olevan tärkeä sanoma ihmiskunnalle. Vuonna 1962 

Rehnström myös perusti Vimana-kustantamon yksinomaan ufokirjalli- 
suutta varten, ja pian tämän jälkeen ilmestyivätkin ensimmäiset ufokirjat 
suomalaisten kirjastojen ja kirjakauppojen hyllyille. 

Vuosi 1965 oli Urantia-kirjan Suomeen rantautumisen kannalta mer- 
kittävää aikaa. Silloin suomalaissyntyinen Yhdysvaltoihin muuttanut bal- 
lerina, Margit Lilius-Mustapa, tuli Suomeen esittäytymään interplanetis- 
teille. Mustapa etsi suomalaista kustantajaa kirjoittamilleen teoksille Spa- 
ceship to the Unknown (1960) ja Book of Brothers (1963), joissa hän kertoo 
omista kohtaamisistaan venuslaisten kanssa. Mustapa ei itse ollut aktiivi- 
nen Urantia-kirjan lukija, mutta tilauksesta hän oli lähettänyt muutamia ni- 
teitä Yhdysvalloista Suomeen. Mustapa myös mainitsee omissa teoksissaan 
Urantia-kirjan yhtenä esimerkkinä niistä lukuisista keinoista, joilla avaruus- 
olennot pyrkivät levittämään sanomaansa Maan asukkaiden tietoisuuteen. 

Vuonna 1965 myös Joel Rehnström sai Urantia-kirjan käsiinsä. Omien 
sanojensa mukaan hän ahmi 2000-sivuisen teoksen läpi vain muutamassa 
päivässä ja vakuuttui oitis sen ilmiömäisen laajasta ja seikkaperäisestä sa- 
nomasta. Interplanetistien johtohenkilöiden mielenkiinto alkoi kohdistua 
olennaisesti Urantia-kirjaan, ja yhdistyksen myötä alkanut suomalainen 
ufotutkimus vaimeni muutamaksi vuodeksi. Vuonna 1965 Urantia-kirjan lu- 
kijat siis irtautuivat ufotutkimusperinteestä omaksi itsenäiseksi haarakseen. 
Suomalainen ufotutkimus puolestaan käynnistyi uudelleen 1960-luvun lo- 
pulla, ja vuonna 1973 Tampereelle perustettiin Tapani Kuninkaan toimesta 
Suomen Ufotutkijat ry, nykyään kenties Suomen merkittävin ufoyhdistys. 

Vuonna 1968 Helsingin Sanomien etusivulla julkaistiin interplanetistien 
rahoittama ilmoitus, jossa etsittiin englannintaitoista suomentajaa ”ainut- 
laatuiselle uskonnollis-filosofis-tieteelliselle tekstille”.** Vaikka suomenta- 
jalle ei luvattu käännöstyöstä lainkaan rahallista palkkiota, ilmoittautui teh- 
tävään nelisenkymmentä vapaaehtoista, joista jokainen sai käännettäväk- 
seen muutaman Urantia-kirjan 196 luvusta. Pääosan käännöstyöstä tekivät 
Lisse Gullichsen, Helvi Nikkanen ja Ulla Pyhälä. Joel Rehnström ja Martti 
Vanninen tarkastivat valmiit käännökset ja lähettivät ne sitten edelleen kie- 
liopista vastaavalle Aili Nurmiaholle. Nurmiaho pyrki pitämään huolen 
myös siitä, että lukuisten eri henkilöiden kääntämät vaikeat käsitteet ja ter- 
mit olisivat lopullisessa suomennuksessa käännetty yhdenmukaisesti. 

Käännössopimus tehtiin Chicagon Urantia-säätiön kanssa tammi- 
kuussa 1970, ja ensimmäinen suomenkielinen käännösversio valmistui 
1970-luvun puolivälissä, miltei vuosikymmenen kestäneen urakan jälkeen. 


165 


Kuva 12. 
Urantia-säätiön rekisteröimä logo, kolme 


sinistä ympyrää sisäkkäin. 


Vielä 1960-luvulla suomalaiset osasivat englantia kuitenkin yleisesti ottaen 
melko heikosti, minkä vuoksi käännösten taso vaihteli huomattavasti. Suo- 
mennoksen tarkastanut ammattikielenkääntäjä arvioikin, ettei ensimmäi- 
nen käännös kokonaisuudessaan vastannut riittävästi alkuperäistekstiä eikä 
siis ollut sellaisenaan julkaisukelpoinen. Lisse Gullichsen ja Aili Nurmiaho 
koordinoivat seuraavan käännösprojektin, jonka tavoitteena oli laatia en- 
tistä paremmin alkuperäistä vastaava suomennos. 

Vielä toinen käännösversiokaan ei läpäissyt ammattikääntäjien seulaa. 
Suomennosurakkaa tarjottiinkin sitten tarkastuksen tehneelle Seppo Ka- 
nervalle, joka oli lukenut Urantia-kirjaa aktiivisesti jo kymmenen vuotta. 
Kolmatta käännösversiota päästiinkin työstämään Kanervan johdolla 
vuonna 1984, ja lopulta suomenkielisen Urantia-kirjan ensimmäinen pai- 
nos julkaistiin kolme vuosikymmentä kestäneen käännösprojektin jälkeen 
vuonna 1993. 

1980-luvun alussa pieniä Urantia-kirjasta kiinnostuneiden opiskeluryh- 
miä alkoi syntyä Helsingin lisäksi muillekin paikkakunnille, ja toiminnan 
organisoiminen tuli ajankohtaiseksi. Suomen Urantia-seura — ensimmäi- 
nen Yhdysvaltojen ulkopuolinen Urantia-yhteisö — perustettiinkin helmi- 
kuussa 1989. Perustamista edelsi pitkä ja syvällinen keskustelu, jossa puitiin 
seuran tarkoitusta, tehtäviä ja päämäärää. Monet Urantia-kirjan lukijat näet 
pelkäsivät, että seuran perustaminen olisi ensimmäinen askel kohti Uran- 
tia-kirkkoa tai muunlaista institutionalisoitunutta järjestöä. Urantia-seura 
kuitenkin perustettiin, kun saavutettiin yhteisymmärrys siitä, ettei min- 

käänlaisen lahkon muodostaminen sopinut Urantia-kirjaan perehtyneiden 
jäsenten periaatteisiin. Kuten Suomen Urantia-seuran verkkosivuilla sano- 
taan, ”Urantia-seuran tarkoitus on edistää Urantia-kirjan opetusten leviä- 
mistä ja asiallista levittämistä”. 

Urantia-seura kokoontui aluksi Helsingin nuorisokeskuksen toimi- 
tilassa Töölössä, Pauligin huvilassa, jossa Urantia-kirjan opetuksista on kes- 
kusteltu aina 1960-luvulta lähtien ja jossa käännösprojektin aikana käytiin 
läpi valmistuneita suomennoksia. 1990-luvun alussa huvilan tilojen käyttö 
muuttui maksulliseksi, minkä vuoksi seuran toiminta hajaantui useam- 
piin eri kokoontumistiloihin pääkaupunkiseudulle. Suurin osa esitelmä- 
tilaisuuksista järjestetään nykyään Malmitalossa ja opintoryhmät pidetään 
muun muassa Taivallahden peruskoululla Helsingissä sekä Villa Apteekin 
tiloissa Espoossa. 

Suomen Urantia-seuran julkaisema Heijaste-lehti perustettiin Aarno 
Peltokosken johdolla vuonna 1985. Lehden alkuperäinen tarkoitus oli 
kertoa lukijoille käännöstyön etenemisestä sekä valaa yhteishenkeä uran- 
tiauskovien välille ja luottamusta Urantia-kirjan sanomaan. Kun Suomen 
Urantia-seura sitten perustettiin vuonna 1989, tuli Heijaste-lehdestä sen 
merkittävin äänenkannattaja, jolloin myös lehden sisältö muuttui ja laajeni. 
Jäsentiedotteiden lisäksi siinä alettiin julkaista uutisia, artikkeleita ja mie- 
lipidekirjoituksia, joita Urantia-kirjan lukijoilla on nykyäänkin mahdolli- 
suus laatia ja lähettää lehden toimitukseen. Heijaste ilmestyy neljä kertaa 
vuodessa, ja vuoteen 2019 mennessä sitä on julkaistu jo 140 numeron ver- 
ran. Lehti kuuluu jäsenetuna kaikille seuran jäsenille, mutta se on kaikkien 
muidenkin vapaasti tilattavissa ja myös maksutta luettavissa Urantia-seuran 
verkkosivuilla. Vuodesta 2017 alkaen Heijaste-lehden päätoimittajana on 
toiminut Kaija Lindström. 

Heijasteen lisäksi Urantia-seuran toiminnasta voi lukea seuran verk- 
kosivuilta. Sieltä löytyy tietoa seuran opintotoiminnasta, eri puolilla 
Suomea kokoontuvista opintoryhmistä, esitelmätilaisuuksista ja vuosit- 
taisista tapahtumista. Tällaisia ovat esimerkiksi talvipäivät ja IUA-konfe- 
renssin (International Urantia Association) yhteydessä järjestettävät ke- 
säpäivät. Verkkosivuilla on niin ikään kaikkien vapaasti luettavissa oleva 
Urantia-verkkokirja. 

Urantia-seuran jäseniltä edellytetään täysi-ikäisyyttä sekä perehtynei- 
syyttä Urantia-kirjaan, ja heiltä peritään vuosittainen, elämäntilanteesta 
riippuen 20 tai 40 euron suuruinen jäsenmaksu. Vuoden 2017 alussa seu- 

raan kuului kaikkiaan 81 jäsentä. Jäsenmäärästä ei kuitenkaan suoraan 
voida päätellä, kuinka moni suomalainen uskoo Urantia-kirjan ilmoituk- 
seen. Teoksen myyntiluvut antanevat lähempänä totuutta olevan kuvan 
sen suosiosta suomalaisten keskuudessa: vuoteen 2015 mennessä suomen- 
kielistä painosta oli myyty arviolta 7000 kappaletta. Kirjan lukijoiden ei 
tarvitse kuulua Urantia-seuraan osallistuakseen seuran järjestämiin luku- 
piireihin, opintoryhmiin tai muihin tilaisuuksiin, vaan kaikki ovat niihin 
tervetulleita. 


URANTIA-KIRJAN OPETUKSIA JUMALASTA JA 
MAAILMANKAIKKEUDESTA 


”Ilma Isää ei olisi olemassa mitään, mikä on” (42:1.6.) Urantia-kirjan mu- 
kaan todellisuus on Jumala ja Jumala on todellisuus, hän on koko luoma- 
kunnan ikiaikainen luoja ja ääretön ylläpitäjä. Tälle opille uskollisena kir- 
jan kymmenkunta ensimmäistä lukua käsittelevät Jumalan olemusta, omi- 
naisuuksia sekä suhdetta muihin olentoihin ja maailmankaikkeuteen. Usko 
Universaalisena Isänäkin tunnettuun Jumalaan on Urantia-kirjan ydin ja 
keskeisin viidennen ilmoituksen lukijoita yhdistävä tekijä. Kirjan mukaan 
Jumala on paljon enemmän kuin Isä, mutta Isä on ihmisen korkein käsitys 
Jumalasta. Teoksessa tähdennetään, että puhe Jumalasta Isänä kuvastaa sitä 
syvästi henkilökohtaista suhdetta, joka jokaisella uskovalla on mahdolli- 
suus muodostaa Jumalan kanssa. 

Jumalasta, todellisuuden absoluuttisesta alkusyystä, puhutaan Urantia- 
kirjassa myös ikuisena MINÄ OLEN -olevaisena. Ilmoituksenantajat ovat 
luoneet MINÄ OLEN -käsitteen yksinomaan ihmisten rajallista mieltä var- 
ten. Sillä viitataan aikaan ennen persoonallisen Isän olemassaolon hypo- 
teettista alkupistettä, jolloin aikaa ja avaruutta ei vielä ollut luotu. Todel- 
lisuudessa sellaista hetkeä ei kuitenkaan koskaan ole ollut, sillä maailman- 
kaikkeus ja sen luoja ovat absoluuttisuudessaan ikuisia. Absoluuttisuuden 
ymmärtäminen kuitenkin koettelee kuolevaisen mielen pystyvyyttä. Ää- 
rettömien käsitteiden avaaminen ihmisen äärelliselle mielelle on tiettyyn 
pisteeseen mahdollista, mutta siihen väistämättä liittyy inhimillisen mielen 
ja kielen asettamia rajoitteita. 

Urantia-kirjassa painotetaankin, että henkilökohtainen kokemus on riit- 
tävä ymmärrys Universaalisesta Isästä. Korkealentoiset filosofiset oletukset 
ovat toissijaisia jumalasuhteen ja sisäisen uskon rinnalla. Kuolevaisten on 

hyvä jatkuvasti pyrkiä laajentamaan ymmärrystään, mutta samalla on hy- 
väksyttävä, etteivät he tule maanpäällisen elämänsä aikana koskaan täydel- 
lisesti käsittämään MINÄ OLEN -olevaista: 


Eksistentiaalisena käsitteenä MINÄ OLEN ei ole sen paremmin jumalallistunut 
kuin jumalallistumatonkaan, ei sen paremmin aktuaalinen kuin potentiaalinen- 
kaan, ei sen paremmin persoonallinen kuin persoonatonkaan, ei sen paremmin 
staattinen kuin dynaaminenkaan. Mitään kvalifiointia ei voi soveltaa Infiniitti- 
seen, voi vain todeta, että MINÄ OLEN on. (105: 1.4.) 


Kolmiyhteyksiä on Urantia-kirjan mukaan olemassa kaikkiaan viisitoista, 
joista kuitenkin ainoastaan seitsemän on paljastettu Urantian (Maan) asuk- 
kaille. Ne ovat se osa maailmankaikkeutta, joka kuolevaisille edustaa to- 
dellisuutta. Kolmiyhteydet ovat muodostuneet infiniittisyyden seitsemän 
rinnakkaisen absoluutin välille. Nämä absoluutit ovat Ensimmäinen Lähde 
ja Keskus, Toinen Lähde ja Keskus, Kolmas Lähde ja Keskus, Paratiisin 
Saari, Jumaluusabsoluutti, Universaalinen Absoluutti sekä Kvalifoimaton 
Absoluutti (0:3.2—3.8). Universaalinen Isä on ensisijaisena jäsenenä jokai- 
sessa seitsemässä kolmiyhteydessä, sillä hän on Jumaluuden Ensimmäinen 
Persoona sekä Absoluuttien absoluutti. 

Urantia-kirjan luvussa 104 on esitelty kaikki seitsemän tunnettua kolmi- 
yhteyttä, joista esimerkkinä voidaan mainita niistä ensimmäinen, persoo- 
nallis-tavoitteellinen kolmiyhteys. Tämä ”Ensimmäinen Kolmiyhteys” on 
kolmen ikuisen paratiisipersoonallisuuden yhteenliittymä, ja siitä puhu- 
taan siksi myös Paratiisin-Kolminaisuutena. Sen muodostavat keskenään 
Universaalinen Isä (Ensimmäinen Lähde ja Keskus), Iankaikkinen Poika 

Toinen Lähde ja Keskus) sekä Ääretön Henki (Kolmas Lähde ja Keskus). 
Ensimmäinen Kolmiyhteys on persoonallisen Jumaluuden yhteenliittymä: 
Isän, Pojan ja Pyhän Hengen jumaluusunioni. Jumala on siis absoluuttinen 
ja jakamaton, mutta hänessä kuitenkin yhdistyvät kolme yksilöllistä Juma- 
luuden personoitumaa: 


Näyttäisi siltä, että absoluuttiset suhteet johtavat väistämättä kolmiyhteyteen. 
Persoonallisuus etsii yhteyttä toiseen persoonallisuuteen yhtä hyvin absoluut- 
tisella kuin kaikilla muillakin tasoilla. Ja Paratiisin kolmen persoonallisuuden 
yhteenliittymä iäistää ensimmäisen kolmiyhteyden: Isän, Pojan ja Hengen per- 


soonallisuusliiton. (104:3.14.) 


Maailmankaikkeus rakentuu Urantia-kirjan mukaan seuraavasti. Paratiisin 
Saari sijaitsee infiniittisyyden maantieteellisessä keskipisteessä. Se on Isä 
Jumalan asuinsija ja toimii maailmankaikkeutta koossapitävänä ja energiaa 
antavana voimana. Paratiisin ulkoreunoilta alkaa avaruus, jossa sijaitsevat 
muun muassa kaikki Urantia-kirjassa mainitut universumit: Havonnan ni- 
mellä tunnettu keskusuniversumi sekä seitsemän superuniversumia. Supe- 
runiversumien kokonaisuus tunnetaan kirjassa myös nimellä Suuruniver- 
sumi, ja se käsittää kaikkiaan noin seitsemän biljoonaa asutettua planeettaa. 

Superuniversumit ovat maantieteellisiä avaruusryhmittymiä, joista 
jokainen käsittää yhtä suuren määrän paikallisuniversumeja ja yhtäläi- 
sen osan avaruutta. Niistä seitsemännessä, Orvontonissa, sijaitsee koti- 
planeettamme Urantia (Maa). Planeettamme järjestysnumero asuttujen 
planeettojen sarjassa kirjoitetaan luvulla 5 342 482 337 666. Suuruniversu- 
min rajojen takaa löytyvät neljä ulkoavaruuden tasoa, joista kaikki sisältä- 
vät lukemattomia galakseja, tähtisumuja, aurinkoja ja planeettoja, ja joista 
kaikki ovat vielä toistaiseksi asumattomia. Urantia-kirjan mukaan tämä 
suuri osa avaruudesta odottaa edelleen tulevaa universumikautta, jolloin 
asutetaan lisää planeettoja ja satelliitteja. 

Kaikkien asutettujen maailmojen kerrotaan olevan luonteeltaan ja al- 
kuperältään evolutionaarisia, eli ne kehittyvät Jumalan suunnitelman mu- 
kaisesti kohti suurinta tarkoitusta ja päämäärää. Kuolevaisten asuttamia 
maailmoja kuvataan lisäksi ”harjoittelukouluina olemassaolon seuraavana 
edessä olevaa vaihetta varten” (49:01). Ne on taivaallista hallintoa ajatel- 
len ryhmitelty paikallisjärjestelmiksi, joista jokaiseen kuuluu noin tuhat 
evolutionaarista maailmaa. Paikallisjärjestelmät voidaan lisäksi ryhmitellä 
konstellaatioiksi, paikallisuniversumeiksi ja niin edelleen aina seitsemään 
olemassa olevaan superuniversumiin saakka. 

Oma planeettamme, Urantia, kuuluu Satanian paikallisjärjestelmään 
jonka odotettu koko on joskus kaukaisessa tulevaisuudessa pyöreästi 
arvioituna 900 asutettua maailmaa. Tällä hetkellä Satanian järjestelmä 
sisältää vasta noin 620 asutettua maailmaa ja on siis vielä keskeneräinen 
Urantia on Satanian asutetuista maailmoista järjestyksessä 606. 


Avaruuden asuttujen maailmojen sijainnin ja todellisen lukumäärän tietää vain 
Universaalinen Isä; hän kutsuu niitä kaikkia nimeltä ja numerolta. Minä voi= 
esittää vain asuttujen tai asuttaviksi kelvollisten planeettojen summittaisen lu- 


kumäärän, sillä muutamilla paikallisuniversumeilla on älylliseen elämään so- 

veltuvia maailmoja enemmän kuin toisilla. Eikä kaikkia suunnitelmissa olevia 
universumeja ole vielä organisoitu. Esittämieni arvioiden ainoana tarkoituksena 
on sen vuoksi tarjota edes jonkinlainen käsitys aineellisen luomistuloksen suun- 
nattomuudesta. (15:2.1.) — — [Esittänyt Uversasta lähtöisin oleva Universaalinen 


Sensori.] (15:14.10). 


ELÄMÄN TARKOITUS JA 
ELÄMÄ KUOLEMAN JÄLKEEN 


Urantia-kirjan lukijat uskovat, että ihmiselämän keskeisin tavoite on löy- 
tää Jumala ja tulla hänen kaltaisekseen. Jumalan uskotaan elävän jokaisen 
ihmisen sisimmässä, mutta hänet löytääkseen on ihmisellä oltava fyysisen 
kehon lisäksi myös toimiva mieli, persoonallisuus sekä Ajatuksensuun- 
taaja. Ihmismieli ja Ajatuksensuuntaaja yhdessä synnyttävät sielun, jonka 
ansiosta yksilö voi kuolemansa jälkeen jatkaa matkaansa Jumalan luo, mi- 
käli hän itse niin päättää. 

Ajatuksensuuntaaja on osa Jumalan suurta suunnitelmaa, jonka pää- 
määränä on kaikkien luotujen asteittainen kehittyminen kohti Paratiisin 
edellyttämää täydellisyyttä. ”Urantia-kirjan opetuksia” -blogia kirjoit- 
tavan Matti Tossavaisen mukaan ”Ajatuksensuuntaaja tarkoittaa samaa 
kuin Jumala meissä, meidän kanssamme, meidän mielessämme, meidän 
ajattelukeskuksessamme”* Ajatuksensuuntaaja on siis Jumalan aktuaali- 
nen läsnäolo tai ääni jokaisessa ihmismielessä, se opastaa ihmistä sekä an- 
taa mielelle jatkuvasti hengellisiä virikkeitä sekä vihjeitä Jumalasta. Uran- 
tia-kirja kannustaakin kuuntelemaan Ajatuksensuuntaajaa, sillä sen avulla 
yksilö voi muodostaa henkilökohtaisen suhteen Isään. Ihminen voi näin 
omaksua uskon, joka johtaa elämän todelliseen päämäärään, Isän läheisyy- 
teen: ”Ajatuksensuuntaajien tehtävänä ihmissukukuntien suhteen on edus- 
taa Universaalista Isää, olla Universaalinen Isä ajallisuuden ja avaruuden 
kuolevaisille luoduille” (108:0.1.) 

Päätös lähestyä Jumalaa antaa siis ihmiselämälle sen perimmäisen tar- 
koituksen. Päätöksen tehtyään ihminen näet luonnollisesti samastuu Isän 
tahtoon ja pyrkii vähitellen kehittymään hänen kaltaisekseen. Urantia-kir- 
jassa ei esitetä tarkkoja määritelmiä siitä, miten yksilön tulisi toimia tullak- 
seen Isän kaltaiseksi ja elääkseen Jumalalle mieluista elämää, sillä kukin to- 
teuttaa tarkoitustaan omalla persoonallisella tavallaan. Kirjassa ei siten ole 
annettu Raamatun kymmentä käskyä vastaavia selkeitä ohjenuoria vaan 

ainoastaan yksi Jumalan ihmiskunnalle lähettämä suurenmoinen käsky: 
”Olkaa täydelliset, niin kuin minä olen täydellinen.” (1:0.3.) Urantia-kirja 
kuitenkin paljastaa, että ainoastaan Jumalan löytämiseen tähtäävät elämän- 
tarkoitukset takaavat yksilölle ylösnousemuksen kuoleman jälkeen. Muun- 
laiset periaatteet jättävät kuolemanjälkeisen kohtalon arvailujen varaan. 


Tämä suurenmoinen ja universaalinen kehotus pyrkiä jumaluutta olevan täy- 
dellisyyden saavuttamiseen on täydellisyyden Jumalan luoman, koko eteenpäin 
ponnistelevan luomakunnan ensimmäinen velvollisuus, ja sen tulisi olla sen kor- 
kein tavoite. Tämä jumalallisen täydellisyyden saavuttamisen mahdollisuus on 
ihmisen koko ikuisen hengellisen edistymisen lopullinen ja varma määränpää. 


(1:0.4.) 


Urantia-kirja opettaa Raamatun tavoin, että elämä jatkuu kuolemaa seu- 
raavan ylösnousemuksen jälkeen taivaassa Jumalan luona. Toisin kuin 
Raamatussa Urantia-kirjassa kuvataan seikkaperäisesti myös kuolemasta 
alkava monivaiheinen matka Paratiisiin ja kerrotaan jopa Paratiisin tarkat 
koordinaatit. 

Urantia-kirjan mukaan on olemassa kolme eri kuoleman lajia: hengel- 
linen kuolema, älyllinen kuolema ja fyysinen kuolema. Hengellisellä kuo- 
lemalla viitataan sielun lopulliseen kuolemaan eli elämän peruuttamatto- 
maan päättymiseen kuoleman jälkeen. Tämänkaltainen kuolema johtuu 
aina yksilön aktiivisesta päätöksestä torjua ikuinen elämä, toisin sanoen 
päätöksestä kääntää selkänsä Jumalalle ja vastustaa ihmismielelle luontaista 
uskoa. Elämän jatkuminen tuonpuoleisessa sen sijaan on Urantia-kirjan 
mukaan taattu silloin, ”kun mieli uskoo Jumalaan ja sielu tuntee Jumalan, 
ja kun ne yhdessä hoivaavan Suuntaajan kanssa kaikki halajavat Jumalaa” 
(5:5.13). 

Kaksi muuta kuoleman lajia, fyysinen ja älyllinen, eivät sen sijaan tar- 
koita elämän loppua tai persoonallisuuden tuhoutumista. Kuoleman jäl- 
keen aineellinen ruumis maatuu mutta persoonallisuus jatkaa olemassa- 
oloaan. Persoonallisuuden kaksi osatekijää, Ajatuksensuuntaaja sekä kuol- 
leen elämänvaiheista koostuvat muistot, siirtyvät Diviningtoniin eli ”Isän 
syliin" Myös edesmenneen yksilön niin kutsuttu morontiasielu selviää 
kuolemasta. 

Nämä kolme persoonallisuuden osatekijää ovat kuoleman jälkeisen, 
elämän ”kokoonpanosaleissa” tapahtuvan, ”uudelleenpersonoinnin” kan- 

naita välttämättömiä. Kun Ajatuksensuuntaaja ja sielu kokoavat eloon jää- 

än persoonallisuuden yhteen, saavuttaa yksilö jälleen tietoisuuden tilan ja 
saa huomata heräävänsä ”mansiomaailmassa” uudessa hahmossaan, ”mo- 
rontialuotuna”. Mansiomaailmoja on kaikkiaan seitsemän. Toistaiseksi ne 
palvelevat ”kuolevaiskoulutuksen asemina” ja ovat omistettuja ”ylösnou- 
semuskuolevaisten siirtymäkulttuurille”. Aika kuoleman ja uudelleenper- 
sonoinnin välillä vaihtelee yksilöiden välillä sen mukaan, kuinka pitkälle 
he kuoleman hetkellä ovat edenneet henkisessä kehityksessään. Mitä pi- 
demmälle yksilö on kehittynyt, sitä todennäköisemmin hänellä on oma 
henkilökohtainen kohtalonsuojelijansa ja sitä lyhempi on aika kuoleman ja 
uudelleenpersonoinnin välillä. 

Kuolevaisen elämää kuvaillaan Urantia-kirjassa lukuisista renkaista 
koostuvana katkeamattomana ketjuna. Elämämme Maassa, Urantialla, on 
vasta ensimmäinen kokemuksemme elämästä, joka kuoleman jälkeen tu- 
lee jatkumaan yli universumien ja ikuisten aikakausien. Uudelleenperso- 
noinnin yhteydessä saamamme morontiahahmo heijastaa sitä henkisen 
kehityksen astetta, jonka olemme Urantialla viettämämme ajan puitteissa 
saavuttaneet. Jokainen siis lähtee etenemään kuoleman jälkeen omalta yk- 
silölliseltä henkitasoltaan. Morontialuodun tehtävä on jatkaa itsensä kehit- 
tämistä ja pyrkiä lukemattomien tulevien elämiensä aikana etenemään yhä 
korkeammalle hengellisten olentojen hierarkiassa. 

Toisiaan seuraavien elämien katkeamattoman ketjun kerrotaan olevan 
ikuisuudelta tuntuvan ajan mittainen. Sen päässä on ketjun vihoviimeinen 
rengas, jonka saavuttaminen edellyttää tavoittelijaltaan äärettömästi aitoa 
rakkautta, veljeyttä ja viisautta. Nämä hyveet sisäistänyt kulkija saavuttaa 
vihdoin päämääränsä, syntymän puhtaana henkilöhahmona Paratiisissa: 
Kuolema ei ole muuta kuin alku loputtomalle, seikkailuntäyteiselle elä- 
mänuralle, odotuksentäyteiselle ikuiselle elämälle, ikuiselle tutkimusmat- 
kalle” (14:5.10.) 

URANTIA-KIRJA, USKONTO JA TIEDE 


Uskonnonvapauslain (säädetty 1922/ 2003) mukaan vähintään 20 Suomen 
kansalaista voi halutessaan perustaa rekisteröidyn uskonnollisen yhdys- 
kunnan. Rekisteröityminen takaa yhdyskunnalle tiettyjä konkreettisia etu- 
oikeuksia muihin uskonnollisiin yhteisöihin nähden, ja sen katsotaankin 
usein olevan uskonyhteisölle kannattava ja tavoittelemisen arvoinen pää- 
määrä. Rekisteröityneellä yhdyskunnalla on mahdollisuus muun muassa 
peruskouluissa järjestettävään oman uskonnon opetukseen ja vihkisere- 
monioiden järjestämiseen. Virallinen uskonnon status voi myös lisätä nä- 
kyvyyttä ja siten helpottaa opin levittämistä. Patentti- ja rekisterihallituk- 
sen syyskuussa 2018 laatiman tilaston mukaan rekisteröityjä uskonnollisia 
yhdyskuntia oli 136 ja seurakuntia tai muita paikallisyhteisöjä peräti 345. 
Lain takaamista etuuksista huolimatta Urantia-seura ei ole koskaan pyr- 
kinyt rekisteröitymään uskonnolliseksi yhdyskunnaksi, eikä sitä ylipäänsä pi- 
detä ilmoituksen periaatteiden mukaisena vaihtoehtona. Urantia-kirja ei siis 
kehota organisoimaan uutta uskontoa, ja Urantia-liikekin on jyrkästi kieltä- 
nyt kuulumisensa uskontokategoriaan. Urantia-kirja nimenomaan varoittaa 
institutionalisoimiseen liittyvistä riskeistä, kuten alkuperäisen ilmoituksen 
vääristymisestä ja mukautumisesta ympäröivän yhteiskunnan normeihin. 
Uskonnoksi kategorisoitumista halutaan välttää myös siksi, että se saat- 
taisi vähentää ilmoituksen sekulaaria uskottavuutta. Urantia-kirjan lukijat 
puhuvatkin viidennestä ilmoituksesta mieluummin totuutena, ilmoituk- 
sena Jumalasta tai perustana yksilön henkilökohtaiselle uskolle." Urantia- 
seuran verkkosivulla kuitenkin todetaan, että on niitäkin lukijoita, jotka 
mieluusti ottaisivat Urantia-uskon viralliseksi uskonnokseen. 
Urantia-kirjan ilmoituksen ytimessä ovatkin usko Jumalaan ja Jeesuk- 
sen opetuksiin — kaksi asiaa, jotka tavallisesti mielletään kuuluviksi uskon- 
tokategoriaan. Vaikka uskonnollisuus siis on eittämättä osa Urantia-kirjan 
sanomaa, sisältää teos lukijoidensa mukaan myös puhtaasti tosiasioihin pe- 
rustuvaa kerrontaa liittyen muun muassa kosmologiaan, historiaan, maail- 
mauskontoihin ja politiikkaan. Siksi sen pelkistäminen uskonnoksi johtaisi 
helposti ennakkoluulojen syntyyn ja viidennen ilmoituksen virheellisiin 
tulkintoihin. Lukijoiden mielestä kirja koordinoi uskonnon, filosofian, tie- 
teen ja taiteen tavalla, johon yksikään ihmiskunnan aiemmin tuntema us- 
konnollinen tai sekulaari teos ei ole pystynyt. Se sisältää tosiasioita uskon- 
noista ja todellisesta sydämen uskosta mutta ei itsessään ole uskonto, eikä 

se ole tarkoitettu uuden kirkon tai lahkon perustamista varten. Teoksen 
katsotaan tarjoavan faktuaalisia vastauksia ihmismieltä askarruttaviin kysy- 
myksiin siitä, kuka minä olen, mistä olen lähtöisin ja minne olen matkalla. 

Jos Urantia-kirja ei lukijoidensa mielestä ole uskonto, mikä se silloin 
on? Se on ilmoitus, suhteellinen ja alati kehittyvä totuus sekä perusta yk- 
silön henkilökohtaiselle uskolle. Kirjan uskonnollisella ulottuvuudella vii- 
tataan lähinnä henkilökohtaiseen uskoon, yksilön ja Jumalan keskinäiseen 
suhteeseen. Siihen eivät kuulu erilaiset yhteisön määräämät käytännöt, rii- 
tit tai uskontunnustukset. 

Urantia-kirjan mukaan tiede ei korvaa uskontoa eikä uskonto liioin tie- 
dettä. Sen sijaan nämä liittyvät erottamattomasti toisiinsa. Lähimmäksi to- 
tuutta päästään, kun hyväksytään, että tiede ja uskonto täydentävät toinen 
toistaan. Molemmat viitoittavat pohtimaan niin kutsuttua ensimmäistä ai- 
heuttajaa, sitä ratkaisevaa tekijää, joka on johtanut tuntemamme elämän 
syntyyn. Kumpikin tie pakottaa tunnustamaan ensimmäisen aiheuttajan 
olemassaolon — joskin ainoastaan uskonto tarjoaa pohdiskelijalle myös 
henkilökohtaisen suhteen persoonalliseen Isään. Tieteen tarjoamat vasta- 
ukset koskevat ainoastaan materiaalista maailmaa, jolloin käsitys ensim- 
mäisestä aiheuttajasta jää ikuiseksi tuntemattomaksi. Puhtaasti tieteeseen 
turvautuva ei siis pysty hyväksymään sellaista, jota ei ole kyetty empiiri- 
sesti todistamaan. Tällainen uskoon turvaamaton tiede synnyttää alati uu- 
sia kysymyksiä ja lisää ongelmia ratkaistavaksi. 

Urantia-kirja ei kuitenkaan vähättele tieteen merkitystä vaan korostaa, 
että se on sivilisaation kehityksen kannalta äärimmäisen suuri. Silti uskon- 
nolle tulisi antaa enemmän painoarvoa niissä kysymyksissä, joihin tiede 
ei kykene koskaan vastaamaan. Ihmisten tulisi tunnustaa, että ainoastaan 
usko voi johdattaa meidät sellaisiin syvällisimpiin totuuksiin, jotka lopulta 
paljastavat meille todellisen ensimmäisen alkusyyn, persoonallisen Ju- 
malan. Ainoastaan usko voi auttaa meitä ymmärtämään kaikkea sitä, jota 
emme nykyisessä olomuodossamme pysty näkemään tai muutoin aisteil- 
lamme kokemaan. 


Tieteen esittämien tosiasioiden lähde on äly ja vain äly, uskonnon varmoina 
pitämät asiat kumpuavat koko persoonallisuuden pohjimmaisista perustoista. 
Tiede vetoaa mielen käsityskykyyn, uskonto vetoaa ruumiin, mielen ja hen- 
gen lojaalisuuteen ja antaumukseen, jopa persoonallisuuden kokonaisuuteen. 


(102:1.4.) 

Urantia-kirja vastustaa kiivaasti ajatusta evoluutioteoriasta, joka selittää 
maailman synnyn alkuräj ähdyksellä ja pitää sen jälkeistä elollisuuden ke- 
hittymistä sattumanvaraisena ja päämäärättömänä. Evoluutioteoria jättää 
urantiauskovien näkökulmasta avoimeksi liian paljon ihmiselämän merkit- 
täviä kysymyksiä. Toisaalta kirja ei tue myöskään Raamattuun perustuvaa 
kreationismia, jonka mukaan Jumala yhdellä kertaa loi valmiin maailman. 
Sen sijaan evoluution sanotaan olevan Jumalan säätämä ja etenevän Juma- 
lan laatiman suunnitelman mukaan. Taivaalliset olennot pitävät huolen 


siitä, että myös Urantialla evoluutio etenee kohti päämääräänsä — jumalan- 
kaltaisuuteen ja täydellisyyteen pyrkivien ihmisten tuottamista. Ihmisen 
biologinen evoluutio on jo päättynyt, mutta muun muassa hengellisyyttä, 
viisautta ja uskonnollisuutta koskeva evoluutio on vielä kesken. Näiden 
osa-alueiden kehityksen jatkuminen edellyttää apua ihmistä korkeammilta 
voimilta, ja juuri tämän vuoksi ihmiskunnalle annetaan kosmisia ilmoituk- 


sia aina Jumalan sopiviksi katsomin väliajoin. 


URANTIA-KIRJA, KRISTINUSKO JA 
MUUT MAAILMANUSKONNOT 


Suurin osa suomalaisista Urantia-kirjan lukijoista on evankelisluterilai- 
sen kirkon jäseniä. Vuonna 2016 luterilaisuus tuntui kuitenkin useimmille 
lukijoille olevan pikemminkin osa suomalaista kulttuuria kuin henkilö- 
kohtaista uskonelämää." Raamattua ei kukaan kertonut lukevansa aktii- 
visesti. Harvat kirkossakäynnitkin liittyivät lähes poikkeuksetta eri elä- 
mänvaiheissa tapahtuviin toimituksiin, kuten konfirmaatioon, häihin ja 
hautajaisiin. 

Urantia-kirjan mukaan Raamattu ei ole pyhä. Pyhän käsitettä tosin 
käytetään varoen myös Urantia-kirjasta puhuttaessa, sillä se herättää voi- 
makkaita mielleyhtymiä kristinuskoon ja muihin ”kehitysuskontoihin”, 
jollaiseksi urantiauskovat eivät halua viidennen ilmoituksen leimaantuvan. 
Urantia-kirjasta poiketen Raamatun kuitenkin kerrotaan olevan vain kiis- 
tanalainen kokoelma erilaisia uskonnollisiksi katsottuja kirjoituksia, joita 
lukuisat historialle tuntemattomat henkilöt ovat omine motiiveineen uudel- 
leenkirjoittaneet vuosisatojen ajan. Tämän vuoksi Raamatun alkuperäistä ja 
keskeisintä sanomaa on tänä päivänä mahdotonta tavoittaa. Samasta syystä 
Raamattua, toisin kuin Urantia-kirjaa, ei tulisi pitää Jumalan sanana tai 
ihmiskunnalle annettuna jumalallisena ilmoituksena sellaisenaan. 

Kuten todettu, Raamatun opetuksiin ja kertomuksiin on Urantia-kir- 
assa tehty merkittäviä muutoksia, joiden avulla viidennestä ilmoituksesta 
on karsittu pois kaikki ihmisperäiseksi ja virheelliseksi katsottu aineisto. 
Esimerkkinä todettakoon, että vaikka teosten kolminaisuusopeissa on sa- 
mankaltaisuutta, on niissä sitäkin enemmän eroavaisuuksia. Iankaikkisella 
Pojallakaan ei Urantia-kirjassa viitata kristinuskon kolminaisuuden Jeesuk- 
seen vaan niin sanotusti kaiken olevaisen rinnakkaisluojaan. Iankaikkista 
Poikaa ei siis kirjan mukaan tulisi sekoittaa kristittyjen tuntemaan Jeesuk- 
seen, joka ei viidennen ilmoituksen perusteella ollut Jumalan ainoa Poika 
vaan yksi lukuisista Jumalan Luoja-Pojista. Urantia-kirjan lukijoiden mu- 
kaan Jeesus ei myöskään ollut ihmiseksi tullut Jumala, vaan paikallisuniver- 
sumimme Nebadonin hallitsijan, Kristus Mikaelin, inkarnaatio. 

Uuden testamentin painopiste on Urantia-kirjan mukaan täysin vääris- 
tynyt ja harhaanjohtava. Siihen ovat jättäneet jälkensä muun muassa kris- 
tinuskon muotoutumiseen vaikuttaneet itämaiset jumalmyytit ja antiikin 
hellenistinen filosofia. Tämän takia kristityt ovat oppineet pitämään pyhinä 
sellaisiakin opetuksia, kertomuksia ja sääntöjä, jotka eivät tosiasiassa olleet 
Jeesuksen sanelemia eivätkä ylipäänsä sopineet Jeesuksen arvomaailmaan. 

Urantia-kirjassa esitetään, että Jeesuksen evankeliumiopetuksen yhdis- 
täminen juutalaiseen teologiaan oli kristinuskon alkutaipaleella tehdyistä 
virheistä suurin. Sen seurauksena syntyi erheellinen kristillinen sovitus- 
oppi, jonka mukaan Jumala uhrasi ainoan poikansa, Jeesuksen, sovittaak- 
seen ihmiskunnan synnit. Urantia-kirja siis kiistää uskomuksen perisyn- 
nistä ja Jeesuksesta syntien sovittajana. Sen sijaan ihmisten kerrotaan syn- 
tyvän Urantialle synnittöminä ja kuoleman jälkeisen pelastuksen riippuvan 
puhtaasti yksilön henkilökohtaisesta uskonvalinnasta. Perätön sovitusoppi 
onkin viidennen ilmoituksen mukaan vienyt jalansijaa Raamatun todel- 
iiselta ilmoitukselta, sillä Urantia-kirjan filosofiassa Jeesuksen elämässä 
keskeisintä ei suinkaan ollut hänen persoonansa, saati traaginen kuolema 
ristillä. Olennaista oli hänen esimerkillinen Jumalan etsinnälle pyhitetty 
elämänsä sekä sanomansa Jumalan isyydestä ja ihmisten veljeydestä — sa- 
noma, jonka katsotaan kuitenkin jääneen Paavalin elämää kuvaavien kerto- 
musten varjoon. 

Urantia-kirjan neljäs osa, Jeesuksen elämä ja opetukset, onkin laajen- 
nettu ja urantiauskovien mukaan totuudenmukaisempi versio siitä, mitä 
Uusi testamentti opettaa Jeesuksesta. Teoksessa kerrotaan, että kun Jeesuk- 
sen evankeliumi dogmatisoitiin ja sen siivittämänä rakennettiin instituutio, 

Raamatun alkuperäinen merkitys korvaantui ihmisperäisillä uskomuksilla 
Kristinuskon kehitys valtauskonnoksi nähdäänkin varoittavana esimeri- 
kinä siitä, mitä uskon institutionaalistumisesta voi pahimmillaan seurata 
normeilla, tavoilla ja riiteillä aikaansaatu dynaamisen, elävän ja henkilö- 
kohtaisen uskonnon hidas kuolema. Urantia-kirjalla olisikin lukijoiden 
mielestä paljon annettavaa evankelisluterilaiselle kirkolle. Osa heistä toi- 
voisikin pystyvänsä kirkon jäsenenä aktiivisesti edistämään kirkon muu- 
tosta. Urantia-kirjassa (170:5.21) todetaan: 


Sellaisena kuin Jeesus valtakunnan mielessään näki, se on suurelta osin jäänyt 
maan päällä toteutumatta, sillä ulkokohtainen kirkko on toistaiseksi ottanut sen 
paikan. Mutta teidän tulisi käsittää, että tämä kirkko on vain syrjään työnnetyz 
hengellisen valtakunnan toukkavaihe, joka vie sen tämän aineellisen aikakauden 
läpi ja yli seuraavaan ja hengellisempään tuomiokauteen, jolloin Mestarin ope- 
tuksilla saattaa olla parempi tilaisuus kehittymiseen. Näin ajateltuna niin kut- 
- sutusta kristillisestä kirkosta tuleekin se toukkakotelo, jonka sisällä Jeesuksen 
käsityksen mukainen valtakunta nyt uinuu. Jumalalliseen veljeyteen perustuva 
valtakunta on edelleenkin elossa, ja lopulta ja minkään estämättä se tulee esille 
tästä pitkäaikaisesta kätköstään, aivan yhtä ehdottomasti kuin perhonen lopulta 
ilmaantuu kauniina lopputuloksena sen vähemmän viehättävästä metamorf- 


seen kehitykseen kuuluvasta oliosta. 


Urantia-kirjan luku 131 on kokonaan omistettu maailman eri uskonnoille. 
Siinä keskitytään tarkastelemaan lähinnä uskontoihin sisältyviä opetuksia 
Jumalasta ja Jumalan suhteesta ihmiskuntaan. Kirjan mukaan kaikkiin lis- 
tattuihin uskontoihin sisältyy totuuden siemeniä, joskaan mikään niistä ei 
edusta absoluuttista totuutta. Kun ilmoituksen perustalle näet syntyy ke- 
hitysuskonto, on väistämätöntä, että alkuperäiseen sanomaan kytkeytyy 
erinäisiä ihmisperäisiä uskomuksia, käskyjä ja toimintamalleja. Kun näin 
tapahtuu, valitettavan paljon autenttisesta ilmoituksesta jää virheellisen ai- 
neiston varjoon. 

Urantia-kirjassa esitetään, että merkittävistä puutteistaan ja virheelli- 
sistä käsityksistään huolimatta kristinusko ja buddhalaisuus ovat maailma- 
nuskonnoista pisimmälle kehittyneet. Buddhalaisuudessa korostetut arvot 
ja elämänohjeet ovat suurenmoisia ja edistyksellisiä, mutta uskonnosta uu- 
puu tyystin usko persoonalliseen ja universaaliin Jumalaan. Kristinuskon 
ytimestä sen sijaan löytyvät usko sekä Jeesuksen esimerkilliseen uskonnol- 

liseen elämään että iankaikkiseen Jumalaan. Ihmisperäiset ja kulttuuriset 
aineistot ovat kuitenkin peittäneet alleen sen, mikä Jeesuksen opetuksissa 
alkujaan oli keskeisintä. 

Kaikkien uskontojen todetaan kyllä olevan sikäli hyviä, että ne voi- 
vat omalla tavallaan tuoda ihmisen lähemmäs Jumalaa ja auttaa ihmistä 
ymmärtämään, kuka Jumala on. Kehnon uskonnosta tekee ainoastaan 
ylimielinen asennoituminen muihin katsomuksiin. Millään uskonnolla 
ei ole syytä pitää itseään ylivertaisena tai kuvitella oman oppinsa edusta- 
van ainoaa, erehtymätöntä totuutta. Koska kaikkiin uskontoihin sisältyy 
enemmän tai vähemmän totuutta, olisi erilaisten katsomusten edustajien 
sen sijaan viisainta perehtyä itselleen vieraisiin uskontoihin ja kerätä niistä 
parhaat palat omaa uskoaan täydentämään. Muiden näkemysten tuomitse- 
minen ja kiistäminen eivät vastaa Jumalan tahdon mukaista elämää, vaan 
päinvastoin ne vievät yksilön entistä kauemmas totuuden lähteiltä. 

Vaikka Urantia-kirjan lukijat uskovat viidennen ilmoituksen olevan 
toistaiseksi korkein saatavilla oleva totuus, he ajattelevat senkin olevan ai- 
noastaan rajallinen, osittainen ja vajavainen totuuden heijastuma. Kirjan- 
han ei uskota jäävän viimeiseksi käänteentekeväksi ilmoitukseksi, vaan uu- 
sia ilmoituksia odotetaan tulevaksi noin tuhannen vuoden välein. Uusien 
ilmoitusten myötä ihmisten uskonnollisuus kehittyy, jolloin tulee mahdol- 
liseksi myös saavuttaa entistä absoluuttisempi totuus. Silti on muistettava, 
että evolutionaarisessa maailmassa totuus on ihmismielen rajallisuuden 
takia aina väistämättä suhteellinen käsite. 

Minkään uskontokunnan jäsenyyttä ei katsota esteeksi Urantia-kirjaan 
tutustumiselle tai — seuraan liittymiselle. Se, että kirjan lukijat ovat lähtöi- 
sin mahdollisimman monenlaisista lähtökohdista, nähdään pikemminkin 
positiivisena seikkana, sillä sen katsotaan edistävän ilmoituksen leviämistä 
sekä sen toteutumista käytännössä ** 

Urantia-kirjan mukaan tavoitteena olisikin tulevaisuudessa koko ihmis- 
kunnan yhteinen maailmanuskonto, joka yhdistäisi totuudet nykyisistä 
institutionaalisista uskonnoista ja poistaisi ristiriidat eri uskonnonharjoit- 
tajien väliltä. Uskonsodat nähtäisiin aiheettomina, kun ymmärrettäisiin, 
että ainoa tarpeellinen ja riittävä totuus on ihmisen aito usko Jumalaan: 
"Totuuden voi tuntea, totuuden voi elää; totuuden kasvun voi kokea sie- 
lussaan, ja mielessä voi nauttia sen antaman valaistuksen tuomasta vapau- 
desta, mutta totuutta ei voi vangita kaavoiksi, normeiksi, uskonkappaleiksi 
tai ihmisen käyttäytymisen älyperäisiksi malleiksi” (180:5.2.) 


URANTIA-KIRJA JA UFOUSKONNOLLISUUS 


Urantia-kirjasta puhutaan usein ufokulttina. Silloin ajatellaan virheellisesti 
että teoksen lukijat uskovat populaarikulttuuristakin tuttujen avaruusolen- 
tojen olevan kirjan opetusten takana. Urantia-kirjassa ei kuitenkaan esiinny 
käsitteitä avaruusolento, humanoidi tai ufo. Sen sijaan kirjan esiluvun kir- 
joittaja esittelee itsensä yhtenä ”Orvontonin Jumalallisista Neuvonanta- 
jista”, ja myös muiden lukujen kerrotaan olevan erilaisten taivaallisten olen- 
toryhmien edustajien käsialaa. 

Tieteellinen käsitys, jonka mukaan Maa on maailmankaikkeuden ainoa 
asuttu planeetta, todetaan kyllä Urantia-kirjassa kaikessa itsekeskeisyydes- 
sään mahdottomaksi. Kirjahan kertoo peräti seitsemästä asutetusta super- 
universumista sekä niiden lukemattomista elinkelpoisista planeetoista ja 
satelliiteista. Meidän tuntemamme elämän kannalta osa niistä saattaa olla 
asuttavaksi kelpaamattomia, mutta Urantian asukkaista poikkeaville kuole- 
vaisille ne kaikki kuitenkin toimivat ihanteellisina elinympäristöinä. Uran- 
tia-kirjan opissa maailmankaikkeus näet sisältää kuolevaisten lisäksi luke- 
mattomia henkiolentoja, taivaallisia persoonallisuuksia, sanansaattajia ja 
enkeleitä. Henkiolentojen ja niiden eri luokkien esittelylle onkin omistettu 
yli 20 lukua kirjan kahdessa ensimmäisessä osassa. 

Urantia-kirjan mukaan on mahdollista matkailla eri universumien vä- 
lillä, mutta se ei tapahdu lentävillä lautasilla tai muilla vastaavilla avaruusa- 
luksilla, kuten ufouskonnollisuudessa ajateltaisiin vaan ”kuljettajaserafien” 
aikaansaaman transportaation välityksellä. Serafeilla viitataan eri luokkiin 
kuuluviin enkeleihin, jotka kykenevät kuljettamaan aineettomia hahmoja 
universumista toiseen. Serafisen transportaation välityksellä saapuneita 
vierailevia tarkkailijoita muista universumeista kerrotaankin olevan Uran- 
tialla kaiken aikaa. 

Kertomukset ufosieppauksista ja teoriat avaruusolentojen Maan valloi- 
tuspyrkimyksistä liittyvät erottamattomasti etenkin populaarikulttuurissa 
ilmenevään ufouskonnollisuuteen. Urantia-kirjassa taivaallisten olentojen 
kuitenkaan ei mainita olevan millään tapaa pahantahtoisia, eikä niiden siis 
ajatella uhkaavan Urantian rauhaa. Kaikki olennot, jotka pääsevät matkaa- 
maan eri universumien ja asutettujen planeettojen välillä, ovat Universaa- 
lisen Isän luomia ja siksi toimivat hänen hyvän tahtonsa mukaisesti. ”Pla- 
neettanne (Urantia) on suunnattoman suuren kosmoksen jäsen; kuulutte 
jotakuinkin loputtomaan maailmojen perheeseen, mutta sfääriänne halli- 

taan juuri niin täsmällisesti ja sitä hoivataan juuri niin rakastavasti kuin jos 
se olisi ainoa asuttu maailma koko olemassaolon piirissä. (15:14.9.) 

Urantia-kirja vetoaa moniin ufoharrastajiin varmastikin siksi, että se 
on voimakkaasti avaruudellinen, tieteellis-teknologistyyppisellä käsit- 
teistöllä kyllästetty teos. Niin ikään se on osa laajempaa modernia kon- 
taktiperinnettä ja sellaisenaan ufoharrastajille tutun ja kiehtovan oloinen. 
Kirjassa pyritään myös olennaisesti yhdistämään tiede ja uskonto, kuten 
ufokontaktiliikkeessä. 


URANTIA-KIRJA — MODERNIA USKONTOA 


Uskonnontutkimuksellisesta näkökulmasta Urantia-kirjaa voidaan pitää 
yhtenä esimerkkinä sellaisesta modernista uskonnollisuudesta, joka ei 
mahdu institutionaalisen uskonnon raameihin. Se noudattaa individualis- 
tisen yhteiskunnan ihanteita eikä halua tulla kahlituksi mihinkään yhteisöä 
leimaavaan kategoriaan, saati sopeutua ulkopuolisten sanelemiin normei- 
hin. Tärkeintä tämänkaltaisessa uskonnollisuudessa on henkilökohtainen 
kokemusmaailma ja opin vapaamuotoinen tulkinta. 

Moderni uskonnollisuus hyödyntää tieteellis-teknistä käsitteistöä to- 
distellessaan kosmisista ulottuvuuksista, henkiolennoista, jumaluuksista 
ja muista yliluonnollisista ilmiöistä. Se tarjoaa tieteen kanssa yhteensovi- 
tettuja vastauksia, nykyaikaan sopivia päämääriä ja elämäntapaan liittyvää 
valinnanvapautta. Moderni uskonnollisuus antaa nykyhetkelle merkityk- 
sen ja tekee arvaamattomasta tulevaisuudesta turvatun. 

Ra6lin ufouskonto ja 


millennialistinen utopia 


ILKKA NISKANEN 


Vuosituhannen taite. Kirkkaan valkoiseen, kulmikasharteiseen asuun pu- 
keutunut mies istuu jakkaralla esiintymislavan reunalla sähkökitara sylis- 
sään. Kaulassaan hänellä riippuu suurikokoinen metallinen symboli, kuin 
yhdistelmä hakaristiä ja Daavidin tähteä. lältään mies on jossain vaiheessa 
keski-ikää. Leukaa kiertää lincolnmainen parta, ja päältä kaljuuntunut ki- 
harainen tukka on sidottu hapsottavaksi nutturaksi pään taakse. Kasvot 
ovat sopusuhtaiset ja lempeät. Silmät suljettuina hän alkaa laulaa mikro- 
foniin näppäillen samalla kitarasta mollivoittoista taustaa. 


Je joue du sexophone 
Et je te fais chanter 
Comme un chat gui ronronne 


Et je te fais danser 


Soitan seksofonia 
Ja saan sinut laulamaan 
Kuin kissa joka kehrää 


Ja saan sinut tanssimaan 
Yleisön poikki kulkee ihastunut kohahdus. Sieltä täältä kuuluu innostu- 
neita huudahduksia, jotka lisääntyvät kappaleen edetessä ja kiihdyttäessä 


tahtia. Välillä mies liikuttaa lantiotaan kitaran rytmittämänä kuin yhdyn- 

nässä työnnellen. Yleisö yltyy kovempiin kannustushuutoihin, joihin se- 
koittuu riemuisaa naurua. 


LAULAVAN PROFEETAN 
POIKKEUKSELLINEN UFOKULTTI 


13. joulukuuta 1973. Ranskalainen toimittaja, kilpa-autoilija, laulaja-laulun- 
tekijä, aviomies ja isä Claude Vorilhon ajaa aamulla kohti Clermont-Fer- 
randin kylässä sijaitsevaa toimistoaan. Yhtäkkiä häneen iskee voimakas 
tunne, että hänen täytyy nousta kylän lähistöllä olevalle Puy de Lassolas'n 
sammuneelle tulivuorelle. Tietämättä itsekään, miksi, hän saapuu vuoren 
kraateriin. Silloin kirkas valo välähtää taivaalta ja Vorilhon näkee hopean- 
värisen litistettyä kelloa muistuttavan esineen laskeutuvan häntä kohti. Val- 
miina pakenemaan hän jää katselemaan esinettä, joka jää leijumaan paikoil- 
leen maanpinnan yläpuolelle. Esineen pohjasta aukeaa luukku, ja portaita 
pitkin ulos astuu mies — niin pienikokoinen, että Vorilhon aluksi luulee 
häntä lapseksi. Mies kävelee suoraan kohti Vorhilonia, ja hänen kasvonsa 
ovat täynnä rakkautta. Seuraa keskustelu. Mies kertoo tulleensa hyvin kau- 
kaa tapaamaan juuri Vorilhonia, sillä hänellä on tärkeä viesti toimitetta- 
vana. Vieras kutsuu Vorilhonin alukseensa, jossa tälle seuraavien päivien 
aikana paljastetaan vastaukset ihmiskunnan perimmäisiin kysymyksiin. 
Käy ilmi, että ihmisen ovat luoneet elohim, Maan ulkopuolinen tiedemies- 
rotu, ja todellisuudessa Vorilhon on Ra6l, viimeinen 40 profeetasta, jotka 
elohim ovat lähettäneet julistamaan sanomaansa ihmiskunnalle. Ja hänellä 
on tärkeä tehtävä. 

Raölin ympärille rakentuneesta Raölilaisesta liikkeestä on 2000-luvulla 
muotoutunut hyvin organisoitu liike, joka toimii useissa kymmenissä eri 
maissa. Arviot sen jäsenmäärästä vaihtelevat lähteestä toiseen. Joissakin 
liikkeen omissa internetvideoissa raölilaisia väitetään olevan jopa satoja 
tuhansia ympäri maailmaa, mutta tämä lienee vahvasti liioiteltu käsitys. 
Kuitenkin varmasti voidaan todeta puhuttavan ainakin kymmenistä tuhan- 
sista ihmisistä. Niinpä raölilaisuus painii kokoluokaltaan täysin eri sarjassa 
kuin pienet ”ufokultit”, jotka varmasti enemmän vastaavat stereotyyppistä 
mielikuvaa ufouskonnollisista liikkeistä. Kuitenkin myös organisoituneem- 
pien ufouskonnollisten liikkeiden piirissä raölilaisuus näyttäisi kyenneen 
menestyksekkäimmin sekä kasvamaan että kantamaan tarinaansa jo yli 
40 vuoden ajan. Voidaankin kysyä, mikä Raölin salaisuus on kentällä, jolla 

uskonnollisiksi katsottavat ilmiöt usein jäävät pienten piirien projekteiksi 
ja yleensä myös lyhytaikaisemmiksi. 

Kysymystä on antoisaa lähestyä erityisesti Raölilaisen liikkeen mytolo- 
gian ja nelikymmenvuotisen historian käänteiden kautta. Tällöin kaksi kes- 
keistä juonnetta punoutuvat näkökulmallisesti yhteen. Ensinnäkin raölilai- 
suus voidaan nähdä oppina, joka sulattaa yhteen vaikutteita ennen kaikkea 
kahdesta perinteestä. Toisaalta se on omalla persoonallisella tavallaan osa 
samaa toisen maailmansodan jälkeistä järkiajatteluun vetoavaa linjaa mui- 
den ufouskontojen kanssa, ja toisaalta se taas ammentaa suuren osan nar- 
ratiivistaan erityisesti Raamatusta heittäen sekaan viitteitä myös muihin 
maailmanuskontoihin. Tämä yhdistelmä tekeekin ra6lilaisuudesta ainut- 
laatuisen kokonaisuuden, joka ei lopulta asetu täysin luontevaksi osaksi 
muuta ufologista perinnettä. Järkevyyspyrkimyksessään etenkin esotee- 
risiin perusteluihin kallellaan olevat ufouskonnolliset liikkeet rakentavat 
käsityksensä todellisuudesta erityisesti teosofiasta ja new age -liikkeestä 
tulevien vaikutteiden pohjalle. Ra6] kuitenkin nimenomaan pyrkii mahdol- 
lisimman kauaksi esoteriasta, mystiikasta ja okkultismista: hänen omien 
sanojensa mukaan tavoitteena on riisua maailman uskonnot kaikesta sala- 
peräisyydestä. Tässä hän eroaa radikaalisti muista aikamme ufoprofee- 
toista, jotka ovat saaneet aikaan esimerkiksi sellaiset liikkeet kuin Unarius 
Academy of Science, Heaven's Gate ja Ashtar Command. Niiden piirissä 
suhtaudutaan yleensä kriittisesti materialistiseen ja nykytieteelliseen 
maailmankuvaan, joiden katsotaan olevan kelvottomia tai vähintäänkin 
riittämättömiä todellisuuden luonteen ymmärtämiseksi (kun taas esotee- 
risen näkökulman ajatellaan olevan tieteellisesti edistyneempi). Raölin 
ajattelussa sen sijaan kaikuu enemmänkin valistusajan filosofien perintö, 
ja merkittävää osaa hänen demystifioimisprojektissaan näyttelevät juuri 
normaalitiede ja sen tarjoamat mahdollisuudet. 

Toiseksi, Raölilainen liike on omintakeisesti apokalyptis-millennialisti- 
nen. Pessimistisesti se maalaa uhkakuvan ydintuhosta, joka pyyhkii koko 
ihmislajin unholaan, jos emme muuta kohtalokkaan väkivaltaisia tapo- 
jamme. Samaan aikaan se kuitenkin muistuttaa, että ihmisellä on mahdolli- 
suus kulkea toiseenkin suuntaan. Se tarjoaa uskovalle pilkahduksen toivoa 
kaoottisen maailman keskellä antamalla lupauksen käsillä olevasta suuresta 
mullistuksesta, joka tuo tullessaan uuden paratiisimaisen maailmanjärjes- 
tyksen. Tällainen tematiikka ei ole ufologiassa mitenkään poikkeuksel- 
lista, mutta raölilaisuudessa se kietoutuu liikkeen muuhun mytologiaan 

— aina luomiskertomusta myöten — ainutlaatuisella tavalla, joka tuo mie- 
leen kristinuskon käsitykset Jumalan tuomiopäivästä ja Jeesuksen tuhat- 
vuotisesta valtakunnasta (mikä ei ole sattumaa). Apokalyptisen liikkeen 
kannalta on myös huomionarvoista, että Ra&l on onnistunut pitämään liik- 
keensä tasaisessa nousukiidossa jo yli 40 vuoden ajan. Profetioilla kun on 
jossain vaiheessa tapana osoittautua vääriksi. 

Kaiken keskiössä touhuaa Ra&l, jonka hahmon merkitystä liikkeen elin- 
voimaisuudelle ei voi kieltää. Ura uskonnollisena profeettana ei ole saanut 
häntä unohtamaan aiempaa elämäänsä, vaan hän on valjastanut vanhat tai- 
tonsa osaksi uutta työnkuvaansa. Hän näyttäytyy seuraajiensa edessä eh- 
tana showmiehenä, joka tanssii, laulaa ja kertoo vitsejä yleisölleen. Kuiten- 
kaan hän ei ole pelkkä kukkoileva rocktähti, vaan liikkeen sisällä hänet tun- 
netaan myös tavallisena ja mukavana maanläheisenä miehenä. Karismaa 
Ra&lilla ehdottomasti on, ja tässä mielessä hän onkin suorastaan apoka- 
lyptisen profeetan karikatyyri. Merkittävää osaa tuossa karismassa näytte- 
lee seksuaalinen mystiikka, joka häntä on vuosien kuluessa yhä enemmän 
ympäröinyt. Jotta voisi ymmärtää näiden eri tekijöiden merkitystä raölilai- 
suudessa, on sukellettava syvemmälle siihen viestiin, jonka elohim antoivat 
Ra&lin välitettäväksi ihmiskunnalle. 


KREATIONISMIA AVARUUSAJAN ATEISTEILLE 


Joulukuu 1973. Avaruusaluksessa Raöl saa kuulla ihmisen olevan elohimin 
luomus. Nämä elohim ovat tiedemiehiä, jotka kauan sitten omalla kaukai- 
sella planeetallaan olivat saavuttaneet samantasoisen tieteellisen ymmär- 
ryksen kuin nykyihminen. Tieteen ilojen huumassa nämä tiedemiehet 
tekivät geneettisiä kokeita päämääränään luoda elollisia organismeja. Pla- 
neetan eettiset säädökset kuitenkin rajoittivat kokeiden tekemistä. Lisäksi 
myös Saatana, älyllisten elämänmuotojen luomista vastustavan poliittisen 
puolueen johtaja, oli tehokkaasti ajanut niiden lopettamista. Niinpä sin- 
nikkäiden tutkijoiden oli pakko siirtyä muualle jatkamaan kokeitaan, ja 
lopulta ryhmä saapui Maahan, jonka koko pintaa peitti vesi. 
Suunnattomilla vedenalaisilla räjähdyksillä elohim synnyttivät meren- 
pohjaan syvänteitä, jotka nielaisivat massoittain vettä työntäen samalla 
näkyviin maankamaran, alkuperäisen mantereen. Nyt kokeet saattoivat 
jatkua. Tutkijat jakaantuivat pieniin ryhmiin ympäri planeettaa. Kunkin ta- 
voitteena oli luoda toinen toistaan ihmeellisempiä elollisia olentoja. Pikku- 

hiljaa kiusaus luoda ihminen kävi liian suureksi, ja tutkijoiden koeputkiin 
alkoi ilmaantua ihmislajin eri muotoja. Kokeissaan tiedemiehet käyttivät 
omaa geneettistä materiaaliaan tehden näin luomuksensa "omaksi kuvak- 
seen”. Nykyisen Jerusalemin alueella sijainneessa Eeden-testilaboratoriossa 
Lucifer-nimisen elohan johtama ryhmä onnistui lopulta luomaan älyk- 
käimmän version ihmisestä. 

Elohimin kotiplaneetalla luomistyötä oli seurattu kiinnostuneena ja in- 
nostuneena. Ihmisen luominen oli kuitenkin liikaa. Tämä yllätyskäänne 
nostatti pelon, että älyllinen laji muodostuisi lopulta vaaraksi luojilleen — 
olivathan kokeet alun perin saaneet jatkua sillä edellytyksellä, että ne eivät 
johtaisi älyllisten elämänmuotojen syntyyn. Niinpä turvallisuustoimen- 
piteenä kaikenlainen tieteellinen tieto päätettiin pitää pois ihmisen ulottu- 
vilta. Asiaan kuitenkin reagoitiin liian hitaasti, sillä tiedemiesryhmä oli jo 
muodostanut tiiviin tunnesiteen luomuksiinsa. Mahdollistaakseen tasaver- 
taisen kommunikaation luojien ja luotujen välillä Lucifer opetti ihmiselle 
tieteen salat ja paljasti myös, että elohimkin ovat samalla tavalla vieraan älyn 
luomia DNA-organismeja, eivätkä mitenkään jumalallista alkuperää. 

Seuraukset tästä sääntöjen rikkomisesta olivat kovat. Luciferin ryhmä 
julistettiin maanpakoon, ja Saatana vakuutti elohimin johtajan, Jahven 
käyttämään ydinasetta elämän tuhoamiseksi maapallolla. Ydintuho pyyhki 
planeettaamme ja nostatti suuren tulvan. Lucifer tiimeineen onnistui kui- 
tenkin pelastamaan riittävästi geneettistä materiaalia — yhden naaras- ja 
yhden urossolun kultakin lajilta — sekä osan ihmisistä avaruusalukseen. 
Aluksen rakentamisen pääarkkitehtina oli toiminut eloha nimeltä Nooa. 
Pelastettujen joukossa oli myös älyltään ylivertaisen ihmisrodun edustajia, 
jotka olivat syntyneet ihmisen ja Raamatussa Nephiliminä tunnettujen 
avaruusolentojen välisestä seksuaalisesta kanssakäymisestä. Tämä korke- 
amman älykkyyden ihmisrotu olivat juutalaiset, ”valittu kansa”. (Raama- 
tun suomennoksessa, 1. Moos. 6:4, Nephilim on käännetty sanalla ”jätti- 
läiset? samaan tapaan kuin englanninkielisessä versiossa käytetään sanaa 
giants.) 

Raölilaisille ihminen on siis yksi lenkki galaksien välisessä luomis- 
ketjussa, jonka suurimpana polttovoimana on tieteellisen ymmärryksen 
kasvu. Tieteellinen edistys on ihmisen korkein päämäärä samoin kuin se 
on elohimille ja samoin kuin se on ollut heitä luojien ketjussa edeltäneille. 
Skeptisempi lukija saattaa tietysti pohtia, miksi ihmisen kehitys tieteen sa- 
ralla on ollut niin verkkaista ja painottunut vain viime vuosisatoihin, jos 

eväät menestykseen oli annettu jo heti luomisen jälkeen. Raölin mukaan 
tämä johtuu siitä, että varotoimenpiteenä elohim verhosivat tieteellisen 
osaamisensa mystiikkaan, joka esti ihmistä näkemästä luojiensa todellista 
luonnetta. Tämä harhautus taannutti ihmisen ymmärryksen maailmasta 
primitiivisemmälle tasolle: luojat alettiin nähdä jumalina ja heidän kehit- 
tynyt teknologiansa yliluonnollisina ilmiöinä. Nimi elohim on peräisin hep- 
reankielisestä Raamatusta, josta se käännettiin latinankieliseen versioon 
muodossa Deus. Tämä oli Ra&lin mukaan kuitenkin virhe, sillä elohim on 
sanan eloha monikkomuoto, joka todellisuudessa viittaa ”taivaalta tullei- 
siin" muukalaisiin. Elohim ovat kuitenkin vähitellen raottaneet salaisuuden 
verhoa. He ovat lähettäneet profeetan toisensa jälkeen paljastamaan totuu- 
desta aina sen verran tietoa kuin ihmisen senhetkiselle käsityskyvylle on 
ollut soveliasta. Viittauksia näiden profeettojen viesteihin on löydettävissä 
maailman eri uskontojen teksteistä. Viimeisenä profeettana Ra&lin tehtävä 
on tuoda totuus julki koko maailmalle. Niinpä raölilaiset itse määrittele- 
vätkin liikkeensä uskonnoksi vain etymologisessa mielessä. Sana religion 
juontuu latinan sanasta religare, ”muodostaa yhteys”, ja juuri tästä heidän 
mukaansa on kyse — yhteydestä ihmisten ja taivaallisten luojien välillä. 

Oppina raölilaisuus on siis puhtaasti ateistinen: se suorin sanoin kieltää 
jumalien olemassaolon. Opinjakeilla on lisäksi toinenkin kiinnostava seu- 
raus. Niin paljon kuin raölilaiset ovatkin materialisteja ja korostavat tieteen 
merkitystä, he kuitenkin hylkäävät evoluutioteorian täysin. He ovat tiukasti 
kreationisteja, jotka uskovat Mooseksen ensimmäisen kirjan esittävän oi- 
kean — joskin väärin tulkitun — kuvauksen luomistapahtumasta. Ja koska 
myös ihmisellä on tieteellisen ymmärryksen lahja, ihmisenkin vuoro tulee 
toimia luojana, mistä lähimenneisyyden tieteelliset saavutukset antavatkin 
jo viitteitä. Vuosien varrella tämä ajatus on muodostunut yhdeksi keskei- 
seksi linjaksi Ra&lin opetuksessa. 


APOKALYPTISET SKENAARIOT, 
MILLENNIALISTINEN VISIO 


Raölin elohimiltä saaman viestin tarkasteluun liittyy olennaisesti kaksi käsi- 
tettä: apokalyptinen ja millennialistinen (tai milleniaarinen). Molempien 
termien juuret ovat Raamatun tutkimuksessa, mistä ne sittemmin ovat le- 
vinneet laajempaan käyttöön. Aihepiirin parissa askaroineet tutkijat totesi- 
vat, että vastaavanlaisia ilmiöitä on löydettävissä muistakin kulttuureista ja 

myös omasta länsimaisesta kulttuuripiiristä eri yhteyksistä. Tutkijat eivät 
ole täysin yksimielisiä näiden termien määrittelystä. 

Arkipuheessa apokalyptisella tarkoitetaan usein jonkinlaista tuhoisaa 
maailmanloppua. Syy tähän löytyy raamatullisesta alkuperästä, Johannek- 
sen ilmestyksestä, jossa ei lopunaikojen kuvauksessa ole säästelty tauteja, 
tulikiveä, sotaa eikä kuolemaa. Kristinuskon painolasti kuitenkin vääristää 
käsitystä siitä, mistä apokalyptisissa uskomuksissa käytännössä on kyse. 
Nämä uskomukset ovat tyypillisesti ihmiskeskeisiä. Meitä ei juurikaan 
kiinnosta esimerkiksi se, että viiden miljardin vuoden kuluttua Aurinko 
muuttuu novaksi ja samalla polttaa Maan. Sen sijaan jos puhe olisi viidestä 
vuodesta, huomiomme olisi taattu, koska liekehtivä Tellus merkitsisi lop- 
pua myös sille inhimilliselle todellisuudelle, jossa elämme. 

Niinpä onkin hyödyllisempää ajatella apokalyptisella viitattavan ylei- 
sesti jonkinlaiseen ajallisesti käsillä olevaan mullistukseen, joka lopettaa 
nykyisen sosiaalisen ja poliittisen maailmanjärjestyksen, maailman sellai- 
sena kuin sen tunnemme. Tällä tavalla ymmärrettynä apokalyptinen ske- 
naario ei välttämättä tarkoita sotaa, tuhoa ja jokina virtaavaa verta, vaan se 
voi olla yhtä hyvin rauhanomainen mullistus, ihmisen vapaaehtoinen muu- 
tos hyvyyteen, oikeudenmukaisuuteen, veljeyteen ja tasa-arvoon. Samoin 
määrittely kattaa uskonnollisten lisäksi myös sekulaarit skenaariot. Olen- 
naista on "suuri käänne”, joka on pian tuova maailmantilaan radikaalin 
muutoksen, eikä niinkään se, minkälainen tuo käänne on. 

Siinä missä apokalyptinen viittaa ajallisesti lähellä olevaan mullistuk- 
seen, millennialismi viittaa tuon mullituksen lopputulokseen maan päällä. 
Termin alkuperä on latinan vuosituhatta merkitsevässä sanassa millennium 
ja kristillisessä uskomuksessa, jonka mukaan lopunaikojen koittaessa Jee- 
sus palaa maan päälle perustamaan tuhatvuotisen valtakuntansa. Laajem- 
massa merkityksessä millennialismilla onkin alettu tarkoittaa kaikenlaisia 
uskomuksia ”maanpäällisestä pelastuksesta”. Apokalyptinen mullistus syn- 
nyttää uudenlaisen maailmanjärjestyksen, jossa pahuus on kukistettu ja 
saanut palkkansa ja jossa vallitsevat oikeamielisyys, rauha ja yltäkylläisyys. 
Kuten apokalyptiset skenaariot, myös millennialistiset visiot voivat olla 
niin uskonnollisia kuin sekulaarejakin. Esimerkkejä sekulaareista millen- 
nialistisista visioista voivat olla esimerkiksi marxilainen utopia (kansojen 
veljeys, proletariaatin nousu) ja natsien kolmas valtakunta (paljon puhu- 
vasti tunnettu myös nimellä Tausendjährige Reich). Apokalyptisen millen- 
nialismin rakenne näkyy raölilaisessa narratiivissa selkeästi. 

7. Kitaeno 1 Chome, Taito- 


Printed in Japan 


1SBN4-900480- 8 C0214 Y1200E 


Kuvat 13ab. Raölin teos Sensual Meditation (1980). 


Joulukuu 1973. Ensikohtaamisen jälkeisinä päivinä Ra6l tapaa muukalai- 
sen tämän aluksessa kuusi kertaa. Tapaamisiin hän saapuu elohan käskystä 
Raamattu ja muistiinpanovälineet kourassaan, sillä tarkoituksena on käydä 
"pi, mikä on totuus pyhän kirjan kertomusten takana. Keskustelujen tu- 
'oksena syntyy Le livre gui dit la verite (1974), ”Kirja joka kertoo totuuden”, 
jonka Ra8] julkaisee seuraavana vuonna. Se sisältää paitsi elohimin viestin 
"hmisen alkuperästä myös heidän käskynsä Ra&lille suunnittelemastaan 
tärkeästä tehtävästä. 

Luomiskertomuksen tapahtumien jälkeen maanpakoon ajetut tiede- 
miehet olivat vihdoin saaneet palata kotiplaneetalleen, ja sieltä käsin elo- 
"im seurasivat luomustensa elämää pysytellen pääosin mystiikan verhon 
takana. Tilanne kuitenkin muuttui äkillisesti 6. elokuuta 1945, kun Yhdys- 

vallat pudotti atomipommin Hiroshimaan. Kun samaan aikaan geenitek- 
nologia oli kehittynyt kloonauksen kynnykselle, ihminen oli saavuttanut 
teknologisen tason, joka saattoi mahdollisesti johtaa yhtä hyvin ikuisen 
elämän salaisuuksien paljastumiseen kuin massatuhoonkin; ihminen astui 
Hiroshiman myötä ”apokalypsin aikaan”. Elohimin oli toimittava ja johda- 
tettava luomuksensa oikealle polulle. He lähettäisivät viimeisen profeetan. 

Rael valikoitui työhön osin sen vuoksi, että hän oli syntynyt Hiro- 
shiman pommituksen jälkeisenä vuonna. Hänen tehtävänään olisi saattaa 
totuus taivaallisista luojista riittävän monien ihmisten tietoon ja sitten 
rakentaa heidän taloudellisella tuellaan suurlähetystö, johon elohim voisi- 
vat laskeutua virallista tapaamista varten luomustensa kanssa. Tullessaan 
he toisivat myös 25 ooo vuotta vanhan tieteellisen perintönsä, jonka ih- 
minen tulisi saamaan käyttöönsä osoittauduttuaan sen arvoiseksi. Alkaisi 
uusi auvoisa aika, jona luojat ja luodut eläisivät yhdessä rinnakkain rauhan 
vallitessa. 

Sekä ihmisen eskatologinen tuhoutuminen että taivaalta saapuvat tek- 
nologisesti ylivertaiset muukalaiset ovat olleet ufologian kestoteemoja. Jäl- 
kimmäinen on myös herättänyt vertailuja kaksisataa vuotta vanhempaan 
ilmiöön. Tutkijat ovat nähneet millennialististen ufoliikkeiden uskomuk- 
sissa yhtäläisyyttä Tyynenmeren cargo-kultteihin (lastikultteihin). Cargo- 
kultit ovat erityisesti Melanesiassa 1800-luvun lopulta alkaen syntyneitä 
uskonnollisia liikkeitä, jotka saivat alkunsa teknologisesti edistyneiden eu- 
rooppalaisten saapuessa kolonisaation hengessä alkuperäiskansojen asut- 
tamille saarille. Imperialistien mukanaan tuomat teknologiset vempeleet 
näyttivät saarten asukkaiden silloisessa maailmankuvassa taianomaisilta, ja 
kultit rakentuivat uskomukselle, että jonain päivänä laivat palaavat täynnä 
ihmeellistä (yliluonnollista) lastia. Lastin saapuminen toisi tullessaan saar- 
ten asukkaille turvallisuuden ja hyvinvoinnin ajan. Yhtäläisyydet ra&lilai- 
suuden narratiiviin ihmisen luo pian palaavista tieteellisesti ylivertaisista 
luojaolennoista, jotka tuovat hämmästyttävän teknologian autuudet muka- 
naan, ovat ilmeisiä. Raölin välittämä viesti onkin malliesimerkki millennia- 
lismin alatyypistä, jota voimme kutsua innovatiiviseksi: syntymässä oleva 
paratiisimainen maailmanjärjestys ei tarkoita paluuta jonkinlaiseen maail- 
man alkutilan puhtauteen (esimerkiksi Eedenin puutarhaan), vaan se on 
jotain täysin uutta ja ihmeellistä, jollaista maan päällä ei aiemmin ole nähty. 

Ra&lin apokalyptis-millennialistinen visio ei kuitenkaan perustu pelkäs- 
tään taivaallisen lastin saapumiselle, vaan Le livre sisältää muutakin tietoa 

uudesta innovatiivisesta maailmanjärjestyksestä. Eräs välttämätön seuraus 
totuuden julkituomisesta on ”Kirkon” loppu, ainakin sellaisena kuin se 
on tähän asti ollut. Tällä Ra&l tarkoittaa erityisesti katolista kirkkoa, jonka 
elohim sanovat täyttäneen tehtävänsä sanoman levittäjänä mutta saaneen 
samalla aikaan paljon pahaa. Kirkko on levittänyt valheita oman auktori- 
teettinsa pönkittämiseksi ja kasvunsa turvaamiseksi. Raölille kirkko siis 
edustaa sitä maailmaa vallassaan pitävää pahuutta, jonka olemassaoloon 
millennialistiset uskomukset tyypillisesti vastaavat. Vuosien varrella hän 
ei ole peitellyt inhoaan katolista kirkkoa kohtaan, ja raölilaiset ovatkin esi- 
merkiksi järjestäneet kirkonvastaisia marsseja, joihin osallistujia on kut- 
suttu polttamaan krusifikseja. ”Operaatio Kondomi” (Operation Condom) 
-nimellä kulkeneessa projektissa taas vaaleanpunainen pakettiauto kiersi 
Montrealissa jakamassa jopa 10 000 kondomia vastatoimena katolisen kou- 
lulautakunnan vetolle, joka esti kondomiautomaattien sijoittamisen lukioi- 
den tiloihin. Mediahuomio on ollut taattu, varmasti myös toivottu. 

Elohimin ohjeiden mukaan tulee myös koko maailma saattaa yhden hal- 
lintojärjestelmän alle. Tämä hallintomalli, jota Ra&l myöhemmin kuvailee 
tarkemmin teoksessaan cratie (1977), on käytössä myös heidän omalla pla- 
neetallaan. Muodoltaan se on geniokratia, jossa valtaa pitävät 50 prosenttia 
keskivertoa älykkäämmät tieteilijät ja taiteilijat. Äänioikeuskin on suotu 
vain niille yksilöille, joiden älykkyysosamäärä on kymmenen prosenttia 
keskiarvoa korkeampi. Uuden hallinnon tehtävänä on edistää tieteellistä 
ja teknologista kehitystä ja näin parantaa ihmisten hyvinvointia ja elämän- 
laatua. Ideassa kiteytyy raölilainen millennialistinen utopia. Hallintomallin 
käyttöönotto on merkki ihmiskunnan kehittymisestä riittävän korkealle 
ja arvokkaalle tasolle. (Ympäröivä yhteiskunta tosin ei ollut erityisen vas- 
taanottavainen elohimin ohjeistamalle hallintomallille — sittemmin Ra&l on 
vihamielisen suhtautumisen vuoksi pitkälti hylännyt geniokratiasta saar- 
naamisen ja painottanut seuraajilleen sanoman levittämisen tärkeyttä.) 
Kun tuo taso on saavutettu, elohim palaavat Maahan mukanaan kaikki Ra6- 
lia edeltäneet 39 profeettaa. 

Mutta milloin? Elohimin paluun ajan piti olla käsillä, mutta kuten apo- 
kalyptisia visioita elätteleville liikkeille tyypillistä on, profetiat muuttuvat 
ja luvatut ajankohdat ja suunnitelmat muuttuvat. Silloin joudutaan usein 
korottamaan panoksia. 

APOKALYPTISEN ODOTUKSEN PITKITETTY NAUTINTO 


7. lokakuuta 1975. Teos Les extra-terrestres mont emmenö sur leur planete 
(1975), ”Avaruusolennot veivät minut planeetalleen”, kuvaa Ra6l toista, en- 
simmäisen tapailujatkumon jälkeistä kohtaamistaan saman ulkoavaruuden 
vieraan kanssa. Tällä kertaa luvassa ei kuitenkaan ole pelkkiä raamatullisia 
juttutuokioita, vaan hämmästynyt profeetta kyyditään elohimin kotiplanee- 
talle nauttimaan näiden vieraanvaraisuudesta ja tutustumaan yhteiskunnan 
toimintaan. Raölin opas, eloha, jonka hän alun perin tapasi kaksi vuotta 
aiemmin Maassa, esittäytyy Jahveksi. Ra&! saa myös tavata 39 aiempaa pro- 
feettaa, joukossa esimerkiksi Jeesus, Buddha, Muhammad ja Mooses. Vie- 
railun edetessä hänelle esitellään kloonaamiseen käytettävä laitteisto, jolla 
elohim näytöksenomaisesti pyöräyttävät Raölista kloonin ja näin tekevät 
hänestä samalla kuolemattoman. Illan tullen ohjelmassa on vielä kiihkeää 
seksiä kuuden naisrobotin kanssa. 

Vierailun aikana Raölin saamat ohjeet tehtävästään tarkentuvat. Jahve 
kertoo juutalaisten olevan elohimin suoria jälkeläisiä, tulos siitä, ”kun 
jumalien pojat yhtyivät ihmisten tyttäriin ja nämä synnyttivät heille lapsia”, 
kuten asia Mooseksen ensimmäisessä kirjassa ilmaistaan. Tämän vuoksi 
elohimin suurlähetystö tulee rakentaa Israelin alueelle, Jerusalemin kaupun- 
kiin. Israelin hallituksen on lahjoitettava maa-alue ja avustettava lähetystön 
rakentamisessa, tai elohim hylkäävät valitun kansansa samoin kuin he teki- 
vät kaksi tuhatta vuotta sitten, kun juutalaiset edellisen kerran kieltäytyivät 
tunnustamasta luojiensa lähettämää profeettaa. 

Toinen ihmisen keskeinen valmistautumistehtävä tulee olla pyrkimys 
päästä harmoniaan universumin kanssa. Tämän saavuttamiseksi ihmi- 
sen täytyy harjoittaa ”sensuaalista meditaatiota, jonka päämääränä on 
henkinen avautuminen, aivojen herättäminen olemaan yhtä maailman- 
kaikkeuden kanssa. Sensuaalisessa meditaatiossa tämä tapahtuu saatta- 
malla ihminen korkeammalle aistillisten nautintojen tasolle, sillä fyysinen 
kukoistus on portti myös henkiseen avautumiseen ja lopulta ”kosmiseen 
orgasmiin”. Tärkeintä tässä on sosiaalisista normeista vapautunut seksuaali- 
suus, josta tuleekin yksi Raölin keskeisistä kiinnostuksenkohteista liikkeen 
toiminnassa. 

Apokalyptisten liikkeiden olemassaolo on tyypillisesti varovaista tans- 
sia veitsenterällä, tasapainoilua profetioiden ja mahdollisimman pitkän 
elinkaaren välillä. Apokalyptiset uskomukset ovat liikkeiden jäsenien 

maailmankuvan kannalta niin kokonaisvaltaisia, että niiden ylläpitäminen 
muodostuu päämääräksi itsessään. Sekä profetian toteutuminen että sen 
osoittautuminen vääräksi vetäisi käytännössä pohjan kaikelta siltä, jolle 
askova on omistanut koko elämänsä. Niinpä liikkeet tyypillisesti muodos- 
tavat erilaisia strategioita, joilla ne samaan aikaan pyrkivät pitkittämään 
"ähestyvän mullistuksen synnyttämää euforiaa ja toisaalta selviytymään to- 
teutumattomien ennustusten synnyttämästä kognitiivisesta dissonanssista 
eli tiedon ja uskomusten välisen ristiriidan aiheuttamasta ahdistuksesta. 
Klassinen esimerkki tällaisesta strategiasta on apokalypsin uudelleen- 
aikatauluttaminen jonnekin (lähi)tulevaisuuteen: ”Profetia sinänsä ei ollut 
väärä, me vain laskimme ajankohdan väärin” 

Raölilaisuus ei ole poikkeus strategioiden kehittelyssä. Liikkeen apoka- 
"yptisen toimintadynamiikan kannalta elohimin ohjeistamat keskeiset teh- 
tävät — suurlähetystön rakentaminen ja henkisen avautumisen hekumalli- 
nen etsintä — punoutuvat yhteen. Israelin kansa ja hallitus, jotka eivät ole 
edistyneet edes Hesekielin kirjassa kuvatun Jerusalemin kolmannen temp- 
pelin rakentamisessa, eivät ole suuremmin osoittaneet kiinnostusta raölilai- 
sen lähetystön pystyttämiseen. Elohim mitä ilmeisimmin ovat aavistelleet 
valitun kansansa saattavan heittäytyä tällä tavoin itsepäiseksi, sillä heidän 
ohjeistukseensa on sisällytetty myös maininta siitä, miten Raölin tällaisessa 
tilanteessa tulee toimia. Juutalaisten nihkeän suhtautumisen jälkeen raöli- 
laiset ovatkin tarjonneet myös muille valtioille mahdollisuutta saada tai- 
vaallisten luojaolentojen suurlähetystö maaperälleen ja päästä samalla näi- 
den suosioon, mutta toistaiseksi kiinnostuneita tahoja ei ole ilmaantunut. 
Millennialistisen utopian toteutumisen kannalta tämä on ongelmallista. 

Raölilaisen käsityksen mukaan elämme monitasoisessa todellisuudessa. 
Atomit, tuntemamme mikrokosmoksen rakenneosaset, sisältävät toisia 
universumeja, kun taas oma universumimme on osa suurempaa univer- 
sumien kehää. Tässä ajatuksessa raölilaisuus tulee poikkeuksellisen lähelle 
esoteerisesta perinteestä ammentavia ufouskontoja, joihin profeetta on 
muuten pyrkinyt tekemään eroa. 

Todellisuuden luonteen ymmärtäminen, ”harmonia universumin 
kanssa”, tapahtuu tavoittelemalla mahdollisimman suurta nautinnon tasoa, 
erityisesti seksuaalisuuden kautta. Liike järjestääkin esimerkiksi erityisiä 
”heräämisseminaareja”, joissa osallistujat pyrkivät vapautumaan syyllisyy- 
destä ja muista aistillisuutta rajoittavista tekijöistä. Tällaiseen toimintaan 
keskittymisellä on (mahdollisten muiden tehtävien ohella) tärkeä tehtävä 

apokalypsin viivästyessä. Kun elohim antavat odottaa saapumistaan, va- 
paamieliset seksikokeilut kosmoksen perimmäisen luonteen ymmärtämi- 
seksi tarjoavat oivallisen varaventtiilin odotuksen kasvattamien paineiden 
tasaamiseksi. 

Ra6l itse vaikuttaisikin olleen alusta pitäen erityisen motivoitunut huo- 
lehtimaan siitä, että perinteisistä normeista vapaa parinmuodostus toteu- 
tuu hänen liikkeessään. Hänen mukaansa tällainen vapaa seksuaalisuus 
mukailee elohimin yhteiskunnan käytänteitä. Avaruusolentojen ohjeet ovat 
tältä osin yksiselitteiset: jos koet toisen ihmisen viehättäväksi ja tunne 
on molemminpuolinen, nauttikaa toisistanne kaikin mahdollisin tavoin 
mutta jos huomaat kiinnostuksesi alkavan hiipua, teidän on parempi lähteä 
eri teille ennen kuin suhteenne muuttuu helvetiksi. 

Profeetta itse nauttii seuraajiensa varauksetonta ihailua, mikä näkyy hä- 
nen tavassaan esiintyä yleisölleen. Osa liikkeen kantavaa voimaa lieneekin 
hänen ympärillään leijuva seksuaalisen mystiikan verho, joka on omiaan 
vetämään puoleensa erityisesti liikkeen naisjäseniä. Vuonna 1985 profeetta 
ilmoitti illallispöydässä vaimolleen kahden lapsensa läsnä ollessa, että 
he eivät merkinneet hänelle mitään, sillä siitä lähtien vain liikkeellä olisi 
merkitystä. Ra&l ei ole salaillut arvostustaan kauneutta kohtaan, ja tiettä- 
västi tie profeetallisten lakanoiden väliin on ollut avoinna erityisesti liik- 
keen nuorille naisille. Todettakoon kuitenkin, että Raölia on luonnehdittu 
myös ”sarjayksiavioiseksi”, niin paljon kuin hänen toimintansa herättääkin 
stereotyyppisiä mielikuvia hyväksikäyttävästä lahkojohtajasta. 


PUOLIKSI JUMALTEN POIKA ITSEKIN 


Vuosi 1979. Ra6l julkaisee Elohimin viestiä välittävän kirjatrilogian kolman- 
nen osan Accueillir les extra-terrestres, ”Tervetuloa vieraat avaruudesta” 
Siinä hän ensin tekee selvennyksiä joihinkin aiempien kirjojen väitettyihin 
ristiriitaisuuksiin, mutta varsinainen uutispommi kuitenkin seuraa hänen 
raportoidessaan lukijoilleen keskustelusta, jonka hän kävi Jahven kanssa jo 
kolme vuotta aiemmin vieraillessaan elohimin kotiplaneetalla. Suuren liiku- 
tuksen vallassa eloha paljasti tuolloin, että Jeesuksen ja Muhammadin ta- 
voin myös Ra&l on ”jumalien pojan ja ihmisen tyttären” lapsi. Jeesuksen äi- 
din tavoin Raölinkin äiti siirrettiin avaruusalukseen, siitettiin ja palautettiin 
muisti pyyhittynä Maahan profeetanalku vatsassaan. Vaikka näiden kahden 
profeetan äitejä on maan päällä erottanut kaksi vuosituhatta, siittäjä on kui- 

tenkin molemmissa tapauksissa ollut sama. Raölin isä on Jahve itse, joten 
Jeesus on Raölin velipuoli. Veljeskatraaseen kuuluvat myös esimerkiksi 
Buddha ja Mooseskin. 

Profeetan avaruusmatkasta paljastuu myös muuta lisätietoa. Elohimin 
planeetalla Raö] joutui suuren valinnan eteen. Jahve poliittisine puoluei- 
neen oli alusta pitäen uskonut ihmisen olevan pohjimmiltaan hyvä ja kyke- 
nevän välttämään nopeasti kehittyvän teknologian virittämän joukkotuhon 
ansan. Saatana omine puolueineen sen sijaan oli katsonut epäonnistuneen 
lajimme edustavan vain pahuutta ja olevan tuomittu pyyhkimään itsensä 
maan pinnalta. Vierailun aikana Saatana koettelikin profeettaamme. Lu- 
vaten rahaa ja valtaa hän yritti houkutella Ra&lia edistämään tapahtumia, 
jotka johtaisivat ihmislajin tuhoon. Pitäen päänsä kylmänä kiusausten 
edessä Ra&l kuitenkin torjui tarjouksen ja osoitti näin sekä Jahvelle että 
Saatanalle ihmisen olevan elohimin luottamuksen arvoinen. Ihmiskunta 
saisi elää ja valita oman polkunsa. 

Uudet käänteet havainnollistavat osuvasti, miten raölilaisuus jo ensim- 
mäisinä vuosinaan kehittyy johdonmukaisesti. Asetelma on millennialisti- 
selle maailmankuvalle ominaisella tavalla mustavalkoisen dualistinen. Mil- 
lennialistien tavoitteena on hyvyyden ja oikeudenmukaisuuden maailma, 
maanpäällinen paratiisi. Maailma nykytilassaan nähdään taistelukenttänä, 
jolla hyvä ja paha kamppailevat jatkuvasti vallasta. Ja kuten kiinnostavaan 
narratiiviin kuuluu, jossain vaiheessa kertomusta pahuuden voimat ovat 
niskan päällä. Ra&lilaisuus ei tässäkään ole poikkeus millennialismin ken- 
tällä. Vaikka Saatana ei liikkeen mytologiassa edusta pahuutta vaan on pi- 
kemminkin vain pessimistinen skeptikko, hyvän ja pahan asetelma on kui- 
tenkin olemassa: molemmat vaihtoehdot elävät ihmisessä itsessään. Jo Le 
livren sivuilla elohim viestittävät ihmislajin käyvän ikään kuin omaa sisäistä 
kamppailuaan, jonka lopputulos määrittää kohtalomme tästä ikuisuuteen. 
Käytämmekö tieteellisen ymmärryksemme suomat mahdollisuudet hy- 
vyyden, yltäkylläisyyden, nautinnon ja ikuisen elämän tavoittelemiseen vai 
räjäytämmekö itsemme sienipilvenä taivaalle? 

Ihmiskunnan valonpilkahdusta edustaa Ra6l itse. Profeetoista viimei- 
nen seisoo hyvyyden eturintamassa kamppailtaessa pahaa vastaan. Raama- 
tulliset elementit nousevat jälleen esiin, kun Saatana kiusaa profeettaamme 
kuin Jeesusta erämaassa. Mutta kuten velipuolensakin, Ra& kykenee teke- 
mään sellaisia valintoja, että elohim toteavat ihmisen luottamuksensa arvoi- 
seksi ja palaavat luomustensa pariin taivaallisen lastinsa kanssa. 


Liikkeen elinvoimaisuuden kannalta uusien, entistäkin suurellisempien 
väitteiden ilmestyminen on ymmärrettävää ja sopii hyvin kokonaiskuvaan. 
Tultaessa 1990-luvun puoliväliin yli kaksikymmentä vuotta ensimmäisen 
kohtaamisen jälkeen elohim eivät olleet vieläkään palanneet luomustensa 
pariin. Jo tässä vaiheessa aika oli apokalyptisen liikkeen elinkaareksi pitkä. 
Maailmanjärjestyksen mullistavan käänteen aktiivinen odottelu ja toivei- 
den elättely vuosikymmenien ajan ei ole mutkatonta. Liikkeen pitäminen 
elävänä vuodesta toiseen vaatii erityisiä toimenpiteitä. Yksi johdonmu- 
kainen kehityssuunta on ollut Ralin henkilökohtaisen profeettabrändin 
määrätietoinen paisuminen. 1990-luvun lopulla tämä kehitys jatkui, kun 
elinvoimainen viisikymppinen palasi kilpa-auton rattiin kahdenkymmenen 
vuoden tauon jälkeen. Tempauksen seurauksena Raäl ansaitsi paitsi muu- 
taman kunnioitettavan sijoituksen GT-osakilpailuissa myös uuden tittelin 
”viimeinen ja nopein profeetta”. Muillakin osa-alueilla suunta oli edelleen 
nousujohteinen. Peruutusvaihdetta ei ole, vaan Ra6l haluaa seuraajiensa 
pitävän tiukasti kiinni, kun hänen apokalyptinen kilpa-autonsa kiihdyttää 
vauhtia entisestään. 


ENKELEITÄ JA KLOONEJA 


13. joulukuuta 1997. Elohim ottavat jälleen kerran yhteyttä Raöliin antaak- 
seen taas tärkeitä lisäohjeita. Henkilökohtaiset tapaamiset ovat kuitenkin 
saaneet jäädä, ja viesti välittyy profeetalle kuten on tapahtunut jo aikai- 
semminkin — telepaattisesti, puhuvina ääninä. Elohim julistavat, että vaikka 
aika ei vielä olekaan tullut, ”Suuren Paluun aika on lähellä”, niin lähellä, että 
aina meditoidessaan raölilaisten on mahdollista tuntea heidän läsnäolonsa. 
Viestin saadessaan Raöl näpyttelee sen paperille siinä muodossa kuin elo- 
him ovat hänelle puhuneet. 

Keskeisin osa telepaattista sanomaa kuitenkin saatetaan liikkeen jä- 
senten tietoon vasta seuraavan vuoden heinäkuussa Ouebecin Valcour- 
tissa järjestettävällä kesäleirillä. Raölilaiset saavat luettavakseen elohimin 
käskyn perustaa liikkeen sisälle ”Ra&lin enkelien sisarkunta” (The Order 
of Ra&l's Angels). Elohim muistuttavat jälleen, että heidän paluunsa aika 
on käsillä, ja siksi Maan asukkaiden tulee ryhtyä tekemään tarvittavia val- 
misteluja. Taivaalliset luojat aikovat saapua seurassaan lukuisia robotteja. 
He eivät tarvitse ihmisiä palvelemaan itseään vaan haluavat kohdata luo- 
muksensa vertaisinaan. Kuitenkin he tahtovat tarjota joukolle ihmisnaisia 

ainutkertaisen mahdollisuuden tehdä unelmistaan totta. Raölin enkelien 
sisarkunnan tarkoituksena on luoda harjoitusohjelma, joka valmistaa sisar- 
kuntaan liittyneitä toimimaan vierailuemäntinä elohimille. He ovat ainoat, 
joilla tulee olemaan pääsy suurlähetystöön, ja toimenkuvaan kuuluu toimi- 
minen paitsi muukalaisten ja ihmisten yhteyshenkilöinä myös vieraiden 
seuralaisina ja seksikumppaneina. Elohim rakastavat kättensä työn tulok- 
sia niin, että tällainen palvelualttius näiden taholta tuottaisi heille suurta 
iloa, ja erityisesti he nauttivat mahdollisimman kauniiden naisten seurasta. 
Kuitenkin sillä välin, kun ihmiskunta saa vielä hetken odotella vieraitaan 
avaruudesta, sisarkunnan tehtävänä on pitää "rakastettu profeetta” tyyty- 
väisenä, sillä hänessä elohim tavallaan jo ovat saapuneet. 

Ra&lin enkelien sisarkuntaan kuului vuosituhannen alussa kansainväli- 
sesti lähemmäs 400 enkeliä. Sisarkunta jakautuu hieman toisistaan eroa- 
vien toimenkuvien mukaan kolmeen luokkaan (valkoinen, kultainen, vaa- 
leanpunainen), jotka edelleen on jaettu kuuteen tasoon enkelien arvoastei- 
kossa. Vaaleanpunaiset enkelit on varattu yksinomaan Raäölin iloksi ja nau- 
tinnoksi. Elohimin tarkoitusperistä tällaisten käskyjen antamiselle voidaan 
esittää erilaisia arvauksia, mutta ympäröimällä itsensä kauniilla naisilla 
Ra& ainakin voimistaa omaa seksuaalista mystiikkaansa. Sosiologisesta 
näkökulmasta olisi mahdollista vakavamminkin teoretisoida, mikä merki- 
tys tällaisella sisarkunnalla mahdollisesti on Raölilaisen liikkeen toiminta- 
kyvylle. Apokalyptisen millennialismin perspektiivistä enkelien funktio 
kuitenkin näyttää selvältä, sillä sisarkunta auttaa Raölia jatkamaan tasapai- 
noilua elohimin paluun läheisyyden ja pitkittymisen välillä. Enkelien ole- 
massaolo vahvistaa liikkeen millennialistista visiota heijastelemalla omalla 
hedonistisella tavallaan raölilaista utopiaa, jossa kuolemattomat luojat 
voivat keskittyä nauttimaan ruumiillisista iloista (yhteydestä universumin 
kanssa) teknologian hoitaessa kaikki muut elämään kuuluvat tehtävät. 

Sisarkunnan perustaminen myös muutti liikkeen sisällä sukupuolten vä- 
listä roolitusta, joka siihen asti oli perustunut eräänlaiselle yhtenäisyyden 
ajatukselle. Yhtäkkiä naisille annettiin keskeinen asema millennialistisen 
vision toteuttamisessa. Tämä käänne auttoi Ra6lia voimistamaan uskoa 
elohimin saapumisen läheisyyteen, joka oli jo aiemmin aikataulutettu vasta 
vuoden 2035 tienoille. Jos näin radikaaleja valmisteluja tehtiin jo nyt, ehkä 
ihmisen ei tarvitsisi odottaa niin kauan? Kyynisemmin taas voisi ajatella 
enkelien toimivan savuverhona profetioiden epäonnistumiselle. Rae] on 
huolehtinut siitä, että elohimin paluun ajankohtaa koskevista profetioista ei 

jää kirjallisia dokumentteja, vaan nämä tiedot liikkuvat liikkeen sisällä suul- 
lisena kerrontana. Enkelien sisarkunta tuo liikkeeseen seksuaalista värinää, 
joka on omiaan ohjaamaan huomion pois kiusallisista viivästymisistä. 

Seksikkäät enkelit eivät kuitenkaan ole olleet ainoa tapa, jolla Ra] on 
pitänyt liikettään eloisana. Itse asiassa jo 2000-luvun alussa, melko pian 
perustamisen jälkeen, sisarkunta oli jäänyt liikkeen näkyvässä toiminnassa 
enemmän taustalle. Syynä lienee ainakin osittain toisen millennialistisen 
elementin voimistuminen 1990-luvun lopulta alkaen. Vuoden 1997 alussa 
joukko tiedemiehiä Skotlannissa ilmoitti onnistuneensa ensimmäistä kertaa 
kloonaamaan aikuissolusta elävän nisäkkään — lampaan, jonka maailma tuli 
tuntemaan Dollyna. Se loi jälleen uusia mahdollisuuksia jatkaa taiturointia 
tuskastuttavan pitkän odotuksen ja elohimin paluun läheisyyden välillä. 

Jo vuonna 1973 kahlatessaan Jahven kanssa tämän avaruusaluksessa 
Raamattua läpi sivu toisensa jälkeen Ra&l oli saanut kuulla, että tiede ja eri- 
tyisesti geeniteknologia ovat avainasemassa ihmisen kohtalon määräytymi- 
sessä. Kyse ei ole mistään vähemmästä kuin avaimesta ikuiseen elämään. 
Siinä missä vanhat maailmanuskonnot ovat pitäneet yllä käsitystä sielusta, 
joka elää ikuisesti ruumiista riippumattomana, Ra&lin mukaan kuolematto- 
muus voidaan saavuttaa kloonaamalla parhaassa iässä oleva ja geneettisesti 
paranneltu ruumis kuolemaa tekevän tilalle. Tämä uusi ruumis toimii as- 
tiana, johon siirretään kuolevan ihmisen persoona kaikkine tietoineen ja 
muistoineen. Tieteellisessä kehityksessä ihmistä 25 000 vuotta edellä olevat 
elohim ovat tarvittavan teknologian kehittäneet jo kauan sitten, mutta nyt 
myös ihminen jo kolkuttelee ikuisuuden portteja. 

Maaliskuu 1997. Kuukausi sen jälkeen, kun Skotlannista on kuultu 
ilmoitus Dolly-lampaan syntymästä, Raöl pitää tiedotustilaisuuden Las 
Vegasissa kertoakseen perustamastaan uudesta yrityksestä Valiant Ventu- 
resta, joka myöhemmin tunnetaan nimellä Clonaid. Ra&lin mukaan yri- 
tyksen tavoitteena on kehittää kloonausteknologiaa voidakseen tarjota 
esimerkiksi hedelmättömyydestä kärsiville ja homopareille turvallisen 
ratkaisun lapsettomuuden ongelmaan. Myös Clonaidin nettisivuille ilmes- 
tyy tietoja muista yrityksen tarjoamista palveluista. Näitä ovat esimerkiksi 
Insuraclone, kloonaamiskelpoisten solujen säilytyspalvelu ostajan lapsen 
kuoleman varalle, sekä samanhenkinen palvelu Clonapet varakkaille lem- 
mikinomistajille. Lehdistötilaisuus nostaa pintaan jo 1980-luvun lopulta 
kuplineen keskustelun kloonaamisen turvallisuudesta, ja erityisesti uskon- 
nolliset tahot pahoittavat mielensä. 

Clonaidin johtajaksi Ra&l nostaa Brigitte Boisselierin, joka alkujaan on 
ranskalainen katolisen perheen tytär ja kaksinkertainen kemian tohtori 
sekä kääntynyt raölilaiseksi viisi vuotta aiemmin. Kun sidokset Clonaidiin 
tulevat julkisuuteen, Boisselierin toinen työnantaja, ranskalainen teolli- 
suuskaasuyhtiö, irtisanoo hänet tutkimuskemistin tehtävästä. Boisselier 
alkaa aktiivisesti kiertää Pohjois-Amerikassa luennoimassa ihmiskloonaa- 
misen hyödyistä. Puheissa kuullaan vihjauksia ja väitteitä Clonaidin salai- 
sista laboratorioista Yhdysvaltojen ulkopuolella ja lahjoitusvaroin toimi- 
vasta kuusihenkisestä tutkimustiimistä. 

Syyskuussa 2000 Ra&l ja Boisselier pitivät Montrealin Maritime Plaza 
Hotelissa lehdistötilaisuuden seurassaan viisi nuoremmanpuoleista kau- 
nista naista. Tähän asti Clonaid on toiminut vain DNA-näytteitä säilövänä 
konsulttiyrityksenä, mutta nyt profeetta julistaa yrityksen pystyvän aloit- 
tamaan kloonaamisen. Ensimmäisen kokeen asiakkaat ovat nimettömänä 
pysyttelevä pariskunta, jonka kymmenkuukautinen lapsi on kuollut ame- 
rikkalaisessa sairaalassa. Pöydän taakse Raölin ja Boisselierin ympärille 
asettuneet naiset ovat viisi viidestäkymmenestä sijaissynnyttäjästä, jotka 
ovat lupautuneet osallistumaan kokeeseen. Ra&l esittää toiveensa, että lapsi 
syntyisi jouluksi 2001, sillä se symboloisi uuden vuosisadan ja teknologian 
arvostuksen alkua. Lopulta kuitenkin nimettömänä pysytellyt amerikkalai- 
nen pariskunta tulee julkisuuteen ja sopimus Clonaidin kanssa purkautuu 
skandaalinkäryisesti, kun tutkivan journalismin valossa alkaa näyttää siltä, 
että yrityksen laboratoriossa ei todellisuudessa ole tehty mitään ihmisen 
kloonaamiseen liittyvää. 

Vuosituhannen alussa ensimmäisen ihmiskloonin luomisen kunniasta 
näyttää muodostuvan tiukka kilpailu. Mediassa liikkuu väitteitä kiinalai- 
sista ja venäläisistä kloonaustiimeistä. Clonaidissa ollaan kuitenkin tilan- 
teen tasalla. Joulukuun 27. päivänä 2002 Boisselier pitää Floridassa Oscar- 
gaalan kiitospuhetta muistuttavan lehdistötilaisuuden, jossa hän ilmoittaa 
ensimmäisen kloonatun ihmislapsen, ”Baby Even” syntyneen edellisenä 
päivänä. 

”Tiede on uskontomme” on ollut ra6lilaisuuden keskeinen teema aina 
sen alusta vuodesta 1973 lähtien. Tieteellinen edistys on myös ollut liikkeen 
millennialistisessa narratiivissa keskeisin tekijä, joka saattelee ihmisen tästä 
epäonnen maailmasta taivaaseen maan päällä. 

Kaikki tieto Baby Even syntymästä viittaa siihen, että kyse oli huijauk- 
sesta. Epäselväksi kuitenkin jää, kuinka paljon Ra6l tiesi Clonaidin toimin- 


nasta. Kysyttäessä aiheesta hän on haastatteluissa sanonut olevansa täysin 
pimennossa siitä, mitä yrityksessä tapahtui sen jälkeen, kun Boisselier 
oli ottanut ohjat. Mediamylläkkä aiheen ympärillä kuitenkin oli valtaisa 
— vaikka vastaanotto oli lähinnä kauhistunut ja skeptinen — ja sikäli Baby 
Even tarinan voidaan varmasti katsoa olevan menestys. Ra] näyttäisi vuo- 
sien varrella harjaantuneen taitavaksi ohjailemaan mediaa. Yksi mahdolli- 
suus onkin, että koko Clonaid-episodin tarkoitus oli maksimoida Raäölilai- 
sen liikkeen medianäkyvyys. Siinä ainakin onnistuttiin, tarkoituksella tai 
vahingossa. 


MENESTYKSEKKÄÄN UFOKULTIN RESEPTI 


Miksi raölilaisuus on onnistunut kasvamaan poikkeuksellisen suureksi 
ufokultiksi? Yksi tärkeä syy on varmasti profeetta itse. Kuten millennialis- 
tisissa liikkeissä monesti, karismaattisena johtajana Ra6l pystyy keräämään 
suuria seuraajajoukkoja maanläheisen rocktähden imagonsa taakse. Tärkeä 
osa tätä kokonaisuutta on häneen liittyvä seksuaalinen mystiikka, joka on 
ollut johdonmukainen osa raölilaisuuden narratiivia aina sen alkumetreiltä 
lähtien. Seksuaalisuus kantaa liikettä monella tapaa. Voikin olla, että Ra6- 
lin saarnaama seksuaalinen vapautuneisuus puhuttelee esimerkiksi sellaisia 
seksuaalivähemmistöihin kuuluvia, jotka eivät ole onnistuneet löytämään 
itselleen uskonnollista kotia perinteisempien uskonnollisten liikkeiden 
piiristä. 

Myös raölilaisuuden muodostama opillinen kokonaisuus on toden- 
näköisesti yksi liikkeen menestyksen avaintekijä. Tapa, jolla se omii käyt- 
töönsä vanhojen uskontoperinteiden keskeisimpiä opinkappaleita, on 
takuuvarma keino saada suuret ihmisjoukot suhtautumaan liikkeeseen 
pilkallisesti, inhoten tai vihamielisesti. Kuitenkin kymmenet tuhannet 
raelilaiset ovat eri mieltä. Mahdollisesti juuri lainat maailmanuskontojen 
mytologioista tarjoavat riittävästi tutulta tuntuvaa tarttumapintaa yhdistel- 
täväksi kertomukseen avaruuden tiedesuuntautuneista luojaolennoista. 

Edellä raölilaisuutta on lähestytty ensisijaisesti apokalyptis-millennia- 
listisena liikkeenä. Kiinnostavaa on se, miten onnistuneesti liike on hallin- 
nut elinkaarensa pitkittämisen horisontissa siintävän ja sieltä säännöllisesti 
karkaavan apokalypsin edellä. Vaikuttaisi siltä, että Ra&l on onnistunut 
löytämään toimivia strategioita profetioiden viivästymisen käsittelyyn 
liikkeessä. Kuvioon kuuluvat olennaisesti yhä mahtipontisemmaksi koko- 

naisuudeksi kumuloituvat kertomukset profeetan alkuperästä ja elohimin 
antamista tehtävistä. 

Millennialistisia liikkeitä löytyy sekä uskonnollisista että sekulaareista 
konteksteista ympäri maailmaa. Tämä antaakin syyn uskoa, että ajatuk- 
sessa ”maanpäällisestä pelastuksesta” on jotain ihmisluonnolle mielekästä. 
Niinpä Ra&lilaisen liikkeen millennialistinen luonne yhdistettynä sen tiet- 
tyihin opillisiin yksityiskohtiin voi vaikuttaa myönteisesti sen osakkeisiin 
uusien uskonnollisten liikkeiden markkinoilla. Sopivalla houkuttimella 
varustetut millennialistiset ideat voivat saada kokonaisia kansakuntia liik- 
keelle. Raölin koukku (tai ainakin yksi niistä) epäilemättä on tiede. Se tekee 
raölilaisuudesta uskonnollisen liikkeen, joka elää tätä päivää ja itse asiassa 
yhä enemmän myös huomista. Tieteelliset saavutukset ja erityisesti geeni- 
teknologian kehitys ovat vettä Raölin myllyssä. Jokainen pienikin edistys- 
askel näet on merkki siitä, että elohimin paluu on taas hiukan lähempänä. 

Ufouskomusten naurunalaisuudesta 


ELISA JÄRNEFELT & JAAKKO NÄRVÄ 


Ufouskomuksia voidaan tarkastella esimerkkinä uskonnollisista uskomuk- 
sista. Uskonnollisuutta ei yleensä koeta korostuneesti huumorin aiheeksi, 
mutta ufouskomusten tapauksessa näin kuitenkin usein on. Mutta miten 
ja miksi ufouskomuksia pidetään niin herkästi naurunalaisina ja millä eri 
tavoilla kulttuurinen keskustelu voi vaikuttaa käsitykseemme eri uskon- 
nollisten uskomusten tai yliluonnollisten olentojen luonteesta? Epäsuorat 
puhetavat ja eri asiayhteydet vaikuttavat siihen, minkä tyyppiseksi tiedoksi 
uskomus ymmärretään. Erilaiset historialliset ja kulttuuriset tekijät näyttä- 
vät osaltaan johtaneen ufouskomusten tietynlaiseen kulttuuriseen kohte- 
luun länsimaissa. 


YMMÄRSITKÖ VITSIN? 


Huumoria tutkivat käyttäytymistieteilijät Caleb Warren ja A. Peter Mc- 
Graw kutsuvat huumorin kokemista ”hyväntahtoisen rikkomuksen” ha- 
vaitsemiseksi.* Tällä he tarkoittavat, että kertomus tai tapahtuma koetaan 
humoristiseksi, jos se herättää uhan tunteita tai loukkaa odotuksiamme ti- 
lanteessa, joka on samanaikaisesti hyväntahtoinen. Huumorista tekee kui- 
tenkin kaksijakoisen se, että vitsin vastaanottajan näkökulmasta riippuen 
eri asiat näyttäytyvät eri ihmisille uhkaavina, väärinä, odotuksia loukkaa- 
vina ja hyväntahtoisina. Vaikka profeetta Muhammadin löytäminen sar- 
jakuvasta saattaa monelle olla odotustenvastaista — jokin asia yllättävässä 
yhteydessä usein naurattaa — niin kuva ei näyttäydy hyväntahtoisena eikä 
huumori välity, jos sarjakuvan lukija ajattelee, ettei uskonnollisia profeet- 

toja saa kuvata. Tällöin sarjakuva ei tunnu hyväntahtoiselta rikkomukselta 
vaan loukkaukselta. Vitsin suuri suosio ei siis välttämättä kerro siitä, että 
tietty vitsi olisi jotenkin objektiivisesti hauska. Suosio ilmentää sen sijaan 
sitä, että monella vitsin vastaanottajalla on yhtäläinen käsitys siitä, mikä 
on samanaikaisesti odottamatonta ja hyväntahtoista. Vitsin suosio ja huu- 
morin välittyminen voivatkin tarjota vihjeitä erilaisista kulttuurisista valta- 
suhteista: kuka nauraa ja kenen kustannuksella? 

Warrenin ja McGraw'n mittarilla tarkasteltuna komediasarja Frasier on- 
nistui loistavasti jäljittämään ”hyväntahtoisten rikkomusten” anatomiaa ja 
ennakoimaan asioiden huumoriarvoa länsimaisessa kulttuurissa. Frasieria, 
jossa seurattiin radiopsykiatri Frasier Cranen ja hänen perheensä elämää 
Seattlessa, tehtiin kymmenen tuotantokauden ajan. Se oli yksi yhdysvalta- 
laisen televisiohistorian menestyksekkäimmistä sarjoista, jolla riitti miljoo- 
nia katsojia paitsi Yhdysvalloissa myös sen ulkopuolella, kuten Suomessa. 

Sarjan toisella tuotantokaudella, jaksossa nimeltä ”Ehdokas”, Frasier 
päättää lähteä mukaan paikallisen poliitikon Phil Pattersonin vaalikampan- 
jaan. Frasier esittäytyy televisiomainoksessa huolestuneena kansalaisena ja 
mielenterveyden asiantuntijana, joka pitää siitä, miten Philin mieli toimii ja 
millainen visionääri hän on sekä siitä, miten Phil huolehtii ”pienistä ihmi- 
sistä”. Frasier päättää puheensa mainoslauseeseen ”Phil Patterson — täysjär- 
kinen valinta”. Jakson huumori — tai odotuksia rikkova käänne — tapahtuu, 
kun mainoksen kuvaustauolla Phil avautuu Frasierille luottamuksellisesti. 
Phil kertoo, että kuusi vuotta aiemmin hänelle tapahtui ufosieppauskoke- 
mus, josta hän ei ole koskaan kertonut kenellekään. Frasier vaivaantuu tie- 
dosta ja pelkää nyt oman maineensa puolesta kannattaessaan Philiä. Hän 
päättelee nyt Philin ”selvästi tarvitsevan mielenterveydellistä apua”. Frasier 
kuitenkin palaa mainoksen kuvauksiin. Tällä kertaa katsojan näkökulma 
Philiin on muuttunut. Ufosieppauksesta kertominen on tehnyt hänestä 
hahmon, joka rikkoo (yhdysvaltalaista) sosiaalista normia siitä, millainen 
johtavan poliitikon oletetaan olevan. Frasierin mainoslauseet Philin mie- 
lestä, pienistä ihmisistä ja täysjärkisyydestä saavat uuden vivahteen, jonka 
naurettavuutta taustalla kuuluva naurunremakka korostaa. Lopulta viatto- 
man väärinkäsityksen vuoksi Frasier vuotaa julkisuuteen tiedon Philin ufo- 
kokemuksesta radio-ohjelmassaan ja Phil kokee vaaleissa murskatappion. 

Jakso on hauska, jos katsoja jakaa sen taustalla olevat sosiaaliset ja kult- 
tuuriset normit, joita siinä rikotaan, ja kokee rikkomukset hyväntahtoisiksi. 
Johtavien poliitikkojen ei odoteta olevan ufouskovaisia, eivätkä psykiatrit 

julkisesti kampanjoi sieppauskokemuksen kokeneita mieleltään visionääri- 
sinä. Mutta onko jakso ufouskovan mielestä hauska? Entä säilyisikö jakson 
huumoriarvo ja sen esittämät ristiriidat yhtäläisinä, jos Phil olisi luotta- 
muksellisesti kertonut Frasierille kohdanneensa Jeesuksen? Miksi jälkim- 
mäinen kysymys voi tuntua kaukaa haetulta tai jopa ärsyttävältä? 


UFOUSKOMUS USKONNOLLISTEN USKOMUSTEN 
KONTEKSTISSA 


Kuten monien muidenkin uskomusten kohdalla, ufouskomukset ja ufo- 
uskojat muodostavat hyvin monimuotoisen joukon. Osa uskoo esimer- 
kiksi tulleensa humanoidien sieppaamaksi ja osa taas kommunikoivansa 
avaruusolentojen kanssa telepaattisesti. Toisaalta, monien uskojien usko ei 
perustu omakohtaiseen ufokokemukseen. Myös totena pitämisen vahvuus 
ja laatu voivat vaihdella ihmisten välillä paljonkin. Osalle ufousko on eh- 
dotonta. Jotkut sen sijaan lähestyvät ilmiötä pohtien ja toiset huumorisä- 
vytteisesti, vaikka silti yhden tai useamman ufoilmiöluokan todellisuuteen 
uskoen. Jotkut uskovat ufojen todellisuuteen pelonsekaisin tuntemuksin. 
Sosiaalista tukea uskomuksille löytyy erilaisista ufouskojien ryhmistä. 
Mikä tekee ufouskomuksesta uskonnollisen? Miksi ufouskomusta voidaan 
tarkastella uskonnollisena uskomuksena muiden uskonnollisten uskomus- 
ten joukossa? 

Uskontotieteessä eri perinteiden uskomuksia tarkastellaan uskonto- 
perinteiden ulkopuolisesta, kulttuuritieteellisestä perspektiivistä. Us- 
konnollisten totuuksien paikkansapitävyyteen ei yleensä suoranaisesti 
oteta kantaa. Tutkijan näkökulmasta riippuen tarkastelun lähtökohta voi 
vaihdella paljonkin, esimerkiksi eri uskomusten sosiaalisten merkitysten 
tutkimisesta uskomusten rakenteen samankaltaisuuden tai erilaisuuden 
tarkasteluun. 

Ufouskomukset sisältävät uskonnollisten uskomusten tapaan ajatuk- 
sen yli-inhimillisestä tai yliluonnollisesta olennosta tai neutraalimmin sa- 
nottuna toimijasta. Yliluonnolliset toimijat ja niiden teot ovat ”mysteerin 
säilyttäviä” eli viime kädessä aistihavaintojemme ulkopuolella.” Toisin sa- 
noen vaikka uskomus tuntuu sen uskojasta tunneperäisesti hyvin todelta 
ja tietyn asian tai ilmiön jopa täydellisesti selittävältä, olentojen tekoja ja 
niiden väitettyjä seurauksia ei voida aistihavainnollisesti tai tieteellisin 
syy-seuraussuhtein selittää. Uskonnollista yliluonnollista maailmaa ei ole 

mahdollista hahmottaa mekaanisesti samalla tavoin kuin auton koneiston 
toimintaa tai ihmisen hermojärjestelmää. Vaikka auton koneiston tai her- 
mojärjestelmän ymmärtäminen pelkästään arkiajatteluun nojautumalla 
on vaikeaa, kummankin toiminta on mahdollista selittää loogisesti kohta 
kohdalta, ja tämän selityksen voi jokainen havaintoperusteisesti oppia ym- 
märtämään. Uskonnollisten uskomusten viittauskohteet jäävät sen sijaan 
aina järkiperäistä selitystä pakenevaksi mysteeriksi, metafyysiseksi opiksi. 
Yliluonnollisen käsite voidaan puolestaan neutraalisti ja selventävästi tar- 
kentaa intuitionvastaisuudella. 

Ufouskomukset eivät tässä merkityksessä näytä poikkeavan muista 
uskonnollisina pidetyistä uskomuksista. Niitä ei myöskään voida ohittaa 
pelkästään epänormaalin tai sairaan mielen tuotoksina. On tietysti myös 
esimerkiksi skitsofreenisia ufouskomuksia, ufoaiheisia tietoisia valheita ja 
tarkoituksellista fiktiota. Ne ovat ilmipiirteiltään tai pinnalliselta muodol- 
taan vastaavalla tavoin yliluonnollisia (intuitionvastaisia) kuin uskonnol- 
liset ufouskomukset. Olentojen kerrotaan esimerkiksi tulevan seinien läpi 
ja lukevan ajatuksia. Paitsi sairaudet myös tietoiset valheet ja fiktio on kui- 
tenkin erotettava inhimilliseen kokemusmaailmaan normaalisti kuuluvista, 
yleensä sosiaalisesti jaetuista ja vakavasti otetuista ufoja koskevista yliluon- 
nollisista (uskonnollisista) ajatuksista. Vaikka näiden kaikkien ulkoinen 
rakenne on samankaltainen, yksilön sairauden tuottaman hallusinaation, 
tietoisen valheen tai fiktion psykologinen ja sosiaalinen syntytapa osin 
poikkeaa uskonnollisen uskomuksen muodostumisesta. Ufouskomukset 
ankkuroituvat muiden uskonnollisten uskomusten tapaan sosiaalisesti ja 
kulttuurisesti ylläpidettyihin uskomusperinteisiin. Ufouskoja voi jakaa ko- 
kemuksensa, tavata muita uskojia ja oppia liittämään ideansa tiettyyn kult- 
tuuriseen kehykseen tai kertomukseen esimerkiksi humanoidien tarkem- 
masta ulkomuodosta, toimintatavoista ja päämääristä. ** 

Jos ufouskomukset ovat rakenteeltaan ja sosiaalisilta ulottuvuuksiltaan 
samanlaisia kuin muut uskonnolliset uskomukset, miksi sitten juuri ne esi- 
tetään usein naurunalaisina tai naurettavina? Löytääksemme lisää vihjeitä 
mahdollisesta vastauksesta pohdimme seuraavassa ihmisten välillä tapah- 
tuvaa tiedonjakoa ja vuorovaikutusta eli kulttuurista kommunikaatiota. 
Esittelemme esimerkkejä aiemmasta tutkimuksesta, jossa on tarkasteltu, 
millä tavoilla pienetkin erot tiedon jakamisen tavoissa voivat vaikuttaa sii- 
hen, miten vakavasti tarjolla oleva tieto otetaan. 

TOSISTA JA EPÄTOSINA 
PIDETYISTÄ ASIOISTA PUHUMINEN 


Sosiaalipsykologit Will M. Gervais ja Joseph Henrich ovat todenneet, ettei 
pelkkä uskonnollisten uskomusten rakenne vielä riitä selittämään, miksi 
ihmiset uskovat herkemmin yhdenlaiseen yliluonnolliseen olentoon toi- 
senlaisen sijaan. Gervaisin ja Henrichin mukaan uskon muodostumisen 
keskeisenä lähtökohtana on kulttuurinen oppiminen ja sosiaaliset tavat, 
joilla uskomuksia kohdellaan. Esimerkiksi länsimaisessa kulttuurissa pie- 
net lapset voivat kuulla puhuttavan sekä Jumalasta että joulupukista, joista 
kumpikin esitetään olentoina, joilla on mystisiä ja yliluonnollisia kykyjä. 
Ajan kuluessa lasten usko joulupukkiin kuitenkin heikkenee nopeammin 
ja varmemmin kuin usko Jumalaan. Tämä tapahtuu todennäköisesti siksi, 
että vuosien kuluessa lapsen saama sosiaalinen vertaistuki joulupukin ole- 
massaolosta (esimerkiksi samanikäisten lasten todistukset ja vanhempien 
vaivannäkö ylläpitää uskomusta) aina vähenee, kun taas sosiaalinen yksi- 
mielisyys Jumalan olemassaolosta vaihtelee enemmän. 

Tällaisen sosiaalisen näkökulman huomioon ottaminen on olennaista, 
koska ihminen on laji, joka laajalti tukeutuu kulttuurisesti välitettyyn tie- 
toon. Tietomme asioista ja ympäristöstämme ei perustu pelkästään oma- 
kohtaiseen kokemukseemme, vaan tukeudumme laajasti ja hyvin usein 
toisten ihmisten välittämään ja jakamaan tietoon maailmasta. Näin käy esi- 
merkiksi silloin, kun opimme historiasta eli menneistä tapahtumista, joita 
emme ole voineet olla todistamassa (esimerkiksi Pähkinäsaaren rauha), 
tieteellisistä havainnoista eli asioista, joita emme voi itse paljaalla silmällä 
nähdä mutta joiden olemassaoloa saatetaan empiirisesti tutkia (esimerkiksi 
maapallon muoto), tai uskomuksista, jotka koskevat kiistanalaisia tai em- 
piirisesti kyseenalaisia olentoja ja ilmiöitä (esimerkiksi Jumala tai kuole- 
man jälkeinen elämä).** 

Vaikka tietotulva täyttää arkielämämme, meistä itsestämme se ei vält- 
tämättä tunnu kaoottiselta informaatiosekamelskalta. Tämä johtuu siitä, 
että ihmiset eivät kohtele kaikkea tietoa tasa-arvoisesti eivätkä usko kaik- 
kea, mitä heille kerrotaan. Vastaanottaessaan uutta tietoa ihmiset peilaavat 
tietoa suhteessa jo olemassa oleviin käsityksiinsä ja arvioivat kriittisesti 
kertojan luotettavuutta. Tätä he tekevät jo hyvin nuoresta lähtien. Lapset 
uskovat esimerkiksi herkemmin tietoa, jonka esittää samaa niin sanottua 
sisäryhmää edustava aikuinen (joka esimerkiksi puhuu samaa murretta), 

kuin aikuista, joka edustaa ulkoryhmää (esimerkiksi puhuu eri tavalla). Toi- 
saalta lapset myös hylkäävät tarjotun tiedon, jos se selkeästi on vastoin hei- 
dän omaa havaintoaan ympäristöstä. Sen lisäksi, että ihmiset nuoresta iästä 
lähtien aktiivisesti arvioivat heille kerrottua tietoa, myös tiedon kertoja voi 
vaikuttaa siihen, miten hänen jakamaansa tietoon suhtaudutaan. Tämä ta- 
pahtuu usein epäsuorasti ja jopa kertojan itsensä tiedostamatta sitä. 

Kehityspsykologit Caitlin F. Canfield ja Patricia A. Ganea tutkivat 
kielellisiä tapoja ja vihjeitä, joilla vanhemmat viittaavat erilaisiin arki- 
havainnon ulottumattomissa oleviin asioihin tai olentoihin, kun he puhu- 
vat lapsilleen. He pyysivät vanhempia kertomaan 3-5-vuotiaille lapsilleen 
neljään eri kategoriaan kuuluvista asioista tai olennoista: (1) tieteellisistä 
asioista (aivot, bakteerit ja virukset, sähkö, magnetismi), (2) historialli- 
sista hahmoista (Kristoffer Kolumbus, äiti Teresa, prinsessa Diana, John 
F. Kennedy), (3) yhdysvaltalaisessa kulttuurissa tuetuista tai totena pide- 
tyistä olennoista (Jumala, joulupukki, pääsiäispupu, hammaskeiju) sekä 
(4) olennoista, joiden olemassaolon todellisuutta eivät kulttuuriset usko- 
muksemme tue (yksisarvinen, merenneito, lohikäärme, noita). Osoittau- 
tui, että kielelliset tavat ja vihjeet, joilla näistä eri asioista tai olennoista pu- 
huttiin, olivat erilaisia ja riippuivat paljolti siitä, miten totena vanhemmat 
asioita tai olentoja pitivät. 

Toisin kuin puhuessaan tieteellisistä asioista tai historiallisista hah- 
moista, puhuessaan sekä kulttuurisesti tuetuista että tukemattomista olen- 
noista (joulupukki, lohikäärme, jne.), vanhemmat viittasivat usein selkeästi 
näiden olentojen kuvitteellisuuteen. Suorien kommenttien lisäksi he tarjo- 
sivat runsaasti epäsuoria vihjeitä eri olentojen olemassaolosta tai olematto- 
muudesta. Niiden olentojen tapauksessa, joiden olemassaoloa kulttuuriset 
uskomuksemme eivät tue, vanhemmat käyttivät enemmän analogioita ja 
esimerkiksi sanoivat, että tämä olento on vähän niin kuin todellinen olento 
mutta ei kuitenkaan, sekä viittasivat useammin pinnallisesti pelkästään 
olentojen ulkonäköön. Sen sijaan historiallisista hahmoista puhuessaan 
vanhemmat kertoivat enemmän teoista, joita nämä olivat tehneet, sekä 
maantieteellisistä paikoista, joista nämä olivat kotoisin. Puhuessaan tie- 
teellisistä asioista sekä totena pidetyistä olennoista vanhemmat tarjosivat 
lapsille enemmän esimerkkejä. He toisin sanoen sitoivat kertomansa asian 
konkreettisemmin todellisuuteen. Heidän tapansa kertoa näistä kahdesta 
eri kategoriasta myös erosi toisistaan: toisin kuin puhuessaan tieteellisistä 
asioista, viitatessaan totenakin pidettyihin yliluonnollisiin olentoihin (esi- 

merkiksi Jumalaan) vanhemmat usein korostivat, että asiasta ei tiedetä riit- 
tävästi tai että siitä on eri mielipiteitä. Erilaisilla puhetavoilla ja kielellisillä 
vihjeillä voidaan siis välittää paljonkin epäsuoraa tietoa siitä, miten uskotta- 
vana eri asioiden olemassaoloa tulisi pitää tai miten totena asioita kulttuu- 
rissa yleensä pidetään. 

Tutkimus myös herättää kysymyksiä ufouskomusten naurunalaisuu- 
desta. Kulttuurinen kommunikaatio sekä epäsuorat ja hyvinkin hienovarai- 
set kielelliset vihjeet vaikuttavat siihen, miten totena eri uskomuksia pide- 
tään. Esimerkiksi, millaisissa yhteyksissä ja millä tavoin ufoista tai ufousko- 
muksista puhutaan suomalaisessa julkisessa kulttuurisessa keskustelussa? 


MITEN UFOISTA PUHUTAAN? 


Muodostaaksemme käsityksen suomalaisesta ufoihin tai ufouskomuksiin 
liittyvästä keskustelusta tutkimme, miten ja millaisissa yhteyksissä Hel- 
singin Sanomat mainitsi hakusanan ”ufo” viiden vuoden aikana, vuosina 
2012—2016. Tarkastelumme on ajalliselta rajaukseltaan sekä aineistoltaan 
hyvin suppea, minkä takia se tulee ymmärtää esimerkinomaisena katsauk- 
sena aiheeseen. Kuitenkin jo rajallisenkin aineiston perusteella löysimme 
toistuvia puhetapoja ja asiayhteyksiä, jotka voivat tarjota vihjeitä siitä, mi- 
ten ufouskomusten naurunalaisuus sosiaalisessa kontekstissa epäsuorasti 
rakentuu. 

Helsingin Sanomat viittasi ufo-sanaan muun muassa artikkeleissaan 
ja tapahtumailmoituksissaan viiden vuoden aikana kaikkiaan 165 kertaa 
(näiden osumiin eivät sisälly yhdeksän artikkelia, joissa lentoyhtiö Luft- 
hansan lakon uutisoinnin yhteydessä käytettiin kirjainyhdistelmää UFO, 
kun viitattiin saksalaista lentohenkilökuntaa edustavaan ammattiliittoon 
Unabhängige Flugbegleiter Organisation). Osumista 57 (34,5%) oli artik- 
keleissa, joissa jollain tavalla käsiteltiin ufouskomuksia, ufohavaintoja tai 
ufotutkimusta. Loput 108 osumaa (65,5 %) viittasivat sanaan ”ufo” tai mai- 
nitsivat sen mutta liittivät sen asiayhteyteen, jossa ei sinänsä ollut kyse 
ufouskomuksista tai ufohavaintoista. Näistä suurin osa eli 85 osumaa liittyi 
jollain tavalla taiteeseen, viihteeseen tai vapaa-ajan tapahtumiin, kuten elo- 
kuviin, televisio- ja radio-ohjelmiin ja taidetapahtumiin. Osumista 23:ssa 
”ufo” mainittiin vertailevana kielellisenä tehokeinona eli kielikuvana tai 
adjektiivin tavoin. Seuraavaksi pohdimme yksityiskohtaisemmin näitä kol- 
mea asiayhteyttä. 

Ufouskomusten, -havaintojen ja -tutkimuksen kontekstissa 57 osumasta 
12 artikkelia (21%) käsitteli ufoa tai viittasi lyhyesti ufoon sanan kirjaimel- 
lisessa merkityksessä eli tunnistamattomana lentävänä kohteena (unidenti- 
fied flying object). Seitsemän artikkelia (12 %) käsitteli ufohavaintoa tai ufo- 
tutkimusta. Tällöin ufolla viitattiin laajempaan joukkoon paranormaaleja 
ilmiöitä. Ufohavainnosta keskusteltiin esimerkiksi ilmakehässä tai järven 
selällä havaitun outouden ja "erikoisten valoilmiöiden” yhteydessä sekä ku- 
vailtaessa tundrahanhen kilkattavaa ääntä, jota jotkut olivat luulleet ”ava- 
ruuden muukalaisten puheeksi”. Mukana oli myös suomalaisen ufotutkija 
Björn Borgin haastattelu, jossa Borg selventää, kuinka moni ufohavainto 
jää selittämättä ja kuinka ufotutkimus eroaa ”ufojen ympärillä vellovasta 
pupusta” ja väitteistä, joissa ihmiset kertovat tekevänsä ”rutiininomaisia 
matkoja Marsiin ja Siriukseen”. Viidessä artikkelissa (9%) ufohavainto tai 
-tutkimus tuli esille Yhdysvaltain keskustiedustelupalvelun eli CIA:n yh- 
teydessä. Tällöin artikkeleissa uutisoitiin esimerkiksi CIA:n julkaisemista 
vanhoista ufoarkistoista ja heidän vahvistuksestaan sille, että Alue 51 on 
olemassa. 

Artikkeleista 19 (33%) käsitteli jollain tavalla ihmisten uskoa ufoihin tai 
avaruusolentoihin. Kymmenessä artikkelissa ufouskomuksista tai uskosta 
avaruusolentoihin kirjoitettiin muiden yliluonnollisten uskomusten yhte- 
ydessä. Näistä vain yhdessä ufouskomus rinnastettiin neutraalisti uskon- 
nolliseen uskoon yleisesti. Lopuissa artikkeleista ufouskomus luokiteltiin 
osaksi niin sanotusti vaihtoehtouskoa (kuten enkeliuskoa, aaveuskoa, tele- 
patiaa, horoskooppeja ja kansanparannusta), joka kulttuurisesti ymmärre- 
tään erillisenä valtauskonnosta tai institutionalisoituneesta uskonnollisuu- 
desta. Seitsemässä artikkelissa ufouskomuksista kirjoitettiin ei-vakavasti 
otettavana mielen tuotteena, kritiikittömyytenä tai vähätellen. Näissä ta- 
pauksissa ufouskomus tuli esille yhteydessä, joissa viitattiin uskontoparo- 
dioihin, niin sanotusti taikauskoon, huuhaaseen, valemuistoihin tai siihen, 
miten jotkut uskovat ”mitä tahansa”. Kahdessa artikkelissa, joista kumpikin 
käsitteli samaa murhaoikeudenkäyntiä, ufouskomus tuli esille, kun mur- 
hasta syytetty selitti tekoaan sillä, että hän oli ”luullut uhrejaan ufoiksi”. 

Viidessä (9%) ufouskomuksiin, -havaintoihin ja -tutkimuksiin liitty- 
vässä artikkelissa kiinnostus ufouskomuksiin tai ufotutkimukseen tuli 
esille lyhyenä viittauksena osana laajempaa henkilökuvaa tai haastattelua. 
Neljässä osumassa (7%) kyseessä oli ufouskomuksia tai ufotutkimusta kä- 
sittelevän tilaisuuden tapahtumailmoitus. Kolme artikkelia (5%) käsitteli 

hakkeri Gary McKinnonia, joka oli puolustanut murtautumistaan Yhdys- 
valtain puolustusministeriön ja avaruushallinto Nasan koneisiin vuonna 
2001 pyrkimyksellään etsiä tietoa ufoista. Kahdessa artikkelissa (4%) sana 
”ufo” mainittiin viitattaessa salaliittoteorioihin. 

Kun ufot mainittiin taiteen, viihteen ja vapaa-ajan yhteydessä, suurin 
osa 85 osumasta viittasi joko elokuviin, televisio- tai radio-ohjelmiin ja do- 
kumentteihin (23 osumaa eli 27%) tai musiikkiin (28 osumaa eli 33 %). Elo- 
kuvien, televisio-ohjelmien ja dokumenttien asiasisältö käsitteli usein jo!- 
lain tavalla ufoja, kuten scifielokuvaa ufojen hyökkäyksestä tai dokumenttia 
ufokontaktihenkilöstä. Musiikin kontekstissa sana ”ufo” toistui artistien 
yhtyeiden ja klubien nimissä: esimerkiksi muusikko Ufo Mustonen, Ufo- 
rockyhtye ja tokiolainen psykedeeliseen rockiin erikoistunut UFO-klubi. 

Yhdeksässä osumassa (11%) sana ufo viittasi käsityötapahtumaan tai 
-näyttelyyn (esimerkiksi keskeneräisten käsitöiden paja Ufo-klinikka 
keskeneräisten käsitöiden näyttely Ufot liikkeelle, askarteluteemainen 
Stadi-päivä ”Ihan ufo juttu!”) tai itse käsityöhön (esimerkiksi piparkakku 
ufoaiheinen joulukoriste, ”ufo-olentoa” esittävä kierrätystaideteos). Seit- 
semässä osumassa (83%) ufolla viitattiin muotoiluun tai arkkitehtuu- 
riin, jolloin esineen (esimerkiksi Ufox-ilmankostutin ja UFO-musiikin- 
ohjauslaite) tai rakennuksen (esimerkiksi Futuro-talo ja bratislavalainen 
Ufo-ravintola) muoto muistutti lentävää lautasta. Kolmessa osumassa 
(4%) ufo tuli esille puhuttaessa kirjallisuudesta, joka jollain tavalla käsit- 
teli ufoja tai ufouskovia. Kolme osumaa (4%) viittasi vapaa-ajan luentoihin 
( Jaakko Närvän luento ufoelokuvista ufosieppauskokemusten lähteenä 
tai luentojen nimiin ( Jussi Tuovisen luento ”Diskoa, ufoja ja epävarmuutta 
1970-79”). Kaksi osumaa (2%) viittasi sarjakuviin, yksi muotiin, yksi pe- 
leihin ja kahdeksan samaan teatteriesitykseen (Camping 11 — ufot, uskonto 
ja pakolainen). 

Suurimmassa osassa (70%) artikkeleista, joissa sanaan ufo viitattiin kie- 
lellisenä tehokeinona, ”ufo” esitettiin usein synonyymina oudolle, vieraalle 
ja mahdottomalle, usein haastateltavan suorassa lainauksessa. 


Vartin joukkoliikenneyhteys Suomesta Ruotsiin saattaa silti toteutua. ”Ei se mi- 
kään ufo-juttu ole”, Nyberg kertoo. (HS, HS Ilta, 11.11.2016.) 


Adham muutti Suomeen yli 20 vuotta sitten, ja Helsingissä häntä katsottiin 


”kuin ufoa” (HS, Kaupunki, 13.9.2015). 

"Motörhead on mun suuri suosikkini, mutta suurilta osin tää meininki on mulle 
ihan ufoa” (HS, Kulttuuri, 26.9.2013). 


[Michael] Monroe on erikoisin ihminen, johon [Timo] Sarkoja on koskaan tör- 
männyt. ”Niin kuin joku ufo.” (HS, Ihmiset, 17.1.2015.) 


"Suomi on kulttuurinen ufo, todellinen outo lintu. Kuin Euroopan Japani”, Lo- 


renzö sanoo. (HS, Sunnuntai, 18.5.2014.) 


Korviini on kantautunut sellainen ihan ufo väite, että minä muka kuorsaan (HS, 


Elämä, 7.2.2013). 


VR:n pilkkomista [Antti] Rinne pitää järjettömänä ja liikenneverkon yhtiöittä- 
misen hän tyrmää täysin. ”Se on ufo-juttu. Siitä ei tule mitään, jos Sdp on halli- 
tuksessa.” (HS, Kotimaa, 13.8.2016.) 


PS 


Outouden kuvailun lisäksi ”ufo” tuli esille myös muutamassa muussa 
vertauksessa ja rinnastuksessa. Kirjoitettaessa jääkiekosta ”grogilasinkor- 
kuinen syöttö laskeutuu B-pisteen kaarelle kuin minikokoinen ufo”; ajatus 
ilmaantuu mieleen ”kirkkaana kuin ufo marraskuiselle taivaalle” ; tunnelma 
romanialaisessa kylässä on "aivan kuin kylään olisi laskeutunut ufo. Tuli- 
joita on vaikea bongata, mutta kaikilla on heistä tarinoita”. 

Yhteenvetona ja johtopäätöksenä edellä esitetystä voidaan ensiksikin 
todeta se, kuinka huomattavan usein (65,5%) osumien viittauskonteks- 
tina olivat viihde, vapaa-aika ja kielikuvat eivätkä niinkään ufouskomuk- 
set sinänsä. Toinen keskeinen huomio on se, miten pieni osa aineiston 
artikkeleista viittasi ufouskomuksiin uskonnollisuuden tai yliluonnollisen 
uskon kontekstissa (11,5 %). Vain yhdessä kirjoituksessa ufouskomuksista 
puhuttiin uskonnollisen uskon yhteydessä yleisesti, arvottamatta tai sijoit- 
*amatta ufouskoa tietynlaisten yliluonnollisten uskomusten kulttuuriseen 
sategoriaan — esimerkiksi asettamatta sitä vaihtoehtouskonnollisuutena 
vastakkain institutionalisoituneen uskonnollisuuden kanssa — tai viit- 
"aamatta ufouskon yhteydessä epäsuorasti taikauskoon, huuhaaseen tai 
eritiikittömyyteen. 

Ufouskomuksia koskevan puheen ensisijainen konteksti suomalaisessa 
vulttuurissa on tämän aineiston perusteella viihde eli kulttuuriset tilat, 
issa tuotetaan fiktioita, kuten elokuvia, ja joissa ihminen voi kuvitella ja 

luoda vapaasti, esimerkiksi musiikin tai käsitöiden alalla. Puhetavat, joilla 
ufouskomuksiin viitataan, vahvistavat käsitystä uskomuksen kuvitteelli- 
sesta luonteesta edelleen. Esimerkiksi kuvaillessaan dokumenttiohjaaja 
Nina Pulkkisen päätymistä alalleen toimittaja kirjoittaa: ”Ensimmäinen 
työpaikka oli avaruusolennoista ja salaliittoteorioista dokumentteja teke- 
vän Juhan af Grannin firmassa. Af Grannille Pulkkis teki ohjelmaa ufoista. 
Pestin jälkeen todellisuus on kiehtonut häntä kuvitelmia enemmän.” Suo- 
-ranaisten rinnastusten lisäksi ufouskomuksista puhuttaessa monessa ar- 
tikkelissa viitataan samassa tekstissä vähätteleviin käsitteisiin ”taikausko” 
ja ”huuhaa” Ufouskon valtakulttuurisesta ymmärryksestä kuvitteellisena 
uskomuksena kertoo sekin, että ihmiset poliitikoista taiteilijoihin käyttä- 
vät sanaa ”ufo” synonyymina oudolle, vieraalle ja mahdottomalle. Toisin 
sanoen Helsingin Sanomissa vuosina 2012-2016 tapahtuneen kulttuurisen 
keskustelun perusteella ufouskomuksista ei kommunikoitu uskonnollisuu- 
tena vaan ensisijaisesti kuvitteellisena ajatuksena. 


NAURUNALAISUUDEN KULTTUURISISTA JUURISTA 


Ei ole sattumaa, että ufot herättävät hilpeyttä ja ne tulkitaan korostuneesti 
kuvitelmaksi, viihteeksi ja outoudeksi. Vastaavanlaisen skeptisen käsitte- 
lytavan perinne ulottuu ainakin 1800-luvun loppupuolelle, jolloin havain- 
toja mystisistä ilmalaivoista kommentoitiin usein vitsailevasti. Modernin 
ufotradition synnyttyä vuonna 1947 kriittiset äänensävyt voimistuivat no- 
peasti, ja 1950-luvun alkupuolella Yhdysvaltain ilmavoimien ufoprojekti 
aloitti ufokiinnostuksen vaimentamiskampanjan. Pelättiin ufoilmoitteluun 
ja vihollisen ufoaiheen hyödyntämiseen liittyviä psykologisen sodankäyn- 
nin riskejä, informaatiokanavien tukkeutumista ufoilmoituksista ja virheel- 
listen ilmoitusten tulvaa oikeiden viholliskonehavaintojen kustannuksella. 
Ilmavoimien ufotutkimukset olivat huonolaatuisia, ja ufohavaintoja vähä- 
teltiin. Ufohavaitsijoista syntyi kuva, että he ovat herkkäuskoisia, naiiveja, 
tasapainottomia tai huijareita siinä missä ufokontaktihenkilötkin ilmeisen 
fantasianomaisten tarinoidensa kanssa. Tätä käsitystä painottavista vitsai- 
levista skeptisistä lausunnoista muodostui vallitseva puhetapa ja ufousko- 
musten kulttuurinen tulkintamalli, jota lehdistö välitti eteenpäin ja piti yllä. 

Nykyään media ja populaarikulttuuri paljolti jatkavat ja ylläpitävät 
asenneilmapiiriä, jossa ufoja pidetään huumorina. Samalla korostetaan 
ufologien osaamattomuutta ja ufokokijoiden tietämättömyyttä. Ufoja 

pidetään paljolti viihteenä. Ne yhdistetään kaikenlaiseen huvittavana ja 
epäuskottavana pidettyyn, kuten lumimiehiin, ja kauhutarinoiden tyyp- 
pisiin esityksiin, kuten vuonna 1993 aloittaneessa Salaiset kansiot -tele- 
visiosarjassa. Usein ufoaiheen tieteellisinä asiantuntijoina on pidetty skep- 
tikkoja eikä vaikkapa kulttuurintutkijoita. Tällöin ufoista on monesti kes- 
kusteltu käyttäen vähätteleviä sanoja, kuten ”hölynpöly”. Ufoteema on niin 
ikään iso kaupallinen bisnes muun muassa lelujen ja hauskojen esineiden 
muodossa. Ufoilmiöille on länsimaisessa kontekstissa totuttu antamaan 
vitsin ja viihteen rooli ja opittu hymyilemään niille epäuskoisesti. Niin tut- 
tavat, media kuin tieteilijätkin ovat monesti virnuilleet ufoharrastajille. 

Vitsailu ufoista saattaa olla myös eräänlainen väline pelottavalta asialta 
suojautumiseksi ja sen sivuuttamiseksi. Ufouskomuksiin liittyy pelon, jän- 
nityksen ja häiritsevyyden tuntemuksia. Vuonna 1969 psykologi Aldora 
Lee esitteli Coloradon yliopiston ufohavaintojen tutkimusprojektin (niin 
sanottu Condonin raportti) yhteydessä psykologi William A. Scottin ko- 
keen, jonka mukaan ufot olivat aiheena tabun kaltainen. Tutkimuksessa 
selvitettiin ihmisten halukkuutta liittää itsensä julkisesti ufoihin, tabuihin 
ja neutraaleihin asioihin. Koehenkilöiden käyttäytymisen mukaan käsit- 
teet "lentävä lautanen” ja ”ufo” olivat melkein yhtä voimakkaita tabukäsit- 
teitä kuin varsinaisia tunnettuja tabuja ilmaisevat sanat.? Ufoaihe vaikutti 
siis olevan vältettävä, vaaraan viittaava ja sosiaalisesti riskialtis asia — juuri 
kuten aluksi esittelemämme Frasier-sarjan jakso ilmensi. 

Scottin testistä on jo vuosikymmeniä, mutta nykyäänkin ufot selvästi 
herättävät tunnereaktioita, jotka vaikuttavat perustuvan pelkoon: häm- 
mennystä, jännitystä ja ärtymystä. Ufoista on vaikea jutustella leppoisan 
asiallisesti, rentoon ja neutraaliin tyyliin. Omasta ufokokemuksesta tai 
-kiinnostuksesta ei noin vain uskalleta puhella työpaikoilla ja harraste- 
piireissä. Ufokokijat ovatkin kerran toisensa jälkeen huomauttaneet pel- 
käävänsä pilkkaa, joka kokemuksen julkisesta jakamisesta seuraisi, ja ko- 
kemuksen jakaminen on monesti jännitteistä myös kokijan lähipiirille tai 
ufotutkijalle. Asialla on taipumus olla sosiaalisesti leimaava. 

Ahdistavuutta ja tabumaisuutta selittänee se, että ufohistoriaan liittyy 
pelon ja vierastamisen tuntemuksia ufouskomuksia kohtaan. Ajatukseen 
ufoista linkittyy samaten näkyvästi väkivallan, ihmisten kärsimyksen ja 
tuhon teema. Aivan aluksi, vainoharhaisissa tunnelmissa toisen maailman- 
sodan jälkeen, lentävät lautaset käsitettiin mahdolliseksi vihollisteknolo- 
siaksi. Keskeinen ajatus vielä 1950-luvun alun Yhdysvalloissa oli, että len- 

Kuva 14. 


Ufoaiheinen joulukoriste. 


tävät lautaset ovat Neuvostoliiton huipputekninen ase (oletus avaruusaluk- 
sista yleistyi länsimaissa pääasialliseksi vuosikymmenen edetessä). Tähyil- 
tiin taivaalta tulevaa uhkaa. 

Vaikka tulkinnat ufoista ovat nykyään moninaiset, ajatus ufojen vaaral- 
lisuudesta sekä niiden liittymisestä valloitukseen ja tuhoon elää edelleen. 
Tämä näkyy esimerkiksi kielteisissä sieppauskertomuksissa ja pahaentei- 
sissä salaliittoväitteissä. Ufosieppaukset ovat usein pelottavia väkivaltais- 
ten ja kammottavan kuuloisten, pakottavien ja tuskallisten elementtiensä 
vuoksi. Psykiatrinen tulkintamalli, joka tulee oivallisesti esille myös edellä 
mainitussa Frasier-jaksossa, on tästäkin syystä ymmärrettävä, joskin oletus 
siepattujen tasapainottomuudesta on liioiteltu. Sen sijaan, että utokoke- 
muksia tarkasteltaisiin oireina psykiatrisesta sairaudesta, niitä on miele- 

kästä tarkastella uskonnollisen kokemisen näkökulmasta. Salaliittoteoriat 
puolestaan uskottelevat monille vakuuttavan tuntuisesti, että olemme vää- 
jäämättömän valvonnan, kontrollin ja manipuloinnin alaisia, vailla omaa 
tahtoa ja alttiina mielivaltaisille kidutuksille, kokeille ja sodalle. 

Toinen syy ufouskomusten ahdistavuudelle ja tabumaisuudelle voi yk- 
sinkertaisesti olla niiden outouden tuntu. On tyypillistä vierastaa ja pelätä 
sitä, mikä on outoa ja mistä ei tiedetä tai mitä ei ymmärretä. Ufoilmiöt ja 
keskeiset tulkinnat niistä eivät monin osin ole sopineet vallitseviin länsi- 
maisiin maailmankuviin ja -katsomuksiin: kristillisyyteen ja perinteiseen 
tieteeseen nojaavaan rationalismiin. 

Hyvänä ja luotettavana kansalaisena näyttäytyminen on länsimaissa 
usein vaatinut uskonnollisen valtavirran näkemys- ja arvopohjan ilmentä- 
mistä. Koska tutun, turvallisen ja moraalisen kristillisyyden näkökulmasta 
ufouskomukset edustavat vierasta ja arveluttavaa yliluonnollista, ne ovat 
tästäkin syystä voineet herättää vieroksuntaa ja outouden tuntemuksia. 
Heti 1950-luvun alkupuolelta lähtien esimerkiksi ufokontaktikertomukset 
ovat olleet esoteerissisältöisiä eivätkä kristillisiksi tunnistettavia esityksiä. 
Niiden yhteydessä on puhuttu muun muassa astraalikehosta, todellisuu- 
den eri ulottuvuuksista tai maailmoista sekä jälleensyntymästä. Kristil- 
lisessä maailmassa keskeisesti 1960-luvulta lähtien länsimaissa jalansijaa 
saanut esoteerinen ja itämaisperäinen uusi uskonnollisuus sekä niihin 
liittyvät elämäntavat ovat vuosikymmenien saatossa ylipäänsä herättäneet 
huomattavasti epäilyksiä, kuten ”kulttien” pelkoja, aivopesusyytöksiä ja 
saatanallisiksi demonisointia. Usein ufot ja humanoidit muistuttavat myös 
olemukseltaan, käyttäytymiseltään ja vaikutuksiltaan monenlaisia ”paka- 
nallisia” uskomusolentoja, esimerkiksi keijuja. Ihmiset vähintäänkin tie- 
dostavat ufo- ja humanoidikuvausten vierauden ja sen, etteivät ne kuulu 
perinteiseen kristilliseen ajattelu- ja arvomaailmaan vaan ovat jotain muuta 
ja outoa. 

Yliluonnollisiksi kuvatut ufoilmiöt eivät myöskään sovi perinteiseen tie- 
teellispohjaiseen maailmankuvaan. Olivatpa ihmisten maailmankuvat mil- 
laisia tahansa, niiden kyseenalaistukset vaativat aina kannattajiltaan paljon. 
Tieteeseen pohjaavaan maailmankuvaan uskovat eivät ole poikkeus, vaikka 
heillä onkin valmiuksia tutkailla käsitystensä perusteita. Tieteellisen maa- 
ilmankuvan kyseenalaistamiseen saatetaan reagoida äkäisestikin. Koetaan- 
han tieteellinen maailmankuva kunniakkaaksi sivistyksen saavutukseksi, 
jonka kannattajat toki vähintään toivovat, että he tietäisivät todellisuuden 

luonteesta eniten ja ymmärtäisivät sitä parhaiten. Etenkin väitteistä, joihin 
liittyy oletuksia tieteellisesti radikaaleista ilmiöistä, on aina ollut vaikea 
keskustella. Keskustelu uusista löydöistä on tyypillisesti ollut tunnepitoista 
sarkasmeineen ja nokkeline herjoineen. On mahdollista, että pelko oman 
maailmankuvan rakoilemisesta on vaikuttanut myös ufoista aikojen kulu- 
essa esitettyjen pilkallisten skeptisten lausuntojen taustalla. 

Pelkoa ja jännitystä voi syntyä esimerkiksi katsellessa kauhuelokuvaa, 
jonka tietää fiktioksi. Ufoilmiöiden — osin kauhistuttavine sisältöineen- 
kin — väitetään kiivaasti olevan tosia. Moni uskoo, epäilee tai pelkää näin 
olevan. Ufologisiin argumentteihin ja ufoväitteiden populaareihin esityk- 
siin liittyykin tietynlaista vetoavuutta ja vakuuttavuutta — riippumatta siitä, 
ovatko ufoilmiöt todellisia. Lukuisten ufokertomusten toden vaikutelman 
ja virallisten ufotutkimusten ja rationaalisesti puhuttelevien ufologisten 
perustelujen vuoksi ufoilmiöt saattavat monien mielestä tuntua tulevan 
ikään kuin liian todeksi ja liian lähelle. Ufologian tieteellistyyppisiin ele- 
mentteihin, joita ei ole helppo noin vain kumota tai sivuuttaa, saatetaan ko- 
kea tarvetta reagoida ärhäkkäällä vasta-argumentaatiolla ja vitsailulla. Ufo- 
ilmiöiden uskottavuutta lisää myös se, etteivät ihmiset aina huomaa tehdä 
eroa vieraan älyn käsitteen ja ufoväitteiden välillä. Niinpä vierasta älyä kos- 
kevien tieteellisten pohdiskelujen SETI-ohjelmineen saatetaan kokea tuke- 
van ufoilmiöiden todellisuutta. 

Ufo on käsitteenä myös tunteellisesti vetoava, koska se linkittyy popu- 
laarin avaruuden tunteellisesti kiehtovaan käsitteeseen. Tämäkin voi olla 
osatekijä ristiriitaisissa tuntemuksissa ufoaihetta kohtaan. Ehkä lisäksi vais- 
tomainen pelko mahdollista vahvempaa lajia kohtaan edellisiin seikkoihin 
yhdistettynä tuottaa epävarmuutta ja naureskelua ufouskomuksia kohtaan, 
mikä luo tarvetta kommentoida sitä vitsailevasti. 


USKOMUS, VALHE VAI VITSI? 


Antropologi Joseph Henrich on tutkinut sitä, mikä tekee eri uskomuksista 
uskottavia. Hän on erityisesti kiinnittänyt huomiota käyttäytymiseen, 
joka vahvistaa tiettyjen ideoiden tosissaan otettavuutta tai vakuuttavuutta 
(credibility enhancing displays). Henrich toteaa, että uskottavat uskomuk- 
set kytkeytyvät usein niitä tukevaan helposti havaittavaan käytökseen, 
mikä edelleen viestii siitä, että uskova ottaa oman uskomuksensa vakavasti 
eikä esimerkiksi huijaa tai hassuttele. Muslimi esimerkiksi sitoutuu rukoi- 

lemaan viisi kertaa päivässä, juutalainen pyhittää lauantain sapatille ja 
kristitty varaa sunnuntaiaamun jumalanpalvelukselle. Käytös siis paljastaa 
yksilön identiteetin ja vakaumuksen sekä viestii ympäristölle, että ihmiset 
uskovat omiin uskomuksiinsa. Varmistus toisten sitoutumisesta samoihin 
uskomuksiin puolestaan lisää ryhmän yhteenkuuluvuutta ja uskomusten 
välittymistä yksilöltä tai sukupolvelta toiselle. 

Tästä näkökulmasta tarkasteltuna on mahdollista, että vaikka ufo- 
uskomukset uskontotieteellisesti tulkittuina ovat sisältönsä puolesta us- 
konnollisia uskomuksia siinä missä Jumala-uskokin, ufouskomukset eivät 
kytkeydy erityiseen ennakoitavaan käytökseen. Niitä ei liitetä esimerkiksi 
rituaaleihin, jotka viestisivät ufouskojien identiteetistä ja vakaumuksesta 
ja yhdistäisivät ufouskojia. Tämä voi olla yksi syy siihen, miksi ufousko- 
mukset eivät vakuuta vaan herättävät erilaisia muita reaktioita hassuttelusta 
ja vitsailusta epäuskoon ja pelkoon. Toisille ihmisille jää epäselväksi, esit- 
tääkö uskoja heille totena pitämänsä uskomuksen, valheen vai vitsin. Tämä 
epäselvyys voisi edelleen auttaa selittämään kulttuuristen reaktioiden kir- 
javuutta sekä modernissa ufohistoriassa että Helsingin Sanomien tavassa 
kirjoittaa ufouskomuksista. Ufouskomuksista ei puhuta esimerkkinä us- 
konnollisesta uskomuksesta vaan kuvitelmana, viihteenä tai synonyymina 
oudolle, vieraalle ja mahdottomalle. 

Ufoelokuvat ja maailmanloppu 


HEIKKI PESONEN 


Populaarielokuvat kuvastavat ja kommentoivat vallitsevia yhteiskunnallisia 
olosuhteita enemmän tai vähemmän näkyvästi. Tarkastelemalla esimer- 
kiksi eri vuosikymmenten länsimaisia elokuvia voidaan myös tehdä tul- 
kintoja siitä, mitä ne kertovat kulloisenkin aikakauden ihmisten arvoista, 
toiveista ja peloista. Elokuvissa pelot tiivistyvät usein uhkaan siitä, että ny- 
kyinen yhteiskuntajärjestys tavalla tai toisella romahtaa. 

Esimerkiksi toisen maailmansodan päättäneet Hiroshiman ja Nagasa- 
kin ydinpommitukset sekä kiihtynyt supervaltojen välinen asevarustelu 
näkyivät aikakauden elokuvissa. Sekä Yhdysvalloissa että Britanniassa 
ilmestyi 1960—1980-luvuilla realistisuuteen pyrkiviä filmejä, jotka kylmän 
sodan varjossa kuvasivat ydinsodan kauhuja. Näistä lohduttomimpia esi- 
merkkejä ovat amerikkalaiset elokuvat Viimeisellä rannalla (1953) ja Seu- 
raava päivä (1983) sekä brittiläinen Kun maailma loppuu (1984). Nämä elo- 
kuvat olivat ehdottoman fatalistisia, kohtalonuskoisia: kun laskeuma tulee, 
ihmisellä ei ole minkäänlaista mahdollisuutta selviytyä. Esimerkiksi eloku- 
vassa Kun maailma loppuu kuvataan dokumentaarisella ja inhorealistisella 
otteella ydintuhon vaikutuksia yksilöön, perheeseen, pikkukaupunkiin ja 
valtioon. Kerronta on synkkää, eikä elokuvasta löydy toivoa paremmasta 
tulevaisuudesta. 

Kylmän sodan vainoharhaisena aikana tuotettiin myös runsaasti elo- 
kuvia, joissa ulkoavaruuden oliot pyrkivät valtaamaan maapallon ja tuhoa- 
maan ihmiskunnan. Näiden on esitetty sanallistaneen amerikkalaisten yli 
äyräiden kasvanutta kommunismin pelkoa, joka huipentui kommunisti- 
vainoihin 1940—1950-luvuilla. Elokuvissa sekä kuvattiin aggressiivisia ulko- 

avaruuden valloittajia, jotka laskeutuvat amerikkalaisiin kaupunkeihin, ku- 
ten elokuvissa Maailmojen sota (1953) ja Yön meteori (1953), että tuotettiin 
amerikkalaista ydinperhettä uhkaavia visioita, kuten elokuvissa Ruumiin- 
ryöstäjät (1956, uudelleenfilmatisointi Ihmispaholaiset, 1978) ja I Married a 
Monster from Outer Space (1958), joissa avaruusoliot valtaavat ihmisen ke- 
hon ja mielen. 

Maailmanloput ja niiden jälkeiseen aikaan sijoittuvat dystopiat ovatkin 
olleet osa elokuvien kuvastoa länsimaisen elokuvateollisuuden synnystä 
lähtien, eikä loppua ole näkyvissä. Etenkin post-apokalyptiseen aikaan 
sijoittuvat, globaalin katastrofin jälkeisiä totalitaristisia yhteiskuntajärjes- 
telmiä kuvaavat elokuvat vaikuttavat olevan yksi 2000-luvun alun Holly- 
wood-tuotantokoneiston kestoaiheista. Elokuvien maailmanloppujen syyt 
vaihtelevat kristillisen apokalyptiikan ja erilaisten sekulaarien uhkien kuten 
meteoriittien, ydinuhan ja globaalin ympäristökatastrofin kautta tuhoon, 
jonka aiheuttaa aggressiivinen maapallon ulkopuolinen elämänmuoto. 

Ufoelokuvissa esiintyvä maailmanlopun uhka ja ainakin osittainen to- 
teutuminen modernin apokalypsin kuvaston avulla on kiinnostava teema. 
Millä tavalla ufoelokuvien maailmanloppu on suhteessa yhtäältä perintei- 
seen kristilliseen apokalyptiikkaan ja toisaalta tämän hetken populaarikult- 
tuurissa esiintyvään apokalyptiseen kerrontaan? Entä miten elokuvissa ku- 
vataan uskontoa ja uskonnon ja tieteen välistä suhdetta? Ensin tarkastelen 
sitä, mitä maailmanlopulla voidaan eri yhteyksissä tarkoittaa ja minkälai- 
sia apokalypseja populaarielokuvissa esiintyy. Sitten analysoin valikoituja 
1990—2000-luvun amerikkalaisia maailmanlopun tai sen uhan sisältäviä 
ufoelokuvia ja televisiosarjoja sekä pohdin niiden apokalyptista kuvastoa ja 
muita uskonnollisia teemoja.*+ 

On tulkinnanvaraista, liittyvätkö kaikki Maan ulkopuolisen älyn teemaa 
apokalyptisesti hyödyntävät elokuvat suoranaisesti vuonna 1947 Yhdysval- 
loista alkunsa saaneeseen moderniin ufoperinteeseen. Elokuvissa ei esi- 
merkiksi aina puhuta ufoista tai lentävistä lautasista. Ufon käsite mielletään 
kuitenkin niin yleisesti osaksi maapallolle saapuvien tai meihin yhteyttä 
ottavien avaruusolentojen ideaa, että käytän ilmaisua ”ufoelokuvat”. 

POPULAARIELOKUVAN AP OKALYPSI 


Kreikan sana apokalypsis merkitsee laajassa mielessä paljastamista. Kris- 
tillisessä teologiassa puolestaan apokalypsilla usein viitataan juutalais- 
kristilliseen kirjallisuuteen, joka sisältää näkyjä, joissa kuvaillaan ajan tai 
maailman loppua ja siihen liittyviä tapahtumia sekä uuden ja täydellisen 
sosiaalisen järjestyksen syntymistä. Nämä, esimerkiksi Danielin kirja ja 
Johanneksen ilmestys, esittelevät profetioita, joissa paljastetaan tulevaisuu- 
dessa tapahtuvia asioita. 

Maailmanloppuun liittyviä kulttuurisia käsityksiä tutkinut Lee Cuinby 
on tehnyt Johanneksen ilmestyksestä juonitiivistelmän, jonka kautta tulee 
hyvin esille se Ilmestyskirjan keskeinen tarinallinen rakenne, jota länsimai- 
sissa populaarielokuvissa sovelletaan runsaasti.** Ilmestyskirjaa voidaan pi- 
tää tarinana kostosta ja pelastuksesta, ja se voisi elokuvan juonikuvauksena 
mennä näin: Mies nimeltä Johannes saa näkyjä, joissa hän näkee maailman 
totaalisen tuhoutumisen. Tuhoutuminen on oikeutettu, koska paholainen 
hallitsee maailmaa. Johanneksen näyssä maapalloa koettelevat erilaiset 
vitsaukset, kuten rutot, paiseet, nälänhätä ja verta virtaavat joet. Esiintyy 
myös pahoja hahmoja, kuten Babylonin huora ja Antikristus, jolla on pe- 
don merkki — numero 666 — ja joka saa maapallon hallintaansa. Antikris- 
tus ja hänen joukkonsa täytyy tuhota. Näitä vastaan aloitetaan oikeutettu 
kosto, jolloin myös pelastetaan raskaana oleva neitsyt. Neitsyt synnyttää 
Vapahtajan. Käydään lopullinen Armageddonin taistelu, jonka voittaa val- 
koisella hevosella ratsastava messiaaninen soturi. Tätä seuraa tuhatvuoti- 
nen harmoninen kausi, jonka jälkeen tapahtuu kuolleiden ylösnousemus 
ja viimeinen tuomio. Viimeisen tuomion päätöksenä suurin osa ihmiskun- 
nasta lähetetään ikuiseen piinaan. Lopullisesti pelastuvat vain harvat ja va- 
litut, jotka palkitaan johdattamalla heidät Uuteen Jerusalemiin, maanpääl- 
liseen paratiisiin, jossa ei ole sairautta eikä kuolemaa. 

Länsimaisten populaarielokuvien juonirakenne mukailee usein tuota 
tarinaa, jo Raamatun kertomuksissa esiintyvää apokalyptistä rakennetta. 
Maailmaa tai yhteisöä uhkaavat tai sen ovat vallanneet pahat voimat, mies- 
puolinen sankari saapuu paikalle ja taistelee voitokkaasti erilaisia pahaa 
edustavia olentoja vastaan, pelastaa pulassa olevan avuttoman naisen sekä 
palauttaa yhteisön harmonian. Tämä yleismaailmallinen myyttinen tari- 
namalli toistuu erilaisina muunnelmina populaarielokuvasta toiseen. Us- 
kollisimmin mallia noudattavat toimintaelokuvat, kuten James Bond -elo- 

kuvat, Rambo-elokuvat ja Die Hard -elokuvat, sekä sarjakuviin perustuvat 
supersankarielokuvat, kuten Teräsmies-, Lepakkomies-, Hämähäkkimies- 
ja X-men-elokuvat. Näissä elokuvissa tuho uhkaa usein rajattua yhteisöä, 
jota pelastamaan saapuu myyttinen sankari yhteisön ulkopuolelta. Maail- 
manloppuelokuvissa tuhon partaalla on puolestaan koko ihmiskunta, jota 
monissa elokuvissa edustaa amerikkalainen yhteiskunta. Usein nähdään 
myös sankarillisia tekoja, joiden avulla maailma pelastuu ainakin osittain. 

Vaikka modernien maailmanloppuelokuvien tarinallinen rakenne on 
usein Raamatun apokalyptisten kertomusten kaltainen, kaikki länsimai- 
sissa populaarielokuvissa kuvatut apokalypsit eivät edusta uskonnollista 
tematiikkaa. Maailmanloput voidaan jakaa karkeasti uskonnollisiin ja se- 
kulaareihin. Edellä oli esimerkkejä sekulaareista esityksistä. Uskonnolliset 
apokalypsit kuvittavat ja tulkitsevat puolestaan eri tavoin juutalais-kris- 
tillistä eskatologiaa. Esimerkkejä näistä ovat muun muassa lukuisat maa- 
ilmanlopun kuvastoja sisältävät yliluonnolliset kauhuelokuvat, kuten End 
of Days (1999), joka kuvaa Saatanan yritystä ottaa maailma haltuunsa mil- 
leniumin kynnyksellä, Viimeisten päivien vaellus -kirjasarjaan (Left Behind) 
perustuvat kristilliset Kadotettu maailma -elokuvat (2000—2014), jotka 
kuvittavat raamatullisia lopun ajan tapahtumia, ja Ekstaasi (1991), jossa 
fundamentalistiseen uskonnolliseen yhteisöön kuuluva päähenkilö näkee 
kristilliseen apokalyptiikkaan perustuvia näkyjä maailmanlopusta ja vii- 
meisestä tuomiosta. 

Arkisessa kielenkäytössä apokalypsilla tarkoitetaan mitä tahansa maail- 
manloppua enteilevää tai synnyttävää katastrofia. Tällöin ei välttämättä vii- 
tata jumalallisiin ilmestyksiin historian lopusta tai odotuksiin yliluonnol- 
lisesta skenaariosta, joka sisältäisi maailman tuhon ja uudestisyntymisen. 
Tässä käsitellyt ufoelokuvat sisältävät sekä uskonnollisen että ei-uskonnol- 
lisen apokalypsin piirteitä. Määrittelen siis apokalypsin arkista kielenkäyt- 
töä mukaillen samalla tavalla kuin Daniel Wojcik kirjassaan The End of the 
World as We Know It (1997): ”Sanalla apokalypsi voidaan viitata maailman 
tai tämän hetken yhteiskunnan totaaliseen tuhoon, aiheuttivat sen sitten 
yliluonnolliset voimat, luonnolliset voimat tai ihmisen toimet? Määri- 
telmä on riittävän kattava tarkasteltaessa ufoelokuvien maailmanloppuja. 


Kuva 16. Elokuvajuliste vuodelta 2016. 

AVARUUSOLENTOJEN MOTIIVIT 
UFOAPOKALYPSIELOKUVISSA 


Maapallon ulkopuolelta tulevien olentojen ja ihmiskunnan kohtaamista 
kuvaavia elokuvia on mahdollista luokitella monin eri tavoin. Yksi kar- 
kea jaottelu voidaan tehdä sen mukaan, millaisia motiiveja ulkoavaruuden 
olennoilla on ottaa kontaktia ihmiskuntaan. 

Monissa apokalyptisissa elokuvissa avaruusolennot haluavat vallata 
maapallon. Ne hyökkäävät Maahan ja pyrkivät tuhoamaan yhteiskunnan. 
Syyksi selviää usein, että oliot tarvitsevat maapallon resursseja mutta eivät 
ihmisiä (aina hävityshalun syy ei elokuvissa käy selväksi). Tuhoamiseen 
muukalaisilla on ylivertainen aseistus ja ylivertaiset kyvyt. Tällaisia elo- 
kuvia ovat esimerkiksi Independence Day (1996) ja sen jatko-osa Indepen- 
dence Day: Uusi uhka (2016), Maailmojen sota (1953; 2005) sekä Battle: Los 
Angeles (2011). Vaihtoehtoista valloitustaktiikkaa kuvaavat elokuvat, joissa 
avaruusoliot soluttautuvat ihmisten sekaan ja myös konkreettisesti heidän 
nahkoihinsa ja saavat ihmiset tappamaan toisiaan. Näin tapahtuu esimer- 
kiksi elokuvissa Ruumiinryöstäjät / Ihmispaholaiset (1956; 1978), The Thing 
(1982; 2011), Vieras (2013) ja s. aalto (2016). Monissa näistä elokuvista ava- 
ruusoliot onnistuvat tuhoamaan ihmiskunnan ainakin osittain, kunnes eri 
syistä tuhoutuvat itse ja ihmiskunta pelastuu. 

Toisenlaista motiivityyppiä edustavat elokuvat, joissa avaruusolen- 
not tulevat varoittamaan ihmiskuntaa sitä kohtaavasta tuhosta. Usein 
uhan aiheuttavat ihmiset itse, ja olentojen tehtävänä on pelastaa maapallo 
ihmisiltä. Tunnettu esimerkki tästä on elokuva Uhkavaatimus Maalle (1951, 
uudelleenfilmatisointi Päivä jona maailma pysähtyi, 2008), jossa Klaatu- 
niminen avaruusvieras laskeutuu Yhdysvaltoihin tavoitteenaan kertoa ih- 
miskunnan johtajille siitä tuhoisasta suunnasta, johon he ovat viemässä 
maapalloa. Elokuvassa Tieto (2009) avaruusolennot tulevat puolestaan 
pelastamaan osan ihmiskunnasta, kun maapallo auringonpurkauksen seu- 
rauksena tuhoutuu. 

Kolmannen tyypin elokuvissa maapallon ulkopuolisen elämän ottama 
kontakti nähdään mahdollisena uhkana koko ihmiskunnalle, kunnes tuo 
uhka elokuvan käännekohdassa raukeaa. Tällainen asetelma on esimerkiksi 
elokuvassa Arrival (2016), jossa keskitytään kuvaamaan kommunikaatio- 
yhteyden luomista avaruusolioiden kanssa. Yhteyden synnyttyä selviää, 
että oliot ovat tulleet tarjoamaan ihmiskunnalle lahjaksi uudenlaisen ym- 

märryksen kielestä ja ajasta. Elokuvassa Ensimmäinen yhteys (1997) avaruu- 
säly antaa ihmiskunnalle ohjeet jonkinlaisen tähtienvälisen matkustusväli- 
neen rakentamiseen. Usein näissä elokuvissa ihmiskunta ei ole valmis tai 
ei kykene vastaanottamaan avaruusolentojen sanomaa ja varoittavia vies- 
tejä vaan suhtautuu olentoihin aggressiivisesti tai ainakin epäluuloisesti ja 
aiheuttaa näin samalla koko ihmiskuntaa uhkaavan tilanteen. 

Moderneissa apokalyptisissa ufoelokuvissa avaruusolennot toimivat 
siis joko lopullisen tuhon toimeenpanijoina tai varoittavan tai muunlaisen 
viestin tuojina. Ihmisyhteisön keskuudessa kontakti synnyttää kolmiodraa- 
man poliitikkojen, armeijan ja tiedeyhteisön välille. Tutkijat suhtautuvat 
avaruusolioiden kohtaamiseen lähtökohtaisesti uteliaasti, ennakkoluulot- 
tomasti ja myönteisesti, odottaen innoissaan kontaktin tuottamaa ihmis- 
kuntaa hyödyttävää ja kehittävää tietoa. Armeija taas näkee yleensä avaruu- 
soliot mahdollisena uhkana, joka jossain vaiheessa joka tapauksessa vaatii 
sotilaallisia toimia. Poliitikot puolestaan tasapainoilevat pitkään molem- 
pien näkemysten välissä, kunnes usein pakon edessä valitsevat jomman- 
kumman ratkaisun, joka johtaa elokuvan kliimaksiin. 

Yleensä uskonto ei näissä elokuvissa ole näkyvässä roolissa, mutta mo- 
nissa niistä kommentoidaan sekä suorasanallisesti että erilaisten symbolien 
kautta etenkin uskonnon (erityisesti kristinuskon) ja tieteen suhdetta. Sa- 
moin monet elokuvat hyödyntävät kristillisen apokalypsikertomuksen tee- 
moja sekä laajemmin Raamatun kertomuksia ja hahmoja. Näitä teemoja 
voidaan paikantaa sellaisten tulkintakehysten avulla, joita on esitetty elo- 
kuvien uskonnollisten aiheiden tutkimuksessa. 


MAALLISTUNUT MAAILMANLOPPU JA 
SUHTAUTUMINEN KRISTINUSKOON 


Elokuvatutkija Conrad Ostwalt näkee, että länsimainen sekularisaatio ei 
ole johtanut uskonnon häviämiseen vaan uskonnollisen ja maallisen vä- 
listen rajojen sumentumiseen. Tällöin yhtäältä sekulaari kulttuuri, kuten 
populaarikulttuuri, on alkanut tuottaa uskonnollista ainesta. Toisaalta 
uskonnot ovat alkaneet hyödyntää populaarikulttuuria tehdäkseen sano- 
mansa ymmärrettäväksi ja merkitykselliseksi nykyajan ihmisille. Ostwalt 
esittää, että hyvä esimerkki uskonnollisen ja sekulaarin rajojen hämärty- 
misestä ovat sekulaarin populaarikulttuurin apokalyptiset kuvastot, joita 
hän kutsuu uudeksi apokalyptiseksi myytiksi. Tässä uudessa myytissä on 

tapahtunut perustava ilmiö, jonka hän nimeää uskonnollisen apokalypsin 
maallistumiseksi. Apokalypsin jumalallinen lähtökohta on häivytetty, ja 
maailmanlopun aiheuttavat yliluonnollisten toimijoiden sijaan luonnon- 
voimat tai ihminen itse.** 

Ostwalt esittää, että tämän hetken populaarielokuvien apokalypsit ovat 
esimerkkejä apokalypsin maallistumisesta. Ufoapokalypsit muodostavat 
kuitenkin poikkeuksellisen ryhmän, koska näkökulmasta riippuen maapal- 
loa uhkaavat ulkoavaruuden oliot on mahdollista sijoittaa sekä yliluonnol- 
lisen että luonnollisen kategorioihin. 

Ostwalt katsoo, että vaikka moderni populaari apokalypsi sulkee juma- 
lallisen elementin apokalyptisen draaman ulkopuolelle, se silti sisältää us- 
konnollista symboliikkaa, kuvastoa ja kieltä? Tästä kertoo esimerkiksi pe- 
lastajahahmo elokuvissa tai viittaukset Raamatun kertomuksiin ja teemoi- 
hin. Näin on myös ufoelokuvissa, joissa esimerkiksi näkyy kristillisiä sym- 
boleita, kuten ristejä tai erilaisia kristittyjä henkilöitä tai kristillisiä yhtei- 
söjä, jotka eri tavoin ottavat kantaa kohtaamiseen avaruusolioiden kanssa. 
Näissä elokuvissa voidaan nähdä kolmenlaisia tapoja kuvata ja samalla 
paikantaa uskonnon merkitystä ulkoavaruuden olentojen kohtaamisessa: 
myönteiset, kriittiset ja uskonnollista tematiikkaa hyödyntävät kuvaukset. 

Myönteisiä kuvauksia löytyy jonkin verran — vaikka kun ufoelokuvissa 
kuvataan uskontoa, tämä tapahtuu usein kritiikin kautta. Yksi kiinnosta- 
vimmista myönteisistä lähestymistavoista on elokuvassa Signs (2002). Elo- 
kuva kertoo rikkoutuneesta perheestä, jonka äiti on kuollut auto-onnetto- 
muudessa. Isä on entinen pappi, joka on onnettomuuden takia menettänyt 
paitsi vaimonsa myös uskonsa ja luopunut papintoimestaan. Elokuva ku- 
vaa perheen ja erityisesti perheenisän toimintaa, kun ulkoavaruuden oliot 
hyökkäävät maapallolle ja uhkaavat tuhota ihmisrodun. Elokuvassa limit- 
tyvät perheenisän kamppailu oman uskonsa, yksinhuoltajaisän roolinsa ja 
ulkoavaruuden olentojen kanssa. Lopputulemana näistä kamppailuista on 
onnellinen loppu, jossa oliot voitetaan, perhe yhdistyy ja isä saa uskonsa ja 
papinvirkansa takaisin. Signsissa kiinnostavaa on juuri maailmanloppuelo- 
kuvan kaapuun puettu jaakobinpaini, jossa päähenkilön uskonkilvoittelun 
eheyttävänä voimana toimivat maapalloa uhkaavat ulkoavaruuden olennot. 

Toinen esimerkki kristinuskoon myönteisesti suhtautuvasta ufoapoka- 
lypsista on televisiosarja Falling skies (2011-2015). Sarja on Yhdysvaltoihin 
sijoittuva dystopia ja kuvaa aikaa, jolloin ulkoavaruuden olennot ovat val- 
loittaneet maapallon ja jäljelle jääneet ihmiset ovat järjestäytyneet erilai- 

siksi vastarintaliikkeiksi. Yksi sarjan sivuhenkilöistä on harras katolilainen 
teinityttö Lourdes, jota kuvataan esimerkiksi rukoilemassa kadonneiden 
lasten puolesta, järjestämässä yhteistä rukousta ruokalassa sekä soittamassa 
ja laulamassa hengellisiä lauluja. Kiinnostavaa sarjassa on tapa, jolla tyttöä 
kuvataan: hän on iloinen ja ystävällinen ja pyrkii auttamaan pyyteettömästi 
muita — tietynlainen kristityn perikuva siis. Samoin tytön uskonnolliseen 
toimintaan kuten rukouksiin suhtaudutaan pikemminkin neutraalin ute- 
liaasti kuin kriittisesti. Tytön hahmo onkin poikkeuksellinen sikäli, että 
uskonsa kautta hän vaikuttaa tuovan toivoa ja lohtua yhteisöön, joka kamp- 
pailee säilymisestään hengissä. 

Uskontoa kriittisesti tarkastelevissa elokuvissa kritiikki näkyy sekä ku- 
vattaessa ihmisyhteisöjen erilaisia tapoja suhtautua ulkoavaruuden olento- 
jen kontaktiin että symbolisella tasolla. Esimerkiksi elokuvassa Ensimmäi- 
nen yhteys (1997) esiintyy sekä fundamentalistinen saarnaaja että poliitti- 
sessa päätöksenteossa mukana oleva konservatiivikristillisten yhteisöjen 
edustaja. Elokuvan kantavana teemana toimii rajankäynti uskonnon ja 
tieteen välillä, ja siinä esiintyville konservatiivisen uskonnollisuuden edus- 
tajille avaruusoliot edustavat joko jumaluutta tai mahdollista uhkaa kris- 
tillisille arvoille. Etenkin elokuvassa mieltään osoittavat kristityt eivät hy- 
väksy ajatusta, että kontaktia avaruusolioihin ottavat tiedeyhteisön eivätkä 
uskonnon edustajat. Fundamentalistisaarnaaja tekee lisäksi konkreettista 
vastarintaa räjäyttämällä ensimmäisen ihmisten rakentaman galaksien- 
välisen matkustusvälineen. Elokuvassa on kuitenkin myös kolmas, maltil- 
lisempaa kristillisyyttä edustava hahmo, joka elokuvan päähenkilönä toi- 
mivan tiedenaisen kanssa keskustelee rakentavassa hengessä uskonnon ja 
tieteen välisestä suhteesta. Tässä mielessä elokuvan uskontokuva on varsin 
monipuolinen. 

Symbolisella tasolla kriittiset uskonnon kuvaukset kertovat myös laa- 
jemmin tieteen tai teknologian ja uskonnon suhteesta populaareissa apoka- 
lypseissa. Vaikka uskonto näkyy elokuvissa eri tavoin, sen kautta ei kuiten- 
kaan yleensä löydetä ratkaisua maailmanlopun uhkaan. Ratkaisu löytyykin 
tieteen ja teknologian liitosta eikä ihmeistä tai jumalallisesta väliintulosta. 
Monissa elokuvissa vihjataan, että uskonto on jäänyt alakynteen taistelussa 
tieteen ja teknologian kanssa. Tämä näkyy muun muassa niissä tavoissa, 
joilla kristinuskon symboleita kuvataan. Esimerkiksi elokuvan Maailmojen 
sota (2005) alkupuolella maan alta nouseva avaruusolentojen alus kaataa 
kirkon, ja kuvissa näkyy myös, kuinka risti rojahtaa maahan. Elokuvan s. 

aalto (2016) alkukohtauksessa päähenkilö, amerikkalainen teinityttö, am- 
puu haavoittuneen miehen, jonka luulee tavoittelevan asetta takkinsa 
sisältä. Miehen kädessä on kuitenkin risti. Molemmissa elokuvissa tehdään 
heti alussa selväksi, että tulevassa taistelussa avaruusolentoja vastaan ei us- 
konto auta. Elokuvassa 5. aalto tämä näkemys vielä myöhemmin vahvistuu, 
kun ihmiskehon vallannut avaruusolioiden johtaja motivoi Uuden testa- 
mentin jakeilla teineistä ja lapsista koottua sotajoukkoa tappamaan kaltai- 
siaan eli vielä jäljelle jääneitä ihmisiä. 


JUMALIIN RINNASTETTAVAT AVARUUSOLENNOT 


Yksi uskontonäkökulmasta erityisen kiinnostava tapa tarkastella ufoeloku- 
via on pohtia niiden uskonnollista tematiikkaa, kuten sitä, millä tavalla ava- 
ruusolennot voidaan rinnastaa jumalolentoihin. Populaarielokuvien maal- 
listuneessa maailmanlopussa apokalypsin katalysaattorit löytyvät usein 
luonnollisesta maailmasta. Ufoelokuvissa maailmanlopun tai sen uhan 
aiheuttajat sen sijaan tulevat taivaalta ja heillä on ihmisrotuun nähden yli- 
vertainen teknologia ja kapasiteetti — he ovat kuin jumalia. 

Esimerkiksi elokuvissa Independence Day (1996) ja Ensimmäinen yhteys 
kuvataankin ihmisryhmittymiä, jotka kokoontuvat odottamaan avaruu- 
solentojen yhteydenottoa kuin uskonnollista vapahdusta tai pelastusta. 
Elokuvassa Independence Day ihmiset kerääntyvät Los Angelesin kerrosta- 
lojen katoille odottamaan ”tempausta”, ja — kuten edellä on tullut ilmi — 
elokuvassa Ensimmäinen yhteys kuvataan kristillisiä ryhmiä, joille kontaktia 
ottaneet avaruusolennot edustavat jumaluutta. Samoin tuossa elokuvassa 
avaruusolennon kohdanneen päähenkilön lähelle tuodaan parantumatto- 
masti sairaita, jolloin hänen kuvitellaan ilmeisesti saaneen kontaktissa jon- 
kinlaisia parantavia voimia. 

Enemmän toiminta- tai sotaelokuvakategorioihin sijoittuvissa ufoelo- 
kuvissa (kuten Independence Day -elokuvassa) avaruusoliot paljastuvat 
kuitenkin lopulta haavoittuviksi ja siten luonnolliseen maailmaan kuulu- 
viksi, jolloin ne voidaan väkivallalla ja asevoimin tuhota. Elokuvissa, joissa 
pystytään rakentamaan kommunikointiyhteys avaruusolentojen kanssa 
ja joissa olennoilla on viesti ihmiskunnalle, he muistuttavat ehkä enem- 
män jumalia. Nämä elokuvat sisältävät myös paikoin runsaasti uskonnol- 
lista symboliikkaa, viittauksia kristilliseen apokalyptiikkaan ja Raamatun 
kertomuksiin. Tällaiset elokuvat eivät asetukaan Ostwaltin lanseeraaman 

uuden maallistuneen apokalyptisen myytin sateenvarjon alle vaan tuovat 
enemmän mieleen uskonnollisiin maailmanloppuihin liittyvät narratiivit. 
Näissä elokuvissa avaruusoliot ovat tulleet maapallolle ystävällisin aikein 
jakamaan tietoaan ja viisauttaan sekä yhdistämään tai varoittamaan ihmis- 
kuntaa (Arrival ja Uhkavaatimus Maalle / Päivä jona maailma pysähtyi) tai 
konkreettisesti pelastamaan osan ihmiskunnasta tuhon edessä (Tieto). 

Etenkin kahdessa viimeksi mainitussa elokuvassa ihmisillä ei lähtökoh- 
taisesti ole osaa eikä arpaa oman tulevaisuutensa suhteen, vaan sen kohtalo 
on muiden käsissä. Molemmissa elokuvissa avaruusolennot myös pelasta- 
vat maapallolta talteen jotain, joko eliöstöä laajemmin ilman ihmisiä (Päivä 
jona maailma pysähtyi) tai vain ihmislapsia (Tieto) ennen maailman tuhou- 
tumista. Elokuvassa Tieto avaruusolentojen jumalallisuutta korostaa myös 
kristillistä apokalyptiikkaa mukaileva toiminta, jossa ne ottavat mukaansa 
kuolevalta maapallolta vain ”valitut” ja ”he, jotka ovat saaneet kutsun”. 

Päivä jona maailma pysähtyi on sikäli poikkeuksellinen ufoelokuva, että 
siinä avaruusolennon tehtävä on varoittaa ihmiskuntaa itsestään eli siitä, 
että ihminen on omalla toiminnallaan tuhoamassa maapallon. Kun varoi- 
tusta ei oteta vakavasti, avaruusmuukalainen aloittaa eliöiden pelastusope- 
raation ja ihmiskunnan tuhoamisen. Etenkin tässä elokuvassa rinnastus ja 
viittaukset kristillisen maailmanlopun ja Raamatun kuvastoon ovat selke- 
ästi esillä ja näkyvät myös elokuvan dialogissa. Kun elokuvan henkilöhah- 
moille käy ilmeiseksi, että avaruusolennot keräävät eri puolilla maapalloa 
kasvi- ja eläinlajeja avaruusaluksiinsa, he puhuvat Nooan arkista ja myös 
esittävät ennustuksen, että arkkia seuraa tulva (joka toteutuu kaiken tiel- 
leen tulevan tuhoavan ”metallisen? hyönteisparven muodossa). 


SANKARIPELASTAJA TAI -PELASTAJATAR 


Esimerkiksi 1970—1980-luvun ydinlaskeumaa kuvaavissa maailmanloppu- 
elokuvissa tuho oli väistämätön, eikä ihmisillä ollut mitään mahdollisuutta 
muuttaa sitä tai edes suojautua siltä. Erityisesti 1990-luvulta eteenpäin po- 
pulaareissa apokalypseissa alkaa näkyä ajatus osittaisesta maailmanlopusta 
ja tähän liittyvästä toivosta. Esimerkiksi maapalloa uhkaava asteroidi pysty- 
tään ainakin osittain pysäyttämään elokuvissa Deep Impact (1998) ja Arma- 
geddon (1998), pohjoiselle pallonpuoliskolle muutamassa viikossa tuleva 
jääkausi tappaa vain puolet ihmiskunnasta elokuvassa The Day After Tomor- 
r0w (2004), eivätkä avaruusoliot saa kaikkia ihmisiä hengiltä. Maailman on 

siis mahdollista pelastua. Tällaiset elokuvat muistuttavat paikoin uskonnol- 
lista kerrontaa siinä mielessä, että uskonnollisissa eskatologioissa tuhosta 
seuraa aina jotain hyvää, kuten parempi maailma tai ainakin mahdollisuus 
paremman maailman kehittämiseen ja ihmiskunnan rauhanomaiseen rin- 
nakkaiseloon. Toisaalta avaruusolioiden onnistuneesta hyökkäyksestä 
aiheutuneet maailmanloput synnyttävät kuvauksia post-apokalyptisesta 
maailmasta, jossa jäljelle jääneet ihmisryhmät käyvät eloonjäämiskamp- 
pailua ylivoimaiselta vaikuttavaa vihollista vastaan. Lisäksi elokuvien juo- 
nesta seuraa myös se, että jos kerran maailma voidaan pelastaa, sillä tulee 
olla myös pelastaja.” 

Päivä jona maailma pysähtyi (2008) sisältää myös maailmanloppueloku- 
ville tyypillisen monomyyttisen (ylikulttuurisesti juoneltaan samantyyppi- 
senä esiintyvän) sankaritarinan pelastuksesta ja siihen sisältyvästä uhrauk- 
sesta. Erityisen tästä tekee se, että maailman pelastaa avaruusolio, Klaatu. 
Klaatu on saanut tehtäväkseen tuhota ihmiskunnan, jos hänen varoituk- 
siaan ei kuunnella. Kun prosessi on alkanut, Klaatu kuitenkin tulee toisiin 
aatoksiin ja pysäyttää tuhon uhraten samalla itsensä. Elokuvan lopussa jää 
avoimeksi, pelastuuko Klaatu ja nouseeko avaruusaluksellaan taivaaseen 
vai ei. Klaatun jumalallista roolia korostetaan esimerkiksi viittauksella Jee- 
sukseen kohtauksessa, jossa hän kävelee ”vetten päällä” lammen veden pin- 
taa pitkin yhdelle lammesta nousevista avaruusaluksista. 

Useimmissa maailmanloppuelokuvissa ja myös monissa ufoapokalyp- 
sielokuvissa maailman pelastaa tyypillisesti valkoihoinen mies tai sanka- 
ripari, joista ainakin toinen on valkoihoinen, kuten tapahtuu elokuvassa 
Independence Day (1996) ja sen jatko-osassa Indenpendence Day: Uusi uhka 
(2016). Sankaritarina noudattaa toimintaelokuvien monomyyttisen tarinan 
kaavaa eri tavoin muunnellen. Miessankareihin keskittyvissä ufoelokuvissa 
maailmanloppu ehkäistään usein käyttämällä väkivaltaa ja sotilaallisesti 
ja ratkaisut rakentuvat viime kädessä yksilöiden toiminnalle. Esimerkiksi 
Independence Day -elokuvissa ja elokuvassa Battle: Los Angeles (2011) maa- 
ilma pelastuu miesyksilöiden sankarillisten tekojen kautta. 

Toisaalta elokuvissa, joissa naiset toimivat sankareina, maailma pelas- 
tetaan tai maailmanlopun uhka häivytetään usein sosiaalisen kommuni- 
kaation avulla — esimerkiksi rakentamalla kommunikaatioyhteys avaruus- 
olioiden kanssa sekä vakuuttamalla lähtökohtaisesti ennakkoluuloiset 
mieskollegat kommunikoinnin tarpeellisuudesta. Näin toimivat muun mu- 
assa elokuvien Ensimmäinen yhteys ja Arrival (2016) päähenkilöt. Ufoelo- 

kuvissa näkyy myös uudenlainen sankaritarmyytti, jossa päähenkilönä 
toimiva naissankari käyttää väkivaltaa mutta myös hyödyntää sosiaalisia 
taitojaan ja yhteisön apua pelastustoimessaan.? Elokuvassa 5. aalto (2016) 
nähdään tällainen sankaritar, joka ei pelkää käyttää väkivaltaa. Hän ei kui- 
tenkaan ole yksinäinen sankari vaan myös riippuvainen muiden avusta san- 
karillisissa teoissaan. 


KOHTALONUSKO JA MAAILMANLOPPU 


Populaareista apokalypsielokuvista puuttuu yleensä länsimaiselle kristil- 
liselle apokalyptiikalle tyypillinen fatalismi. Kuten sosiologi John Walliss 
esittää, ihmiset eivät voi ehkäistä tai estää Jumalan vihaa, mutta meteorit, 
supervirukset tai ulkoavaruuden olentojen hyökkäykset ovat lähtökohtai- 
sesti estettävissä.?" Conrad Ostwaltin mukaan myös monissa maailmanlop- 
puelokuvissa esiintyvä teema, jonka mukaan apokalyptinen uhka yhdistää 
yhteisön (perheen, kansakunnan ja myös ihmiskunnan) taisteluun yhteistä 
vihollista vastaan, toimii fatalismin ajatusta vastaan? Ihmisten kohtaloa 
ei ole lyöty lukkoon etukäteen, vaan he voivat muuttaa sitä toimimalla yh- 
dessä. Suurin osa ufoapokalypsielokuvista rakentuukin tälle idealle, ja ava- 
ruudesta tulleet ötökät päihitetään ihmisten yhteisten ponnistusten kautta. 

Osa ufoapokalypsielokuvista ei kuitenkaan asetu tähän haarukkaan. 
Elokuvassa Tieto (2009) maapallon vääjäämätön kohtalo on ollut avaruu- 
solioiden tiedossa jo pitkään, ja heidän tehtävänsä on vain pelastaa osa ih- 
miskuntaa jatkamaan elämää toisella planeetalla. Elokuva Päivä jona maa- 
ilma pysähtyi asettuu välimaastoon, sillä siinä ihmiskunnalla ei ole käytän- 
nössä teknisiä tai sotilaallisia mahdollisuuksia pelastaa maapalloa sitä uh- 
kaavalta tuholta. Pelastus tulee kuitenkin naispäähenkilöltä, joka vakuuttaa 
Klaatun ihmiskunnan kyvystä muuttua parempaan suuntaan. 

Osa ufomaailmanloppuelokuvista muistuttaakin ekologista apokalypsia 
tai ydintuhoa kuvaavia elokuvia sikäli, että lähtökohtaisesti maailmanloppu 
ei ole ihmisten estettävissä. Esimerkiksi ekologisissa apokalypseissa ihmi- 
sellä ei ole mahdollisuutta vaikuttaa maailmanlopun kulkuun. Hän voi vain 
joko antautua, tai pyristellä vastaan ja yrittää selviytyä. Vaikka apokalypsi 
ei ole yliluonnollisesti säädetty, se on näissä elokuvissa väistämätön. 

Samankaltaiseen kategoriaan asettuvat myös ufodystopiat, joissa ele- 
tään maailmanlopun jälkeistä aikaa. Elokuvassa 5. aalto (2016) kuvataan 
avaruusolioiden hyökkäys ja maapallon valloitus aaltoina, jotka muistutta- 


äi 


vat Ilmestyskirjan ja Toisen Mooseksen kirjan vitsauksia. Tässä elokuvassa, 
kuten monissa muissakin ufoelokuvissa, avaruusoliot jäytävät ihmiskuntaa 
kattavilla sähkökatkoksilla, maanjäristyksillä ja tulvilla, taudeilla ja lopulta 
asettamalla ihmiset taistelemaan toisiaan vastaan. Ufodystopioissa ihmis- 
kunta osittain tuhoutuu ja maapallo valloitetaan väistämättä ja ilman, että 
ihmisillä on todellisia mahdollisuuksia vaikuttaa siihen. Dystopioissa kiin- 
nostus kohdistuukin siihen, miten ihmiskunnan rippeet jatkavat elämäänsä 
tuhon jälkeen. 


YHTEISKUNTAJÄRJESTYKSEN TEEMA 


Uskonnolliset apokalyptiset tekstit suhtautuvat vallitsevaan yhteiskunnal- 
liseen järjestykseen kriittisesti. Niissä odotetaan lähitulevaisuudessa tapah- 
tuvia asioita, joissa nykyinen yhteiskuntajärjestys korvataan jumalallisella 
järjestyksellä. Populaarit apokalypsit pyrkivät puolestaan ylläpitämään 
nykyistä järjestystä, tavallista, normaalia, jokapäiväistä elämää. Tästä ker- 
tovat esimerkiksi elokuvien kuvaukset päähenkilöiden arkielämästä ennen 
maailmanloppua ja sen uhkaa sekä erityisesti dystopioissa näkyvä haikailu 
elämään ennen apokalypsia. 

Ufomaailmanloppuelokuvat noudattavat sen sijaan usein kaavaa, jossa 
edetään harmoniasta tai järjestyksestä ufojen hyökkäyksen aiheuttaman 
kaaoksen ja tuhon kautta uuteen järjestykseen. Elokuvat muistuttavat us- 
konnollista apokalyptista draamaa sikäli, että avaruusolioiden hyökkäyk- 
sen jälkeen paluuta vanhaan ei enää ole, vaan ihmiskunnan on ikään kuin 
aloitettava puhtaalta pöydältä. Tällaista kuvaa omalla tavallaan myös eloku- 
van Päivä jona maailma pysähtyi (sekä alkuperäinen Uhkavaatimus Maalle) 
tilanne, jossa teknisesti ylivoimaisten avaruussivilisaatioiden uhatessa 
ihmiskunnan on pakko muuttua rauhantahtoiseksi tai se tuhotaan. Sa- 
manlainen asetelma on niin ikään ekologista maailmanloppua kuvaavassa 
elokuvassa The Day After Tomorrow, jossa ihmiskunta joutuu ekologisen 
katastrofin jälkeen aloittamaan alusta. 

Jotkut ufoelokuvat ovat myös tavallaan utopioita sikäli, että ufojen 
hyökkäyksen tai mahdollisen hyökkäyksen uhan jälkeinen tilanne antaa 
mahdollisuuden rakentaa rauhanomaiseen rinnakkaiseloon perustuva 
ihmiskunta. Näin elokuvat toimivat kansainvälisen liennytyksen asialla. 
Tästä esimerkkinä voidaan mainita elokuva Independence Day (1996) ja 
sen jatko-osa (2016). Jatko-osan alussa esitellään harmoninen yhteiskunta, 

jossa avaruusolioiden teknologia on otettu ihmiskunnan yhteiseen hyöty- 
käyttöön ja ihmiset elävät paratiisimaisessa tilassa. Elokuvassa Arrival 
(2016) puolestaan maailman valtiot tavallaan pakotetaan toimimaan yh- 
dessä avaruusolioiden tarkoitusperien selvittämiseksi. 

Yksi tapa tarkastella ufoelokuvien yhteiskuntakuvaa on pohtia uudel- 
leen ajatusta siitä, kuinka elokuvissa korostetaan yhteisen vihollisen ihmi- 
siä yhdistävää voimaa. Vaikka monien elokuvien alkuasetelmissa yhteis- 
kunta näyttäytyy usein idyllisenä ja harmonisena, päähenkilöiden elämä 
ei sellaista aina ole. Jos lähdetään liikkeelle (toki kliseisestä) ajatuksesta, 
että perhe kuvaa yhteiskuntaa pienoiskoossa, ufoelokuvien maailman 
pelastavien sankareiden henkilökohtaisen elämän sotkut kielivät jonkin- 
moisesta kriittisyydestä yhteiskuntaa kohtaan. Elokuvien miespäähenki- 
löiden perhe-elämä on usein solmussa: joko vaimo on kuollut tai suhteet 
ex-vaimoon ja lapsiin ovat huonolla tolalla, ja mies on tuuliajolla. Avaruus- 
olioiden saapuminen luo mahdollisuuden eheyttää sekä henkilökohtainen 
että perhe-elämä. Tällainen miessankarin kasvutarina näkyy esimerkiksi 
elokuvissa Signs (2002) ja Maailmojen sota (20085), joissa päähenkilön tais- 
telu avaruusolioita vastaan johtaa myös kasvuun erityisesti isän roolissa. 

Myös naissankareilla on usein rikkonainen perhe. Ensimmäinen yhteys 
-elokuvan päähenkilön molemmat vanhemmat ovat kuolleet, mikä vaikut- 
taa aiheuttavan sitoutumisongelmia parisuhteessa. Elokuvan Arrival (2016) 
päähenkilö on puolestaan eronnut, ja hänen tyttärensä on kuollut syöpään. 
Näissä elokuvissa avaruusoliot eivät käynnistä päähenkilöiden kasvutari- 
naa niin selkeästi — myöskään elokuvien tarinarakenteen takia — kuin mies- 
sankarielokuvisssa, mutta tämä kuitenkin on havaittavissa. 

Kiinnostava muunnelma on elokuvan s. aalto (2016) päähenkilönä toi- 
miva teinityttö, jonka molemmat vanhemmat kuolevat avaruusolioiden 
hyökätessä. Elokuvan lyhyt johdanto, jossa näytetään aikaa ennen avaruus- 
olentojen tuloa, kertoo amerikkalaisen teinin harmonisesta arjesta ja ydin- 
perheen idyllistä. Elokuvan lähtökohtaa kuvaa hyvin kertojana toimivan 
päähenkilön kommentti elokuvan alkupuolella: ”Lukiossa lähestulkoon 
kaikki tuntuu maailmanlopulta... aikainen kotiintulo, loppukoe, jalkapal- 
loharjoitukset? 5. aalto -elokuvan maailma asettuukin hyvin tyypilliseen 
amerikkalaisten dystopioiden asetelmaan, jossa kaivataan takaisin elämään 
ennen maailmanloppua. 

UFOMAAILMANLOPUT USKONNON JA 
YHTEISKUNNAN PEILEINÄ 


Populaareissa apokalyptisissa elokuvissa haetaan vastausta kysymykseen: 
entäpä jos jättiläismäinen komeetta oikeasti iskee Maahan, maapallon pyö- 
rimisliike menee sekaisin, kasvit alkavat tappaa ihmisiä tai avaruusolennot 
hyökkäävät planeetallemme? Näissä maailmanlopuissa tyypillinen piirre 
on, että ihmiskunta onnistuu ainakin osittain estämään ulkopuolelta tule- 
van tuhon. Elokuvat kuvaavat usein siis joko epäonnistunutta tai osittain 
onnistunutta maailmanloppua. Tuhon aiheuttaja (tai uhka) on yleensä 
ihmisen toiminnasta riippumaton, ihmisen ulkopuolelta tuleva ja luon- 
nollinen. Uhasta selvitään inhimillisellä neuvokkuudella, rohkeudella sekä 
tieteen ja tekniikan viimeisillä saavutuksilla. Ufoapokalypseissa uhan muo- 
dostavat ulkoavaruudesta tulevat olennot, joilla on monenlaisia motiiveja. 
Ne voivat pyrkiä valtaamaan maapallon ja tuhoamaan yhteiskunnan (usein 
saadakseen Maan resurssit itselleen), varoittamaan tuhosta ja pelastamaan 
ihmiskunnan siltä tai tuomaan uutta, ihmiskuntaa auttavaa tietoa. 
Yhteiskunnan maallistuminen on hävittänyt populaarin apokalypsin 
jumalallisen lähtökohdan. Maailmanlopun aiheuttavat elokuvissa tyypil- 
lisesti luonnonvoimat tai ihminen itse. Ufoapokalypsielokuvat ovat kui- 
tenkin sijoitettavissa sekä yliluonnollisen että luonnollisen kategorioihin. 
Elokuvasta riippuen ne sekä muuntelevat kristillistä apokalyptista kuvas- 
toa että asettuvat sekulaarin populaariapokalypsin lajityyppiin. Lisäksi 
ufoapokalypseissä esiintyy usein uskonnollista symboliikkaa, kuvastoa ja 
kieltä silloinkin, kun niiden tapahtumien puitteet ovat luonnolliset. 
Ufomaailmanloppuelokuvissa suhtaudutaan uskontoon, lähinnä 
kristinuskoon, joko myönteisesti, kriittisesti tai uskonnollista tematiik- 
kaa hyödyntäen. Myönteisissä kuvauksissa kamppailu avaruusolentoja 
vastaan auttaa palauttamaan päähenkilön uskon tai uskonto toimii post- 
apokalyptisessa ankeudessa eläville toivon ja lohdun tuojana. Kriittisissä 
uskontokuvissa näkyy sekulaarin maailmanlopun tieteen ja teknologian 
roolia painottava piirre: jos maailmaa uhkaava katastrofi on ratkaistavissa, 
tämä tapahtuu tieteen eikä uskonnon avulla. Uskonnollisten teemojen 
hyödyntäminen näkyy esimerkiksi avaruusolentojen jumaltenkaltaisuu- 
tena sekä sankaripelastajien ja -pelastajattarien hahmoissa. Ihminen tai 
ihmisryhmä pelastuu usein monomyyttisen amerikkalaisen miessankarin 


johdolla. 

Samoin kuin mutkin maailmanloppua kuvaavat populaarielokuvat 
myös 1990—2000-luvun ufoapokalypsit ovat muuttuneet 1970—1980-luku- 
jen ehdottoman fatalistisista ydintuhoelokuvista ja dystopioista. Synkkä- 
sävyisistä maailman tuhon kuvauksista siirryttiin kohti ihmiskunnan osit- 
taista selviytymistä ja toivoa. Kun uskonnolliset apokalypsit arvostelevat 
voimakkaasti oman aikansa yhteiskuntaa, sekulaarit, ulkoisen toimijan ai- 
heuttamat apokalypsit puolestaan usein näkevät juuri tuhoutuneen tai osit- 
tain tuhoutuneen (amerikkalaisen) yhteiskunnan parhaana mahdollisena 
yhteiskuntana, jonka perään post-apokalyptisessa maailmassa haikaillaan. 
Toisaalta ufoapokalypseissa (kuten monissa muissakin maailmanloppu- 
elokuvissa) yhteiskuntakritiikki näkyy paikoin elokuvien lähtöasetelmien 
rikkoutuneiden perheidyllien kuvauksina. Nämä elokuvat ovat myös inhi- 
millisiä kasvutarinoita, joissa sankareiden tai sankarittarien kasvu ihmisinä 
limittyy avaruusolioiden kanssa taistelun tai yhteydenoton kanssa. Yksilö- 
tarinoissa sankarit tai sankarittaret oppivat avaruusolentojen kohtaami- 
sen tuottaman kriisin kautta ottamaan vastuuta sekä itsestään että muista 
ihmisistä. 

EPILOGI 


Tieteen ja mielikuvituksen rajoilla 


SAARA REIMAN 


On mahdollista, että avaruudessa on älyllistä elämää. Mutta kuinka toden- 
näköistä on, että siellä on olentoja, jotka muistuttavat meitä sekä henki- 
sesti että fyysisesti niin paljon, että minkäänlainen mielekäs vuorovaiku- 
tus heidän kanssaan onnistuisi? Kuinka luultavaa on, että he ovat olentoja, 
jotka tunnistamme helposti sekä elollisiksi että älyllisiksi — olentoja, joiden 
teknologia muistuttaa omaamme niin paljon, että maallikko voi helposti 
päätellä, mihin tarkoitukseen heidän koneensa on rakennettu? Tiedämme- 
hän oman planeettamme tapahtumien tutkimuksesta, ettei arkeologeille 
useinkaan ole selvää, mihin tarkoitukseen muinaiset esineet tai paikat on 
tehty. Niiden rakentajat sentään edustivat sekä omaa lajiamme että kulttuu- 
reita, joiden kukoistuksesta on kulunut aikaa vain joitakin tuhansia vuosia. 
Kuinka pitkä silta ymmärryksellämme on ylitettävänä, jos haluaisimme 
ymmärtää toisilta planeetoilta saapuvia älyllisiä olentoja, heidän motiive- 
jaan ja aikomuksiaan? 

Meillä on monenlaisia ennakko-oletuksia keskustellessamme ufoista, 
avaruusolennoista ja Maan ulkopuolisen elämän etsimisestä. Odotus- 
temme ja käsitystemme pohtiminen auttaa meitä ymmärtämään ta- 
paamme etsiä ja toivoa. Ymmärtäessämme sitä, miten ajattelemme, pää- 
semme myös hiukan käsiksi siihen, miten emme ole tottuneet ajattelemaan, 
ja sitä myötä kysymään, voiko meiltä jäädä jotain olennaista huomaamatta. 
Samalla opimme kaikenlaista hyödyllistä itsestämme ja siitä, millaisia ajat- 
televia olentoja olemme. 

ETSIMMEKÖ ÄLYÄ YLEISESTI VAI 
AIVAN ERITYISLAATUISTA ÄLYÄ? 


Kun puhumme Maan ulkopuolisesta älystä, emme yleensä tarkoita abst- 
raktia älyä sen kaikissa mahdollisissa ilmenemismuodoissa. Vieraan älyn 
etsintä ja pohdinta ei ole vain yleistä etsimistä ja pähkäilyä — joskin sitäkin 
on harrastettu tieteiskirjallisuudessa paljon. Yleensä ufoista keskustelles- 
samme meillä kuitenkin on selviä, joskin ääneen lausumattomia ennakko- 
odotuksia siitä, mitä ja millaista älyä haluaisimme löytää: pieniä ja vähän 
suurempiakin kriteerejä, jotka älykkään olennon, kuten Maahan saapuvan 
avaruuden muukalaisen, olisi hyvä täyttää. Etsiessämme älyä emme siis etsi 
ainoastaan aivokapasiteettia tai biologiselta perustalta nousevaa kehitty- 
nyttä tiedonkäsittelykykyä. Usein odotamme tai peräti oletamme, että ava- 
ruusolennoilla on muitakin, toisinaan jopa hyvin erityisiä ominaisuuksia, 
joilla ei ole paljoakaan tekemistä älyn kanssa. 

Oletamme esimerkiksi helposti, että vieraat älyt olisivat maaeläimiä 
ja että he olisivat suunnilleen ihmisen kokoluokkaa. Pystyisimme epäile- 
mättä tunnistamaan myös ekosysteemien tai pienten hyönteisten kokoisia 
älyjä, mutta se olisi varmastikin paljon vaivalloisempaa kuin suunnilleen 
itsemme kokoisten olentojen älyllisyyden havaitseminen. Lähdemme siis 
helposti etsimään omasta näkökulmastamme yksinkertaisinta vaihtoehtoa 
ja toimimme sen mukaan. On tietenkin järkevä strategia aloittaa vieraan 
älyn etsimisen kaltaisen suuren haasteen selvittely helposta kohdasta. Täl- 
löin luonnollisena taustaoletuksena kuitenkin on, että ihminen on sen ver- 
ran hyvä tyyppiesimerkki älyllisestä elämänmuodosta, etteivät samankal- 
taisuuden olettamasta lähtöisin tehtävät valinnat sabotoi löytöretkeä koh- 
tuuttomasti. Toisin sanoen mitä enemmän oletamme samankaltaisuutta 
itsemme ja vieraan älyn välille, sitä enemmän rajaamme näkökulmaamme 
— ja sen mukana mahdollisuuksia havaita toisenlaisia älyjä. Kuinka suuri 
ongelma tämä on, riippuu siitä, miten hyvin taustaoletus pitää paikkansa. 
Se puolestaan on arpapeliä, sillä eihän meillä vielä ole tietoa sen paremmin 
siitä, miten moninaisia ilmenemismuotoja äly voi saada, kuin siitä, kuinka 
erityistä tai tavanomaista oma ajattelumme galaktisesta näkökulmasta 
arvioituna on. 

Spontaanin ajatuksenjuoksumme mukaisesti myös kunnioitusta herät- 
täväulkonäkö olisi etu. Täällä Maassa eläinsuojelijoiden kestoharmistuk- 
sen aihe on, että paljon innokkaammin suojelemme kauniita ja suloisia 

eläinlajeja kuin niitä, joiden ulkonäön koemme rumaksi tai inhottavaksi. 
Avaruuden muukalaiset joutuisivat varmasti kohtaamaan saman — heidän 
ulkonäkönsä voisi tutustumisen herkässä alkuvaiheessa vaikuttaa paljonkin 
siihen, kuinka heihin suhtautuisimme. Miltä tuntuisi, jos lentävästä lauta- 
sesta astuisi esiin liuta pieniä, vaaleanpunertavia karvapalloja tai jos maa- 
han lätsähtäisi kolmimetrinen myrkynvihreä limamöykky? Miten ulko- 
näköön liittyvät mielleyhtymät vaikuttaisivat siihen, miten vieraisiin suh- 
tautuisimme ja miten heitä tulkitsemme? Humanoidit on helppo mieltää 
olennaisilta osin itsemme kaltaisiksi. Silloin ongelmia voisi helposti syntyä 
helposti myös liiasta näennäisestä samankaltaisuudesta. Saattaisimme olla 
taipuvaisia näkemään myös henkistä samankaltaisuutta siellä, missä sitä ei 
todellisuudessa ole. 

Odotamme myös esimerkiksi, että älyllinen elämänmuoto kommuni- 
koisi joko jonkinlaisen kirjoituksen tai visuaalisten merkkien avulla taikka 
ääntelemällä sellaisella taajuudella, jonka ihmiskorva kuulee. Teoriassa 
mikään ei kuitenkaan estä älykkäitä olentoja kommunikoimasta hienos- 
tuneella elekielellä, kemiallisella kielellä tai vaikka puhaltelemalla erilai- 
sia vesivirtauksia ja -kuplia. Kirjoittamisen sijasta he voisivat sommitella 
akvaarioihin maisemia tai luoda kirjojen sijasta hitaasti kehittyviä tuok- 
susekoituksia, joita lajitoverit lukisivat kuin kertomuksia. Tällaisten ek- 
soottisten kommunikaatiomenetelmien tunnistaminen olisi työlästä, sillä 
olemme tottuneet pitämään kuplien puhaltelua paljon satunnaisempana ja 
merkityksettömämpänä kuin ääntelyä. Täällä Maassa seepiat vaikuttaisivat 
kommunikoivan muuntelemalla nahkansa väriä. Monet kalalajit ilmaisevat 
ainakin mielialojaan väritystään muuntelemalla. Erilaiset eläimet kaneista 
koiriin ja muurahaisiin puolestaan käyttävät kommunikaatiossa kemiallisia 
merkkejä ja eleitä, jotka voivat ihmisen näkökulmasta olla huomaamatto- 
man hienovaraisia. Hajuaistia hyödyntämällä eläimet voivat sekä viestiä 
että vastaanottaa paljon informaatiota, toisinaan myös sellaisissa tilanteissa, 
joissa viestijä on jo poistunut paikalta. Ihminen selvittää kiinnostavat juo- 
rut naapurilta, hänen koiransa naapuruston lyhtypylväältä. Miten moninai- 
sissa muodoissa informaatiota maailmankaikkeuteen mahtuukaan? 

Tällaiset arkimielikuvat ja -odotukset ovat ymmärrettäviä, sillä ne pei- 
laavat omaa olemustamme ja kykyämme olla vuorovaikutuksessa erilais- 
ten olentojen kanssa. Kun ajattelemme vieraiden olentojen näkevän ja 
kuulevan, tämä johtuu tietysti siitä, että ihmislajin hallitsevimmat aistit 
ovat näkö- ja kuuloaisti. Aivan toisenlaisia olentoja on hankala ajatella, ja 

se vaatii oivallusta ja pohdintaa. Tieteelliset kysymyksetkään eivät synny 
tyhjiössä lainomaisten välttämättömyyksien pohjalta, vaan ne muotoutu- 
vat aikaisemman tiedon, esiymmärryksen ja kulttuuristen taustaoletusten 
pohjalta. Sellaisina ne kertovat paitsi objektiivisesta todellisuudesta myös 
keksijöistään, kulttuuritaustastaan ja siitä, millaisia asioita tapaamme pitää 
ympäristössämme merkityksellisinä, erottuvina ja mahdollisesti hyödylli- 
sinä. Näemmekö metsiä, puita vaiko ajassa muuttuvia ekosysteemejä, joista 
tiettynä hetkenä läsnä oleva puusto ylipäänsä muodostaa vain pienen osan? 

Maan pinnalla eläminen ei tietenkään ole älyllisyyden edellytys. Maa- 
pallollamme ihmisten lisäksi älykkäimpiin tunnettuihin elämänmuotoihin 
kuuluu myös lintuja ja vesieläimiä. Lintujen laajaan ryhmään kuuluu lajeja, 
jotka viettävät lähes koko elämänsä ilmassa. Valaat ja delfiinit puolestaan 
elävät meressä. Pääjalkaiset ja sirkkaäyriäiset pitävät selkärangattomien lip- 
pua korkealla älykkyyskisoissa. Tai miksipä älyllinen laji ei voisi olla kah- 
den elementin mestari, jonka perusedellytykset eri ympäristöissä selviyty- 
miseen ovat vielä paremmat kuin ihmisellä? 

Käsitteellä eläin tarkoitamme helposti oliota, joka muistuttaa huomat- 
tavan paljon olentoja, jotka kansoittavat Maan elämänpuun Animalia- 
luokkaa. On kuitenkin epäselvää, tarvitseeko äly lainkaan eläimenkaltaista 
biologista perustaa. Miksipä ei kasvimainen tai jopa kaasumainen elämän- 
muoto voisi kehittyä vähitellen älylliseksi ja oppia muokkaamaan ympäris- 
töään esimerkiksi kemikaaleja ja muita ympäristönsä ominaisuuksia sekä 
eläintyövoimaa hyödyntämällä? Se, että niin ei ole tiettävästi tapahtunut 
maapallolla, ei todista, ettei sellaisiakin lajeja voisi kehittyä toisenlaisissa 
maailmoissa 


PARALLEELI EVOLUUTIO, ANTROPOMORFISMI JA 
AISTIEN MAAILMAT 


Paralleeli evoluutio tarkoittaa samankaltaisten rakenteiden kehittymistä 
itsenäisesti vastauksena samantyyppisiin evoluutiopaineisiin. Esimerkiksi 
silmä ja jonkinlainen lentotaito ovat kehittyneet useille eri eliöryhmille it- 
senäisesti. Emmekö siis voisi selittää paralleelilla evoluutiolla myös pienten 
harmaiden humanoidien ja ihmisten huomattavan yhdennäköisyyden ja 
samankaltaisuuden esimerkiksi tavoissa kommunikoida? Yhdennäköisyys 
on mahdollista, mutta se edellyttäisi monia asioita alkaen siitä, että sekä 
meihin että eksoplaneetan asukkeihin olisi pitänyt kohdistua ja kohdistuisi 

samantyyppisiä evoluutiopaineita. Tämä vaatimus yksin riittää sulkemaan 
pois monia elinympäristöjä, jotka loogisesti tarkastellen olisivat mahdolli- 
sia älyllisen elämän kehtoja. 

Paralleeli evoluutio selittää, miten siipiä löytyy niin linnuilta, lepa- 
koilta kuin kärpäsiltäkin. Meidän kannaltamme on kuitenkin kiinnostavaa 
se, miten erilaisiksi olioiksi lentävät linnut, lepakot ja lentävät hyönteiset 
ovat kehittyneet huolimatta näitä eläinryhmiä yhdistävästä kyvystä lentää 
siipien avulla. Looginen, yksittäiset samankaltaisuudet ylimalkaisesti se- 
littävä mekanismi ei läheskään riitä tuottamaan tilannetta, jossa olisimme 
pienten harmaiden humanoidien ilmestyessä lähipellolle. Kaksisiipiset 
hyönteiset ja linnut eivät ole lähisukulaisia, vaikka kaksisiipisyys on mo- 
lemmilla selvästi erottuva rakennepiirre. Lisäksi vaikka lentäminen sujuu 
sekä räystäspääskyltä että perhoselta oikein hyvin, molempien siivet ovat 
omanlaisensa. Luonnolla ei ole ollut vain yhtä tapaa vastata tilanteeseen, 
jossa lentokyvyn kehittämisestä ja parantelusta on eliölle etua. Jos taas ver- 
taamme ihmistä ja klassista pientä harmaata humanoidia, yhtäläisyyksiä 
ulkomuodossa on niin paljon ja ne ovat niin suuria, että niiden onnistu- 
nut kuittaaminen paralleelilla evoluutiolla edellyttäisi hyvin samannäköistä 
kehityshistoriaa. 

Eivätkä ongelmat tähän lopu. Jo tälläkin planeetalla pelkästään eliöiden 
silmät ovat hyvin erilaisia. Vaikka silmiksi tunnistettavia elimiä löytyy niin 
simpukoilta kuin kärpäsiltäkin, on helppo huomata, että eri eliöryhmillä 
evoluutio on vastannut näkemisen tarpeeseen hyvin erilaisilla rakenteilla, 
joiden tuottama aisti-informaatio on sekä laadullisesti että määrällisesti 
monenlaista. Simpukat ovat pärjänneet heikolla näöllään ihan hyvin. Lin- 
nuilla silmät ovat kehittyneet senkin edestä. Muuttolinnut kykenevät ais- 
timaan valon lisäksi myös magneettikenttiä ja painovoiman vaihteluita. 
Näistä kyvyistä on ollut omistajilleen paljon hyötyä, joten evoluutiopaine 
on suosinut silmien kehittymistä yhä hienostuneemmiksi. Toisiaan funk- 
tionsa puolesta vastaavat rakenteet voivat olla hyvinkin erilaisia samoin 
kuin se, mitkä aistit lajilla ovat ensisijaisia aisti-informaation lähteitä. Aja- 
tus siitä, että kaksi eri maailmoissa miljardien vuosien evoluutiohistorian 
saatossa kehittynyttä lajia olisi tuottanut hyvin samankaltaiset ratkaisut 
lähes kaikkiin ympäristön asettamiin vaatimuksiin, vaikuttaa aina vain 
epätodennäköisemmältä. 

Miksi ensimmäisillä kosmisilla vastaantulijoilla olisi siis keskipitkä 
kaula ja sen jatkeena pää, jossa on litteät kasvot, joissa sileän leveän otsan 

alapuolelta löytyy kaksi soikeaa silmää, yksi kaksisieraiminen nenä ja suun- 
nilleen ihmisen suun kokoa ja näköä vastaava suu, joka sijaitsee nätisti 
erottuvan leuan yllä? Mikä tahansa kotoa tai naapurista löytyvä lemmik- 
kieläin kyseenalaistaa tämän kasvonpiirreyhdistelmän luontevuuden ja yli- 
vertaisuuden. Miksi avaruusolentojen naamat muistuttavat juuri ihmisten 
eivätkä kissojen naamoja? 

Äkkiseltään melko pieniltä vaikuttavat havaintokyvyn eroavaisuudet 
vaikuttavat siis paljonkin siihen, miten lajin edustajat maailman aistivat ja 
kokevat. Jos puheena olevien lajien ajatellaan olevan teknisesti kehittyneitä 
sivilisaatioita, erot vaikuttavat huomattavasti kulttuuriin ja teknologiaan. 
Esimerkiksi kotoiset sinitiaisemme ovat meidän mielestämme keskenään 
hyvin samannäköisiä. Toisin kuin ihmiset ne kuitenkin pystyvät näkemään 
myös ultravioletin värin. Ihmiset ovat sittemmin vaivalla havainneet, että 
sinitiaisilla onkin höyhenpuvussaan yksilöllisiä ultraviolettikuvioita. Tois- 
tensa silmissä sinitiaiset näyttävät erilaisilta ja huomattavasti yksilöllisem- 
miltä kuin meidän silmissämme. Laji, joka suosisi ultraviolettia mustetta 
eikä olisi tarvinnut kotiplaneetallaan kompassia mihinkään, olisi meihin 
verrattuna erilainen. Samaten voinemme olettaa, että lähes sokea laji, jolle 
ensisijaisia aisti-informaation lähteitä ovat kuulo- ja hajuaisti, rakentaisi 
ympäristöään ja teknologiaansa erilaisten ratkaisujen kautta kuin me. 

Lukuisilla maapallon lajeilla on aisteja, joita ihmisillä ei ole, kuten mag- 
neettiaisti tai kylkiviiva-aisti. Näiden avulla piirtyvä kuva maailmasta on 
omalla tavallaan pätevä ja omistajansa näkökulmasta käyttökelpoinen ver- 
sio todellisuudesta. Se on tietoteoreettisesti ottaen yhtä tosi kuvaus maail- 
masta kuin se käsitys, jonka me olemme aistiemme pohjalta rakentaneet. 
Voimme kuitenkin helposti ymmärtää, että näiden aistien kautta muodos- 
tuvassa todellisuuskuvassa korostuvat ja katoavat taustahälyyn aivan eri 
asiat kuin omassa todellisuuskäsityksessämme. Vaikka vastaanottamamme 
aisti-informaatio muokkaa käsitystämme maailmasta vahvimmin, siihen 
millaisia sivilisaatiota luomme vaikuttavat paljon myös muut fyysiset ja 
henkiset piirteemme. Ihmislajille tyypillistä ei ole äärimmäinen erakko- 
maisuus ja territoriolaisuus vaan sosiaalisuus. Meillä on kaksi jalkaa ja kä- 
det eikä kahdeksaa lonkeroa tai kahta jalkaa ja kahta siipeä. Sekin vaikuttaa 
ratkaisevasti toimintamahdollisuuksiimme, selviytymisemme reunaehtoi- 
hin sekä kulttuuriemme ja tieteidemme kehitykseen. Erilainen todellisuus 
tarkoittaa myös mahdollisen ja mahdottoman rajan piirtymistä eri tavalla. 
Se vaikuttaa siihenkin, mitä eri lajien edustajat osaavat kuvitella, mistä he 

osaavat unelmoida, mikä on itse kullekin helppoa ja mikä itsestään selvästi 
mahdotonta. Erilainen todellisuus ei ainoastaan voi tuottaa erilaisia älyjä — 
se vaikuttaa pikemminkin väistämättömältä. 

On psykologisesti havainnollista, että paitsi suorat kuvaukset humanoi- 
deista myös klassinen lentävän lautasen käsite viittaa luonnontieteellisten 
kysymysten valossa antropomorfisiin, ihmisiltä vaikuttaviin hahmoihin. 
Vaikka sivilisaatiot kehittäisivät samantyyppisiä ongelmia pähkäillessään 
samantyyppistä tiedettä ja teknologiaa, sellaisten koneiden kuin avaruus- 
alusten rakentaminen vaatii paljon muutakin kuin tieteellis-teknologista 
osaamista. Siinä on huomioitava käyttäjien lajityypilliset elossapitovaati- 
mukset, ja lisäksi koneet on sopeutettava tuottajakulttuurinsa esteettisiin, 
tuotannollisiin ja kulttuurisiin edellytyksiin. Millaisia rakennusmateriaa- 
leja on käytettävissä? Onko lajin kotiplaneetalla helposti saatavilla sellaisia 
materiaaleja, joita Maasta löytyy niukasti tai ei lainkaan? Pyrkiikö kulttuuri 
tekemään avaruusaluksistaan massatuotantoon sopivia, vai tehdäänkö 
aluksista mieluummin yksilöllisiä taide-esineitä? Mitä avaruusäly tahtoisi 
ottaa mukaan pitkälle avaruusmatkalle, ja millaisia tiloja aluksiin pitäisi 
rakentaa? Millaisiin avaruuden vaatimuksiin he ovat nähneet hyväksi va- 
rautua ja miten? Onko ihmisillä sellaisia haasteita, joista heidän ei tarvitse 
välittää pätkääkään, tai joutuvatko he ratkomaan sellaisia ongelmia, joista 
meidän ei ole tarvinnut välittää? Entä pitävätkö he tarpeellisena suunnitella 
alukseensa tehokkaita asejärjestelmiä, jos matka suuntautuu planeetalle, 
jonka valtalajin edustajat eivät varsinaisesti ole pasifismistaan kuuluisia, 
vai ovatko he tottuneet pärjäämään konfliktitilanteissa aivan toisenlaisilla 
keinoilla? 

Ufoilla lentäviä humanoideja väitetään kyllä nähdyn planeetallemme, 
mutta ilmeisen tukevia ja virallisia todisteita minkäänlaisen vieraan älyn 
kyläilyistä Telluksella ei ole. Ufojen sanotaan vieläpä piipahtelevan pla- 
neetallamme tiuhaan tahtiin. Paitsi humanoidien ihmismäisyys myös kuva 
humanoidien taajaan avaruusliikennöimästä ilmakehästämme vaikuttaa 
(luonnontieteelliset pohdinnat huomioiden) urbaania maailmaamme 
heijastavalta mielikuvituksen tuotteelta. Jos Maa kiinnostaisi avaruuden 
muukalaisia, tähtienväliset etäisyydet huomioon ottaen olisi todennäköi- 
sempää, että käyntejä on ollut vain harvakseltaan. Mikä selittäisi yhtaikai- 
sesti sekä ufohavaintojen runsauden että ufojen kyvyn huolellisesti vältellä 
tiedeyhteisöä? Miksi ne tahtovat sitkeästi laskeutua tiedekriittisten heinä- 
hattujen pelloille eivätkä Esko Valtaojan takapihalle? 

Kuva 17. Opabinia-fossiili (Wienin luonnonhistoriallinen museo). 


JOSKUS ONNI RATKAISEE KAIKEN 


Avaruuden muukalaiset kehittyvät tietysti omalla, ainutlaatuisella planee- 
tallaan. Jo alkuolosuhteet eri planeetoilla poikkeavat enemmän tai vähem- 
män Maan varhaisvaiheista. Maassa evoluution polkuun mutkia ja draamaa 
ovat tuoneet pohjimmiltaan sattumanvaraiset tapahtumat ja mullistukset, 
jotka olisivat voineet tapahtua toisella tavalla tai toiseen aikaan tai jäädä 
kokonaan tapahtumatta. Lajien säilymisen, runsastumisen ja elämän mo- 
nimuotoistumisen ovat monta kertaa katkaisseet massasukupuutot, jotka 
ovat tuhonneet suuria eliöryhmiä. Samalla on vapautunut suuri määrä eko- 
logisia lokeroita uusien eliöryhmien valloitettavaksi, ja ne ovat sysänneet 
planeettamme elämän historian uuteen suuntaan. 

Burgess Shalen muodostumassa Kanadan Kalliovuorilla on säilynyt 
runsaasti kambrikautisia fossiileja. Tällainen muodostuma on pieni ikkuna 
maailmaan ennen kambrikauden massasukupuuttoa. Omia kaukaisia esi- 
vanhempiamme edustaa Pikaia graciliens, pieni etäisesti ankeriasta muis- 
tuttava luikero, joka näyttää mitättömältä verrattuna varhaisen evoluution 

villimpiin ideoihin. Opabinia regalis, kambrikauden ihmeellinen selkäran- 
gaton merenelävä, ja nykyisille käsnäjalkaisille mahdollisesti sukua oleva 
eriskummallinen Hallucigenia ovat otuksia, jotka olemuksensa puolesta 
sopisivat vähintään yhtä hyvin eksoplaneetalle kuin osaksi oman planeet- 
tamme luonnonhistoriaa. Silti ne kuuluvat eläinkuntaan, eli ne ovat meille 
läheisempää sukua kuin ruukkusalaatit ja herkkusienet. Kaikki elämä maa- 
pallolla on kuitenkin syntynyt yhteisestä kantavanhemmasta, jonka arvioi- 
daan eläneen noin 3,5—3,8 miljardia vuotta sitten. 

Avaruuden humanoidit siis joko eivät ole meille mitään sukua tai (mi- 
käli kannatamme ajatusta panspermiasta) ovat kaukaisempaa sukua kuin 
maapallon eliöiden viimeinen yhteinen kantamuoto, tai he ovat kehitty- 
neet täällä ja lähteneet täältä tähtiä kohti jättämättä erottuvia jälkiä sivili- 
saatiostaan. Humanoidien tapauksessa viimeinen vaihtoehto on ylivoimai- 
sesti todennäköisin. Siinä tapauksessa pitäisi enää selittää, miten he ovat 
onnistuneet kehittymään niin samanlaisiksi kuin me ja luomaan sivilisaa- 
tion, joka on kyennyt lähtemään avaruuteen jälkiä jättämättä. Huomattava 
samankaltaisuutemme viittaa vieläpä siihen, että heidän pitäisi olla läheistä 
sukua nykyihmiselle — mikä puolestaan edellyttää myös ajallista lähei- 
syyttä. Jos tutkijat ovat onnistuneet olemaan huomaamatta tällaista lajia, 
miten ihmeessä he ovat onnistuneet löytämään kaikki ne todisteet, jotka 
taustoittavat nykyistä ymmärrystämme muinaisesta elämästä? 

Sukupuuttoon kuoleminen ei sinänsä todista, että lajin elinkelpoisuu- 
dessa olisi ollut jotain vikaa. Kysymys saattaa yksinkertaisesti olla siitä, 
että lajin populaatio on sattunut olemaan väärään aikaan väärässä paikassa. 
Entä jos dinosaurukset tappanut meteoriitti olisikin pyyhältänyt Maan ohi 
sen sijaan, että se mätkähti Jukatanin niemimaalle? Dinosaurusten tuhon 
sinetöineestä meteoriittitörmäyksestä voidaan jotakuinkin varmasti todeta, 
ettei yhdelläkään pelkästään Jukatanilla eläneellä dinosauruslajilla ollut 
pienintäkään mahdollisuutta selviytyä. Syy tähän ei mitenkään liittynyt 
niiden kykyyn selviytyä ympäristönsä tavanomaisissa evoluutiopaineissa. 
Kyky selviytyä kookkaan meteoriitin suorasta osumasta ei sen sijaan tiet- 
tävästi ole yhdenkään lajin työkalupakissa. Satunnaisuutta ja onnenkan- 
tamoisia sisältyy tietysti myös evoluution suuriin selviytymistarinoihin. 
Koska olet viimeksi ollut kiitollinen siitä, ettei suurta meteoriittia osu- 
nut muutama miljoona vuotta sitten Afrikkaan pyyhkimään ensimmäiset 
ihmissuvun edustajat kartalta? Toisinaan selviytymisen ja sukupuuton rat- 


kaisee taidon ja kyvykkyyden sijasta hyvä onni. 

Sorsien kaltaiset suuret selviytyjät, joiden tarina ei päättynyt Jukatanille 
iskeneen meteorin myötä, eivät planetaarisen katastrofin hetkellä ainoas- 
taan osoittaneet suurta sitkeyttä ja sopeutumiskykyä, vaan ne olivat myös 
oikeassa paikassa oikeaan aikaan. Riittävä määrä populaatiosta sijaitsi pa- 
himman tuhoalueen ulkopuolella ja siten välttyi varmalta tuholta. Olisiko 
maapallolle ennen pitkää kehittynyt avaruutta ihmettelevää sivilisaatiota 
ilman tappajameteoriittia, joka vapautti uusia ekologisia lokeroita alkuni- 
säkkäiden valloitettavaksi? Tätä on mahdoton sanoa. Selvää kuitenkin on, 
että sekä evoluution selviytyjät että sukupuuttoon kuolleet lajit ovat vai- 
kuttaneet siihen, millaista elämä nykymaapallolla on, ja siten välillisesti 
myös siihen, millaiseksi olennoksi ihminen on kehittynyt. Jos asiat olisi- 
vat menneet toisin, olisi planeetan älylliseksi valtalajiksi saattanut päätyä 
opabinioiden tai muiden merenelävien jälkeläinen miettimään, voiko älyl- 
liseksi elämänmuodoksi mitenkään kehittyä eläin, jolla on vain pari sil- 
mää eikä mitään rakennetta, joka vastaisi pitkän kärsän päässä sijaitsevia 
tarttumaleukoja. 


ONKO AVARUUSTEKNOLOGIAN SYNTY PULLONKAULA? 


Oletetaan, että planeetalle kehittyy älykäs laji, joka periaatteessa kykenee 
luomaan korkeaa teknologiaa. Onko silloin korkean teknologian ilmaan- 
tuminen älyllisten olentojen kansoittamalle planeetalle vain ajan kysymys? 
Syntyykö korkean teknologian sivilisaatioita väistämättä kaikkialle, missä 
kohtalokkailta katastrofeilta välttyy elämänmuotoja, joiden henkinen ka- 
pasiteetti vastaa omaamme? Oman planeettamme kulttuureita tarkastelles- 
samme vastaus näyttäisi olevan kielteinen. Maan kulttuurihistorian tarkas- 
teleminen ei tietenkään vastaa varmasti siihen, onko avaruusteknologian 
syntyminen älyllisten olentojen kansoittamilla planeetoilla pelkästään ajan 
kysymys. Entä jos kysymys on aidosti hankalasta evoluution pullonkau- 
lasta, josta ihmiskunta on parhaillaan koettamassa keplotella itseään läpi? 
Kun kysymys on tarpeeksi suuri, viitteellisiäkin vastauksia kannattaa yrit- 
tää hahmotella. 

Avaruusmatkailun kehittäneellä sivilisaatiolla täytyy olla hallussaan 
korkeaa teknologiaa, mutta tällaiseksi sivilisaatioksi kehittyminen ei ole 
suora seuraus älykkyydestä. Äly on kyky, jota voidaan teknologian kehittä- 
misen sijasta käyttää moniin muihinkin tarkoituksiin. Hyväksi esimerkiksi 
käyvät Kalaharin alueella perinteistä metsästäjä-keräilijän elämäntapaa yhä 

Kuva 18. Pathfinder-luotaimen kuvaa Marsista vuodelta 1997. Kuvassa näkyy myös planeettakulkija 


Sojourner, joka keräsi ja analysoi näytteitä planeetan pinnalta. 

toteuttavat sanit. He eivät ole kuuluisia teknologisista innovaatioistaan tai 
monumentaaliarkkitehtuuristaan. Sen sijaan sanien kieli on äärimmäisen 
rikas ja monipuolinen, ja pelkästään eri äänteitä siinä on yhdeksisenkym- 
mentä. Sanit ovat siis käyttäneet inhimillistä älyään rikkaan, äärimmäisen 
ilmaisuvoimaisen kielen luomiseen ja hyödyntämiseen. Geneettisesti he 
ovat selviä nykyihmisiä. 

Maailmanhistoriassa on syntynyt ja kuollut monia kulttuureja, joiden 
parissa on kehittynyt tärkeitä teknologisia innovaatioita. Jotkin näistä 
kulttuureista ovat olleet hyvin monimutkaisia ja hienostuneita. Niiden 
historiassa on ollut kausia, joiden aikana sivilisaation olisi ollut mahdol- 
lista kääntyä avaruusteknologian kehittymisen mahdollistavaan suuntaan. 
Alkeellisen avaruusteknologian mahdollistaneet keksinnöt ovat kuitenkin 
tähän mennessä syntyneet vain kerran, ainoastaan yhdentyyppisissä his- 
toriallis-yhteiskunnallisissa olosuhteissa. Perustakseen avaruusteknologia 
vaatii mutkikkaita tuotantoketjuja ja tiedeinstituutioita sekä sen suunnit- 
teluun ja ylläpitämiseen kykeneviä valtioita ja kulttuurista ulospäinsuun- 
tautuneisuutta. Vakaat valtiot puolestaan tarvitsevat perustakseen riittävän 
määrän riittävän oikeudenmukaisesti jaettuja ympäristöresursseja — kuten 
juomavettä, ruuantuotantoa ja asuinpinta-alaa siten, että resursseja riittää 
välittömän selviytymisen lisäksi myös sivilisaation pitkäjänteiseen kehit- 
tämiseen — sekä suurten sisäisten jännitteiden ja konfliktien poissaoloa. 
Emme ihmiskunnankaan osalta tiedä, kuinka ainutlaatuista avaruustekno- 
logialle suotuisan kulttuuriympäristön kehittyminen on. Entä kuinka pal- 
jon mahdollisilla eri planeetoilla asustelevilla älykkäillä sivilisaatioilla on 
käytettävissään resursseja muuhun kuin hengissä selviytymiseen? Millaisia 
taloudellisia ja poliittisia paineita miehitettyjen lentojen projekti kohtaa? 
Kuinka tärkeä rooli on seikkailun ja valloittamisen halulla? 

Toki maapallolla vaikuttavimmat kulttuurit ovat panostaneet elinpii- 
rinsä ja vaikutusvaltansa laajentumiseen muun muassa sodankäynnillä, 
kulttuurisilla meemeillä ja konkreettisella uudisasutuksella. Ihminen on 
laji, jonka edustajien mielestä on selvästikin hienoa kiivetä ensimmäisenä 
korkeimmalle vuorelle ja sopeutua elämään uudenlaisessa, aluksi vihamie- 
liseltäkin vaikuttavassa ympäristössä. Olemme olleet valmiita asettumaan 
vaaroihin ja epämukavuusalueille sekä tietysti ohittamaan pitkät liudat va- 
roittavia esimerkkejä epäonnistuneista uhkarohkeista yrityksistä. Omalla 
planeetallamme nykyihminen, alun perin Afrikan savanni- ja rantaympä- 
ristöissä kehittynyt laji, on oppinut tulemaan toimeen niin havumetsissä, 

arktisella alueella kuin karuilla aavikoillakin. Ihmispopulaatiota uusille 
alueille siirtymiseen ovat motivoineet samanlaiset tekijät kuin muitakin 
sosiaalisia lajeja. Tällaisia ovat esimerkiksi kielteiset muutokset elinympä- 
ristössä, populaation kasvaminen tasolle, joka ylittää ympäristön kanto- 
kyvyn, yhteisön sisäiset konfliktit tai ulkoiset uhat ja joskus silkka sattuma. 
Löytöretkille ihmistä ovat usein ajaneet toiveet rikkauksista, vapaudesta tai 
vihamiehiltä karkuun pääsemisestä. 

Vaikka edellä mainituilla piirteillä voidaan jossain määrin luonnehtia 
ihmistä, ihmiskuntaan mahtuu monenlaisia muitakin pyrkimyksiä. Jotkut 
meistä omistavat elämänsä runoudelle, urheilulle, perheelle, pankkitilin 
saldon kasvattamiselle tai vaikka muodin luomiselle. Löytöretkeily on 
ihmislajille ominaista, mutta ei voida sanoa, että se olisi ilmiselvästi edes 
ihmisten ensisijainen kiinnostuksen kohde. Tälläkin hetkellä voimme to- 
deta, että vaikka avaruustutkimus kuuluu lajimme kiinnostuksen kohtei- 
siin, enimmäkseen meitä kiinnostavat aivan muut asiat. Avaruuteen levit- 
täytymistä ei millään saa kovin korkealle ihmislajin prioriteettilistalla — se 
on meille enemmänkin luksusta, riskisijoituskohde, kiinnostava ja mah- 
dollisesti hyvinkin hyödyllinen seikkailu, mutta siihen ollaan kuitenkin 
valmiita panostamaan vain rajallisesti resursseja. Esimerkiksi sotiminen 
näyttäisi olevan paljon tähdellisempää. On syytä pohtia, tarvitseeko löy- 
töretkeilyn ensinkään kuulua edistyneen sivilisaation tavoitteisiin. Ajatte- 
levat elämänmuodot ja sivilisaatiot voivat arvostaa ja tavoitella järkevästi 
monenlaisia asioita lajinsa säilymisen ja jatkumisen lisäksi. Avaruustutki- 
mukseen — miehitetyistä lennoista puhumattakaan — panostaminen vaa- 
tii paljon monenlaisia, usein kilpailtuja resursseja. Se vaatii pitkäjänteistä, 
useiden sukupolvien ja kansakuntien jakamaa pyrkimystä tutkia uutta, vai- 
keasti saavutettavaa, perustavalla tavalla vierasta ja vihamielistä ympäris- 
töä. Tällaisen tahtotilan vakiintuminen on aivan oma haasteensa. 

Entä mitkä ovat korkean teknologian sivilisaation kehittymisen vält- 
tämättömät ja riittävät ehdot? Mitkä polut ovat kulttuurisia umpikuja ja 
mitkä hidasteita, ja millaiset piirteet taas vauhdittavat kehitystä? Ihmis- 
kunnan avaruusmatkustuksen suurimmat esteet eivät ole teknisiä, vaan 
ne liittyvät kulttuurisiin, poliittisiin ja ekologisiin seikkoihin. Esimerkiksi 
hallitsematon ilmastonmuutos on seurausta ainoan alkeellista avaruustek- 
nologiaa kehittämään nousseen sivilisaatiomme nykytilaan johtaneesta 
kehityksestä, ja ympäristökatastrofin vuoksi saatamme menettää mahdol- 
lisuutemme päästä tähtiin. Kykeneekö planeettamme ylläpitämään edisty- 

vää avaruusalan tutkimusta harjoittavaa sivilisaatiota, kunnes ratkaisemme 
tähtienvälisen matkustuksen ongelmat? Ihmiskunnankaan kehittyminen 
tähtienväliseen matkustukseen kykeneväksi sivilisaatioksi ei ole vielä mi- 
tenkään varmaa, vaikka siihen suuntaan haluttaisiinkin kehittyä. Näyttää 
siltä, että sivilisaation — sekä merkittävän osan planeetan muusta elämästä 
— tuhoaminen on lajillemme paljon helpompi temppu kuin miehitetyn tu- 
kikohdan perustaminen jonnekin meitä lähinnä olevan tähden, Proxima 
Centaurin, tienoille. Miten sivilisaatiot selviytyvät tästä vaaran vaiheesta? 
Onnistuvatko jotkin sivilisaatiot välttämään sen kokonaan? Vai onko Fer- 
min paradoksin ratkaisu, että vieraat älyt loistavat poissaolollaan, koska 
yksikään sivilisaatio ei ole vielä onnistunut olemaan tuhoamatta itseään 
viimeistään avaruusajan kynnyksellä? 

Planeetallamme vallitsee yleisesti elämälle suotuisten olosuhteiden li- 
säksi monia sellaisia olosuhteita, joista on avaruuteen pyrkivälle sivilisaa- 
tiolle paljon hyötyä. Näin ei välttämättä aina ole kaikkien sellaisten olento- 
jen planeetalla, jotka periaatteessa saattaisivat kehittyä avaruusmatkailuun 
kykeneviksi. Maapallo ei esimerkiksi ole pysyvän pilvi- tai sumukerroksen 
peitossa. Ihmiskunta ei ole aina tiennyt, mikä tähtitaivas todella on, mutta 
olemme aina voineet tarkkailla sen ilmiöitä. Kalenterin keksiminen on jo 
varhain vakuuttanut meidät siitä, että taivaan tutkimisesta voi olla paljon 
selvää hyötyä. Taivaan ilmiöt ovat myös kiehtoneet meitä niin kauan kuin 
voimme muistaa. Esimerkiksi jotkin suomalaisten hyvin tunteman Sampo- 
myytin tulkinnat jäljittävät myytin juuret ikivanhaan taruun, joka alun 
pitäen kertoi taivaanvalojen pimentymisestä. Tähdet ovat kiehtoneet meitä 
jo varhaisimmista ajoista lähtien. Sen sijaan sivilisaatiolla, joka elää olosuh- 
teissa, joissa tähtitaivaan havaitseminen on syystä tai toisesta hankalampaa, 
kiinnostus avaruustutkimukseen syntyy paljon myöhäisemmässä vaiheessa 
— jos lainkaan. 

Nyt, mahdollisen avaruusmatkailuajan alussa, ihmiskunnan kannalta 
lupaavaa on myös se, että aurinkokuntamme rakenne mahdollistaa ava- 
ruusteknologian kehittymisen kohtuullisen kokoisin askelin. Lähiavaruu- 
destamme löytyy kiinnostavia kohteita, joiden olosuhteet eivät koloni- 
saation ja uusien hyödyllisten resurssien saavuttamisen näkökulmasta ole 
aivan mahdottomat. Läheiset taivaankappaleet voivat toimia tukikohtina, 
joista käsin voimme opetella avaruudessa selviytymiseen tarvittavia taitoja 
ja ponnistaa pidemmälle kohtuullisen kokoisin harppauksin. Kuu, Mars 
ja jopa asteroidivyöhyke saattavat olla siperioita siinä missä maapallo on 

aurinkokuntamme Havaiji, mutta sellaisinakin ne ovat paljon mukavampia 
lähinaapureita kuin Venus tai kaukaiset kaasuplaneetat. Jos sivilisaation ko- 
tina sattuisi olemaan kuuton planeetta, jonka ainoa naapuri olisi kaukainen 
kaasuplaneetta tai kuuma Jupiter, avaruuteen lähtemisen kynnys voisi olla 
paljon korkeammalla. Sellaisen sivilisaation menestyksekäs siirtyminen 
avaruuteen edellyttäisi huomattavasti suurempaa teknologista ja kulttuu- 
rista loikkaa. Mikä voisi saada heidät ryhtymään sellaiseen yritykseen ja 
sitoutumaan siihen riittävästi? 


TAPAUS CHALLENGER: SIVILISAATIO 
MAHDOLLISTAMASSA JA VAIKEUTTAMASSA 
AVARUUSTUTKIMUSTA 


Seuraava avaruussukkula Challengerin tuhoutumisesta kertova esimerkki 
valaisee ajatusta avaruusmatkailun pullonkaulasta. Esimerkki osoittaa, 
että sivilisaation tähtiin pääsemistä hidastamaan tai jopa pysäyttämään ei 
välttämättä tarvita hallitsemattoman ilmastonmuutoksen tai ydinsodan 
kaltaista koko sivilisaation olemassaoloa uhkaavaa globaalia katastrofia. 
Vähempikin voi riittää. Sama kulttuuri, joka mahdollistaa korkean tekno- 
logian sivilisaation kehittymisen, saattaa myös toisaalta sisältää piirteitä ja 
rakenteita, jotka haittaavat tähtiin pääsemistä. Julkilausutut tavoitteet ja pa- 
nostaminen niiden saavuttamiseen eivät aina riitä menestymiseen. 
Avaruussukkula Challenger tuhoutui onnettomuudessa tammikuun 28. 
päivänä 1986. Onnettomuuden välitön syy oli o-rengastiivisteiden pettämi- 
nen kiinteää polttoainetta sisältävässä apuraketissa. Välillisiä syitä taas on 
löytynyt kuluneiden vuosikymmenten aikana paljonkin. Nyt seuraamme 
vain yhtä ketjua, jonka alkupisteessä on kohtalokas o-rengas. Onnettomuu- 
den tutkinnassa ilmeni, että apurakettien o-renkaissa oli ilmennyt vakavia 
ongelmia jo aikaisemmin. Perimmäinen syy o-renkaiden käyttöön oli, että 
apuraketit toimitettiin laukaisualueelle kolmessa osassa ja lopullisesti ne 
koottiin laukaisupaikalla. Tämä taas johtui siitä, että alihankkija Morton 
Thiokolin tehtaalla Utahissa valmiiksi koottua apurakettia olisi ollut mah- 
dotonta siirtää tehtaalta laukaisupaikalle. Mutta miksi apuraketti oli tilattu 
niin kaukana sijaitsevalta toimittajalta, että sen rakennetta piti muokata tie- 
teellisten ja teknisten syiden sijaan logistisista syistä? Filosofeille tutussa 
utopioiden maailmassa olisi ollut helppoa perustaa kriittisten kompo- 
nenttien tuotantolaitos lähemmäksi — voihan tarvittavan infrastruktuurin 

rakentaa ja asiantuntemuksen palkata. Oikeassa elämässä tämä ei kuiten- 
kaan ollut mahdollista, monista mielenkiintoisista syistä. 

Raha oli yksi ilmeinen syy. Suurimmillaan Nasan budjetti oli ollut 
1970-luvun taitteessa. Vuonna 1986 se oli enää alle neljännes huippuvuo- 
sien budjetista (ja sittemmin budjetti on pienentynyt edelleen), mikä asetti 
projektille kovat kustannus- ja suorituspaineet. Päätökseen valmistuttua 
apuraketit Utahissa vaikutti myös politiikka. Sopimuksen antaminen Mor- 
ton Thiokolille oli poliittinen päätös, johon Nasan oli sopeutettava toimin- 
tansa. Morton Thiokolin tavoitteisiin kuului työpaikkojen luominen Uta- 
hiin. Tuotantolaitoksen sijainnista Utahissa aiheutui Nasalle monenlaisia 
hankaluuksia, kuten vaikeudet valvoa tuotantoa ja Morton Thiokolille 
työskentelevien 8600 aliurakoitsijan toimintaa. Politiikka toi projektiin 
hankalia reunaehtoja, joihin Nasan oli pakko koettaa sopeutua. 

Vaikeudeksi on tunnistettu myös, että ratkaiseva kokous, jossa laukaisu- 
päätös tehtiin, oli puhelinkokous. Morton Thiokol oli huolissaan o-renkai- 
den kestävyydestä kylmällä säällä, ja asiaa ratkottiin puhelinkokouksessa 
vielä vähän ennen laukaisua. On arveltu, että juuri puhelinyhteys fyysisen 
kokoustamisen sijaan vaikutti olennaisesti katastrofiin. Morton Thiokolin 
insinöörit eivät ilmeisesti pystyneet riittävän selkeästi ilmaisemaan huol- 
tensa vakavuutta laukaisusta päättäneille johtajille, joille tekniset ongelmat 
ja turvallisuuskysymykset olivat vain pieni ja jopa jossain määrin taka-alalla 
oleva osa kokonaisuutta. Niinpä Nasan henkilökunnalle ei myöskään lo- 
pulta selvinnyt, että kokouksen kuluessa tapahtunut mielenmuutos lau- 
kaisusta oli johdon valinta, jota insinöörit yhä vastustivat. Lyhyesti sanot- 
tuna on selvää, että poliittisten päätösten takana oli paljon muutakin kuin 
projektin turvallisuus ja menestys. Monissa yksittäisissä tilanteissa muut 
tekijät koettiin tärkeämmiksi kuin sen todennäköisyyden maksimointi, että 
projekti onnistuisi. 

Myös organisaatiokulttuuriset seikat vaikuttivat tilanteen kehittymi- 
seen. Kuten sanottu, o-renkaissa oli havaittu ongelmia jo aikaisemmin, 
mutta ne olivat päässeet normalisoitumaan. Pienten poikkeamien norma- 
lisoituminen vähitellen oli johtanut siihen, että jonkinlaisten ongelmien 
katsottiin kuuluvan asiaan eikä suurempiakaan poikkeamia pidetty hälyt- 
tävinä. Lisäksi kulttuuriin oli periytynyt ylioptimistinen näkemys sukku- 
laohjelman turvallisuudesta. Avaruussukkuloista puhuttiin huolettomasti 
”bussikuljetuksina avaruuteen”. Riskitietoisuutta vähensi myös ajatus siitä, 
että toiminta oli turvallista, kunnes toisin todistetaan, mikä vähensi havait- 

tujen ongelmien mieltämistä vakaviksi turvallisuusriskeiksi. Organisaation 
turvallisuuskulttuuri oli vähitellen ajautunut väärille raiteille. 

Challenger-onnettomuuden syyn voidaan siis katsoa tiivistyvän o-ren- 
kaiden kohtalokkaaseen pettämiseen poikkeuksellisissa laukaisuolosuh- 
teissa. Kun tapahtumaketjuja aletaan analysoida ja purkaa, selviää kuiten- 
kin, että taustalla oli vielä monisyisempi tosiasioiden, kommunikaation 
ja päätösten, toimintatapojen ja toimintakulttuurien verkko. Se rakentui 
vieläpä siten, että yksittäisten päätösten huonous näyttää ilmiselvältä vasta 
jälkiviisauden valossa. Päätösten tekohetkellä päättäjät joutuivat luovimaan 
monenlaisten ja usein raskaiden poliittisten, budjetillisten, teknisten ja ai- 
kataulupaineiden keskellä. Nämä ulkopuolelta tulevat paineet vaikuttivat 
heidän näkemyksiinsä eri riskien vakavuudesta ja toteutumistodennä- 
köisyydestä. Challenger-onnettomuus olisi ehkä ollut estettävissä, mutta 
jonkinlaisen vakavan sukkulaonnettomuuden todennäköisyys sukkulaohjel- 
man olosuhteissa oli korkea. Tosiasiat ja olosuhteet, joiden puitteissa pro- 
jektia vietiin eteenpäin, olivat tulosta sellaisista inhimillisistä valinnoista, 
joita olisi käytännössä ollut hyvin vaikea muuttaa, vaikka se loogisesti olisi- 
kin ollut mahdollista. 

Voidaan siis sanoa, että sama kulttuuri, joka mahdollisti sukkula- 
ohjelman toteuttamisen, sisälsi myös sukkulaohjelman alasajon siemenet. 
Challenger-onnettomuus oli tietyn kulttuurin ja yhteiskunnallisen ilmapii- 
rin tuote. Toisaalta tämä kulttuuri ja yhteiskunnallinen ilmapiiri sisälsivät 
elementtejä, jotka tekivät ohjelman ylipäänsä mahdolliseksi. Ilman opti- 
mismia, poliitikkojen edustaman yhteiskunnan kiinnostusta ja osallisuutta 
sekä ilman suuria, monimutkaisia osallistujaorganisaatioita ohjelmaa ei 
olisi ollut mahdollista lähteä toteuttamaan. Sukkulaonnettomuuden ta- 
rina kuvastaa niitä jännitteitä, jotka sisältyvät ”edistyksenä” tunnettuun 
monimutkaisuuteen. Edistyksessä ei ole kyse edistyksen voimien kasau- 
tumisesta, kunnes lopullinen harppaus tehdään, vaan paljon monimut- 
kaisemmasta ilmiöstä, jossa optimismi voi tilanteesta ja ilmenemistavasta 
riippuen mahdollistaa edistyksen tai katastrofin ja aikataulupaine voi pus- 
kea projektia eteenpäin tai tuottaa tuhoisaa huolimattomuutta ja harkitse- 
mattomuutta. Avaruusohjelma on monimutkainen sosiotekninen kokonai- 
suus, jonka menestyksen resepti ei koostu vain riittävästä teknologiasta, 
poliittisesta tahdosta ja riittävistä resursseista. Sen sijaan taustasivilisaation 
vaikutus siihen, mitä tapahtuu sekä missä ja miten onnistutaan ja epäonnis- 
tutaan, ovat syviä ja monimutkaisia. 

Onnettomuus edustaa tietysti omaa aikaansa. Tänä päivänä ymmär- 
ryksemme on karttunut — osittain tapahtuneen onnettomuuden ja sitä 
seuranneen tutkimuksen myötä. Tietämyksen kehittyessä ihmisellä ei kui- 
tenkaan ole tapana vain jatkaa toimintaa entistä paremmin, turvallisemmin 
ja tehokkaammin. Asetamme hyvinkin nopeasti uusia, kunnianhimoisia 
haasteita, jotka sisältävät uusia riskejä, joista aina osa jää pimentoon. Mah- 
dolliset avaruuden älylliset sivilisaatiot saattavat olla tässä samanlaisia, 
jolloin on mahdollista, että tähtiin johtavalle tielle kasautuvat esteet eivät 
ole luonteeltaan ainoastaan teknisiä. Ne voivat olla abstraktimman tason 
ongelmia, joita korkean teknologian sivilisaatiolla yleisesti tai jollakin sivi- 
lisaatiolla erityisesti on taipumusta tuottaa ja uusintaa. 

Toisenlaisetkin sivilisaatiot, joissa haasteet asetellaan varovaisemmin ja 
riskejä ennakoidaan huolellisemmin ennen tarttumista toimeen, ovat myös 
periaatteessa mahdollisia. Tämä lähestymistapa kuulostaa viisaammalta, 
mutta kääntöpuolena on, että se varmasti on ihmiskunnan tyyliä huomat- 
tavasti hitaampi ja kalliimpi tapa edetä. Osoittautuuko se lopulta liian kal- 
liiksi ja varovaiseksi niin, että sivilisaatio joko saavuttaa avaruusmatkailun 
edellyttämän tason erittäin hitaasti tai että se esimerkiksi luonnonkatastro- 
fin takia todennäköisesti tuhoutuu ennen tälle tasolle pääsemistä? Vai pää- 
tyykö se jossain vaiheessa luopumaan tavoitteesta? Emme tiedä, sillä meillä 
on tarkasteltavana vain oma historiamme, joka on sekä lyhyt että erityinen. 

Älykäs sivilisaatio on päässyt kehittymään, ja sillä on halua, intoa ja 
mahdollisuuksia ponnistaa kohti avaruusmatkailua. Siitä huolimatta alku 
on hankala. Olemme käyneet Kuussa ja onnistuneet lähettämään pari 
luotainta aurinkokuntamme ulkopuolelle, ja kykenemme miehittämään 
avaruusasemaa Maata kiertävällä radalla. Suunnittelemme lähettävämme 
ihmisiä Kuuhun ja Marsiin. Pysyvät tukikohdat Kuussa ja Marsissakin 
ovat kuitenkin vielä hyvin kaukana tieteiselokuvissa kuvatun kaltaisesta 
tähtienvälisestä matkailusta, jollaiseen vieraan sivilisaation kuitenkin on 
pystyttävä, jos se mielii tulla kyläilemään. Avaruusmatkailussa on hankalia 
haasteita, joiden ylittämisessä auttaa aivokapasiteetti. Muutamat muutkin 
ominaisuudet voisivat olla kullanarvoisia. 

Muun muassa kyky sietää suuria säteilymääriä helpottaisi pitkiä ava- 
ruusmatkoja ja alusten rakentamista. Mitä kaikkea tarvitaan hyvän fyysisen 
ja psyykkisen terveyden ylläpitämiseen oleskeltaessa hyvin pitkiä aikoja 
painottomuudessa tai alhaisessa painovoimassa? Riittääkö kehon kunnos- 
sapitämiseen mikään keinotekoista painovoimaa vähempi? Miten ratkais- 

taan tilan, läheisyyden ja yksityisyyden tarpeet sekä vältetään psyykkiset 
ja sosiaaliset ongelmat avaruuden ”sukellusveneissä”? Olisiko tietynlaisista 
psyykkisistä tai kulttuurisista piirteistä apua? Hyvin pitkä elinikä tai kyky 
vaipua pitkään ja syvään horrokseen ainakin kutistaisivat valtavat tähtien- 
väliset etäisyydet siedettävämmiksi verrattuna siihen, miltä nämä välimat- 
kat meistä näyttävät. Myös vähällä energialla ja ilmalla tai hyvin yksipuo- 
lisella ravinnolla selviäminen helpottaisivat avaruuden autiotaipaleiden 
ylittämistä. Erämaiden niukkuuteen ja ankaruuteen sopeutuneilla elämän- 
muodoilla olisi muutama iso etu meihin verrattuna. Avaruusmatkalaisten 
pitäisi suojautua myös säteilyä, kylmyyttä, mikrometeoreja sekä ilmakehän 
ja muiden resurssien puuttumista vastaan. Alusten pitäisi kyetä liikkumaan 
sellaista vauhtia, että matkanteko olisi lähettävän sivilisaation näkökul- 
masta mielekästä, sekä varastoimaan mahdollisesti vaadittava polttoaine 
ja ravinto. Kuinka tehdä aluksista riittävän nopeita onnistunutta matkan 
taittamista varten, kun ajatellaan valtavia etäisyyksiä? Kannattaisiko ne 
rakentaa planeetan pinnalla, jolloin planeetan vetovoimakentästä lähtemi- 
nen on iso ongelma, vaiko avaruustelakalla, jossa odottaa koko liuta toisen- 
laisia ongelmia? Kuinka suurten yksilömäärien ja erilaisten ryhmien hyvää 
yhteistyötä kaikki edellyttäsi? 

On mahdollista, että äly ja sen kehittämät teknologian edistysaskeleet 
tuovat aikanaan myös ihmiskunnan ulottuville sellaiset fyysiset ominaisuu- 
det, jotka soveltuvat avaruusmatkailuun perusasetuksiamme paremmin. 
Kenties avaruuden valloittajien geneettinen muuntelu auttaisi? Mahdolli- 
nen on kuitenkin eri asia kuin väistämätön. Voi olla, että jokin tähtienväli- 
sen matkustuksen välttämätön edellytys jää meiltä saavuttamatta siinäkin 
tapauksessa, että onnistuisimme kolonisoimaan aurinkokuntamme suotui- 
simmat osat. Jos rajana on valonnopeus, tähtienväliset etäisyydet pysyvät 
pitkinä. 

Miehitetyt tähtienväliset avaruuslennot kuuluvat tällä hetkellä tukevasti 
scifin maailmaan. Emme tiedä, mitä kaikkia ominaisuuksia sellaiset matkat 
todellisuudessa vaatisivat matkustajalta yksilönä, hänen lajiltaan ja hänen 
taustallaan vaikuttavalta sivilisaatiolta. Me vasta kamppailemme sellaisten 
ongelmien parissa, jotka on voitettava, jotta lähimmiltä taivaankappaleilta 
voitaisiin saada pysyvä jalansija. 

LOPUKSI 


Populaarikulttuurista tutut avaruusolennot muistuttavat epäilyttävän 
paljon halpojen scifisarjojen muukalaisia, jotka eroavat ihmisistä vain 
erikoisen nenän ja parin kulttuurisen piirteen perusteella. Eri aikoina sa- 
mantapaisia tarinoita on kerrottu kohtaamisista enkeleiden, haltijoiden 
ja maahisten kanssa. Voinemme olettaa, että luonnolla on sekä parempi 
mielikuvitus että paremmat resurssit kuin ihmisen mielikuvituksella. On- 
kin mielenkiintoista miettiä, miksi niin kovasti toivomme löytävämme 
avaruudesta jotain niin paljon itsemme kaltaista. Miksi tunnemme ole- 
vamme niin yksin? Toivommeko, että joku toinen tulisi ja kertoisi, keitä 
me olemme, mikä on paikkamme universumissa ja mitä seuraavaksi pitäisi 
tehdä? Lievittäisikö eksistentiaalista yksinäisyyttä, jos löytäisimme ava- 
ruudesta elämää, älyllisiä olentoja tai edes jonkun, johon voisimme jota- 
kuinkin järkevästi verrata ja peilata itseämme? Mitä meistä kertoo se, että 
etsimme avaruudesta älyllistä elämää juuri tällä tavalla, hyvin ihmiskeskeis- 
ten ennakkokäsitystemme ohjaamina? Ja toisaalta minkä kaiken varalta 
kannattaa pitää silmät auki, jos todella mielii löytää avaruudesta älyä? Entä 
mitä meistä kertoo se, että monet ajattelevat meidän jo kohdanneen muu- 
kalaisia ja että tarinat kohtaamisista toisenlaisten älyjen kanssa kiehtovat 
niin paljon? 

JAAKKO Närvä on filosofian tohtori Helsingin yliopistosta, uskontotieteestä. Hän on 
erikoistunut ufoaiheeseen sekä uskontotieteen tieteenfilosofisiin tarkasteluihin ja 
toiminut uskontotieteessä tutkijana ja opettajana. 

ANNA-SOFIA PEKKARINEN on uskontotiedettä Helsingin yliopistossa pääaineenaan 
opiskellut teologian kandidaatti. Kenttätutkimuksena toteutetussa kandidaatin- 
tutkielmassaan hän perehtyi Suomen Urantia-seuran toimintaan ja Urantia-kirjaan 
sekä sen lukijoiden tulkintoihin kirjasta. 

HEIKKI PESONEN on filosofian tohtori ja uskontotieteen dosentti. Hän toimii uskon- 
totieteen yliopistonlehtorina Helsingin yliopiston teologisessa tiedekunnassa. Tut- 
kimustyössään hän on tarkastellut muun muassa uskontoa ja ympäristökysymyksiä 
sekä uskontoa ja populaarikulttuuria. Pesonen on Uskonnontutkija-verkkolehden 
päätoimittaja. e 

SAARA REIMAN on valtiotieteiden maisteri Helsingin yliopiston käytännöllisen filoso- 
fian oppiaineesta. Hän on erikoistunut ympäristöetiikkaan ja kirjoittanut myös ava- 
ruustutkimuksen filosofiasta. 

Jussi SOHLBERG on teologian maisteri Helsingin yliopistosta ja Kirkon tutkimuskes- 
kuksen tutkimuskoordinaattori. Hän erikoistunut länsimaiseen esoteriaan sekä 
Suomen uskonnolliseen kenttään. Sohlberg on esitelmöinyt, puhunut mediassa ja 


kirjoittanut mainituista aiheista laajasti. 

KIINNOSTUS AVARUUTTA, 
i AVARUUSTEKNOLOGIAA JA MAAN 
ULKOPUOLISEN ÄLYN LÖYTYMISTÄ KOHTAAN 
NÄKYY NIIN UUTISMEDIASSA KUIN — 
POPULAARIKULTTUURISSAKIN. 


rvoituksia avaruudesta pyrkii ymmärtämään ufouskomuk- 
sia inhimillisenä elämänalueena. Esillä ovat erilaiset ufo- 
kokemukset, ufoperinteen monenlaiset sisällöt ja tiede- 
historialliset yhteydet sekä ilmiön uskonnolliset piirteet. 
Millainen on tyypillinen ufohavainto, ja mikä selittää ufohavaintoja? 
Millaisia eri ilmenemismuotoja ufokontaktiliikkeellä on? Kuinka 
avaruusolentoja on kuvattu kirjallisuudessa ja elokuvissa? Miksi iso- 
päiset harmaat humanoidit ovat suositumpia kuin muut avaruus- 
rodut? Millaisia yhteyksiä on kristinuskolla ja ufouskonnollisuudella? 
Miten ufouskonnollisuus suhteutuu luonnontieteelliseen vieraan 


älyn etsintään? 


Arvoituksia avaruudesta on selkeä ja monipuolinen yleisesitys ufo- 
uskomuksista ja -kokemuksista, ufouskonnollisuudesta sekä niiden 
perusteista ja taustoista. Se on ensimmäinen suomenkielinen ihmis- 


tieteellisellä otteella kirjoitettu perusteos aiheesta. 

